
REHIMENG 
(JS-DUTERTE 


Dalawang taon ng rehimeng US-Duterte: mga taon 
ng ibayong kahirapan, korupsyon at panunupil at 
terorismo sa mamamayan 


Hunyo 30, 2018 


Naninindigan ang National Democratic Front-Southern Tagalog (NDF- 
ST) na ang dalawang taong panunungkulan ni Rodrigo Roa Duterte ay 
mga taon ng ibayong pagpapahirap at panunupil sa mamamayan. Sa 
buong panahong nakaupo sya sa estado poder, ang pagpapataw ng 
mga anti-mamamayang patakaran tulad ng Tax Reform for Acceleration 
and Inclusion (TRAIN) Law, pamamahalang batbat ng korupsyon, 
pagtutulak na mapalawig ang kanyang termino sa pamamagitan ng 
charter change at pagpapakita ng kawalang sinseridad sa peace talks 
lamang ang kanyang pinagkaabalahan. Gamit ang martial law, mahigit 
ng isang taon na ipinapataw ni Duterte ang kanyang kamay na bakal sa 


buong isla ng Mindanao, kasabay ng pag-iral ng de facto martial law sa 

natitirang bahagi ng bansa Ito ang mga taon ng pagpapakasasa nya sa 
kapangyarihan at pagsunod pa rin sa interes ng imperyalismong US at 


mga naghaharing-uri sa bansa. 


Ibinaon lang ni Duterte sa limot ang lahat ng mga binitawan nyang 
pangako noong nangangampanya pa lamang sa pagpapatindi ng mga 
neoliberal na patakarang dati nang humahambalos sa mamamayan. 
Sa katunayan, sa islogan nyang “change is coming”, ang naranasan 
lang ng sambayanan na pagbabago ay ang paglala ng krisis, kahirapan 
at kagutuman sa ilalim ng mga programa nito sa ekonomya na 
Dutertenomics lalo nang ipinatupad nya ang dagdag-pasaning TRAIN 
Law. Habang sumisirit ang presyo ng mga pangunahing produkto at 
serbisyo dahil sa TRAIN, patuloy naman ang pagbaba ng sahod ng mga 
manggagawa na kulang na kulang para tustusan ang kanilang pang- 
araw-araw na pamumuhay. Habang patuloy namang kinahaharap 
ng mga manggagawa ang kontraktwalisasyon na pinalala pa sa 


pamamagitan ng DO 174 at walang silbing EO 51. 


Samantala, wala ni isa man lang na naging hakbang si Duterte upang 
malutas ang malaon nang suliranin ng mga magsasaka sa lupa. Higit 
na bumababa ang presyo ng kopra at buong niyog laluna sa Quezon 
habang hindi pa rin ibinabalik sa mga magniniyog ang coco levy 
funds na malaon na nilang ipinaglalaban. Ganundin ang presyo ng 
palay, saging, gulay at iba pang produktong bukid ng mga magsasaka. 
Kasabay nito, pinaiigting ang malawakang pangangamkam at 
pagpapalit-gamit ng mga lupain sa rehiyon upang bigyang-daan ang 


mga proyektong ekoturismo, renewable energy, at mga minahan. 


Bibigyang-daan naman ng pederalismo ni Duterte ang pagkokonsentra 
ng kapangyarihan sa kanya at pagpapalawig ng kanyang termino. Higit 

lamang nitong palalakasin sa kanyang pangingibabaw bilang diktador 
ang rehiyunal na reaksyunaryong pamahalaan, na pinagpupugaran 
ngayon ng mga dinastiya at burukrata kapitalistang kasabwat ang mga 
malalaking mamumuhunan na magtatayo ng mga proyektong pang- 
imprastraktura sa balangkas ng grandyoso nyang programang Build 
Build Build. 


Sa inilunsad nitong todo-gera para supilin ang NPA sa ST, malawakan 
ang naging panghahalihaw ng mga pwersa ng militar, pambobomba at 
strafing laluna sa Quezon, Batangas, Mindoro at Palawan. Talamak din 
ang mga paglabag sa karapatang pantao ng mamamayan sa rehiyon 
kung saan umabot na sa 16 ang biktima ng extra-judicial killings, 84 
ang kaso ng iligal na pag-aresto at 29 ang kaso ng iligal na detensyon 
sa ilalim ng rehimeng US-Duterte. Bukod sa pananalasa ng AFP- 
PNP-CAFGU, pinahintulutan din ng rehimen ang pagpapakawala ng 
US ng mga sundalo nito sa bansa sa nagpapatuloy na mga balikatan 
exercises. Sa Palawan, nananatili ang interbensyong militar ng US 
sa hindi naglubay na pagpasok ng mga sundalo nito at pagbabase sa 


Ulugan Bay. 


Pinalubha lamang ni Duterte ang paghahasik ng lagim ng kanyang 
tatlong gera na Oplan Tokhang laban sa mamamayan, batas 
militar laban sa mga Moro at mamamayan ng Mindanao at Oplan 
Kapayapaan laban sa rebolusyonaryong kilusan. Habang tuluyan na 
nitong pinigilan ang muling pagbubukas ng peacetalks sa NDFP na 
magbubunga na sana ng kasunduang Comprehensive Agreement 
for Socio-Economic Reforms para sa tunay na repormang agraryo at 


pambansang industriyalisasyon. 

Pinalala lamang ni Duterte ang kasalukuyang makalonyal at 
malapyudal na lipunan sa hindi paglutas sa mga batayang suliranin ng 
mamamayan na sinisikap resolbahin sa pamamagitan ng peacetalks. 
Nananawagan ang NDF-ST sa mamamayang Pilipino na singilin si 
Duterte sa mga bigo nyang pangako ng pagwawakas ng kahirapan at 
sa pagpapataw ng anti-mamamayan, neoliberal at dagdag-pasaning 
mga polisiya. Kasabay nito, kastiguhin at pagbayarin ang pasistang 
pwersa ng estado sa kanilang krimen ng paghahasik ng pandarahas, 
pamiminsala sa buhay at kabuhayan ng mamamayan at pananabotahe 


sa peacetalks. 


Ang dalawang taong pagpapahirap ng rehimeng US-Duterte ang lalong 
nagbibigay-katwiran sa mamamayan upang makibaka at magsulong 
ng rebolusyon. Sa gitna ng naglalagablab na poot ng mamamayan, 
naninindigan ang NDF-ST sa pagpapaigting ng armadong pakikibaka 
sa kanayunan na tutugon sa panawagan ng sambayanan na pabagsakin 


ang rehimeng malaon na nilang kinasusuklaman. 


Hinggil sa mga mahahalagang pambansang isyu | 5 


Mamamayan, ibayong magkaisa! Tumindig at 
buong giting na lumaban! Ibagsak ang traydor, 
korap, inutil at mamamatay taong pasistang 
rehimeng US-Duterte! 


Agosto 28, 2020 


Maysakit man o wala. Malubha man o hindi. Wala nang dahilan pa 
upang magtagal at manatili sa pwesto ang kasuklam-suklam at 
matinding kinamumuhian ng taumbayan na si Rodrigo Roa Duterte. 
Dapat nang patalsikin sa pwesto si Duterte sa pamamagitan ng isang 
malawakan, orkestrado at koordinadong mga pagkilos sa mga baryo 
at komunidad, sa mga mayor na lansangan at lugar, sa mga pabrika at 
paaralan, sa mga opisina, sa social media at maging sa harapan ng mga 
ospital sa bansa mula sa nagkakaisang hanay ng mga rebolusyonaryo, 
progresibo at partyotikong mga indibidwal at grupo. Kailangang 
maramdaman sa buong bansa ang nangangalit na mga tinig ng pag- 
aalsa ng taumbayan laban sa rehimen. Dapat ding marinig sa bawat 
sulok ng bansa ang dumadagundong na panawagang Ibagsak ang 
traydor, korap, inutil at mamamatay taong pasistang rehimeng US- 


Duterte! 


Makatarungan, makatwiran at may malalim na dahilan para 
manawagan ang taumbayan na patalsikin sa kapangyarihan si Duterte. 
Wala nang moral na kapasidad at ligal na katayuang mamuno sa bansa 
ang pasistang rehimeng US-Duterte dahil sa mga nagawa nitong 


katrayduran at krimen sa bayan. Pinagtaksilan niya ang sambayanang 


6 | Mga Pahayag ni Patnubay de Guia 


Pilipino pangunahin sa pagpapatupad nito ng mga anti-mamamayang 
patakarang neo-liberal sa bansa at sa tuwirang pagsuko sa pambansang 
soberenya at patrimonya ng Pilipinas sa mga imperyalistang bansang 
US at China. Malaking katrayduran sa bayan ang ginawa ni Duterte na 
pagbabalewala sa tagumpay na nakamit ng bansa nuong Hulyo 2016 
sa permanent tribunal ng International Tribunal on the Law of the Seas 
(ITLOS) ng United Nation Conference on the Law of the Seas (UNCLOS) 
laban sa pag-aangkin at panghihimasok ng China sa mga teritoryong 
saklaw ng Pilipinas at sa kinikilalang Exclusive Economic Zones (EEZ) 


nito sa West Philippine Sea. 


Wala nang karapatan si Duterte na manatili sa kapangyarihan dahil sa 
daan-dang bilyong halaga na kinukurakot niya sa pondo ng bayan at sa 
mga proyekto sa ilalim ng Public-Private Partnership Projects (PPPPs) 


at Build, Build, Build programs ng kanyang administrasyon. 


Wala nang karapatang manatili pa si Duterte sa pwesto dahil sa patuloy 
at walang habas na mga paglabag ng kanyang rehimen sa karapatang 
pantao at internasyunal na makataong batas. Puo-puong libo ang 
naging biktima ng mga pamamaslang o extra judicial killings (EJKs) ng 
mga armadong ahente ng estado dahil sa kanyang madugong pekeng 
kampanya sa iligal na droga at bilang resulta ng terorismo ng estado 
na pinatutupad nito laban sa sambayanang Pilipino at sa mamamayang 
Bangsamoro sa ngalan ng anti-komunismo at anti-terorismo. 
Pinakahuli sa mga humahabang listahan ng krimen ng pasistang 
rehimeng US-Duterte ay ang pagpaslang kay Ka Randall Echanis, lider 
ng Anakpawis partylist at kilalang NDFP Peace Consultant at kay Zara 


Alvarez na medical worker at human rights defender sa isla ng Negros. 

Hinigitan na ni Duterte, sa usapin ng kalabisan, kalupitan, brutalidad 
at terorismo ng estado ang labing apat (14) na taong pag-iral ng batas 
militar ni Ferdinand E. Marcos at maging ang pinagsamang panahon 
ng panunungkulan nina Corazon Aquino, Fidel Ramos, Joseph Estrada, 
Gloria Arroyo at B.S. Aquino. Habang nasa kapangyarihan si Duterte, 
patuloy pang mararanasan ng taumbayan ang walang patumanggang 
kalupitan at kabagsikan ng pasistang rehimen lalo na't ganap nang 


batas ang Anti-Terrorism Act of 2020 o RA 11479. 


Inutil at wala na sa kapasidad si Duterte na pamunuan at pangasiwaan 
ang paglaban ng bansa sa Covid-19. Magpipitong buwan na ang 
lumipas mula ng makapasok sa bansa ang nakamamatay na Covid-19, 
na dala ng 3 turistang Tsino mula sa Wuhan, China na sentro ng 
pinagmulan ng Covid-19 subalit wala pang nararamdaman ang 
taumbayan na senyales na nagagapi ng gubyerno ang pagkalat 
ng Covid-19. Patuloy ang pagdami ng bilang ng mga nagkakaroon 
ng sakit at nangangamatay habang patuloy sa pagkukumahog sa 
paraang bumbero at patsamba-tsambang humahanap ng paraan ang 


gubyernong Duterte sa pagsugpo sa pandemya. 


Dahil sa walang direksyon at malinaw na estratehiya sa paglaban sa 
Covid-19 habang kabi-kabila ang kurakutan ng mga tiwaling opisyal 
ng gubyerno, pulis at militar, lalo lamang nabaon sa utang ang bansa 
na umaabot na ngayon sa siyam (9) na trilyong piso. Nahigitan na ni 
Duterte ang mga pinagsanib na pangungutang na ginawa ng mga 
naunang rehimen. Subalit sa kabila nito, higit pang nalugmok ang 
dati nang lugmok na kalagayan ng ekonomiya ng bansa dahil sa 


militaristang paraan ng gubyerno sa paglaban sa bayrus. 

Matagal nang naglaho ang pinangangalandakan ng Malacafang 
na nagtatamasa pa ng malawak na suporta ang inutil na pasistang 
rehimen. Tanging mga bayarang propagandista at troll armies na 
lamang ng rehimeng Duterte ang naniniwala at pilit na lumilikha ng 
ilusyon sa publiko na si Duterte ay “nagtatamasa” ng popularidad. 
Anuman ang kanilang gawin hindi nila kayang lokohin ang taumbayan 
at pagtakpan ang nagdudumilat na katotohanan na bigo si Duterte sa 


lahat ng aspeto ng paggugubyerno. 


Ang katotohanan nasa 27 milyong Pilipino sa bansa ang wala at 
nawalan ng hanapbuhay. Hindi na kayang tustusan ng bangkaroteng 
gubyerno ang pagbibigay ng ayuda sa mga mahihirap nating mga 
kababayan, mga dati nang wala at bagong nawalan ng hanapbuhay na 
mga Pilipino dahil sa Covid-19. Bagsak sa negative (-) 996 ang Gross 
Domectic Product (GDP) sa unang hati ng taong 2020. Umabot na sa 
mahigit sa 700 bilyong piso ang budget deficit ng gubyernong Duterte 


dahil sa lugmok na kalagayan ng ekonomiya ng bansa. 


Sa pangungutang pangunahing nakasandig at sinisweruhan ang 
gubyernong Duterte sa pagsisikap nitong ibangon at paandarin muli 
ang halos tigil at lugmok na kalagayang pang-ekonomiya ng bansa. 
Libu-libong Overseas Filipino Workers (OFWs) na rin ang umuwi 
dahil sa wala na silang hanapbuhay sa ibayong dagat. Libu-libo pa 
ang inaasahang magsipag-uuwian sa bansa. Halos 4096 din ng mga 
nakatatandang populasyon sa bansa ang nagsasabing madilim 
ang inaasahan nilang buhay sa darating na 1 taon sa ilalim ng 


administrasyong Duterte. 


Hinggil sa mga mahahalagang pambansang isyu| 9 


Batay sa mga naihanay na mga kapabayaan, kainutilan at 
pananagutang krimen ni Duterte sa sambayanang Pilipino, walang 
ibang dapat gawin ang taumbayan kundi ang ibayong pahigpitin 
ang nagkakaisang hanay. Patuloy na magmulat, mag-organisa at 
magpakilos upang likhain ang isang malapad na nagkakaisang 
anti-pasista at anti-diktadurang prente laban sa rehimeng Duterte. 
Magiting na lumaban at magpunyagi sa pakikibaka para maibagsak 
ang traydor, korap, inutil at mamamatay taong pasistang rehimeng 
US-Duterte. fl 

Hungkag ang mataas na sarbey ng rehimen sa 
harap ng tumitinding kapabayaan sa COVID-19 


Oktubre 9, 2020 


maalingasaw ang baho ng rehimeng Duterte at hindi ito 
kayang pagtakpan ng anumang pinabangong imahe at resulta 
ng mga bayarang sarbey. Isang malaking kahungkagan at 
kabalintunaan ang lumabas na 8496 approval rating ni Duterte sa 
pagharap nito sa pandemyang COVID-19. Malinaw na ito'y panakip- 
butas lamang sa lumalaganap na disgusto ng buong bayan sa 


gubyernong Duterte. 


Mula nang lumaganap ang sakit na COVID-19, ugali na ng rehimen 
ang mambaluktot ng mga datos at impormasyon upang mawala 
sa atensyon ng publiko ang kapabayaan ng estado sa paglaban at 
pagsugpo sa virus. Hindi kailanman ikinagagalak ng mamamayan ang 
pagtugon ni Duterte sa sakit, bagkus, nagngingitngit sila sa galit dahil 
ginamit ni Duterte ang virus bilang sandata laban sa mamamayan. 
Pahirap ang militaristang lockdown at sinagpang pa ito ng rehimen 
para maisabatas ang anti-mamamayang Terror Law. Ipinatupad pa ng 
rehimen ang samu't saring pahirap sa bayan tulad ng pagraratsada 
ng jeepney phaseout, reklamasyon sa Manila Bay, pagpapapasok ng 


dayuhang pagmimina at iba pa. 


Hindi matatakpan ng kasinungalingang ito na ang Pilipinas ang 


nangunguna pa ring bansa na may pinakamaraming kaso ng COVID-19 

sa buong Timog-Silangang Asya. Sa pagtatapos ng Setyembre, umabot 


na ng 300,000 ang mga may kaso ng COVID-19. 


Hindi rin pasado sa mamamayan ang kawalang kakayahan ng rehimen 
na maipagamot ang dumaraming pasyente ng COVID-19. Kulang 
na kulang ang mga pasilidad at kagamitan sa pagharap sa virus. Sa 
CALABARZON pa lamang, may 264 pasilidad, 299 na mechanical 
ventilators at 2,292 kama lamang na magagamit para sa mga pasyente. 
Kapos ito para gamutin ang 55,197 pasyente (naitala noong Oktubre 2) 
sa CALABARZON. Sa harap nito, napakaliit ng panukalang badyet para 


sa kalusugan sa 2021 na papatak sa P3.16 kada Pilipino sa bawat araw. 


Hanggang ngayon, wala pa ring mass testing. Hindi libre ang mga 
face mask at face shield. Binabarat ng estado ang sweldo ng mga 
manggagawang pangkalusugan at kakaunti at hindi sapat ang 
ibinibigay na mga personal protective equipment. Atrasado ang 
contact tracing na napakabagal at napakalimitado ang saklaw. Hindi 


libre ang pagpapagamot ng mga nahawahan ng sakit. 


Higit na pinapasan ng mga manggagawa ang kapabayaang ito 
ng rehimen. Ginawa ni Duterte na napakabulnerable ang mga 
manggagawa nang pahintulutan ang pagbubukas ng mga pagawaan at 
balik-operasyon ng mga industriya nang walang malinaw na probisyon 


laban sa impeksyon ng virus sa pook-trabaho. 


Hindi istrikto ang physical distancing at pagpapatupad ng health 
protocol lalo sa mga pagawaan kaya higit na dumami ang kaso ng mga 


nagkakasakit sa kanilang hanay. Hindi inoobliga ng estado ang mga 

kapitalista na ipasuri ang mga manggagawa sa sakit. Hindi sumusunod 
sa mga health protocols ang mga pagawaan dahil yumuyukod ang 


DOLE sa mga kapitalista. 


Walang ibang niloloko ang rehimeng Duterte sa “mataas” nitong 
ratings kundi ang kanilang mga sarili. Lantad na sila bilang 
nangungunang tagapagpalaganap ng mga pekeng balita sa bayan. 
Imbes na paniwalaan ang dinoktor na sarbey, lalong kinasusuklaman 


ng taumbayan ang rehimeng desperadong manatili sa kapangyarihan. 


Patuloy na sinisingil ng mamamayang Pilipino ang rehimeng Duterte 
sa matinding kainutilan nito sa pagharap sa pandemyang COVID-19. 
Hindi sila palilinlang sa mga kasinungalingan ng rehimen. Pananagutin 
ng buong bayan si Duterte sa labis na kagutuman at pighati ng bayan 
at paglaganap ng COVID-19. Higit sa lahat, patuloy na nagpupursige 
ang mamamayang Pilipino para ibagsak at patalsikin ang korap, inutil 


at pasistang rehimeng US-Duterte. 

Buong lakas at buong tapang na lumaban! 
Patalsikin ang korap, taksil, tiraniko, kriminal at 
pahirap sa bayan na si Rodrigo Roa Duterte! 


Hulyo 26, 2021 


apul nang maluklok sa kapangyarihan si Duterte, mahigit 

limang taon na ang lumipas, walang kaparis ang kanyang 

mga nagawang katiwalian, kataksilan, kapabayaan at 
kalupitan sa mamamayang Pilipino... Nagbunsod ito ng walang 
kasukat na kahirapan, pagdurusa at pang-aapi sa taumbayan sa ilalim 
ng pasistang paghahari ng rehimeng US-Duterte. Sa panahon ng 
panunungkulan ni Duterte, tumingkad ang kultura ng pasistang lagim 
at impyunidad sa hanay ng mga armadong ahente ng estado dahil na 
rin sa suportang tinatamasa ng mga ito mula sa pasistang si Duterte. 
Naging laganap ang kagutuman, kawalan ng hustisya, kapayapaan at 


lansakang paglabag sa karapatang pantao ng mamamayang Pilipino. 


Walang maasahan ang taumbayan na mababago pa ang kanilang 
abang kalagayan ngayong wala nang isang taon ang nalalabi sa 
termino ni Duterte. Pawang mga kasinungalingan at kabaligtaran sa 
tunay na estado ng bayan ang mga pahayag ni Duterte sa kanyang 
huling State of the Nation Address (SONA). Sinalubong ito ng mga 
kilos protesta sa iba't ibang dako ng bansa para ipahayag ang tunay 
na kalagayan ng bansa at ang pagnanais ng bayan na wakasan ang 


paghahari ni Duterte. 

Ating isa-isahin ang ilan sa mga nagawang kasalanan at krimen ni 


Duterte sa bayan: 


a. Mahigit sa 30,000 ang pinaslang na mga pinaghihinalaang adik 
at tulak sa madugo ngunit huwad na gera ni Duterte laban sa iligal 
na droga. Dahil dito, sinampahan ng kaso si Duterte at iba pang mga 
kasapakat sa International Criminal Court (ICC) ng mga krimen 
laban sa sangkatauhan. Inaantay na lamang ang pasya ng Pre Trial 
Chamber (PTC) ng ICC kung isasailalim si Duterte sa full-blown 
investigation matapos hilingin ito ng dating Prosecutor ng ICC na 
si Fatou Bensouda na bigyan sila ng otoridad ng PTC para ipatupad 
ang kasunod na yugto na full investigation dahil naniniwala sila, 
bilang resulta ng ginawa nilang paunang pagsusuri (preliminary 
examination), na may rasonableng batayan para paniwalaan 
na nakagawa ang gubyernong Duterte ng krimen laban sa 
sangkatauhan sa gera nito laban sa iligal na droga na ipinatutupad 
sa bansa. Bukod kay Duterte, kabilang sa pinangalanan sa ulat ni 
Bensouda sina dating General at ngayon Senador Ronald “Bato” 
dela Rosa, ang arkitekto ng Oplan Tokhang at Double Barrel, at 
dating DOJ Secretary Vitaliano Aguirre Il. 


b. Ayon sa datos ng Karapatan, mula Hulyo 2016 hanggang 
Disyembre 2020, nakapag-dokumento sila ng 367 kaso ng 
pampulitikang pamamaslang o extra-judicial political killings 
(EJKs) laban sa mga lider at aktibista sa hanay ng mga progresibong 
grupo at organisasyon. May naitala din silang 488 na kaso na 


pagtatangkang pagpatay. 

Ayon din sa Karapatan, halos nasa 400 sa mahigit sa 700 na mga 
bilanggong pulitikal sa bansa ang iligal na dinakip at kinasuhan 
ng mga gawa-gawang kaso sa panahon ng rehimeng Duterte. 
Nakapagtala din sila ng 63,774 iba't ibang kaso ng mga paglabag sa 
karapatang pantao mula Enero 2020 hanggang Disyembre 3, 2020 


pa lamang. 


Kahit sa panahon ng pandemyang COVID-19, naglunsad ang 
AFP at PNP ng mga operasyong militar na sumaklaw sa 1,075 
barangay ng 389 bayan o siyudad sa 64 probinsya. Ipinatupad 
ng AFP at PNP ang walang kaparis na karahasan at terorismo ng 
estado sa mga mamamayang Pilipino sa anyo ng mga pagpaslang, 
pagpapahirap, sapilitang pagpapalikas, pananakot, at walang 
habas na pambobomba, panganganyon at aerial straffing lalo na sa 
mga komunidad at pamayanan ng mga magsasaka at pambansang 


minorya. 


Sa unang hati ng 2024, naitala sa rehiyong Timog Katagalugan ang 
13 kaso ng ekstrahudisyal na pamamaslang, 48 kaso ng iligal na 
pang-aaresto, 3 kaso ng pagdukot, 2 kaso ng pambobomba sa mga 
komunidad at 4 na kaso ng panliligalig (harassment) at sapilitang 


pagpapalayas sa mga komunidad. 


Noong Marso 7, naganap sa rehiyon ang tinagurian Bloody Sunday 
na kumitil sa buhay ng siyam na aktibista at anim ang iligal na 
inaresto't ikinulong sa pamamagitan ng gawa-gawang kaso at 


pagtatanim ng ebidensya. 

k. Sukdulan ang kataksilan ni Duterte sa bayan nang arbitraryo 
nitong isinaisantabi at balewalain ang natamong tagumpay ng 
bansa sa Permanent Court of Arbitration (PCA) ng United Nations 
Convention on the Law of the Sea (UNCLOS) laban sa lantarang 
agresyon, okupasyon at pang-aagaw ng bansang China sa mga 
teritoryo at karagatang saklaw ng Pilipinas sa Exclusive Economic 


Zone (EEZ) nito sa West Philippine Sea (WP5). 


Sa halip na ipagtanggol at igiit ang pambansang soberenya, 
integridad ng teritoryo ng bansa at ang kapakanan at kabuhayan 
ng libong mangingisdang Pilipino, buong karuwagan at kataksilang 
nanikluhod, pinanigan at ipinagtanggol ng gubyernong Duterte ang 
pusisyon ng China sa WPS kapalit ng pangakong ayuda, pautang at 


pamumuhunan. 


Sa kabilang banda, patuloy na pinagtitibay ni Duterte ang Mutual 
Defense Treaty (MDT) ng bansa sa US na siyang salalayan ng 
Visiting Forces Agreement (VFA) at iba pang di pantay na mga mga 
kasunduang militar sa US. Nitong Hunyo 22, 2021, nakakatanggap 
si Duterte ng P183 milyong halaga ng armas bilang ayudang 
militar ng US sa AFP. Sa sulsol at kumpas ng imperyalistang 
US, ipinatutupad ni Duterte ang mga anti-mamamayang gera at 
batas gaya ng JCP-Kapanatagan at Anti-Terror Law (ATL) upang 
makakuha ng dagdag na kagamitang militar sa US. Nagpapakatuta 
si Duterte sa dalawang among imperyalista kapalit ng bakuna, 


pondo, pautang at suporta sa kanyang diktadurang paghahari. 


d. Nalugi ng P75-90 bilyon ang mga magsasaka sa palayan sa 
pagbagsak ng farm gate price ng palay nang ipatupad ang Rice 

Tarrification Law. Ganundin, lubusan nang ipinagkait ni Duterte sa 
milyong magsasaka at manggagawang bukid sa nyugan ang Coco 
Levy Fund. Ang Coco Levy Fund ay resulta ng buhay at kamatayang 
pakikibaka ng mga magniniyog sa Pilipinas para bawiin ang pondo 
na kinulimbat at pinakinabangan ng mga kroni ni Marcos tulad ni 


Danding Cojuanco, Juan Ponce Enrile, Maria Lobregat at iba pa. 


e. Minasaker ni Duterte ang milyun-milyong trabaho. Umabot sa 
9.6 milyon manggagawang Pilipino ang nawalan at nabawasan ng 
trabaho sa kasagsagan ng pandemya. Umabot pa ito sa 10.5 milyon 
pagsapit ng Enero 2021. Ayon sa ulat ng Philippine Statistical 
Authority (PSA) nasa 8.7 Yo o katumbas na 4.2 milyong Pilipino ang 
walang hanapbuhay noong Abril 2021. Labas pa rito ang mahigit 
sa 10 milyong Pilipino na kulang o part time lamang ang trabaho 


pagsapit ng Hunyo 2021. 


g. Inilubog ni Duterte sa utang ang bansa. Umaabot na sa P 11.1 
trilyon ang pambansang utang ng Pilipinas sa katapusan ng Hunyo 
2021 mula sa dating P 5.9 trilyon noong Hunyo 2016. Samakatuwid, 
umutang ang gubyernong Duterte nang mahigit sa P5 trilyon sa 
loob ng 5 taon. Malayong malaki ang inutang ni Duterte kumpara 
sa akumuladong mga inutang ng bansa mula sa panahon ni Marcos 
hanggang kay Noynoy Aquino. Lumilitaw na ang bawat Pilipino ay 
may katumbas na utang na P100,636 sa pagtatapos ng buwan ng 


Hunyo 2021. 


h. Kriminal na pagbabaya ni Duterte sa kinakaharap ng krisis sa 
kalusugan at lipunan ng mamamayan sa gitna ng pandemyang 


COVID-19. Palpak, pabaya at inutil ang rehimen sa pagharap sa 

pandemyang COVID-19 na nagresulta sa pagkakasakit ng 1,555,396 
Pilipino at kumitil sa 27, 247 mga Pilipino (datos ng DOH, Hunyo 
25, 2021). Sa halip na harapin ang pandemya sa paraang medikal 
at syensya, ipinatupad ni Duterte ang militaristang lockdown. 
Ipinaubaya niya sa mga retiradong Heneral ang pamamahala 
sa pagharap at paglaban sa COVID-19. Imbis na masawata ang 
pagdami ng mga nagkakaroon ng Covid-19 sa pamamagitan 
ng pagpapatupad ng mass testing, malawakan at agresibong 
contact tracing at epektibong isolation and medication, dumami 
lamang ang mga kaso ng paglabag sa karapatang pantao dahil 
sa mga artbitraryong pag-aresto ng mga pulis at militar sa mga 
inaakusahang lumabag sa health protocol. Labis ding iniasa 
ni Duterte sa pagdating ng bakuna ang paglaban sa Covid-19. 
Sa kasalukuyan, nasa mahigit pa lang sa 6 na milyon ang 
nababakunahan sa Pilipinas. Malayong malayo pa ito sa 70 milyong 


target na dapat mabakunahan sa pagtatapos ng taon. 


Hindi rin nakapagbigay ang rehimen ng sapat na ayuda sa 
mamamayang apektado ng pandemya. Hindi pa rin natatanggap 
ng mga manggagawang pangkalusugan sa gubyerno ang kanilang 


alawans, hazards pay at iba pang benepisyo. 


i. Laganap ang korapsyon at katiwalian sa gubyernong Duterte. Sa 
pondong pantugon sa COVID-19 na Bayanihan 1 at 2 pa lamang, 
tinatayang P168.7 bilyon ang hindi nagastos at malamang na 
nakurakot sa P665.7 bilyong pinagsamang pondo ng programa. 
Naging palabigasan ang pandemya para sa mga kurakot ng mga 
opisyal sa mga ahensya ng PhilHealth, Department of Health, 
Department of Public Works and Highways, Department of Social 

Welfare and Development, Department of Education, Department of 
Labor and Employment, Department of Agriculture at Department 


of the Interior and Local Government. 


Maanomalya rin ang mga pondong inilaan sa NTF-ELCAC kagaya 
ng Barangay Development Program kung saan kagyat na kinuha ng 
AFP ang P19 bilyong pondo matapos ipanawagan ng mamamayang 
Pilipino ang pagtatanggal sa pondo ng NTF-ELCAC. Hindi 
nakinabang ang mga komunidad na nasa listahan nito, bagkus lalo 
lang naisailalim sa militarisasyon. Nalantad na ito ay gagamitin ng 
pangkating Duterte para sa manipulasyon ng boto at pandaraya sa 


eleksyong 2022. 


Dapat hadlangan ng sambayanang Pilipino ang balak ni Duterte 
na manatili sa kapangyarihan lagpas sa kanyang termino sa 
pamamagitan ng pagpataw ng Batas Militar o pagtakbo bilang bise 
presidente katambal alinman sa anak na si Sara Duterte Carpio, 
dakilang alalay na si Cristopher Bong Go o Ferdinand “Bongbong” 
Marcos. Kung hindi man siya tumakbo bilang bise presidente, 
tiyak gagawin ni Duterte ang lahat ng paraan para dayain ang 
eleksyon. Tiyak na gagamitin Duterte ang kaban ng bayan para sa 
panunuhol sa COMELEC, AFP at PNP at mga lokal na opisyal ng 
gubyerno upang manalo ang kanyang patatakbuhing kandidato 
sa pagkapangulo sa Mayo 2022. Kailangan niyang tiyakin na ang 
papalit sa kanyang Pangulo ng GRP ay matapat niyang tauhan at 
magbibigay sa kanya ng proteksyon mula sa pag-uusig ng ICC at 
paniningil ng taumbayan dahil sa kanyang mga nagawang krimen 


laban sa sangkautauhan at bayan. Buong akala din ni Duterte na 

kapag naging bise presidente siya ay muli niyang matatamasa ang 


immunity from suit sa loob ng anim na taon. 


j. Tahasang pag-abandona sa Usapang Pangkapayapaan sa NDFP. 
Lubusan nang isinara ni Duterte ang anumang puwang para sa 
pagpapatuloy ng usapang pangkapayapaan sa NDFP. Ideneklara ng 
Anti-Terrorism Council bilang “teroristang” organisasyon ang NDFP 
at ipinapawalang bisa ang lahat ng mga kasunduang napirmahan 


ng dalawang panig sa mga nakaraang usapang pangkapayapaan. 


Ngayon higit kailanman dapat buong lakas at buong tapang tayong 
lumaban upang wakasan ang paghahari ng pasistang rehimeng US- 
Duterte. Hindi na dapat patagalin pa sa kapangyarihan si Duterte. 
Sa bawat araw na kanyang pananatili sa kapangyarihan dagdag na 
pagdurusa at kapighatian lamang ang ihahatid nito sa mamamayang 


Pilipino. 


Lubos na maaasahan ng sambayanan ang rebolusyonaryong kilusan 
sa paglaban at pagbigo sa imbing pakana ni Duterte na makapanatili 
sa kapangyarihan lagpas sa kanyang termino. Gagawin din ng 
rebolusyonaryong kilusan ang kanyang bahagi para wakasan ang 
paghahari ng korap, inutil, pabaya, taksil at kriminal na mamamatay 


taong si Duterte. 

Papanagutin si Rodrigo Roa Duterte sa lahat ng 
kanyang krimen at pagtataksil sa bayan! 


Hunyo 30, 2022 


aniningil at pagsasakdal ang pabaon ng mamamayan ng 
TK sa tiraniko, korap, berdugo at traydor na si Rodrigo Roa 
Duterte sa pagtatapos ng kanyang termino. Taliwas sa 
ipinapangalandakan ng GRP na iiwanan ni Duterte ang mahusay na 
pamana sa Pilipinas, hinusgahan na ng mga magsasaka, manggagawa, 
katutubo, kababaihan, kabataan at lahat ng inaaping mamamayan ang 
nakaraang anim na taon bilang pinakamasahol na pang-aatake ng 
estado sa kanilang buhay, karapatan at kabuhayan sapul na ibagsak 


ang diktadurang Marcos noong 1986. 


Nababagay si Duterte sa kulungan upang pagbayaran ang napakarami 
niyang krimen at kasalanan sa bayan. Walang puwang para bigyan 
ng luwag ang pasista't mamamatay-taong pangulo na umalis ng 
Malacafiang nang hindi napananagot sa kanyang mga kasalanan. Ang 


sumusunod ang mga singilin sa kanya ng mamamayan ng TK: 


1. Krimen laban sa sangkatauhan ng malawakang pagpaslang at 


libu-libong kaso ng paglabag sa karapatang tao 


Tigmak sa dugo ang kamay ni Duterte sa higit 30,000 mamamayang 
pinaslang sa ilalim ng brutal na gera kontra-droga. Isinagawa ng PNP 


ang malawakang pamamaslang sa direktang utos ni Duterte. Mistula 

itong henosidyo sa mahihirap na binansagang mga adik at tulak ng 
droga. Pinalubha nito ang kultura ng impyunidad dahil hindi nanagot 


ang mga kapural ng pagpatay. 


Matapos ang gera kontra-droga, pinangunahan ng AFP-PNP at NTF- 
ELCAC ang kontra-mamamayang gera ni Duterte na ipinatupad sa 
ngalan ng pagwasak sa CPP-NPA-NDFP. Nagluwal ito ng matinding 
paglabag sa karapatang tao. Mula 2017-2021, aabot sa 56 ang kaso 
ng ekstrahudisyal na mga pagpatay sa mga aktibista, manggagawa, 
magsasaka, katutubo, at maging mga lingkod bayan na nagsusulong 
ng interes ng mamamayan sa TK. Kasama rito ang brutal na Bloody 
Sunday noong Marso 2021 at pagpatay sa limang sibilyan sa Baras, 


Rizal noong Disyembre 2020. 


Mayroong inulat na 335 kaso ng iligal na pang-aaresto, 270 kaso 
ng iligal na detensyon at 14,191 kaso ng threat, harassment and 
intimidation. Libu-libo na rin ang biktima ng sapilitang pagpapasuko 
sa balangkas ng E-CLIP lalo sa hanay ng masang magsasaka at 


katutubo. 


Puong libo ang nagdusa bunsod ng pananalasa ng terorismo ng 
estado: 42,722 ang biktima ng sapilitang paglikas at dislokasyon 
habang may 66 insidente ng food and economic blockade. Marami 
sa mga pinalayas ng operasyong militar at pulis ay na-trauma rin sa 
14 kaso ng istraping at 15 aerial bombing hanggang 2021. Hindi pa 
kasama rito ang panibagong bugso ng pambobomba sa Mindoro sa 


unang kwarto ng 2022. 


2. Pagtalikod sa usapang pangkapayapaan at pagpapaigting ng 


gerang kontra-rebolsyonaryo 

Nilabag ni Duterte ang hangarin ng taumbayan para sa matagalang 
kapayapaan nang arbitraryo niyang wakasan ang pakikipag- 
negosasyon ng GRP sa NDFP noong 2047. Binalewala niya ang mga 
panimulang pag-uusap para ipatupad ang mahahalagang laman ng 
CASER lalo ang repormang agraryo na matagal nang hangad ng mga 
magsasaka. Napawi ang pag-asa ng mamamayan na magkaroon ng 
makabuluhang repormang panlipunan para ibsan ang kanilang labis 


na kahirapan. 


Ang pagtalikod ni Duterte sa usapang pangkapayapaan sa NDFP ay utos 
ng imperyalismong US na simula't sapul ay nagtutulak na paigtingin 
ang gera para wakasan ang “komunistang insurhensya.” Itinayo niya 
ang NTF-ELCAC na isang civil-military junta para maipatupad ang 
kontra-rebolusyonaryong gera sa balangkas ng whole-of-nation 
approach. Nangahulugan ito ng paggamit ng estado sa lahat ng 
ahensya, rekurso at makinarya nito sa malubhang teroristang pang- 
aatake sa mamamayan na kinatatangian ngayon ng paggamit ng mga 


modernong armas na padala ng imperyalismo. 


3. Pinatinding panunupil sa nakikibakang mamamayan 


Kasangkapan ng malaking burgesya kumprador-panginoong maylupa 
ang mga pulis, militar at maging ang batas sa pagbuwag sa mga piket, 
barikada at mga lehitimong protestang bayan. Ilang kaso nito ang 
marahas na dispersal sa Barangay Patungan sa Maragondon, Cavite 
noong Enero 2022, pagdakip sa 11 aktibistang nagrali sa Cabuyao, 
Laguna noong Agosto 2020, at tuluy-tuloy na pagbabanta't pang- 
aatake sa Hacienda Yulo sa Laguna mula 2020. Samantala, patuloy 


ang panghaharas, pananakot at panggigipit sa mga magsasakang 

nakikibaka para sa karapatan sa coco levy fund at mga komunidad na 


mariing tumututol sa mapangwasak na Kaliwa Dam sa Quezon at Rizal. 


Matindi ring panggigipit ang dinadanas ng mga unyon sa TK sa 
kumpas ng NTF-ELCAC ni Duterte. Iligal na pinapasok ng mga pulis at 
sundalo ang mga pagawaan pati opisina ng mga unyon. Nire-redtag at 
pinepresyur ang mga lider obrero upang umaming NPA at humiwalay sa 
mga militanteng unyon. Nakikialam sila sa mga usapin ng pag-uunyon 
ng mga manggagawa. Malayang winawasiwas ng rehimeng Duterte ang 
pasismo gamit ang Anti-Terrorism Act na nagbigay ng ligal na bihis sa 


pagsikil sa demokratikong karapatan. 


4. Pangyuyurak sa mga demokratikong karapatan 


Pamana ni Duterte ang walang habas na pang-aatake sa karapatang 
magpahayag, mag-organisa at magprotesta. Garapalan ang pambubusal 
sa midya, kanyang mga kritiko at kalaban sa pulitika. Ipinasara ang 
ABS-CBN sa pamamagitan ng pagkakait dito ng prangkisa ng rubber 
stamp na kongreso habang ginigipit ang Rappler at mga alternatibong 
grupong midya sa internet. Inaatake ang kanilang mga website at 
sinisiraan na sila'y prente umano ng mga teroristang grupo. Kasabay 
nito, nagpapakalat ng mga pekeng balita at disimpormasyon gamit ang 


mga troll at mga bayarang tagapagsalita ng NTF-ELCAC. 


Ginawang talamak ng hibang na NTF-ELCAC ang red-tagging kung saan 
malisyosong iniuugnay sa mga “komunista-terorista” ang sinumang 
magpahayag ng lehitimong karaingan at kritisismo sa gubyerno. 
Pangunahing target nito ang mga militanteng organisasyon at mga 


progresibong partylist. Pati mga nagmamagandang-loob sa community 

pantry ay hinaras at ni-redtag. Ang mga biktima ng red-tagging ay 
naging target ng pagpatay ng estado kagaya nina Dandy Miguel, 
presidente ng Lakas ng Nagkakaisang Manggagawa ng Fuji Electric- 
OLALIA-KMU, Manny Asuncion, pangkalahatang kalihim ng BAYAN- 
Cavite at mag-asawang Anna Mariz “Chai” Limeta-Evengelista at Ariel 
Evangelista, mga lokal na lider ng UMALPAS-KA na lumalaban sa 
pangangamkam ng lupa ng mga kumpanya ni Henry Sy sa Hacienda 


Looc sa Nasugbu, Batangas. 


Sinamantala rin ni Duterte ang pandemya para kontrolin at pigilan ang 
paghugos ng mamamayan sa lansangan. Ipinatupad ang militaristang 
lockdown na naglimita sa mobilidad ng mamamayan. Nagpakana ng 
isterya ng pagkalat ng COVID-19 para takutin ang mga tao na lumabas 
ng kanilang bahay at magtipon-tipon. Ang mga lumalabag sa mga 
pasistang patakaran ay pinapatawan ng di-makatwirang parusa at 


dinadahas ng mga pulis. 


5. Palyadong tugon sa pandemya 


Pahirap sa mamamayan ang di-siyentipiko, militarista at palpak na 
tugon ng rehimeng Duterte sa COVID-19. Ipinataw sa mga Pilipino ang 
pinakamahaba at pinakamalupit na lockdown sa buong mundo habang 
kapos na kapos ang mga batayang hakbangin gaya ng contact tracing, 
mass testing, at pagbabakuna. Pinabayaan ang mga manggagawang 
pangkalusugan na frontliner ng pandemya na humantong sa kanilang 
pagkahawa at pagkamatay. lpinataw ang “new normal” kung saan 
kinontrol ng estado ang galaw ng mamamayan at pinaralisa ang mga 
aktibidad panlipunan para pigilan ang pagbulwak ng mga protesta 


laban sa kriminal na pagpapabaya ng rehimen. 

Ipinagkait din sa mga kabataan ang kanilang karapatang mag-aral 
sa pagpapatupad ng blended learning bilang pag-angkop umano 
sa pandemya. Pinahirapan nito ang mga guro at pati mga magulang 
na hindi inihanda para sa bagong moda ng pag-aaral. Huling-huli 
na ang Pilipinas na bumalik sa face-to-face classes nitong 2022 
lamang dahil sa pagmamatigas ni Duterte at kainutilan ng DepEd 


na kamtin ang mga rekisito para sa ligtas na pagbabalik-eskwela. 


6. Pag-aabandona sa mamamayan sa panahon ng pandemya at 


kalamidad 


Kakarampot ang ayudang nakarating sa maralitang mamamayan 
ng TK noong pandemya. Sa isang bayan sa Quezon, kulang na 
kulang ang P2,167 kada buwan na ayudang nakuha ng bawat 
pamilyang magsasaka noong lockdown para pakainin ang isang 
pamilyang may 5-6 miyembro. Wala namang natanggap na ayuda 
ang mga komunidad ng Dumagat sa Hilagang Quezon sa gitna ng 
restriksyon sa paghahanapbuhay. Sa Palawan, dismayado ang mga 
magsasaka na ang tanging natanggap ay dalawang salop na bigas, 
kape, asukal, at dalawang baretang sabon matapos ang dalawang 


buwang paghihintay sa ayuda. 


Walang puso si Duterte sa mga sinalanta ng kalamidad. 
Pinabayaan niya ang halos 22,000 magsasakang Palawefio na 
lubhang nasalanta ng bagyong Odette. Pautang ang inihain ng 
mga burukrata kahit na bumuhos ang malaking donasyon para 
sa ayuda. Ganito rin ang pinagdusahan ng mga biktima ng mga 
bagyong Rolly, Quinta at Ulysses noong 2020 na kalakhan ay 


magsasaka. Samantala, walang napala ang mga mamamayang 

apektado ng pagsabog ng Bulkang Taal sa rehimeng Duterte. Kalunus- 
lunos ang kalagayan nila sa mga evacuation center na mistulang 


pinatawan ng batas militar sa sobrang higpit. 


Imbes na relip at ayuda ay mga sundalo't pulis ang ipinadala ni Duterte 
sa mga komunidad. Sa Quezon, hinarang ang mga organisasyong 
mapagkawanggawa na inakusahang mga prente ng CPP-NPA-NDFP na 
nagsasagawa ng operasyong relip sa kasagsagan ng mga bagyo noong 


2020. 


7. Paglubog sa bansa sa kumunoy ng utang 


Humigit sa doble ang utang ng Pilipinas mula nang maupo si Duterte 
at ngayong paalis na siya sa poder. Mula P5.9 trilyon noong 2016, 
umaabot na ang utang nitong Mayo sa halos P13 trilyon. Kalakhan 
ng utang ay para sa mga proyektong imprastraktura na hindi naman 
kailangan ng mamamayan. Ginamit pa niya ang pandemya para 
bigyang-katwiran ang sunud-sunod na pangungutang. Sa huli, 
walang natamasang pakinabang ang mamamayan sa labis-labis na 
pangungutang ni Duterte dahil kinulimbat lang ng mga burukrata't 
kroni ni Duterte ang mga pondo. Papasanin ng taumbayan ang 


pagbabayad sa ga-bundok na utang na pamana ni Duterte. 


8. Pambabarat sa sahod at kainutilan sa pagkontrol sa presyo ng mga 
bilihin 


Ipinagkibit-balikat ni Duterte ang abang kalagayan ng mga 
manggagawa sa gitna ng papaimbulog na presyo ng langis at mga 


bilihin. Apat na taong hindi nabigyan ng umento sa sahod ang mga 

manggagawa. Nitong Mayo, nakaiinsulto ang gamumo na dagdag 
sahod na P35 sa MIMAROPA at pinakamataas na P97 sa CALABARZON. 
Patuloy namang ipinagkakait sa mga guro at manggagawa ng gubyerno 
ang hinihingi nilang pagtataas ng sweldo. Imbes na ilaan sa mga guro, 
manggagawang pangkalusugan at mga nasa pampublikong sektor, 
inuna sa badyet ang pagtataas sa sweldo ng mga parasitikong pulis at 


militar at pagbili ng mga kagamitang pandigma. 


Matinding paghihirap ang binabata ng mga manggagawa sa 
ganitong antas ng sahod habang pataas nang pataas ang halagang 
kinakailangan para mabuhay. Hindi na bumababa ang implasyon at 
nito ngang Mayo ay umabot na sa 5.495 dahil sa pagsirit ng presyo 
ng produktong petrolyo at pagbagsak ng lokal na produksyon ng 
pagkain. Sa kabila nito, mariing tinatanggihan ng rehimen ang hiling 
ng taumbayan na tanggalin na ang excise tax sa katwirang mawawalan 


ng kita ang gubyerno. 
9. Pagpatay sa lokal na agrikultura 


Walang kaparis ang paghihirap ng mga magsasaka sa TK dahil 
sa neoliberal na patakaran sa agrikultura. Ipinatupad ang Rice 
Tariffication Law, labis na importasyon ng karneng baboy, manok, 
isda, gulay, asukal at mais. Bumagsak ang presyo ng mga produktong 
bukid habang patuloy na tumataas naman ang gastos sa produksyon-- 
dahilan para malugi ang mga magsasaka. Bukod pa rito, nagpatuloy at 


lumala ang ismagling ng mga produktong agrikultural. 


Sa Mindoro, umabot ang pinakamababang presyo ng palay sa P8 kada 


kilo habang bumagsak sa P12 kada kilo ang sibuyas na dating nasa 

P40. Nananatili ring mababa ang presyo ng niyog at kopra sa Quezon 
kung saan tinatayang may 204,000 pamilyang nakaasa sa industriya 
ng niyog ang kabuhayan. Ininda ng mga magniniyog ang pagsadsad 
sa hanggang P7 kada kilo ng kopra noong 2019. Lumiit din ang 
produksyon matapos salantahin ng kalamidad ang mga niyugan sa 


probinsya. 


Talamak din ang pang-aagaw sa lupa ng mga katutubo't magsasaka at 
pagpapalit-gamit sa lupang matagal nang produktibo. Mga halimbawa 
nito ang Hacienda Yulo na gustong gawing golf course ng mga Ayala at 
ng Cristobal Realty, pagpapalayas ng National Grid Corporation of the 
Philippines sa mga residente ng Lupang Ramos sa Cavite, huwad na 
reporestasyon sa ilalim ng National Greening Program na pinalawak 
sa mga lupaing ninuno sa Palawan, Mindoro at kabundukang Sierra 
Madre sa Laguna, Quezon at Rizal3 at proyektong eko-turismo ng 
sabwatang Virata-Sy sa saklaw ng baybayin ng Nasugbu, Batangas at 


Maragondon, Cavite. 


10. Patuloy na pagkakait sa pondong coco levy sa mga magsasaka 


Niloko ni Duterte ang mga magniniyog na umasang makukuha ang 
pondong coco levy na matagal nang ninakaw sa kanila ng diktadurang 
Marcos at mga kroning Cojuangco, Romualdez, Enrile at Lobregat. 
Hindi lamang tinalikuran ni Duterte ang kanyang pangako na ibabalik 
ang pondong coco levy, nagmaniobra pa ang rehimen para agawin ito 
sa mga magniniyog. Isinabatas noong 2021 ang RA 11524 o Coconut 
Farmers and Industry Trust Fund Act kung saan lumikha ng bagong 
pasikot-sikot na proseso sa pagkuha ng benepisyo sa coco levy. Hindi 


rin binawi ng batas mula sa mga kroni ni Marcos ang kinamkam na 

pondong coco levy na pinagtubuan na ng mga kumpanya tulad ng San 


Miguel Corporation, Cocolife at United Coconut Planters Bank. 


11. Pagpapatupad ng mga huwad na proyektong pangkaunlaran sa 


kapinsalaan ng mamamayan 


Sa pagkagahaman sa pera, naging sunud-sunuran si Duterte sa 
mga kapitalista at iniratsada ang mga di kinakailangang proyektong 
imprastraktura. Walang konsensya niyang isinasangkalan ang buhay, 
kaligtasan at kabuhayan ng mamamayan kapalit ng sariling interes. 
Tampok sa mga proyektong ito ang Kaliwa Dam na itinatakwil ng mga 
magsasaka, katutubo at pati mga progresibong pwersa dahil sa hatid 


nitong peligro at kaakibat na dislokasyon ng mga komunidad. 


Sinisingil din si Duterte sa pagbabaliktad sa mining moratorium at 
open pit mining ban na nagbigay daan sa pagbabalik-operasyon ng 
mga pinatigil nang minahan sa Rizal at Palawan. Pinayagan din ang 
malalaking proyektong enerhiya sa Batangas sa palusot na nalalapit 
nang magsara ang Malampaya Gas na pinakamalaking tagasuplay 
ng kuryente sa Luzon. Pinangangambahan ang pagpapalayas sa mga 
komunidad at ang dadalhing polusyon sa katubigan ng Batangas. 
Malaking perwisyo din ang Ahunan Pumped-Storage Hydropower 
Project na itinatayo sa Mt. Inumpong sa kabundukan ng Sierra Madre 


sa Pakil, Laguna at maaaring magdulot ng matinding pagbaha. 


12. Walang kahihiyang pandarambong at kroniyismo 


Sadyang iniluklok ni Duterte sa mga ehekutibong posisyon ang mga 


magnanakaw niyang alipures para huthutin ang yamang pinaghirapan 

ng bayan. Ang pangulo ang mismong pasimuno ng pandarambong 
kaya hindi aasahang parurusahan niya ang mga miyembro ng kanyang 
sindikato tulad ni Duque sa DOH at Michael Yang na sangkot sa 


maanomalyang transaksyon sa Pharmally. 


Tampok ang pagkawala ng bilyun-bilyong piso sa pondong pantugon sa 
pandemya. Resulta nito, kulang ang ayuda para sa mga naghihikahos 
at proteksyon para sa mga manggagawang pangkalusugan. Hindi 
rin nakabili ng sapat na bakuna at kagamitan para sa pagbabakuna. 
Mamamayan ang ultimong nagdusa dahil sa kasibaan ni Duterte at ng 


kanyang pangkatin sa salapi. 
13. Matinding pang-aapi at diskriminasyon sa kababaihan 


Lumala ang kalagayan ng kababaihan sa ilalim ni Duterte. 
Pinangunahan niya ang pambabastos at pag-aalimura sa mga babae 
na umabot sa pagbabantang babarilin sa ari ang mga babaeng NPA. 


Sinusulsulan niya ang panggagahasa ng AFP-PNP sa mga kababaihan. 


Ang mga babaeng kritiko kagaya nina Leila de Lima, Gina Lopez, Maria 
Ressa, Maria Lourdes Sereno, Conchita Carpio-Morales at maging si VP 
Leni Robredo ay hinaharas, sinisiraan, nire-red-tag at sinasampahan 


ng mga gawa-gawang kaso para manahimik. 
14. Pagsuko ng soberanya ng bansa sa West Philippine Sea 


Napakalaking katrayduran ang pagyukod ni Duterte sa gubyerno ng 
China na nanghihimasok sa teritoryo ng bansa sa West Philippine Sea 
(WP3S). Walang ipinatupad na mapagpasyang hakbangin ag rehimen 


sa harap ng agresibong pagtatayo ng mga baseng militar ng China 

sa mga bahura sa Spratlys, garapalang paglalayag, paghihimpil at 
pandarambong ng mga barkong Chinese sa WPS. Noong unang hati 
ng 2021, napakalampa ng naging tugon ng rehimeng Duterte na 
mga diplomatic protest kahit na dinudumog na ng higit 200 barkong 
Chinese ang WPS at sapilitang inuukupa ang mga bahura at maliliit 
na isla sa Spratlys na bahagi ng karagatan ng bansa. Hindi rin 
nakakalimutan ng mamamayan ng TK ang pagpapabaya ni Duterte sa 
mga tripolante ng MV Gemver mula sa Mindoro na humingi ng hustisya 
para sa pagsagasa sa kanila ng isang barkong Chinese noong Hunyo 
2019. Minaliit ni Duterte ang insidente kahit muntik nang mamamatay 
ang 22 taong sakay ng MV Gemver. Malinaw itong pagpapauna sa 


interes ng kanyang dayuhang amo. 


15. Tuluy-tuloy na pagpapakatuta sa imperyalismong US at China 


Laway na laway si Duterte sa ayudang pinansyal at militar mula 
sa US. Kapalit ng kanyang ganansya, nangayupapa siya sa US at 
ipinagpatuloy ng AFP ang gerang kontra-rebolusyonaryo na idinisenyo 
ng US. Pinaigting nito ang mga atake mula sa himpapawid gamit ang 
mga helicopter, attack planes at drones na nagresulta sa labis na 
pinsala sa mga komunidad, sakahan at epektong sikolohikal sa mga 


biktima. 


Nananatiling tali ang ekonomya ng Pilipinas sa imperyalismong 
US na nasa likod ng mga bangkong pinagkakautangan ng GRP. Mga 
kumpanyang Amerikano rin ang pangunahing nakikinabang at 
pumipiga ng malaking tubo mula sa mga konsesyon ni Duterte sa 


dayuhang pamumuhunan at negosyo. 

Sa kabilang banda, pumasok si Duterte sa mga maanomalyang 
kontrata at pangungutang sa China, kalakhan para sa engrandeng 
programang Build, Build, Build. Kapalit nito ang pagsubasta sa 
soberanya ng bansa sa WPS at pagluluwag sa mga negosyong Chinese 
gaya ng mga POGO (Philippine Offshore Gaming Operations) at 


kriminal na operasyon ng Chinese Drug Triad. 
16. Pakikipagsabwatan sa mga Marcos 


Nakipagkutsabahan si Duterte sa mga Marcos para linisin ang 
pangalan ng huli at palawigin ang diktadurang paghahari ng kanilang 
mga pamilya sa bansa. Talamak ang pagkakalat ng pekeng balita at 
disimpormasyon tungkol sa Martial Law sa ilalim ni Duterte. Hinirang 
din na bayani ang matandang Marcos at tinawag na ginintuang mga 


taon ang diktadurang US-Marcos. 


Nakipag-sanib pwersa ang mga Duterte sa mga Marcos, Arroyo at 
Estrada para buuin ang pinakasagadsaring reaksyunaryong paksyon 
na nagnakaw sa eleksyong 2022. Bagamat nag-aambisyon si Rodrigo 
Duterte na sundan siya ni Sara sa pagiging pangulo, hinayaan niyang 
maging katambal ni Bongbong si Sara para maselyo ang kanilang 


imbing alyansa sa mga Marcos. 


Nangangako ang rebolusyonaryong mamamayan ng TK na gagawin 
nito ang lahat upang tiyakin na magbayad si Duterte sa lahat ng 
kanyang kasalanan. Buo ang suporta ng mga rebolusyonaryong 
pwersa sa mga pamilyang biktima ng brutal na pekeng gera kontra- 
droga at anti-komunistang gerang JCP Kapanatagan para papanagutin 


si Duterte at mga kasapakat. Dapat ipursige ang lahat ng pagsisikap 

kabilang ang paghahabol sa International Criminal Court at iba pang 


internasyunal na ahensya. 


Higit pa, hindi dapat hayaang umugat sa kamalayan ng publiko ang mga 
kasinungalingan tungkol sa rehimeng Duterte. Ipinakakalat ngayon ng 
mga utusan ni Duterte ang lahat ng panlilinlang para rebisahin ang 
kasaysayan ng nakaraang anim na taon gamit ang mga dinoktor na 
datos, pekeng balita at pambabaluktot sa katotohanan. Dapat itong 
salungahin ng masigasig na kilusang masa na mananawagan ng 
pagpapanagot at pagpaparusa kay Duterte. Ibabaon sa basurahan 
ng kasaysayan ang pangalang Duterte bilang isa sa pinakamalulupit 
na kaaway ng sambayanan tulad ng sinapit ng matandang diktador at 


idolo niyang si Marcos. 


Tunay na pinabilis at pinasidhi ng paghahari ni Duterte ang pagkabulok 
ng malakolonyal at malapyudal na lipunang Pilipino. Kabaliktaran ng 
islogan niyang Change is Coming noong kampanyahan sa eleksyong 
pampanguluhan noong 2016, nagpatuloy lamang ang pagkubabaw 
ng imperyalismo, pyudalismo at burukrata kapitalismo sa bansa sa 
ilalim ng kanyang pasista-teroristang rehimen. Lalong nasadlak sa 
kahirapan ang sambayanang Pilipino habang nagpasasa ang iilang 
naghaharing uri lalo ang pangkating Duterte na walang kabusugan 
sa kapangyarihan at yaman. Nilikha nito ang higit na paborableng 
kalagayan sa pagsusulong ng pambansa demokratikong rebolusyon 
sa pamamagitan ng matagalang digmang bayan para makamit 
ng mamamayang Pilipino ang tunay na demokratiko, masagana, 


mapayapa at makatarungang lipunan|[|ili 

PANDEMYANG 
COVID-19 


Hinggil sa pagdami ng may CoVid-19 sa bansa 


Marso 11, 2020 


ariing kinokondena ng National Democratic Front-Southern 
Tagalog (NDF-ST) ang malubhang kapabayaan at makupad 
na tugon ng gubyernong Duterte sansalain at kontrolin ang 
mabilis na pagkalat ng nakahahawa at nakamamatay na Covid-19 sa 


bansa. 


Ang kapabayaang ito ay humantong ngayon sa biglang pagdami ng 
insidente ng nahawa ng CoVid-19 dahil sa pagbabantulot ng rehimeng 
na agarang magpatupad ng travel ban sa mainland China, Hongkong, 
Macau at Taiwan. Bahag ang buntot ng rehimeng Duterte na inalis 
sa listahan ng may travel ban ang Taiwan matapos magbanta ito na 


gagawa ng pagganti sa Pilipinas. 

Dahil sa pag-uurong-sulong na ito, nadagdagan ang mga kaso ng 
may CoVid-19 sa bansa. Ang unang tatlong kaso sa Pilipinas na 
nadiskubreng may CoVid-19 ay mga turistang Chino na nagmula sa 
Wuhan. Sinundan ito ng tatlo pang turistang Hapon, South Korean at 
Chino na positibong nagkasakit ng CoVid-19 pagkagaling ng Pilipinas. 
Kasunod ang unang kaso ng lokal na transmisyon ng mag-asawang 
Chino na walang kasaysayang bumyahe sa labas ng bansa liban sa 
pagpunta sa Green Hills Shopping Center sa San Juan City. Naitala 
din ang unang lokal na transmisyon ng sakit na CoVid-19 sa Mindanao 
mula sa isang taga-Siliman na may travel history sa nasabing Green 


Hills Shopping Center. 


Labis na minaliit at kampante ang rehimeng Duterte sa nahuling 
pagdeklara ng isang national health emergency sa Pilipinas sa harap 
ng tunay na banta na nakapasok at kumakalat ang CoVid-19 sa 
bansa. Ang naitalang dalawang (2) kaso ng lokal na transmisyon ng 
CoVid-19 ay palatandaan na may nauna nang nangyayaring proseso 
ng pagsasalin-salin at pagkakahawaan ng 2019 corona virus sa bansa 


nang di maagang natutuklasan ng DOH. 


Dahil sa makupad na pagharap at kapabayaan ng gubyernong Duterte, 
nagsisimula nang humagupit at lumatay sa taumbayan ang mabilis na 
pagkalat ng CoVid-19 na maaaring humantong sa mas malawakang 
pagsasalin-salin ng sakit sa mas maraming bilang ng mga komunidad. 
Maaaring humantong ito sa kamatayan ng maraming Pilipino, 
magdulot ng pagkabalisa, panik at kaguluhan lalo na sa mahihirap 
nating kababayan na walang rekurso para proteksyunan ang sarili at 


pamilya laban sa nakamamatay na CoVid-19. 

Sa huling tala ng Department of Health (DOH), sa pagharap nito sa 
media ng hapon ng Marso 11, 2020, umabot na sa 49 mula sa naunang 


naiulat na tatlo ang infected ng nakamamatay na virus. 


Nalantad din ang kawalan ng paghahanda ng rehimen sa mismong 
pag-amin ng asosasyon ng mga pribadong ospital na wala silang 
kakayahan harapin ang pagdagsa ng dumaraming kaso ng CovVid-19 
infection dahil dalawang isolation room lamang mayroon ang bawat 
pribadong ospital. Limitado din ang kakayahan ng mga pampublikong 
ospital na papasama ang kundisyon ng mga pasilidad dahil sa kulang 
na badyet, malaganap na korapsyon at pinaiiral na patakaran ng 
rehimeng isapribado ang mga pampublikong yutilidad. Ngayon pa 
lamang, malaki na ang pagkukulang ng mga CoVid-19 testing kit. 


Panik at kaguluhan ang kauuwian ng bansa dahil sa kawalan ng sapat 
na paghahanda at kapabayaan ng rehimeng Duterte sa pagharap sa 
CoVid-19. Taumbayan din ang sasalo at tatamaan ng mga marahas at 
drastikong hakbang ng gubyerno sa paghahabol nitong maampat nang 
mabilis ang pagkalat sa bansa ng nakamamatay na CoVid-19. Bibigyang 
katwiran ang mga mararahas at drastikong hakbang ng gubyerno dahil 


ito daw ang kinakailangan at hinihingi ng kasalukuyang kalagayan. 


Walang ibang dapat sisihin at papanagutin sa pangyayaring ito kundi 
ang pasistang rehimeng US-Duterte. Ito dapat ang managot sakaling 
marami ang mamamatay sa ating mga kababayan, umiral ang panik 
at magkaroon ng kaguluhan sa bansa dahil sa takot at pangamba 
ng taumbayan na mahawahan ng nakamamatay na Covid-19. Sa 
kabilang banda, binababalaan ng NDF-ST ang rehimeng US-Duterte sa 
paggamit ng mga drastikong hakbang at kamay-na-bakal ng pasistang 

estado dahil lamang sa pagkukumahog na ampatin ang mabilis na 
pagkalat ng nakahahawang virus. Ang mga kawawa at maliliit nating 
mga kababayan ang pangunahing tatamaan at maaapektuhan ng 
pabara-bara at drastikong hakbang ng gubyernong Duterte. Dapat itong 


tutulan at labanan ng taumbayan. 


Kung tutuusin, maiiwasan sana ang mabilis na pagpasok at pagkalat ng 
CoVid-19 sa bansa kung maaga at naging mapagpasya ang mga hakbang 
ng rehimeng US-Duterte na ipagbawal o higpitan ang pagpasok ng mga 
turistang Chino at iba pang nasyunalidad na nagmula sa bansang China, 
lalo na ang mga nanggaling sa Wuhan o Hubei at mga bansa na may 


napaulat nang nagkaroon ng CoVid-19. 


Subalit inuna pa ng gubyerno at mga alipures nito sa Senado at Kongreso 
ang pagpapasa ng higit pang mga mapanupil at anti-mamamayang batas, 
pag-amyenda sa saligang batas para ilusot ang mga maka-dayuhan at 
anti-mamamayang mga patakakaran sa larangang ekonomiya ng bansa 
at ng pag-aagawan sa pakinabang sa pondo ng bayan. Kampante at 


minaliit ng rehimeng Duterte ang bagsik na dala ng CoVid-19. 


Maiuugat ang kapabayaan at pagbabantulot ng gubyernong Dutete na 
hadlangan o maiwasang makapasok ang CovVid-19 sa bansa dahil sa 
umiiral na “ispesyal na relasyon” ng kanyang gubyerno sa gubyernong 
China. Mas inuna pa niyang bigyan ng proteksyon at pangalagaan ang 
mga bilateral na kasunduan na pinasok niya sa gubyernong China kaysa 
ang bigyan ng proteksyon ang bansa sa posibleng pagpasok ng CoVid-19. 
Ayaw ni Duterte na magpatupad ng mga hakbang na makasisira sa 


“magandang” relasyon nila ni Xi Jinping na Presidente ng China. 

Samantala, lubhang nahuli na ang pagdedeklara ng gubyerno ng 
State of Public Health Emergency. Kalat na sa bansa ang CovVid-19 at 
mahihirapan nang maisagawa ang contact tracing ng Department of 
Health (DOH). Maaaring humantong ito sa buo-buong komunidad, 
bayan o probinsya ang isailalim sa lockdown para kontrolin ang lalo 


pang pagkalat ng nakamamatay na CoVid-19. 


Ngayon lang din naaprubahan sa kongreso ang P 1.6 Bilyon bilang 
supplemental budget para gamitin sa sa pagtugon at pagpigil sa lalong 


pagkalat ng nakamamatay na virus. 


Mas inunang pagtuunan ng pansin ng Senado ang pag-amyenda sa 
Human Security Act of 2007 (HSA 2007) nang ipinasa nito ang Senate 
Bill 1083 o Anti-Terrorism Law of 2020 na gagamiting sandata ng 
estado para patahimikin, supilin at sugpuin ang lehitimong pagtutol ng 


mamamayan sa pasistang rehimeng US-Duterte. 


Ipinasa naman ng Mababang Kapulungan ng Kongreso ang House Bill 
78 para amyendahan ang Public Security Act na magbibigay pahintulot 
na 10096 ariin ng dayuhan ang operasyon ng mga pampublikong 
serbisyo sa sektor ng enerhiya at kuryente, telekomuniskasyon at 


transportasyon. 


Dagdag pa, kapos ang gubyernong Duterte sa pagpapalaganap ng mga 
impormasyon at hakbangin para ipabatid at turuan ang taumbayan 
sa wastong pag-iingat para maiwasang kumalat at mahawaan ng 
nakakamatay na Covid-19. Sa halip na tumulong ang Presidential 
Communications Operations Office (PCOO) sa pagpapalaganap ng 


impormasyon kaugnay sa CoVid-19, patuloy pa rin ang kanyang tuon sa 

paghahatid ng impormasyon sa publiko nang mga walang katuturang 


aktibidad ni Duterte sa Malacafiang at iba pang lugar sa bansa. 


Naging abala din ang PCOO sa paglilibot sa mga bansa ng Europa sa 
bigong layuning pabanguhin sa mata ng internasyunal na komunidad 
ang nabubulok at nangangamoy na pasistang rehimeng US-Duterte. 
Pangunahing pinagtuunan ng pansin ng PCOO ang pagsalag at 
pagtatanggol sa imahe ni Duterte mula sa mga batikos ng taumbayan 
at maging ng mamamayan sa ibayong dagat dahil sa talamak na 
paglabag sa karapatang pantao, paglobo ng biktima ng extra judicial 
killings, madugong kampanya kontra-droga at patuloy na panggigipit 


ng rehimen sa mga human rights workers and defenders sa bansa. 


Walang kahihiyang nilustay ng PCOO ang pondo ng taong bayan 
sa paglabas-labas ng bansa para lamang siraan, maghasik ng 
kasinungalingan at akusahan ang mga lehitimong organisasyon at 
institusyon na nagsusulong at nagtatanggol ng karapatang pantao 


bilang mga “communist front organizations”. 


Hanggang sa ngayon ay walang malinaw na tindig ang gubyerno kung 
sino ang sasagot sa mga gastusin sa ospital ng mga tatamaan ng sakit 
na CoVid-19. Sino ang sasagot sa gastos sa doktor ng mga may sintomas 
at palatandaan ng CoVid-19? Sinong sasagot sa pangangailangan ng 
pamilya sakaling breadwinner ang makakwarantina at magkakasakit? 
Anong tulong ang naghihintay sa mga manggagawa sa mga pabrika, 
malalaking tindahan at kainan, malls, department stores at iba 
pang business establishments na magsasara dahil sa virus? Ano 
ang alternatibong hanapbuhay na maaaring ipagkaloob sa kanila ng 


gubyerno? Ano ang tulong na maibibigay ng gubyerno sa mahihirap 

nating kababayan na magbibigay sa kanila ng proteksyon laban sa 
sakit na dulot ng CoVid-19? Sila ang higit na bulnerableng tamaan ng 
sakit dahil sa pagkakaroon ng mahinang resistensya ng katawan dulot 


ng kakulangan sa pagkain at kahirapan. 


Karapatan ng taumbayan na singilin at papanagutin ang rehimeng 
Duterte sa pinsalang idudulot sa kanila ng CoVid-19. Labanan ang 
gagawing marahas na hakbang ng estado na kontrolin ang malayang 
paggalaw at pagkilos ng taumbayan para sa paghahanap ng kanilang 
ikabubuhay at kakainin sa araw-araw. Dapat igiit at ipaglaban ng 
taumbayan ang tulong mula gubyerno dahil ang gubyerno mismo ang 
dahilan ng pagkakaroon ng ligalig at nakapanlulumong sitwasyon ng 


mamamayan. 

Hinggil sa patakarang lockdown sa NCR 


Marso 14, 2020 


atapos umani ng kabi-kabilang batikos mula sa taumbayan 

dahil sa malubhang kapabayaan, pagiging inutil at makupad 

na pagtugon ng pasistang rehimeng US-Duterte na sansalain 
at kontrolin ang mabilis na paglawak sa bansa ng nakamamatay na 
Covid-19, bumaling naman ang gubyernong Duterte sa kamay-na- 
bakal, drastiko at dali-daling hakbang na ipailalim sa lockdown o 
sa pinagandang tawag na community quarantine ang buong Metro 
Manila. Sa nasabing hakbang, walang makakapasok at makalalabas 
sa Metro-Manila na mga sasakyang panlupa, panghimpapawid at 
pandagat mula Marso 15, 2020 hanggang Abril 14, 2020. Lilimitahan 
din ang paggalaw at aktibidad ng mga mamamayan sa loob ng Metro 


Manila. 


Pangunahing maaapektuhan ng hakbang na ito ang mga mahihirap at 
ordinaryong mamamayan na umaasa sa arawang kita o trabaho sa mga 
pabrika, malalaking tindahan at kainan, malls, malalaking groserya at 
supermarkets. Ganundin ang mga kumikita mula sa pagtitinda sa mga 
palengke at bangketa, mga nasa konstruksyon, drivers at konduktor, 


mga odd jobbers at marami pang iba. 


Habang kinakailangan ang mga drastikong solusyon para kontrolin ang 
mabilis na paglaganap ng nakahahawa at nakamamatay ng Covid-19, 


dapat itong gawin nang may syentipiko at medikal na pagsipat. 

Maaaring gawin bilang isa lamang sa kinakailangang opsyon ang 
“pahihiwalay” sa buo-buong populasyon at erya na nakakaranas na ng 
epidemya nang sa gayon pigilan, sawatain at kontrolin ang pagkalat 
ng epidemya sa iba pang mga karatig na lugar. Ngunit dapat na ipauna 
palagi ng gubyernong Duterte kung papaano poproteksyunan at 
tutugunan ang pang-araw-araw na pangangailangan ng taumbayan 
tulad ng pagkain, suportang serbisyo, pambayad sa pagpapatingin sa 
doktor, suporta sa gastusing medikal sa mga nahawa at nagpositibo sa 


Covid-19 lalo sa populasyong nasasaklaw ng lockdown. 


Dapat tiyakin ng gubyerno na libre ang Covid-19 testing para sa lahat 
ng populasyon upang maaagang madiskubre kung nagkaroon ng 
infection. Kung hindi ito libre, ang may kakayahan lang na magbayad 


ang magkakaroon ng akses sa Covid testing. 


Sa Vietnam, bilang halimbawa, sinusubsidyuhan ng gubyerno ang 
pangangailangan sa pagkain at iba pang batayang pangangailangan 
ng mamamayan na hindi makapagtrabaho at ibinibigay nang libre ng 
gubyerno ang kinakailangang suportang medikal sa testing at mga 
nagkasakit/nahawahan ng Covid-19. May mga pasilidad din itinayo 
ang Vietnam para makaiwas sa Covid-19 tulad ng mga sterilization 
at sanitization room sa mga mataong lugar para sa populasyon at 


manlalakbay. 


Ang social distancing ay isang impraktikal na solusyon at hindi 
makapipigil sa paglaganap ng Covid-19 sa loob ng mga eryang 
ipapailalim sa lockdown dahil sa hindi nito inaalis ang pagkakaroon ng 


ugnayan at interaksyon ng mga tao. 

Samantala, ginagamit ng rehimeng Duterte ang epidemya ng Covid-19 
upang lumikha ng isterya sa mamamayan para maging katanggap- 
tanggap sa opinyong publiko ang presensya ng mga armadong militar 
at pulis sa mga ititayong checkpoint--isang dress rehearsal para sa 


isang di deklaradong batas militar. 


Higit pa, sinasamantala ng rehimen ang isteryang nililikha ng Covid-19 
sa mamamayan upang magpatupad ng pasistang mga solusyon 
tulad ng lockdown, community quarantine at social distancing. 
Pinalulutang ang pagpapatupad ng curfew at banta ng mga pag-aresto 


sa mamamayang susuway sa mga pasistang kautusang ito. 


Sa halip na mga kwalipikadong medical personnel ang magbantay sa 
mga checkpoint na inaasistehan lamang ng mga militar at pulis para 
sa pagmonitor ng daloy ng trapiko at mga taong posibleng nahawa ng 
Covid-19, mabigat na presensya ng mga armaduhang militar, pulis at 
mga tanke ang nakahambalang sa mga checkpoint na walang medical 


protective gear laban sa virus. 


Sa esensya, laban sa maralita at mga manggagawa ang pasistang 
solusyon ng rehimeng Duterte. Wala sa plano ng rehimen kung 
papaano tutugunan ang pangangailangan ng mga maralita at 
manggagawa na mawawalan at madidisloka ang kabuhayan dahil sa 
kautusang lockdown, community quarantine at flexible work scheme. 
Walang plano ang rehimen paano titiyakin ang akses sa serbisyong 
medikal at Covid-19 testing ng populasyon lalo sa mga komunidad ng 


mga manggagawa at maralita. 


Sa kabilang banda, mga maliliit at katamtamang laking mga negosyo 
ang mas tatamaan ng pagsasara ng kautusang lockdown samantalang 

patuloy na papaboran ang malalaking negosyo ng iskemang flexible 
work day habang walang obligasyon na gastusan at maglaan ng pondo 


para sa proteksyon ng mga manggagawa na magkakasakit ng Covid-19. 


Ang mga pasistang solusyon at kamay-na-bakal na patakaran na 
ipinatutupad ng rehimen sa tabing ng “kinakailangang hakbang 
sa pagsawata sa epidemya ng Covid-19” ay pagkukundisyon sa 
mamamayan para sa papalaking presensyang militar at pulis tungo sa 


lantad na paghaharing militar. 


Mahigpit na kaisa ang National Democratic Front-Southern Tagalog 
(NDF-ST) ng mamamayang Pilipino sa panawagan at paggigiit sa 
gubyernong Duterte na maglaan ng pondo bilang subsidyo sa pagkain, 
paglaban sa Covid-19 at sa iba pang batayang pangangailangan 
ng mga mahihirap nating mga kababayan na tuwiran at di tuwirang 
tatamaan ng lockdown sa Metro Manila. Dapat malaman ni Duterte, 
na sa panahon ng mga sakuna at kalamidad at sa ilalim ng State of 
Public Health Emergency na kanyang idineklara, ang kapakanan ng 
mga mahihirap, walang mga kakayanan at mga pinakabulnerableng 
sektor ng ating lipunan ang dapat unang binibigyan ng proteksyon at 


pagkalinga ng gubyerno. 


Hindi lamang ang mga mamamayan sa Metro Manila ang tuwirang 
maapektuhan ng patakarang lockdown kundi maging mga kababayan 


natin na nasa iba't ibang panig ng bansa. 


Sa kalakhang Maynila ang pangunahing bagsakan ng mga produktong 
agrikultural, isdang alat at tabang at iba pang aquatikong produkto 


na mula sa rehiyong Timog Katagalugan. Ano ang maitutulong ng 

gubyerno kapalit ng mawawalang kita ng mga byahero ng mga kalakal 


dahil sa nangyayaring lockdown sa Kamaynilaan? 


Araw araw dumaraan sa kalakhang Maynila ang daang libong mga 
sasakyang panlupa na naghahatid sa milyong mga kababayan natin 
papuntang Hilaga mula sa Timog at ganundin pabalik. Maluwag ba 
silang makakaraan ng kalakhang Maynila nang walang malaking 
abala? Paano naman ang mga nasa milyong bilang na naninirahan sa 
rehiyong Timog Katagalugan na nagtatrabaho sa kalakhang Maynila? 
May aasahan ba silang tulong mula sa gubyerno sa mawawala o 
mababawas sa kanilang kita sakaling magpatupad ang kanilang mga 
pinapasukang kumpanya ng pagbawas sa araw ng pagtatrabaho, ng 
compressed working day o temporary shutdown? May gagawin bang 
hakbang ang gubyerno para ipag-utos sa mga pribadong kumpanya 
na bayaran pa rin nang buo ang buwanang sahod na natatanggap 
ng mga manggagawa kahit nabawasan ng oras o araw ang kanilang 
pagtatrabaho dahil sa umiiral na lockdown? Papanig ba ang gubyerno 
sa mga manggagawa sa paglaban sakaling gamitin ng mga kapitalista 
ang isyu ng lockdown sa kalakhang Maynila para tuwirang magbawas 
ng mga regular na manggagawa, di pagbabayad ng overtime, gamitin 
sa union busting at kaltasan ang mga benipisyong dapat tanggapin ng 


mga manggagawa? 


Ito ang mga katanungan na dapat may malinaw at kongkretong tugon 


ang rehimeng Duterte. 


Malaki ang posibilidad na lumawak ang saklaw ng lockdown sa 
kalakhang Maynila at umabot ito sa ilang probinsya sa rehiyong Timog 


Katagalugan na kagyat na kanugnog ng kalakhang Maynila.Mas malaki 

ang populasyon ng rehiyong Timog Katagalugan kumpara sa kalakhang 
Maynila at narito din sa rehiyon ang konsentrasyon ng malaking bilang 
ng populasyon ng mga manggagawa sa buong Pilipinas. Kailangang 
igiit at ipanawagan ng mamamayan ng rehiyon sa kani-kanilang lokal 
na pamahalaan ang agarang paglalaan ng pondo, bilang subsidyo 
sa mga maaapektuhan ng pagkalat ng Covid-19 at sa posibilidad na 
magpatupad ng lockdown sa ilang bahagi ng rehiyon. Dapat ngayon pa 
lamang ay mayroon nang mga nakahandang pondong pangsubsidyo, 
mga gamot, libreng testing kit, mga pasilidad at sapat na tauhan ang 


mga lokal na gubyerno para sa pagharap at paglaban sa Covid-19. 


Samantala, nananawagan ang pamunuan ng NDF-ST sa lahat ng 
kasaping organisasyon nito sa rehiyon na tumulong sa pagpapalaganap 
ng impormasyon hinggil sa nakamamatay na Covid-19. Gumawa ng 
mga nakasulat na gabay na magtuturo sa mamamayan ng rehiyon, lalo 
na ang walang akses sa dyaryo at telebisyon, kung paano makakaiwas 
na mahawaan ng virus. Turuan sila ng mga hakbangin upang 
maiwasang makahawa sa iba sakaling makaramdam ng mga sintomas 
at palatandaan ng Covid-19. At, turuan ang masa kung paano maagap 
at mabilis na maampat ang pagkalat ng nakahahawa at nakamamatay 


na virus. 


Dapat na ilantad, kondenahin at labanan ang pakana ni Duterte na 
gamitin ang krisis ng Covid-19 para ipataw ang lantarang batas militar 
sa bansa. Desperado na si Duterte. Hindi malayong gawin ni Duterte 
ang lockdown ng kalakhang Maynila bilang ensayo sa bisperas ng 
pagpapataw ng lantarang pasistang paghahari sa buong bansa para 


maisulong ang kanyang mga pasistang adhikain. 

Kailangang paghandaan, puspusang ilantad at labanan ang imbing 
pakana ng pasistang rehimeng US-Duterte na gamitin ang isyu 
ng Covid-19 bilang kober sa patraydor na pag-atake sa kilusang 
rebolusyonaryo, sa mga progresibong grupo, sa mga kritiko at lahat 
ng lumalaban sa kanyang tiwali at pasistang paghahari sa rehiyon. 
Maaring samantalahin ni Duterte ang sitwasyon kung saan nakatuon 
ang pansin ng publiko at mga mamamahayag sa Covid-19 para ilusot 
ang kanyang mga itim na balak ng maramihang pagpatay (extra 
judicial killings), mga iligal na pag-aresto at pagpapakulong batay sa 
mga inimbentong kaso at pagtatanim ng ebidensya at iba pang mga 
mararahas at mapanupil na hakbang upang pilayin at patahimikin ang 


mga pinaghihinalaan niyang kaaway ng estado. 


Ang isyu ng Covid-19 at banta ng ektensyon ng lockdown hanggang 
sa ating rehiyon at iba pang panig ng bansa ay gagamitin ng pasistang 
estado laban sa rebolusyonaryong kilusan at mamamayan. Ililimita nito 
ang malayang pagkilos ng mga tao. Ipagbabawal ang mga pagtitipon 
at pagkilos ng taumbayan para iparating ang kanilang hinaing at 
protesta sa gubyerno. Lalong magpipista si Duterte at ang kanyanng 
korap at pasistang mga kapanalig sa patuloy na pangungurakot sa 
kaban ng bayan sa tabing ng paglaban sa Covid-19. Magpapatuloy ang 
impyunidad at paggawa ng mga karahasan ng AFP at PNP. 


Subalit anuman ang balak gawin ni Duterte na durugin o papanghinain 
ang rebolusyonaryong kilusan sa rehiyong Timog Katagalugan at 
buong bansa, tiyak na makararanas muli sila ng mga kabiguan. Buong 
giting na lalabanan at bibiguin ng rebolusyonaryong kilusan at ng 
mamamayan ng rehiyon ang Joint Campaign Plan-Kapanatagan (JCP- 


Kapanatagan) at National Task Force To End Local Communist Armed 

Conflict (NTF-ELCAC) ng pasistang rehimeng US-Duterte. Nasa CPP- 
NPA-NDFP at wala sa gubyernong Duterte ang malawak at malalim 
na suporta ng masa ng rehiyon at bansa. Sa katunayan, nakabunton 
lahat kay Duterte ang sisi at nagpupuyos ang galit ng mamamayan 
ng rehiyon dahil sa kainutilan at kapabayaan niya na matugunan ang 


pangangailangan ng mamamayan. 


Lalong nalantad at napatunayan ang pagiging bangkarote at inutil ng 
gubyernong Duterte sa pagtugon sa pangangailangan ng mamamayan 
ng rehiyon sa harap ng mga kalamidad lalo mula nuong pumutok ang 
bulkang Taal hanggang sa kasalukuyan. Hindi humuhupa bagkus 
lalong nag-aalab ang galit at kagustuhan ng mamamayan ng rehiyon 
na patalsikin sa kapangyarihan ang pahirap, korap, traydor, inutil at 


mamamatay taong si Duterte. 

Mariing tutulan at labanan ang emergency powers 
na hiniling at agarang pinagkaloob ng Kongreso 
sa pasistang rehimeng US-Duterte 


Marso 24, 2020 


ariing kinokondena ng National Democratic Front of the 
Philippines-Southern Tagalog (NDF-ST) ang ratsadang pag- 
apruba ng mababang kapulungan ng Kongreso sa House Bill 
6616 na nagdedeklara ng “national emergency” at nagkakaloob kay 
Duterte ng malawak na kapangyarihang pangkagipitan (emergency 


powers) sa pagharap sa pandemic na Covid-19. 


Ang House Bill 6616 ay kopyang-kopya ng isinumiteng panukala 
ng Malacafang. Sa ilalim ng House Bill 6616, pinapayagan nito na 
pansamantalang kuhain at direktang patakbuhin ng gubyerno ang mga 
pribadong negosyo at korporasyon tulad ng mga hotel, pampublikong 
transportasyon at komunikasyon upang mapabilis diumano ang 
pagtugon sa pangangailangan ng publiko sa panahon ng kagipitan 
sanhi ng nakamamatay na virus. Nahingi rin ang Malacafang sa 
Kongreso ng pahintulot na gamitin sa ibang pagkakagastusan ang Php 
275 bilyon na pondong publiko nang walang malinaw na listahan na 


mga pangangailangan at serbisyo na paglalaanan ng alokasyon. 


May kahalintulad ding batas, ang Senate Bill 1413, na tinagurian 
nilang “We Heal as One Act” ang kasalukuyan pang pinag-uusapan 


sa Senado. Sa ilalim ng batas na ito, binibigyan ng kapangyarihan 

si “Duterte na direktang pangasiwaan ang operasyon ng mga 
pribadong ospital, medical health facilities kabilang ang iba pang mga 
pribadong establisimento tulad ng hotel para gawing tirahan ng mga 
manggawang pangkalusugan, magsilbing quarantine areas at sentro ng 
bagsakan at distribusyon ng mga tulong medical. Tulad sa mababang 
kapulungan ng Kongreso saklaw din ng panukalang batas ng Senado 
ang pansamantalang takeover ng gubyerno sa mga pangmasang 


trasportasyon at telekomunikasyon na pag-aaring pribado. 


Ang pagkakaloob ng dalawang kapulungan ng Kongreso ng 
dagdag na kapangyarihang pangkagipitan sa rehimeng Duterte ay 
kasingkahulugan na binibigyan nito ng ligal na bihis at basbas ang 
pasista at kamay-na-bakal na pagpapatakbo ni Duterte sa gubyerno 
at sa pagharap sa pandemic na Covid-19. Tinugunan nito ang malaon 
nang kagustuhan ni Duterte na solohin ang kapangyarihan ng tatlong 
sangay ng gubyerno at itanghal ang sarili bilang diktador. Hindi na 
kailangan pang pormal na magdeklara ng batas militar ni Duterte dahil 
pinagkaloob na ito sa kanya ng mababang kapulungan ng Kongreso sa 
ilalim ng House Bill 6616 at Senate Bill 1413. 


Dapat mariing kondenahin at puspusang labanan ng taumbayan 
ang pagsasailalim sa bansa sa national emergency at pagbibigay 
ng malawak na kapangyarihan kay Duterte. Ang emergency powers 
na ipagkakaloob kay Duterte ay lalo lamang magpapalubha sa dati 
nang malalang kundisyon na kinakakaharap ng taumbayan sanhi ng 


pinatutupad na lockdown sa Luzon. 


Sinasamantala ng rehimeng Duterte ang panic na dala ng Covid-19 


pandemic upang ikonsentra at isentralisa sa kamay ni Duterte at ng 

ehekutibo-- kasabwat ng rubber stamp na Kongreso--ang papalawak 
na kapangyarihan sa tabing ng isang emergency power. Ito ay 
bisperas ng pagtatatag ng lantad na paghahari ng isang sibilyan- 
militar na junta nang di kinakailangan pang magdeklara ng Batas 
Militar. 


Ang pagpapailalim sa buong Luzon sa lockdown ay malupit na 
nagpapahirap sa mamamayan na pinagkakaitang maghanap-buhay 
at ipinaiilalim sa kontrol ang galaw ng populasyon at paghahatid 
ng kailangang-kailangang serbisyo ng mamamayan. Kahirapan, 
kagutuman at kapos na kapos na serbisyong medikal at hindi 
kawalan ng disiplina ang problema ng taumbayan. Hindi ang 
pagpapairal ng pasista at militaristang solusyon ang makakapigil 
sa paglawak ng impeksyon ng nakamamatay na Covid-19. Dapat 
na iprayoridad ang pagbibigay atensyon sa paghanap ng solusyong 
medikal, mabilis na akses ng lahat sa Covid-19 testing, sistema 
ng sanitasyon kaalinsabay sa pagtugon sa pangkabuhayang 
pangangailangan ng mamamayan. Ito ang garantiya na mabibigyan 
ng tunay na proteksyon at solusyon ang pagharap at paglaban sa 


epidemya ng mamamayan. 


Marami nang mga panukala na nagmula sa mga grupong 
pangkalusugan at mga eksperto kaugnay sa paglaban iba't 
ibang uri ng virus kabilang ang Covid-19. Ang kailangan lang ay 
kilalanin ito at agarang ipatupad ng gubyernong Duterte. Para sa 
kanila, mga hakbanging pangkalusugan at pang-ekonomya ang 
mabisang solusyon sa pagharap at paglaban sa Covid 19 at hindi 
ang militaristang paraan na pangunahing pinatutuunan ng diin ni 


Duterte. Ilan sa kanilang mahahalagang panukala ang sumusunod: 

1. Maramihang pagbili ng gubyerno ng mga mga Covid-19 test 
kits at pagsasagawa ng libre at mass testing nito pangunahin 
sa mga taong sumasailalim sa pagsisiyasat at monitoring (PUls 


at PUMs) at sa mga lugar na bulnerableng magkahawahan, 
2. Libreng gamutan sa mga nagkakasakit, 
3. Rehabilitasyon ng mga pasilidad para sa serbisyong medikal, 


4. Pagtatalaga ng mga pribado at pampublikong ospital para 
pagdalhan ng mga kumpirmadong may Covid-19, 


5... Maramihang paglalagay ng mga quarantine at testing centers 


sa mga komunidad, 


6. Libreng pamamahagi ng mga personal protective equipment 


(PPEs) lalo na sa mahihirap at walang kakayahang bumili nito, 


7. Karagdagang suporta at proteksyon sa mga manggagawang 


pangkalusugan na nasa unahan ng paglaban sa Covid-19, at, 


8. Paglalaan ng malaking pondo at alokasyon para sa kalusugan 


at pagsugpo sa Covid-19. 
Kailangan ding ipatupad ang sumusunod: 


1. Sistematikong distribusyon ng mga pagkain at iba pang 


pangangailangan sa mga mahihirap na komunidad, 


2. Pagpapatupad ng moratoryum sa pagbabayad sa renta sa 


bahay, kuryente, tubig at iba pang pagkakautang: 

3. Moratoryum at kanselasyon sa pagbabayad ng upa-sa-lupa 
at utang ng mga magsasaka sa mga panginoong maylupa, 


komersyante at usurero. 


4. Subsidyo sa mga walang hanapbuhay at nawalan ng 


hanapbuhay dahil sa pinatutupad na lockdown. 


5.. Pangkagipitang tulong at pakete sa mga pinakamahihirap, 


6. Kontrol sa presyo ng mga bilihin at pagkakaroon ng sapat 
na suplay ng mga batayang pangangailangan sa pagkain at 


serbisyo ng mamamayan. 


Samantala, umasa ang taumbayan na hindi maglulubay ang 
rebolusyonaryong kilusan sa paghahatid ng tulong sa mga kababayan 
nating labis na naapektuhan ng pabara-bara, papatse-patse at mga 
di pinag-iisipang hakbang ng gobyernong Duterte sa pinatutupad 
nitong lockdown sa Luzon. Pangunahing nakatuon ang atensyon ng 
rebolusyonaryong kilusan sa pagharap at paglaban sa Covid-19. Hindi 
titigil ang rebolusyonaryong kilusan sa paghahatid ng iba't ibang 
klase ng tulong sa mamamayan kahit sa kabila ng patuloy na mga 
operasyong militar ng AFP at PNP sa kanayunan ng rehiyon. Walang 
katotohanan na itinigil na ng AFP at PNP ang kanilang mga operasyon 
bilang pagsunod sa pekeng unilateral ceasefire na dineklara ni Duterte 
sa CPP-NPA-NDFP. 


Hanggang sa kasalukuyan, patuloy ang ginagawang diseminasyon 
ng impormasyon hinggil sa Covid-19 ng rebolusyonaryong kilusan. 


Patuloy ang pagpapaala-ala paano ito maiwasan at mapigilang 

kumalat sa baryo at komunidad. Patuloy ding nagsasagawa, sa 
pangunguna ng mga opisyal medikal ng Bagong Hukbong Bayan 
(BHB), ng mga komite sa kalusugan sa mga baryo at boluntir, ng 
mga kampanya sa kalusugan, kalinisan at sanitasyon. Patuloy ang 
pamamahagi ng mga gawang bahay na face mask at mga libreng 
gamot at bitamina. Ang isang buwang selebrasyon ng ika-51 taong 
anibersaryo ng BHB ay pangunahing ginugol sa pagharap at pagtulong 
sa mga kababayan nating higit ang pangangailangan ng proteksyon at 
pagkalinga laban sa nakamamatay na Covid-19. Mananatiling bahagi 
ng selebrasyon ang malawakang diseminasyon ng impormasyon, mga 
kampanya sa kalinisan at kalusugan, pagmomobilisa ng mga kwerpo 
ng mga boluntir bilang katuwang ng Hukbo sa paghahatid ng tulong 
medikal at pagkain. Siniseguro din ng rebolusyonaryong kilusan na 
ang mga aktibidad na inilulunsad nito ay mahigpit na umaayon sa mga 
alituntunin sa kalusugan na binalangkas ng mga grupo at komite sa 
medikal upang maiwasang mahawaan at magkahawaan ng virus ang 
mga kalahok sa aktibidad Il 

Hinggil sa kabayanihan at kagitingan ng mga 
manggagawang pangkalusugan sa paglaban at 
pagsugpo sa pandemic na Covid-19 


Marso 29, 2020 


pinaparating ng pamunuan ng National Democratic Front-Southern 
Tagalog (NDF-ST) ang taos-pusong pasasalamat at pagpupugay 
sa kabayanihan ng ating mga manggagawang pangkalusugan. 
Kapuri-puri ang kanilang ipinamalas at patuloy na ipinamamalas na 
kagitingan sa pagtupad ng kanilang mga tungkulin sa paglaban at 


pagsugpo sa pandemic na Covid-19. 


Sa partikular, pinasasalamatan ng NDF-ST ang ating mga 
manggagawang pangkalusugan sa kanilang mga sakripisyo, 
kasipagan at katapangan, bilang nasa unahan ng linya ng pakikibaka, 
sa mapanganib na paglaban at pagsugpo sa nakamamatay na 
Covid-19. Kahanga-hanga ang kanilang dedikasyon at kawalang takot 
na suungin ang nakaambang panganib makapagligtas lamang ng 
maraming buhay. Tunay silang tapat sa kanilang sinumpaang tungkulin 
na kahit anumang mangyari, ang kapakanan at pagliligtas ng buhay 
ang nangunguna at siyang karapat-dapat nilang gawin. Sa ganito, 
itinuturing ng NDF-ST ang mga manggagawang pangkalusugan bilang 


mga bagong bayani ng kasalukuyang panahon. 


Pinasasalamatan din ng NDF-ST ang lahat ng mga opisyal medikal 


ng BHB, ng mga grupo at komite sa kalusugan ng rebolusyonaryong 

organisasyong masa at ng mga lokal na organong kapangyarihang 
pampulitika sa kanilang mga pagsisikap na tumugon sa paglaban 
at pagsugpo sa nakakamamatay na Covid-19. Bilang mga bayani at 
tunay na lingkod ng bayan, halos wala ding tulog at pahinga ang mga 
kasama sa pag-iikot sa mga baryo at komunidad sa loob ng mga sona't 
larangang gerilya maging sa harap ng banta ng pag-atake ng mga 
pasistang tropa ng GRP upang maghatid ng impormasyon at pagtuturo 
sa taumbayan kaugnay sa paglaban sa nakamamatay na virus. Sila 
ang pangunahing inaasahan ng mga mamamayan sa kanayunang 
hindi nabibigyan ng atensyong medikal sa karaniwang kalagayan 
man o kahit sa panahon ng pandemyang tulad ng sa kalukuyang sakit 
na Covid-19. Patuloy silang nangangalap at namamahagi ng mga 
pagkain, gamot at bitamina, face masks at iba pang personal na mga 
pananggalang (personal protective gear) bilang proteksyon laban 
sa nakahahawang Covid-19. Patuloy din ang ginagawa nilang mga 
kampanya sa kalusugan, kalinisan at sanitasyon upang masansala ang 


pagkalat ng virus sa mga baryo at komunidad. 


Ang buong rebolusyonaryong kilusan ay nakatuon ngayon sa paglaban 
sa komon na banta sa kalusugan at buhay ng lahat ng Pilipino - ang 


Covid-19. 


Nananawagan ang NDF-ST sa ating mga kababayan, lalo na ang 
mga nakaririwasa at mga mapagkawanggawa, na patuloy nating 
tulungan at suportahan ang kasalukuyang mga bayani ng ating 
panahon. Higit na kailangan nila ang ating pagmamalasakit dahil na 
rin sa kakulangan ng pagpapahalaga at mabagal na pagdating ng 
tulong mula sa rehimeng Duterte na mas inuuna pang busugin ang 


AFP at PNP ng suhol at mga pabuya. Paparami ang bilang ng mga 

manggagawang pangkalusugan ang kabilang na sa mga persons 
under investigation and monitoring (PUls at PUMs) kung kaya't sila'y 
nagkakwarantina sa kani-kanilang mga tahanan at nangangailangan 
ng ating tulong. Ang iba sa kanila ay nakaratay sa mga ospital dahil 
tinamaan na rin ng Covid-19. Ayon naman sa pinakahuling tala ng 
Philippine Medical Association, ngayong Marso 29, 2020, umabot na 
sa labindalawa (12) ang mga doktor na pumapanaw sa Covid-19. Sa 
mga nananatiling nasa frontlines malaki ang pangangailangan nila sa 
pagkain, personal protective equipment (PPEs), personal hygiene kits, 
libreng akomodasyon at akses sa transportasyon mula sa kanilang 


tahanan patungong ospital hanggang sa kanilang pag-uwi. 


Nananawagan din ang NDF-ST sa taumbayan na mahigpit na 
suportahan at itaguyod ang mga panukala ng mga manggagawa 
at eksperto sa kalusugan na isagawa ang malawakan, sistematiko 
at libreng mass testing sa Covid-19 lalo na sa mga PUls at PUMs, 
sa mga pili at prayoridad na komunidad ng mga mahihirap para 
mabilis na matukoy kung nasaang lokalidad ang may nahawahan 
ng virus at maisagawa agad ang contact tracing at isolation upang 
hindi na lumawak na makahawa pa. Kabilang din sa panukala nila 
ang maramihang pagtatayo ng mga pasilidad sa sanitasyon at dis- 
impeksyon, mga sanitation tents at mga quarantine centers sa mga 


komunidad. 


Dapat nating ipaglaban at suportahan ang kanilang kahilingan 
sa rehimeng Duterte na dagdagan ang kanilang mga gamit sa 
ospital, lalo na ang mga PPE, iba pang kailangang suplay ng ospital 
at maging sa karagdagang personnel. Tungkulin ng gubyerno na 
ayudahan, kung kinakailangan, ang mga pribadong ospital para 

maakomoda ang paparaming bilang na tinatamaan ng Covid-19. 
Tungkulin nitong agarang ipatupad ang mass hiring ng mga nars at 
iba pang manggagawang pangkalusugan upang mapunan ang 17,000 


bakanteng plantilla na posisyon sa mga pampublikong ospital. 


Subalit, marapat lang na batikusin ang kababaan ng pagtingin at 
pang-aalipusta sa mga manggagawang pangkalusugan sa ginawang 
pag-aalok ng Department of Health (DOH) ng P500 katumbas na isang 
araw na sahod na mga kukuhanin ng Kagawaran na mga karagdagang 
doktor, nars, istap medikal at iba pang manggagawang pangkalusugan 
para sa mga pampublikong ospital. Di hamak na isinusugal rin nila ang 
kanilang buhay bilang mga frontliners sa labang ito sa pagsugpo sa 


nakamamatay na virus. 


Sa kabilang banda, dapat na kundenahin ang mga walang kahihiyang 
congressmen na inihalintulad ang mga sarili nilang mga “bayani” rin 
tulad ng mga healthcare workers dahil lamang sa sila ay pumasok sa 


trabaho para lang ipasa ang emergency powers na hinihingi ni Duterte. 


Ganundin, dapat maghimagsik ang taumbayan laban sa pasistang 
rehimeng US-Duterte sa patuloy na pagbabalewala nito sa sektor 
ng kalusugan at mga healthcare frontliners at sa mga kahilingan at 
panukala ng mga manggagawang pangkalusugan at mga eksperto sa 
kalusugan kaugnay sa wastong mga hakbang sa paglaban at pagsugpo 
sa Covid-19. Sila ang dapat pangunahing pinakikinggan ng gubyerno 
at hindi ang mga pulpol na pulitiko, mga hangal na ekonomista at mga 
utak-pulburang militar at pulis sa laban upang sugpuin ang Covid-19 
bilang isang problemang pangkalusugan at hindi problema sa peace 


and order. 

Singilin ang gubyerno sa pagkaltas pa ng 10 bilyong pisong budget sa 
kalusugan at ang paglalagay nito sa Turismo. Kondenahin at tutulan 
ang pag-iral ng isang de facto civilian-military junta, at paglalagay 
ni Duterte sa mga utak-pulburang sina Secretary Lorenzana, Afio at 
Galvez, bilang mga namumuno sa pagpapatupad ng National Action 
Plan ng pasistang rehimeng US-Duterte sa paglaban sa Covid-19. 
Asahan ng taumbayan na lalong hihigpit at tatampok ang kamay na 
bakal ng gubyerno sa pagpapatupad nito ng lockdown sa Luzon at 


maging sa buong bansa. 


Gamitin ang social media at iba pang daluyan at platform para iparating 
ang ating malakas at matatag na suporta sa mga manggagawang 
pangkalusugan bilang nasa frontline at higit na may otoridad at 
kaalaman sa paglaban at pagsugpo sa pandemic na virus. Mariing 
tutulan at kondenahin ang pasistang rehimeng US-Duterte na ngayon 
ay higit ang obsesyon sa militarista at pasistang paraan sa halip na 
ipatupad ang mga panukalang hakbangin ng mga manggagawang 
pangkalusugan at mga eksperto sa paglaban at pagsugpo sa Covid-19. 

Tulad ni Ponzio Pilato, hugas-kamay si Duterte 
sa kriminal na kapabayaan at pananagutan sa 
pagkalat ng Covid-19 sa Pilipinas 


Abril 12, 2020 


a harap ng malakas na suporta sa kampanya sa social 
media para patalsikin si Duterte, nagkukumahog ang mga 
Dutertards na sistematiko at orkestradong pabanguhin si 
Duterte sa publiko at iiwas siya sa anumang mabigat na pananagutan 
at pagkakasala sa kriminal niyang kapabayaan sa naging mabilis na 
pagkalat ng sakit ng Covid-19 sa bansa. Umaabot na sa 4,428 ang 
nagkasakit ng Covid-19 sa Pilipinas at 247 dito ang namatay kabilang 


ang 21 doktor na nasa frontline ng paglaban sa epidemya. 


Sa halip na epektibong makontrol ng militaristang lockdown at 
sapilitang community quarantine ang pagkalat ng Covid-19 ay ibayo 
lamang bumilis ang paglawak ng impeksyon dahil sa kawalan ng 
matinong solusyong medikal at nakalatag na episyenteng sistema 
para lutasin ang krisis sa pampublikong kalusugan at sawatain ang 


paglawak ng impeksyon ng pandemya. 


Kaliwa't kanang abala ang mga propagandista at alipures ng 
Malacafiang sa paglalabas at paglalathala ng mga pahayag para 
ipagtanggol at purihin ang usad-kuhol, inutil at pabaya nilang among 
si Duterte. Kabi-kabila ang mga pahayag nila sa publiko na nagtatakip 


at pinabubulaanan ang mga kapalpakan ng rehimeng Duterte sa 

pagharap sa nakamamatay na Covid-19. Sukdulan ang paglulubid nila 
ng kasinungalingan para baluktutin at manipulahin ang mga tunay 
na datos upang ibangon ang bagsak at lugsong imahen ni Duterte sa 


taumbayan. 


Dapat na mariing kondenahin ng taumbayan ang pinakamasahol na 
pagtatangka ng mga kaalyado at alipures ni Duterte na gumawa ng mga 
maniobra upang mailayo ang sisi at maiiwas sa anumang pananagutan 
si Duterte sa ibayong paglubha ng krisis sa pampublikong kalusugan 
at pinsala sa kabuhayan ng pandemyang Covid-19 sa sambayanang 
Pilipino. Isa-isahin natin ang mga kasinungalingang inilalako ni 


Duterte at ng kanyang mga tagapagtanggol: 


.. Sapat ang pondo ng gubyerno para tustusan ang kampanya 
laban sa Covid-19. Ito ang ipinagyayabang ni Duterte sa harap 
ng publiko. “Huwag kayong matakot, maraming kwarta ako,” 
pagyayabang niya. Pagkaraang mabilisang ipasa ng sunod- 
sunurang Senado at mababang kapulungan ng Kongreso 
ang Bayanihan to Heal as One Act (BaHO-A) para bigyan ng 
emergency power si Duterte na galawin ang badyet ng gubyerno 
para sa taong 2019 at 2020 at makalikom ng Php 275-bilyon, 
nananatiling mabagal pa sa usad ng kuhol ang paghahatid 
ng serbisyo at subsidyo sa 18 milyong pamilyang Pilipino na 
nagugutom at nawalan ng hanapbuhay dahil sa militarista at 
anti-mamamayang lockdown at enhanced community quarantine 


na sapilitang ipinataw sa Metro Manila at buong Luzon. 


Subalit hindi. na mapagtakpan pa ng anumang 


pagsisinungaling at papuri kay Duterte ang hirap na dinaranas 

ng taumbayan dahil sa pinatutupad na kamay-na-bakal na 
lockdown. Kulang na kulang ang pondong inilalaan ng gubyerno 


bilang ayuda sa mga apektado ng lockdown sa buong Luzon. 


Ayon sa Ibon Foundation, sangkatlo lamang sa 18 milyong 
benepisyaryo ang nahatiran ng halagang Php 26.3 bilyong tulong 
ng pambansang gubyerno mula sa Php 250 bilyong pondong 
nakalaan para sa kanila. Ang DSWD ay nakapagbigay lamang ng 
190,217 food packs at cash transfer sa 3.7 milyon benipisyaryo 
ng 4P's at 1.2 milyong benipisyaryo sa ilalim ng conditional cash 


transfer. 


Samantala, ayon din sa Ibon Foundation, nasa 0.896 ng 10.7 
milyong manggagawa mula sa pormal na sektor ang nabigyan 
pa lamang ng tulong ng DOLE sa pamamagitan ng Covid-19 
Adjustment Measures (CAMP) habang nasa 196 naman ng 5.2 
milyong non agricultural informal earners ang natulungan ng 
DOLE sa pamamagitan ng work for pay scheme. Nahiling pa ang 
DOLE ng karagdagang Php 5 bilyong pondo para matugunan 
ang pangangailangan ng mga manggagawang naapektuhan ng 


lockdown sa Luzon. 


Kaya naman, makaraan ng ilang araw lamang, nagbago na agad 
ng tono si Duterte. Aniya, “walang pera ang gubyerno at ang Php 
275 bilyon pondo para sa paglaban sa Covid-19 ay hahanapin at 
kokolektahin pa.” Naghambog pa na isusubasta nya ang mga ari- 
arian ng estado at mga pampublikong yutilidad para makalikom 
ng sapat na pondo ang kanyang gubyerno para tulungan ang mga 


mahihirap. 

Ang Pilipinas ang kauna-unahang bansa na nagpatupad sa 
buong mundo ng lockdown at travel ban sa China. Ito ang 
malaking kasinungalingan, lantarang panlilinlang at malinaw na 
pagbubuhat ng sariling bangko ni Duterte sa kanyang pahayag sa 
publiko noong madaling araw ng Abril 9, 2020. Aniya, “dahil sa 
maagap na pagpapatupad ng lockdown kaya mas maliit ang mga 


nahawahan at nagkasakit ng Covid-19 sa Pilipinas.” 


Ang katotohanan, ayon sa pahayagang Deutshe Welle, 
nagpatupad ang Italy ng lockdown noong March 9 at sinundan 
ito ng Spain ng tinatawag nilang “general confinement order” 
noong March 14. Ang France naman ay nagpahayag ng “strict 
nationwide lockdown” noong March 17. Ang Belgium ay March 
18. Pinatupad naman sa Pilipinas ang lockdown, una sa NCR 
noong Marso 15 at sa buong Luzon noong Marso 17. Samantala, 
ang probinsya ng Hubei sa China ay isinailalim sa total lockdown 


noong January 23, 2020. 


Sukdulan ang kapal ng mukha ni Secretary Salvador Panelo na 
tahasang baluktutin ang tunay na pangyayari para lamang gawing 
bida sa mata ng publiko si Duterte bilang kauna-unahang lider 
sa mundo na maagap na nagpatupad ng total ban sa pagpasok 
ng mga dayuhang Chinese mula sa syudad ng Wuhan, probinsya 
ng Hubei sa China. Sa katunayan, habang ang ibang mga bansa 
ay nagpatupad na ng pagsasara ng kanilang hangganan at travel 
ban sa China, pinahintulutan ng rehimen ang pagpasok ng 
500,000 turista mula mainland China kung saan ang 14,000 ay 


nagmula sa Wuhan. 

Sinabi pa ni Panelo na kung hindi naging maagap na nagpatupad 
ng travel ban si Duterte ay marami pa sanang nakapasok sa 
bansa na Chinese na may dalang corona virus. Agad naman itong 
sinang-ayunan ni Heneral Carlito Galvez ang chief implementor 


ng National Action Plan on Covid-19. 


Pero ayon sa lathala ng mga pahayagan, ang Republic of Marshall 
Islands ang unang nagpatupad ng total travel ban mula China 
noong Enero 24, 2020. Sumunod ang North Korea noong Enero 
25, ang Hongkong noong Enero 27 at Singapore noong Enero 29. 
Ang Afghanistan, Bahamas, Trinidad at Tobago ay nagpatupad 
ng travel ban noong Enero 30 habang ang Vietnam ay noong 
February 1. Noon ding Enero 31, isinara ng Russia ang lahat ng 


pasukan at labasan sa hangganan nito sa China. 


Samantala, noong Enero 31 lamang, inanunsyo ni Panelo na 
magpapatupad ang bansa ng travel ban sa mga manggagaling 
sa probinsya ng Hubei, China pero noong Pebrero 2 lamang 
pinalawak ang travel ban sa buong mainland China kasama ang 
Hongkong at Macau. Isinama pa ang Taiwan pero binawi din 
agad dahil sa protesta at banta ng gubyernong Taiwanese na 


gagantihan ang Pilipinas. 


.. Ang Pilipinas ang may pinakamababang rate of infection 
kumpara sa mga mayayamang bansa. Ito ang malaking 


kasinungalingan at panloloko ni Secretary Duque ng DOH. 


Ayon kay Duque, dalawang (2) infection lang sa kada 1 milyong 


populasyon ng bansa ang nangyayari dahil daw ito sa maagang 

pagpapatupad ni Duterte ng absulutong travel ban at ng enhanced 


community quarantine o lockdown. 


Isang tahasang pagsisinungaling at pagbabaluktot sa katotohanan 
ito. Batay sa pinakahuling ginagawang pagmonitor ng worldometers. 
info sa Covid-19 infection sa buong mundo, 40 sa kada 1 milyong 
populasyon ang rate of infection ng Covid-19 sa Pilipinas batay 
sa 24,500 na naisagawang pag-eeksamen o katumbas ng 224 sa 
kada 1 milyon ng populasyon. Tiyak na mas mataas pa dito ang 
tunay na datos dahil simula't sapul ay wala namang ginawang 
Covid-19 mass testing sa bansa ang DOH bunga ng kakapusan ng 
mga testing kit at kawalan ng matinong paghahanda ang DOH at 
gobyernong Duterte. 


Pinagtatakpan at binabaluktot ni Duque at ng rehimeng Duterte 
ang katotohanan na kaya mataas ang rate of Covid-19 infection 
sa mga kapitalistang bansa ay dahil maagap na nagpatupad ang 
mga bansang ito ng Covid-19 mass testing sa kanyang populasyon 
kung kaya maagang natutukoy ang lawak na inabot ng pagkalat ng 


impeksyon ng pandemya. 


Ang US na may rate of infection na 1,520 sa bawat isang milyon 
ng populasyon ay nakapagsagawa ng-2,538,888 na Covid-19 test 
o 7,670 sa kada isang milyon. Ang Spain na may 3,385 na kaso 
kada milyon ay nakapagsagawa ng 355,000 na testing o 7,593 
kada milyon. Ang Italy na may 2,441 na impeksyon sa kada milyon 
ay nakapagsagawa ng 906,864 test o 14,999 bawat milyon. Ang 
France na may 1,913 impeksyon bawat milyon ay nakapagtala ng 


333,807 test o 5,114 kada milyon. 

Samantala, ang Germany na may 1,458 na impeksyon sa kada 
milyon ay may 1,317,887 naisagawang test o 15,730 bawat 
milyon, at ang UK na may 1,086 na impeksyon sa bawat isang 
milyon ay nakapagtala ng 316,836 test o 4,667 sa bawat 1 milyon 


ng populasyon. 


Natural na mababa ang tantos ng impeksyon na nadidiskubre 
sa bansa dahil sa limitadong kapasidad ng gubyerno na 
sabayan at maramihang mag-eksamen ng mga pasyenteng 
pinagsususpetsahang nahawahan ng Covid-19. Kulang na 
kulang ang mga testing kits at maging ospital na pagdadalhan 
para masuri ang mga kinuhaan ng swabs na mga pasyente. Kung 
tutuusin, wala pang nagaganap na mass testing sa bansa. Ang 
tinututukan pa sa kasalukuyan ng gubyerno ay ang pag-eeksamen 
sa malulubhang kaso ng coronavirus infection at pagpaparami ng 


bilang ng ospital na magsasagawa ng pag-eeksamen. 


Sa pag-aaral na isinagawa ng UP, ang tayang rurok na aabutin ng 
impeksyon ng Covid-19 sa NCR sa Hunyo 2020 ay nasa 140,000 
hanggang 550,000. 


Ayon sa pagsisiyasat ng Rappler, nahuhuli ang Pilipinas 
pagdating sa kapasidad sa pag-eeksamin. Nitong Abril 4, 2020 
nasa 48 persons under investigation (PUls) kada milyong tao 
ang naisasagawa sa bansa. Noong March 20 ay 12 PUl's kada 
milyon. Ang South Korea, madali nilang napababa ang infection 
sa Covid-19 dahil sa nagawa nilang mag-eksamen ng 6,148 
kada milyong tao. Sa pinakamatinding tinamaan ng pademyang 


Covid-19 sa Europa, ang Germany ang may pinakamababang 

naitalang namamatay sa Covid-19 na 33 sa bawat isang milyong 
populasyon bunga ng malawakang ginagawang pag-eeksamen 


sa hanay ng populasyon. 


Noong April 4 inanunsyo ng retiradong Heneral na si Carlito 
Galvez na 6,000 indibidwal na ang nasuri pero ang sabi naman 
ng Department of Health (DOH) noong April 2 ay nasa 5,000 pa 


lamang. 


Mapanlinlang din ang datos na 24,500 na ang naisagawang 
pag-eeksamen ng DOH. Hindi ito katumbas ng 24,500 katao 
na naeksamen dahil bawat taong nagpositibo sa Covid-19 ay 
kailangang dumaan sa tatlong ulit na pag-eeksamen bago 
maideklarang magaling na. Sang-ayon sa DOH, sa Abril 14 
pa sila nakatakdang magsagawa ng “massive testing” at ito ay 
para lamang sa mga PUls at PUMs na may sintomas, high risk 
patients tulad ng manggagawang pangkalusugan, mga buntis, 


may diabetis at cancer. 


Sa kabila na limitado lamang ang bilang ang naeeksamen sa 
bansa na nalantad sa impeksyon ng Covid-19, sumusunod sa 
Malaysia ang Pilipinas sa may pinakamaraming nahawahan at 
nagkasakit ng Covid-19 sa Southeat Asia at pumapangalawa sa 
Indonesia sa maraming namamatay. Ito ang tunay na mga datos 


na inililingid sa kaalaman ng publiko ng rehimeng Duterte. 


Sadyang gagawin lahat ng mga gabinete ni Duterte ang pambabaluktot 
sa mga datos at impormasyon para lamang mawala ang atensyon 


ng publiko sa tunay na isyu ng kawalang kakayahan at kainutilan ng 

pamahalaang Duterte sa paglaban at pagsugpo sa Covid-19. Pipilitin 
nilang pabanguhin si Duterte at palabasin siyang tagapaligtas ng 


bayan. 


Nais pa nilang gawing bayani at palabasing mahusay na lider si Duterte 
sa kabila ng mga grabeng kapabayaan ng rehimen na matugunan ang 
kakulangan sa medical supplies ng mga pribado at pampublikong 
ospital, kakupusan sa mga personal protective equipments (PPEs) ng 
mga nasa frontline, malaking kakulangan sa testing kits, at quarantine 
and sanitation facilities. Ganundin sa mga naantalang pamamahagi 
nito ng mga food packs, perang subsidyo at marami pang ibang 
tulong na dapat agarang ipinagkakaloob ng gubyerno lalo na sa mga 


mahihirap at bulnerableng sektor ng lipunan. 


At upang mapagtakpan ang mga kapalpakan at kakulangan ni Duterte, 
isinisi ngayon ng mga alipures at propagandista ng Malacafiang sa mga 
local government units (LGUs) ang problema kung bakit mabagal at 
kulang pa sa kalahati ng mga nakalistang benepisaryo ang nabibigyan 


ng tulong ng pambansang gubyerno. 


Paano nga naman aasahang magiging episyente ang paghahatid 
ng tulong at serbisyo sa nagugutom na mamamayan kung 
pinamamahalaan ito ng mga hinirang ni Duterte na mga retiradong 
heneral ng AFP at PNP na mas sinanay sa sining ng pagpatay at 


karahasan at hindi sa pagsagip at pagligtas ng buhay? 


Huwag tayong palilinlang. Huwag tayong padadala sa paghuhugas 
kamay ni Duterte at sa pinatutupad na sistematiko at orkestradong 


paghahasik ng mga kasinungalingan ng kanyang mga gabinete, 

propagandista, alipures at mga trolls. Si Rodrigo Roa Duterte at wala 
ng iba ang pangunahing may responsibilidad at pananagutan sa 
nangyayaring labis na kagutuman at kapighatian ng sambayanang 
Pilipino. Marapat lamang na patuloy tayong magpursige at walang 
lubay na isagawa ang iba't ibang anyo at paraan ng paglaban para 
patalsikin sa pwesto ang korap, kriminal inutil, pabaya at pasistang 


rehimeng US-Duterte. 

Tugon ng rehimeng Duterte sa COVID-19, bigo! 
Panahon nang isulong ang rebolusyonaryong 
programa sa kalusugan! 

Abril 14, 2021 


igo ang husga ng bayan sa tugon ng rehimeng Duterte sa 
COVID-19! 


Ngayong Abril 13, 2021, umabot na sa 15,286 ang namatay, 
884,783 ang naimpeksyon at wala pa sa 196 ng populasyon ang 
nabakunahan. Pangalawa ang Pilipinas, sunod sa Indonesia, 
sa may pinakamaraming kaso ng Covid-19 sa Timog-silangang 
Asya. Apaw na ang mga ospital at hindi na kayang i-akomoda ang 
dumaraming nagkakasakit sa Covid-19. Lupaypay na sa hirap ang 
mga manggagawang pangkalusugan sa dami ng mga nagkakasakit 
sa Covid-19. Paubos ang mga gamot at lumalaganap ang bago't mas 
mababagsik na variant ng virus. Pinakamalala ang disempleyo at 
kagutuman sa buong kasaysayan. Walang makapagsabi kung kailan 
maaampat ang mabilis na pagkalat ng nakahahawang sakit. Ang tiyak 
tayo ay patungo pa ito sa paglala hanggat hindi binabago ng rehimeng 
US-Duterte ang kanyang estratehiya sa paglaban sa Covid-19 bilang 
usapin ng peace and order sa halip na ituring ito bilang krisis sa 


pangkalusugan. 


Ito ang sitwasyon sa kabila ng grabeng paghihirap at pagtitiis na 
pinagdaanan ng taumbayan. Buong taon silang nagdusa sa militarista 


at pinakamahabang lockdown, di-mahusay at biased na pagpapatupad 

sa mga health protocol, barat na ayuda, pasistang task force laban 
sa pandemya at kawalang-katiyakan ng bakuna. Ang mga ito ang 
nagpaypay sa galit ng sambayanan at nagpatibay sa kanilang batayan 
para hingin na patalsikin ang mas mabagsik pa sa virus na rehimeng 


Duterte. 


Unang araw pa lang ng pagpasok ng virus, bagsak na agad ang tugon 
ng rehimen. Sing-aga ng Disyembre, 2019, hinayaan ng rehimen na 
pumasok ang mga turistang Chinese at mga operators at manggagawa 
ng POGO mula Wuhan, China na di malayong nagdadala ng Covid-19 
virus. Sa kabila ito na inalertuhan na ng China noong Disyembre 31 
ang World Health Organization (WHO) ng pagsiklab ng mga kaso 
ng pulmonya sa Wuhan City, Hubei mula sa di malamang dahilan 
na tinawag na 2019-nCoV at pagkatapos pinangalanang Covid-19. 
Nagbingi-bingihan ang rehimen sa mga babala dahil nanghihinayang 
sa mawawalang kita ng turismo. Mabilis na kumalat ang virus nang 
walang sagka matapos ang unang naitalang kaso noong Enero 30, 
2020 at unang lokal na pagkahawa noong Marso 7, 2020. Huli na 
ang pang-agap na pagdedeklara ng state of national emergency at 
pagpapatupad ng lockdown noong Marso 15, 2020--partikular ang 
pagpapailalim sa buong Luzon sa enhanced community quarantine 
(ECQ). 


Nahuli na nga'y iniasa pa ng rehimen sa makitid at militaristang 
solusyon na lockdown ang pagsawata sa pandemya sa halip na 
magpatupad ng solusyon medikal batay sa syensya tulad ng mga 
ipinatupad sa karatig na mga bansa sa Timog-silangang Asya. Hindi 
ito nagsagawa ng mass testing at contact tracing na rekomendado 
ng WHO sa maagang yugto upang apulahin ang paglaganap ng virus. 

Kaya pagsapit ng Agosto 2020, sumambulat ang biglang pagdami ng 
mga impeksyon tungong higit 100,000 kaso, isa sa pinakamataas sa 
Timog-silangang Asya. Dito sa TK, lumaki nang 18 beses ang mga kaso 


kumpara noong Abril 2020. 


Gaya ng dati, minaliit ng rehimen ang panganib at ibinunton ang 
sisi sa mga Pilipinong “matitigas ang ulo.” Pati mga manggagawang 
pangkalusugan na nasasagad na sa paglaban sa COVID-19 ay kinalaba't 
pinagbuntunan ng galit ni Duterte at hinamon pang “magrebolusyon.” 
Sa kabilang banda, malambot ito sa kahilingang buksan na ang mga 
negosyo ng mga kapitalistang atat na atat nang kumita. Resulta nito 
ang pag-aatras-abante sa paghihigpit sa mga health protocol at lalong 


pagkalat ng impeksyon. 


Magaling ang rehimen sa pagpabor sa mga kroni, pero pabaya sa 
mamamayan at ekonomyang apektado ng napakatagal na lockdown at 
paghihigpit sa mobilidad ng populasyon. Umabot sa 12.796 ang tantos 
ng disempleyo at 946 ang pagliit ng ekonomya ng bansa nitong 2020. 
Kakarampot ang P22.8 bilyong ayuda sa Bayanihan 2 para pagkasyahin 
sa tinatayang 7.6 milyong nagugutom na pamilyang Pilipino--papatak 
ito ng P3,000 lamang kada pamilya. Hindi pa ito aabot sa limang (5) 
araw na gastusin ng isang pamilyang may 5-6 miyembro. Mas masahol 
ang kalagayan ng mga magsasaka na halos hindi naambunan ng 


ayuda. 


Sa pagtatapos ng 2020, kabi-kabila ang mga negosasyon sa ibang 
bansa at mga kumpanyang parmasyutikal para sa bakuna, lalo't 
walang panloob na kakayahan ang Pilipinas na magprodyus nito. 


Pulos paghahambog ang rehimen pero hanggang ngayon, wala pang 

saradong kontrata ang GRP para sa suplay ng bakuna. Pangarap na 


gising ang herd immunity sa katapusan ng 2021. 


Sinasalamin ng maliit na pondong inilaan ng GRP ang palyado nitong 
tugon sa pandemya. Hindi man lang nito kayang sagutin ang libreng 
testing at pagpapagamot ng mga pasyenteng may COVID-19. Sa 
pambansang badyet sa 2021, nasa P131.7 bilyon ang inilaan para sa 
pandemya--1196 lamang ito ng pondo para sa imprastraktura. Kapos 
na kapos ito para pahusayin ang serbisyong pangkalusugan, pakainin 
ang mga nagugutom at pasiglahin ang ekonomya. Ito dapat ang mas 
pinaglaanan ng pondo kaysa ang modernisasyon ng AFP na nagwaldas 
ng pera ng bayan sa mga mapanirang helicopter, attack planes, 
barkong pandigma, kanyon at iba pa. Ganundin ang P19.1 bilyong 
inilaan sa NTF-ELCAC na ginagamit lamang sa pagtugis sa mga 
tinatakan at inaakusahan nitong mga “kaaway ng estado” at ang P16.4 
bilyong mga pantapal na proyekto sa ilalim ng kontra-insureksyong 


Barangay Development Program (BDP). 


Mauugat ang kabiguan ng rehimen sa maling perspektiba sa paglutas 
sa pandemya. Ginamit nito ang krisis na pagkakataon para sa ibayong 
panunupil at pagsasamantala. Sinamantala ang pandemya para 
isagasa ang mabagsik na Anti-Terror Law at pakawalan ang terorismo ng 
estado laban sa mamamayan sa ngalan ng bulag na “anti-komunismo 
at anti-terorismong” obsesyon ni Duterte. Sinagpang ng mga ultra- 
Kanan at pasistang elemento ang pangangailangan sa kwarantina 
para kontrolin ang populasyon at supilin ang mga pakikibakang 
masa. Isinangkalan din ang COVID-19 para iraos ang pangungutang-- 
umabot sa P3 trilyon ang inutang sa 2020 na dadagdagan pa ng P3 
trilyon sa 2021. Bunsod nito'y nakatakdang lumobo pa hanggang higit 

P11 trilyon ang utang ng bansa bago matapos ang taon. Malaking 
porsyento nito'y pambayad utang at pampondo sa Build, Build, Build 
na daluyan ng burukratikong kurakot at kikbak para sa pangkating 


Duterte at mga kroni nito. 


Ang kasalukuyang estado sa ilalim ni Duterte ay walang puwang 
para pangalagaan ang kalusugan ng mamamayan laluna ng masang 
anakpawis. Daigdig ang kaibahan nito sa rebolusyonaryong programa 
sa kalusugan ng NDFP na ipatutupad sa pambansang saklaw sa 
pamamagitan ng mga organo ng kapangyarihang pampulitika ng 
mamamayan sa kanayunan na binhi ng itatatag na demokratikong 
gubyernong bayan (DGB) sa ganap na tagumpay ng demokratikong 


rebolusyong bayan. 


Sa 12-puntong programa ng NDFP, ginagarantiyahan bilang karapatan 
ang pangagalaga sa kalusugan. Titiyakin ang libre, abot-kaya at 
dekalidad na serbisyong pangkalusugan para sa lahat. Prayoridad sa 
pambansang badyet ang kalusugan kasama ng edukasyon, pabahay at 


iba pang serbisyong panlipunan. 


Magkakaroon ng sapat na pasilidad kabilang ang mga lokal na 
klinika, ospital at mga gusaling pang-rehabilitasyon. Magsasanay ng 
mga manggagawang pangkalusugan hindi para i-export kundi para 
magsilbi sa publiko. Popondohan ang pananaliksik at pag-aangat ng 
teknolohiyang medikal kapwa sa tradisyunal at moderno. Magiging 
bahagi ng pambansang industriyalisasyon ang pagtatatag ng sariling 


industriyang parmasyutikal na tutugon sa pangangailangan ng bansa. 
May espesyal na pagdidiin sa mga serbisyong kaugnay ng preventive 

healthcare o pag-iwas sa sakit. Tututukan ang nutrisyon, pagpaplano ng 
pamilya, kaligtasan sa mga pook trabaho, pangangalaga sa kababaihan 
at mga bata, at sanitasyon. Sa gayon, tataas ang resistensya ng 
populasyon laban sa mga nakakahawang sakit at maiiwasan ang mga 


epidemya. 


Malaki ang magiging papel ng mamamayan sa pagkakamit ng mahusay 
na sistemang pangkalusugan sa ilalim ng DGB. Sa ngayon, ipinatutupad 
na ang ilang bahagi nito sa mga base ng Pulang kapangyarihan habang 
isinusulong ang digmang bayan. Ipinatutupad ang mga kampanyang 
edukasyon at sanitasyon, pagpapaunlad ng mga lokal na manggagawang 


pangkalusugan at paghahatid ng serbisyong medikal sa pinakamaralita. 


Ang rebolusyonaryong programa sa kalusugan ng NDFP ang karapat- 
dapat sa mamamayang Pilipino, hindi ang bulok na sistema sa ilalim 
ng rehimeng Duterte at malakolonyal at malapyudal na sistema sa 
Pilipinas. Ito ang may kapasidad na labanan ang pandemyang COVID-19 
at iba pang bantang sakit dahil nakabatay ito sa pambansa, siyentipiko 
at makamasang oryentasyon. Paglilingkuran nito ang nakararami, hindi 
ang makitid na interes ng iilan. Pauunlarin ang syensya at medisina 
para pakinabangang ng mamamayan at hindi ng kapitalistang tubo ng 
mga dambuhalang kumpanyang parmasyutikal. Patunay nito ang Cuba 
na bagamat isang maliit na bansa ay nangunguna sa buong mundo sa 
usaping medikal. Nagawa nitong sansalain ang pagkalat ng COVID-19 at 


ngayo'y lumilikha ng sariling bakuna. 


Sa isang taong pakikitungo sa pandemya, nalantad ang kalunus-lunos 
na kalagayan ng pampublikong kalusugan sa ilalim ng malakolonyal at 


malapyudal na sistema na pinasahol ng bulok at pasistang rehimeng 

Duterte. Hindi dito natatapos ang pagharap ng bayan sa COVID-19. 
Marapat na singilin ang rehimen sa kriminal nitong kapabayaan habang 
iginigiit ang karapatan ng mamamayan at mga wastong hakbangin sa 
pagkontrol ng virus. Kailangang tanawin ang buumbuong pagbabago 
sa sistemang pangkalusugan ng bansa kasabay ng masikhay na 
pakikibaka upang itayo ang bagong demokratikong estado ng 


mamamayan. 

Hinggil sa panawagan ng pagbibitiw ni Sec. Duque 
ng DOH at pagbabanta ni Duterte na ipapataw ang 
ala “martial law” na hakbangin sa pagpapatupad 
ng ECQ o lockdown sa Luzon 


Abril 16, 2020 


ina Duterte, Lorenzana, Afio at Galvez ang dapat pangunahing 
papanagutin ng bayan dahil sa kanilang kalupitan at sa maling 


pagpapatakbo sa paglaban at pagsugpo sa Covid-19. 


Dapat ding batikusin at labanan ang pagbabanta ni Duterte na 
ipatutupad ang ala “martilal law” na mga hakbang para sa pwersahang 
pasunurin ang taumbayan sa pinaiiral na enhanced community 


quarantine (ECQ) o lockdown sa Luzon. 


Maling ibunton lamang ng mga Senador, na kabilang sa mayorya ng 
Senado, ang lahat ng sisi kay Secretary Francisco Duque ng Department 
of Health (DOH) sa mga kapalpakan at nakadidismayang paggampan 
ng gubyernong Duterte sa pagharap at paglaban sa Covid-19. Ang 
buong gubyernong Duterte kabilang sina Duque (DOH), Lorenzana 
(DND), Afio (DILG), Gen. (ret) Carlito Galvez, Jr (chief implementor 
ng National Action Plan) at ang buong IATF ay pare-parehong may 
mabigat na pananagutan at kasalanan sa bayan sa maraming maling 
pamamalakad sa pagharap sa banta ng Covid-19. Nasa tuktok ng 
kriminal na kapabayaang ito si Duterte mismo. Silang lahat ang dapat 


pangunahing pinagbibitiw at pinatatalsik dahil sa usad-kuhol, kapos 

at nakapanlulumong resulta ng gubyernong Duterte sa pagharap sa 


pandemic. 


Hindi rin dapat maghugas ng kamay ang mga mambabatas sa kanilang 
pananagutan sa bayan dahil sila mismo ang nagbigay ng malawak 
na kapangyarihan kay Duterte sa ilalim ng inaprubahan nilang batas 
na RA11469 o ang Bayanihan to Heal as One (BAHO). May panahon 
na naghinihintay sa kanila kung kailan sila sisingilin ng taumbayan 
sa kanilang mga naging bahagi sa pagpapahirap sa sambayanang 


Pilipino. 


Wala din sa lugar para pagsabihan ni Secretary Karlo Alexie Nograles, 
tagapagsalita ng Inter-Agency Task Force for the Management of 
Emerging Infectious Disease (IATF), ang media at taumbayan na 
hindi pagalingan ang pagharap at paglaban sa Covid-19. Dapat sina 
Duterte, Lorenzana, Afio, Galvez, Panelo, Dominguez at Duque ang 
kanyang pagsabihan dahil sila ang mga nagyayabang na ang Pilipinas 
ang unang nagpatupad ng travel ban mula sa mainland China, unang 
bansang nagpatupad ng lockdown at bansang may pinakamaliit na 


bilang na may Covid-19. 


Ipinamumukha lamang sa kanila ng taumbayan ang ginagawang 
manipulasyon sa datos ni Duterte at ng kanyang mga alipures para 
linlangin ang bayan at ibangon ang kanilang lugsong imahen. Dapat 
ding batikusin ng taumbayan ang sagad-sa-butong oportunistang si 
Harry Roque, ang nagbabalik na dating tagapagsalita ni Duterte, na 
isisi sa “katigasan ng ulo” ng taumbayan ang pagdami at pagkalat ng 
Covid-19 sa bansa. Wala nang kredibilidad pang natitira si Roque para 


paniwalaan ng mamamayang Pilipino. Ang dating tagapagtanggol 


801] Mga Pahayag ni Patnubay de Guia 


“kuno” ng karapatang pantao ay malinaw na ngayong tagapagtanggol 
ni Duterte, ang numerong unong lumalabag sa karapatang pantao sa 


bansa. 


Ang ginagawang pagdidiin kay Secretary Duque ng ilang Senador ay 
isang paraan para mailihis ang usapin at mailayo sa pananagutan si 
Duterte at ang kanyang sibilyan-militar na junta at mga galamay sa mga 
kapalpakan ng gubyerno sa pagsugpo sa Covid-19. Kanilang pinalalabas 
na si Secretary Duque ang tanging may kasalanan kung bakit ganito na 
kalala ang inabot na problema ng bayan dahil sa maling pagtangan sa 
paglaban sa Covid-19. Pero, kung tutuusin, sinusunod lamang ni Duque 
at ng DOH ang anumang sabihin ni Duterte at ng tatlong bugok na sina 


Lorenzana, Afio at Galvez sa mga gagawin sa paglaban sa Covid-19. 


Sina Lorenzana, Afio at Galvez ang tinalaga ni Duterte na magpapatupad 
ng National Action Plan on Covid-19 (NAP Covid-19) kaya napakalaki ng 
kanilang ginagampanang papel sa diskarte at implementasyon ng mga 


mapagkakaisahang patakaran ng IATF. 


Ilan sa halimbawa nito ay ang pagtatakda sa Office of the Civil Defense 
(OCD), na nasa pangangasiwa ng Department of National Defense 
(DND), bilang sentrong bagsakan at pangunahing mangangasiwa sa 
lahat ng mga medical supplies na binibili ng gubyerno at mga donasyon 
na pinagkakaloob ng mga indibidwal at pribadong organisasyon at 


institusyon. 


Itinalaga din ang AFP at PNP upang pangasiwaan ang mga bagong 
tinakdang quarantine facilities na pagdadalhan ng mga suspetsado 


(suspect) at posibleng (probable) may Covid-19. 


Hinggil sa mga mahahalagang pambansang isyu| 81 


Ang pinakamasahol, pinagpasyahan ng NAP Covid-19 na katulungin 
ang mga intelligence unit ng AFP at PNP sa pagsasagawa ng contact 
tracing sa mga posibleng nahawahan ng virus matapos ang gagawing 
“mass testing” sa ilang piling lugar. Hindi na lang ito nakatuon sa 
paglaban sa Covid-19, bahagi na ito ng kontra-rebolusyonaryong 
hakbang ng pasistang rehimen sa pagtukoy at pagdakip sa mga 
pinagsusupetsahan nilang mga kasapi at tagasuporta ng CPP-NPA- 
NDFP, pagtugis sa mga diumano'y kaaway ng estado, red-tagging at 


red-baiting sa mga kasapi ng mga progresibong organisasyon. 


Dapat singilin at papanagutin ng taumbayan ang de facto civilian- 
military junta na pinamumunuan ni Duterte kung bakit umabot sa 
ganitong kalubhaan ang paghihirap at kagutuman ng sambayanang 
Pilipino. Patuloy na ipinapataw ng pasistang rehimeng US-Duterte ang 
kamay-na-bakal na mga hakbangin kaysa ang mga solusyong medikal 
sa pagsugpo sa Covid-19. Patuloy niyang binabalewala ang paggigiit at 
pagsusumamo ng mga eksperto sa kalusugan at mga manggagawang 
pangkalusugan na malawakang ipatupad ang pag-eeksamen sa 
Covid-19 lalo na sa mga lugar na bulnerable sa malawakan at 


maramihang pagkakahawahan. 


Dapat kundenahin si Martin Difio, DILG Assistant Secretary, sa 
kanyang deklarasyon na sa panahon ng national emergency situation 
ay suspendido ang mga karapatan ng mamamayan. Subalit hindi pa 
nasasapatan si Duterte, palibhasa'y isa ring diktador tulad ni Marcos, 
nagbabanta pa siyang ipatutupad ang ala “martial law” na mga 
hakbang upang kuno'y madisiplina, bigyan ng leksyon at istriktong 


sumunod ang taumbayan sa patakarang lockdown sa buong Luzon. 


82 | Mga Pahayag ni Patnubay de Guia 


Nanawagan ang National Democratic Front-Southern Tagalog (NDF- 
ST) sa mga mamamayan ng rehiyon na sama-sama nating kondenahin 
at labanan ang mga pagbabantang ito ni Duterte. Hindi pananakot, 
karahasan at militarisasyon ang nararapat na tugon sa bayang 
nangangailangan nang agaran at sapat na tulong mula sa gubyerno. 
Lalo lamang palalalain ni Duterte ang kahirapan at kagutuman sa 
ating bayan. Kahit sa panahon ng pangkagipitan, umiiral pa rin ang 
mga batayang karapatan ng mamamayan na kailangang kilalanin at 
igalang ng pamahalaan. Kailangang patuloy itong igiit at puspusang 


ipaglaban ng sambayanang Pilipino. 


Ngayon lalo kailangan ang mahigpit na pagkakaisa ng sambayanang 
Pilipino. Kailangang gumawa tayo ng iba't ibang anyo ng paglaban 
para mapatalsik sa pwesto si Duterte at mawakasan ang kanyang 
pasistang paghahari. Si Duterte ang pinakamalaking trahedyang 
nangyari sa Pilipinas. Hanggang nasa tuktok ng kapangyarihan si 
Duterte patuloy na makakaranas ng ibayong kalupitan at kagutuman 
ang sambayanang Pilipino lalo na ngayong panahon na nahaharap ang 


sambayanan sa panganib na dulot ng nakakamamatay na Covid-19. 


Samantala, patuloy na lalabanan ng rebolusyonaryong kilusan ang 
anumang ipatutupad na pasismo ng estado laban sa mga nagugutom 
at hirap na hirap na mamamayan ng rehiyon. Hindi pahihintulutan ng 
rebolusyonaryong kilusan na makapanaig ang karahasan at kalupitan 
ng estado laban sa mamamayan nito. Gagawa at gagawa ito ng mga 
angkop at nararapat na hakbangin para ipagtanggol at bigyang 
proteksyon ang mga demokratikong karapatan, buhay at ari-arian ng 
mamamayan ng rehiyon. Sa tamang panahon, sisingilin at pananagutin 


ng rebolusyonaryong kilusan ang sinumang mga indibidwal sa hanay 

ng AFP at PNP na gagawa ng mga paglabag sa karapatang pantao at 
krimen sa mamamayan kaugnay sa pinatutupad na kamay-na-bakal na 


lockdown sa Luzon ng pasistang rehimeng US-Duterte. 

Kundenahin ang inutil at militaristang paraan 
ng paglaban sa Covid-19 ng pasistang rehimeng 
US-Duterte! Ipatupad ang mga panukalang 
solusyong medikal ng grupo ng mga 
manggagawang pagkalusugan at dalubhasa sa 
medisina sa bansa! 

Agosto 3, 2020 


alubhang pananagutan ng rehimeng Duterte ang pagbulwak 
ng kaso ng mga nahahawa ng Covid-19 sa antas ng halos 
imposible nang makontrol. Bunga ito ng palyado, inutil at 
iresponsableng pagtugon ng gubyernong Duterte sapul sa paglitaw 
ng unang kaso ng impeksyon noong Marso kung saan nasa antas pa 


lamang na madaling kontrolin ang pagkalat ng impeksyon. 


Kung matatandaan, minaliit lamang ni Duterte ang paglitaw ng 
unang kaso ng local Covid-19 transmission sa bansa. Patuloy nitong 
pinahintulutan ang pagpasok ng may 500,000 mga turistang Tsino 
mula Wuhan--ang epicenter ng Covid-19 sa China at mundo gayundin 
ang operasyon ng mga POGO na pinatatakbo ng mga kapitalistang 
Tsino. Walang ginawang seryosong plano ito para ilatag ang mga 
kinakailangang pasilidad at imprastrukturang medikal para labanan 
ang pandemya. Sa halip, ipinatupad nito ang marahas na militaristang 
lockdown sa buong Luzon na naging labis na pahirap sa mamamayan, 
pagkatigil ng komersyo at supply chain ng mga pangunahing 
pangangailangan, maramihang pagtiklop ng mga negosyo at 


pagkawala ng hanapbuhay ng milyon-milyong manggagawa. 

Sa halip na ituring ang pandemya na isang problema at banta sa 
pampublikong kalusugan, itinuring ito ng rehimen bilang isang 
problema at banta sa peace and order. Ipinagkatiwala sa mga ignorante 
at mangmang na mga retiradong upisyal-militar ang pagpapatakbo 
ng kampanya laban sa Covid-19. Kapag ipinaubaya ang pagharap sa 
pandemya sa isang grupo na ang maipagmamalaking kwalipikasyon 
ay umutas sa halip na magligtas ng buhay, isang malaking kalamidad 
ang iluluwal--isang pambansang sakuna sa pinakamasahol na antas! 
Ito ang akmang pagsasalarawan kung papaano hinarap ng pasistang 
rehimeng Duterte ang pandemyang Covid-19-isang kalamidad at 


kalbaryo sa sambayanang Pilipino! 


Kamakailan, nalantad na naman ang kamangmangan ni Duterte sa 
pagmamaliit, pagiging pikon, barumbado at butangerong pagbabanta 
sa 80 grupo ng mga manggagawang pangkalusugan sa bansa na 
naglabas ng lehtimong mga hinaing ng sektor sa hinaharap nilang 
kahirapan sa paglaban sa pandemya. Walang silang ibang tanging 
hangad kundi ang maiparating sa gubyerno ang paghingi nila ng 
saklolo dahil sila'y nasasagad na sa hirap at pagod sa dami ng kanilang 
inaasikasong mga pasyente hindi lang dahil sa sakit na Covid-19 kundi 


sa iba pang may mga malalalang sakit na naka-confine sa mga ospital. 


Ayaw nilang umabot sa punto na mamimili na lang sila kung sino 
ang mabubuhay at kung sino ang mamamatay dahil sa maramihang 
pagdagsa ng mga pasyenteng nagkakasakit ng Covid-19 sa kani- 
kanilang pinagsisilbihang mga ospital. Nais lamang nilang maiparating 
sa gubyerno na mabigyan sila ng konting pahinga sa loob ng 2 linggo 
at kaalinsabay ipanawagan sa gubyerno na muling repasuhin, isaayos 


at gawing depenido ang mga plano't hakbangin nito sa pagharap 

at paglaban sa Covid-19. Sa pananaw ng mga manggagawang 
pangkalusugan at mga dalubhasa ang kasalukuyang mga plano't 
hakbanging pinatutupad ng gubyernong Duterte sa loob ng mahigit na 
4 na buwan ay pawang mga mali at siyang dahilan kung bakit “natatalo 


tayo sa laban” sa Covid-19. 


Ang kanilang panukala na isailalim sa 2 linggong enhanced community 
quarantine o ECQ (na ang tamang termino ayon sa ibang mga 
progresibong grupong medikal ay medical quarantine na nakabatay 
sa syentipiko at pro-people na anyo ng kwarantina at malayong 
kabaligtaran sa pinatutupad na militaristang kamay na bakal na ECQ 
ni Duterte) ang kalakhang Maynila at mga kagyat na karatig probinsya 
upang matugunan at maisaayos ng gubyernong Duterte ang mga 


kabiguan nito sa mga sumusunod: 


a. Kabiguang matugunan ang lumalaking kakulangan ng mga 
manggagawang pangkalusugan kapwa sa mga pampubliko 
at pribadong ospital dulot ng maramihang pagkakakasakit at 
pagbibitiw dala ng kakulangan sa proteksyon, takot, kakulangan 
sa sahod at hazards pay at iba pang suportang serbisyo tulad ng 


transportasyon at akomodasyon, 


b. Kabiguan ng gubyernong Duterte sa paghahanap sa mga taong 
nagkaroon ng Covid-19 at ang kaakibat na pagpapadala sa kanila 


sa mga quarantine areas, 


k. Kabiguan sa pagsunson (contact tracing) sa mga posibleng 


nahawaan ng sakit na Covid-19 at pagkakwarantina sa mga ito: 

d. Kawalan at kakulangan ng mga safety measures sa 


transportasyon at pook hanapbuhay, 


e. Kakulangan sa pampublikong pagtupad sa mga pansariling 


proteksyon. 


g. Kakapusan at kakulangan ng ayuda sa mga bulnerableng 


sektor ng lipunan 


h. Kabiguan ng gubyernong magpatupad ng mass testing sa mga 


bulnerableng sektor. 


Imbes na pakinggan ang mga lehitimong karaingan at malalim na 
pag-aralan ang mga mungkahi ng mga nasa frontliners, partikular ng 
mga manggagawang pangkalusugan, iba ang naging dating nito sa 
pikon, barumbado at siga-sigang si Rodrigo Roa Duterte. Malisyosong 
inakusahan pa ni Duterte ang mga manggagawang pangkalusugan 
bilang kaaway ng gubyerno at ituring ang kanilang mga lehitimong 
kahilingan at panukala bilang panawagan sa pagrerebolusyon. 
Sadyang karaniwan ang ganitong reaksyon ng isang mangmang na 


nagdudunong-dunungan! 


Sa halip na pakinggan, pinaparatangan pa niya ang mga 
manggagawang pangkalusugan na nananawagan ng rebolusyon 
dahil sa inilabas nila ang kanilang pagtingin sa publiko na natatalo 
ang bansa sa paglaban nito sa Covid-19. Ang nagpaparating ng 
wasto at magagandang panukala sa pagharap sa Covid-19 ay kanya 
pang sinisiraan at hinahamon na mag-aklas para magkaroon siya ng 


katwiran at dahilan para sugpuin ang mga ito. 

Ngunit ang katotohanan, nais lang ni Duterte ilihis ang isyu at 
pagtakpan ang kapalpakan at kabiguan ng kanyang gubyerno na 
mapigilan ang mabilis na pagkalat sa bansa ng nakamamatay na 
Covid-19. Pero anuman ang gawin niya hindi kayang pasubalian ang 
mga datos na sa loob ng mahigit na 4 na buwan na sumasailalim ang 
bansa sa iba't ibang antas ng lockdown (ECQ, MECQ, GCQ, at MGCQ), 
patuloy ang pagsirit ng bilang ng mga nagkakasakit sa Covid-19 sa 
bansa na ayon sa mga dalubhasa at mga mananaliksik sa Unibersidad 
ng Pilipinas (UP) ay maaaring umabot sa 150,000 ang tatamaan ng 
Covid-19 sa bansa sa katapusan ng Agosto, 2020. Isang indikasyon 
na tama ang mga sinabi ng mga manggagawang pangkalusugan, 
mga dalubhasa sa epidemya at mga nakahahawang sakit na bigo 
ang gubyernong Duterte sa paglaban at pagsansala sa Covid-19. Sa 
mahigit na 4 na buwan, hindi nagawang palakasin ng gubyernong 


Duterte ang mahinang sistemang pangkalusugan sa bansa. 


Suportahan natin ang panawagan ng iba't ibang grupong 
pangkalusugan sa bansa para sa drastikong pagbabago sa pinatutupad 
na paraan at hakbangin ng gubyerno sa pagharap at paglaban sa 
Covid-19 na napatunayang mali at hindi epektibo sa loob ng mahigit 
na 4 na buwan. Para sa kanila, hindi sana umabot sa ganitong katindi 
ang epekto ng Covid-19 sa kalusugan at ekonomiya ng bansa kung sa 
simula pa lamang ay nakinig na ang gubyernong Duterte sa kanilang 
mga suhestyon kung paano mabisang lalabanan sa paraang siyentipiko 
at medikal ang Covid-19. Ang problema ay hindi sila pinakinggan 
ni Duterte bagkus ang kanyang mga pinakikinggan ay kung ano 
ang sinasabi sa kanya ng mga pulitiko at militar na nasa kanyang 


gabinete at ng mga bumubuo sa Inter-Agency Task Force on Emerging 

Infectious Diseases (IATF-EID). Ang Department of Health (DOH) na 
dapat sanang pangunahing nagtutulak ng kanilang mga panukala 
sa paglaban sa Covid-19 sa IATF-EID ay iba ang pinagkakaabalahan 
at pinakikinggan. Abala ito sa pagmamanipula ng mga datos para 
palitawin na nagtatagumpay ang gubyernong Duterte sa pagharap at 
paglaban sa Covid-19. Sa loob ng mahigit na 4 na buwan, ang DOH ay 
naging sunud-sunuran na lang sa Malacafiang at sa IATF sa kung ano 
ang mga gagawin sa paglaban sa Covid-19. At kahit lantaran na ang 
naging kapalpakan ng Kalihim ng DOH na si Dr. Francisco Duque ay 


patuloy pa rin ang pagtatanggol sa kanya ni Duterte. 


Kailangang mahigpit na suportahan ng sambayanang Pilipino ang 
panawagan ng mga manggagawang pangkalusugan sa pagbabasura 
sa estratehiya ng gubyerno sa pagturing sa Covid-19 bilang usapin sa 
peace and order imbes na usaping pangkalusugan. Mariing igiit na 
ang pagpapatupad ng 2-week ECQ ay dapat sa balangkas ng medical 
quarantine na nakabatay sa syentipiko at pro-people na pamamaraan 
at hindi sa konsepto na kamay-na-bakal na lockdown na pinatutupad 


ni Duterte. 


Ang pagharap at paglaban sa sakit na Covid-19 ay nasa kaharian ng 
mga manggagawang pangkalusugan at mga dalubhasa sa medisina. 
Dapat ang manguna at nasa tuktok ng paglaban at pagharap sa 
Covid-19 ay mga manggagawang pangkalusugan, mga dalubhasa sa 
medisina, epidemya at nakahahawang sakit. Sila ang higit na nasa 
pusisyon at may otoridad sa pagharap sa mga sakit at epidemya tulad 
ng Covid-19. Tanggalin sa sentro ng paglaban ng gubyerno sa Covid-19 


ang mga pulpol na pulitiko at mga utak-pulburang mga retiradong 

Heneral na sina Lorenzana, Afio, Galvez, Cimatu, Bautista at iba pang 


dating militar. 


Hindi pa man nagkakaroon ng bakuna laban sa Covid-19, inanunsyo 
na kaagad ni Duterte na sa AFP at PNP niya ipapangasiwa ang 
maramihang pagbabakuna sa 20 milyong mahihirap na Pilipino at mga 


myembro ng AFP at PNP bilang prayoridad. 


Kailangang tutulan at labanan ng sambayanang Pilipino ang malalang 
obsesyon ni Duterte na higit na pagkatiwalaan ang kanyang pasistang 
armadong pwersa kaysa ang mga medical practioners sa pagsasagawa 
ng mga pagbabakuna. Nagbanta pa siyang imomobilisa ang mga 
military reservist kapalit ng mga mawawalang manggagawang 
pangkalusugan. Gagamitin lamang ni Duterte ang paghawak at 
pagkontrol sa matutuklasang bakuna para gipitin at paluhurin ang 
mga bumabatikos sa kanya lalong lalo na ang mga progresibong 


grupo't indibidwal at mga nasa kilusang pambansa demokratiko. 


Malaking panggogoyo at malinaw na pambibitag din ang alok niyang 
“pagbabakuna” sa NPA basta hindi nito aatakehin ang AFP. Wala 
nang maniniwalang mamamayan sa buhong, hambog at maysakit 
sa utak na si Duterte. May sariling kakayahan at pamamaaan ang 
rebolusyonaryong kilusan na makapagpalitaw ng bakuna sakaling 


maging available na ito sa bansa at daigidig. 

Igiit ang ligtas na bakuna sa COVID-19 para sa 
lahat! 


Enero 15, 2021 


gayong 2021, malaking hamon para sa buong bayan ang 
paggigiit para sa ligtas, libre at malawakang pagpapabakuna 
para sa lahat. Hinihingi ng kalagayan ang puspusang 
pakikibaka ng sambayanan para tiyakin na magkaroon ang lahat ng 
bakuna, laluna't walang matinong programa ang reaksyunaryong 
gubyerno sa pagpapabakuna sa mahihirap. Sa takbo ng paghahanda 
ng rehimen, pihadong mauuwi sa pagiging negosyo ng mga kaibigan 
at kroni ni Duterte ang bakuna sa Covid-19 habang pinagkakaitan ang 
masang anakpawis ng kinakailangang proteksyon sa nakamamatay na 


Virus. 


Tulad ng palyado nitong tugon sa pandemya, magulo, anti-mahirap at 
hindi siyentipiko ang plano sa bakuna ng rehimeng Duterte. Walang 
nakalatag na kongkretong plano sa malawakang pagpapabakuna 
at maliit ang pondong bayan na inilaan para rito. Hindi pa rin tiyak 
kung saan hahagilapin ang pondo para sa bakuna dahil nauna nang 
inilaan ang bulto ng pondo sa 2021 sa mga proyektong imprastraktura 
depensa at kontra-insurhensya. 8 Nilaanan pa ni Duterte ng P19.1 
Bilyong pondo ang anti-mamamayang National Task Force to End 
Communist Armed Conflict (NTF-ELCAC) kaysa ang dagdagan ang 


maliit na pondong nakalaan sa pagbili ng bakuna laban sa Covid-19. 

Palaisipan kung anong nangyari sa 10 milyong dosis ng bakuna mula sa 
Pfizer Biontech na inaasahan sa unang kwarto ng taon. Kaduda-duda 
rin ang pagpabor ng rehimen sa mga bakuna galing China sa kabila ng 
mababang epektibidad at kumpyansa rito ng mga siyentipiko at duktor 
habang labis na mataas ang presyo. Mas pinili nila ang limpak-limpak 
na tubong kikitain kaysa ang mataas ang kalidad at epektibidad 
(efficacy) ng bakuna. Ang pagbibigay pabor ng gubyernong Duterte sa 
mga bakunang gawa sa China na mababa ang kalidad at epektibidad 
at mas mahal ay bahagi ng mga kwesyunableng kasunduan na pinasok 
ng gubyernong Duterte sa mga pribadong kumpanyang parmaceutical 
ng China sa ngalan ng tubo. Samantala, ang mga bakunang gawa sa 
Europa at Estados Unidos na mas mura, makalidad at mataas ang 
epektibidad ay mas inaasa ni Duterte ang pamimili sa mga pribadong 
sektor. Tiyak na tatabo ng milyon-milyong komisyon ang pangkating 
Duterte at mga kroni sa bawat maisasarang kontrata sa pagbili ng mas 


mahal na uri subalit mababang klase ng bakuna mula China. 


Wala pa mang opisyal na bakuna ay batbat na ng kontrobersiya ang 
programa sa bakuna ng rehimen. Sunud-sunod ang rebelasyon kung 
sinu-sinong mga personahe at grupo ang nauna nang nagpabakuna 
kahit na wala pang inaaprubahang bakuna ang Food and Drug 
Administration (FDA). Grabeng galit ang inani ng rehimen mula 
sa taumbayan dahil sa mas nauna pa nitong pabakunahan ang 
Presidential Security Group (PSG) noong Setyembre at Oktubre kaysa 
ang mga doktor, nurses at iba pang manggagawang pangkalusugan na 
nasa unahan ng laban sa pagsansala sa paglaganap ng virus at higit na 


nangangailangan ng proteksyon. 

Dahil sa wala pang inaaprubahang bakuna ang FDA, ang bakunang 
gawa ng kumpanyang Sinovac Biotech mula sa bansang China na 
pinanturok sa mga kagawad ng PSG, ilang gabinete at opisyal ng 
gubyerno ay maituturing na iligal na droga at resulta ng talamak na 
ismagling sa bansa. Dapat kondenahin ng taumbayan ang ginawang 
paglabag ng gubyernong Duterte sa mga batas laban sa ismagling at 


paglaganap ng mga iligal droga sa bansa. 


Malaking eskandalo na nabakunahan na ang 100,000 manggagawang 
Chinese na nagtatrabaho sa mga POGO sa bansa sa kabila nang 
kawalan ng malawakang pagbabakuna sa mga Pilipino. Bago ito, 
umugong na ang pagpapabakuna ng mga pulitikong malapit kay 
Duterte at mga tuta ng US at China. Naglipana rin ang mga kaso 
ng iligal na pagbakuna lalo na sa hanay ng mga Filipino Chinese sa 


Binondo, Manila. 


Hindi kayang magmalinis ng rehimen laluna nina Vaccine Czar Carlito 
Galvez, DOH Sec. Duque at mga opisyal ng FDA sa mga kabulastugan sa 
maagang pagpapabakuna. Makupad ang DOH at FDA sa pagsasaayos 
ng screening at approval ng mga bakuna na papasok sa bansa, pero 
mabilis sa pagtatakip at pagpapalusot kay Duterte at sa mga opisyal 
na lumalabag sa proseso ng procurement at paggamit ng bakuna. 
Lalong nagagalit ang taumbayan sa maniobra nilang iligtas si Duterte 
at palabasing seryosong mag-iimbestiga ang NBI hinggil sa bakuna ng 


mga taga-PSG. 


Samantala, inutil ang Senado sa pag-uutos na imbestigahan ang 
ginawang pagbakuna sa mga myembro ng PSG sa harap ng pag-utos 


ni Duterte na huwag pumunta at magsalita sa ipapatawag ng Senado 

ng imbestigasyon. Sampal ito sa prinsipyo ng separation of power ng 
reaksyunaryong Konstitusyon at pagpapamukha sa Senado na nasa 
itaas ng reaksyunaryong batas si Duterte. Pero anuman ang gawin 
ng mga tagapagtakip kay Duterte, hindi na nila mababawi ang pag- 
amin ni Duterte sa publiko tungkol sa pagpapauna sa sarili niyang mga 


gwardya at mismong pagsalaula sa burges na rule of law. 


Karapat-dapat na kundenahin ang rehimen sa mga pangyayaring 
ito. Pabaya ito sa pagsasaayos ng bakuna ng mamamayan. Tiyak 
ding malaki ang kinalaman ng mga alipures ni Duterte sa paglulusot 
ng mga 'di pa aprubadong bakuna at paggamit ng mga ito. Walang 
konsensya ang mga kroni at kaibigan ng rehimen sa pananamantala 
sa desperasyon ng mga tao para sa gamot para kumita nang malaki at 


magkaroon ng kapangyarihan. 


Sa harap nito, higit kailangang igiit ang pagsasaayos ng programa 
sa bakuna para pagsilbihin sa kapakanan ng mamamayan. 
Sinusuportahan ng NDF-ST ang panawagang imbestigahan ang mga 
insidente ng maagang pagpapabakuna ng PSG at iba pang kaugnay 
na pangyayari. Kailangang papanagutin ang mga tiwaling opisyal at 


singilin sa kanilang kapabayaan sa pagtugon sa pandemya. 


Marapat ring igiit na maging transparent ang gubyerno sa 
pagpoproseso ng mga bakuna. Buhay at kalusugan ng mamamayan 
ang nakataya kaya dapat seguruhin ang pagiging ligtas ng mga gamot. 
Kasabay nito, kailangan ang matiyagang pagtuturo sa mamamayan 
hinggil sa kahalagahan ng pagpapabakuna. Malaki pa ang pangamba 
ng masa sa bakuna dahil hindi pa napapawi ang takot na nilikha ng 


pagkamatay ng mga batang binakunahan ng Dengvaxia. Mahalagang 

tiyakin na ligtas ang bakuna habang inieduka ang mamamayan na 
esensyal ang maramihang pagbakuna upang magkaroon ng herd 


immunity. 


Makakamit ang mgaito sa pagtutulungan ng mamamayan at tuluy-tuloy 
na puspusang pakikibakang bayan para sa karapatan at kagalingan 
ng lahat. Buklurin natin ang malawak na hanay ng sambayanan 
sa pagseseguro ng bakuna para sa lahat, mula sa mga maralitang 
inabandona sa gitna ng pandemya hanggang sa mga panggitnang 
pwersang suklam na suklam na sa kapabayaan at kurapsyon ng 
rehimen. Ang ating kolektibong pagkilos ang magsasalba sa bayan 
mula sa panganib na dala ng COVID-19 at sa pagdurusang dulot ng 


inutil, tiwali at pasistang rehimeng Duterte. 

EKONOMYA 


Utos ni Duterte na pagsuspinde sa importasyon 
ng bigas - isang panggogoyo at pakitang-tao 
upang pakalmahin ang galit ng mga magsasaka 
at taumbayan sa Rice Tariffication Law (RTL) 
at iba pang anti-magsasaka at anti-mamayang 
patakaran ng pasistang rehimen 


Nobyembre 20, 2019 


nutil at walang bisa ang kautusan ni Duterte sa Department 
of Agriculture na pansamantalang isuspinde ang pag-aangkat 
ng bigas ng bansa. Huli na ang kautusan at isa lamang itong 
panibagong panggogoyo ni Duterte na mag-astang nakikinig at 
agarang umaaksyon sa hinaing ng mamamayan, sa patikular na kaso, 


ng mga magsasakang tuwirang naapektuhan ng RTL. 


Nagawa nang makapag-ipon ng malaking bolyum ng imported na bigas 
ang mga malalaking trader at negosyante na siyang pangunahing 


nakinabang simula ng maisabatas ang RA 11203 o Rice Tarification 

Law nuong Pebrero 2019. Higit sa doble ng pangangailangan ng bansa 
sa bigas ang nagawa nang mai-angkat ng mga malalaking negosyante 
at trader sa bigas ngayong taong 2019. Ayon sa inilabas na datos ng 
Department of Agriculture ng bansang Estados Unidos, aabot sa 3 
milyong metriko tonelada ang kabuuang i-aangkat na bigas ng bansa 
sa pagtatapos ng 2019. Mas malaki ito sa 2.5 milyong tonelada na 
inaangkat na bigas ng China sa kaparehong panahon na may mahigit 
sa 1 bilyong populasyon kumpara sa 110 milyong populasyon ng 


Pilipinas. 


Wala pa sa kwenta ang mga pumasok na imported na bigas sa 
pamamagitan ng talamak na ismagling sa bansa kung saan imbwelto 


ang mga kapamilya at kaalyado ni Duterte. 


Lalong nabaon sa utang ang mga magsasaka sa palayan bunga ng 
patuloy na tumataas na halaga ng kanilang gastos sa produksyon 
at sa pagkalugi naman sa bentahan ng kanilang inaning palay dahil 
sa napakababang halaga nito sa farmgate na ang abereyds ay nasa 
P10-P12 kada kilo. Sa ilang bayan sa Tarlac at Nueva Ecija umabot pa 
ito sa pinakamasahol na halaga na P7 kada kilo ng palay. Samantala, sa 
Mindoro Occidental, sinasamantala ng mga buwayang komersyante- 
usurero ang pagtama ng bagyong Kiel upang ibagsak ang presyo ng 
palay sa P4 kada kilo. Ayon naman sa pag-aaral ng Philippine Institute 
for Development Studies na inilabas ng Business Mirror, umabot na 
sa 61.77B pesos ang nalugi sa mga magsasaka sa palayan sa buong 


bansa dahil sa pagbulusok ng presyo ng palay dulot ng RTL. 


Hindi kayang tumbasan ng pakitang-taong paghingi ng paumanhin 


ni Duterte sa delubyong tumama sa mga magsasaka dahil malaon na 

nilang sinabi sa gubyerno ang kanilang mariing pagtutol sa RTL bilang 


anti-magsasaka at anti-mamamayang batas. 


Samantala, napakaliit ang pondo na inilalaan ng gubyerno sa pagbili ng 
palay mula sa mga magsasaka. Wala pang 1094 ng total na produksyon 
ng palay sa bansa ang nabibili ng NFA sa halagang P17 kada kilo. 
Mga malalaking trader at negosyante pa rin ang may monopolyo sa 
pagbili ng malaking bolyum ng palay sa mga magsasaka alinsunod sa 
kung ano ang kanilang tinatakdang presyo ng palay sa farmgate. Sa 
katunayan, nagamit pa ng mga malalaking trader at negosyante ang 
RTL para lalo pang baratin ang presyo ng palay na kanilang nabibili sa 


mga magsasaka. 


Wala ding saysay ang pag-uutos ni Duterte sa kongreso na hanapan 
ng paraan na makalikom ng pondo ang gubyerno upang ipambili 
ng palay ng mga magsasaka. Tulad ng iba pang mga patakaran ng 
reaksyunaryong gubyerno, ang ganitong hakbang ay mga panakip- 
butas lamang at hindi tunay na lumulutas sa problema ng mga 
magsasaka sa kawalan at kakulangan ng lupang masasaka, sa patuloy 
na pag-iral at pagtindi ng iba't ibang uri ng pyudal at malapyudal na 
pagsasamantala na lalong pinasahol ng matinding mga operasyong 


militar ng AFP at PNP sa kanayunan. 


Bagama't wasto at nararapat ang panawagan ng mga magsasaka na 
ibasura ang RA 11203 o RTL, hindi ito makasasapat para magkaroon 
ng tunay na pagbabago sa kanilang kalunos-lunos na kalagayan. 
Kailangang patuloy at puspusang makibaka ang mga magsasaka 
para sa tunay na reporma sa lupa at sa pambansang industralisasyon. 


Kailangang isanib ng kilusang magsasaka ang kanilang lakas sa iba 

pang kilusan ng masang anakpawis na tulad nila ay naghahangad ng 
radikal na pagbabago sa buhay ng sambayanang Pilipino at makawala 


sa paglukob ng imperyalismo, pyudalismo at burukrata kapitalismo. 


Ang rebolusyonaryong kilusan sa rehiyong Timog Katagalugan ay 
mahigpit na nakikiisa at sumusuporta sa mga pakikibaka ng mga 
magsasaka at iba pang inaapi't pinagsasamantalang uri para sa 


pambansang demokrasya. 


Lagi ding bukas ang pinto ng rebolusyonaryong kilusan sa rehiyon sa 
pagtanggap sa mga mamamayang Pilipino na nagpasyang tahakin 
ang landas ng armadong pakikibaka, sumapi sa New Peoples Army 
(NPA) at magsulong ng demokratikong rebolusyon ng bayan (DRB) 
sa pamamagitan ng matagalang digmang bayan (MDB). Ang DRB ay 
ang tanging daan para makamit ng mga magsasaka at taumbayan 
ang tunay na katubusan, kalayaan, demokrasya at kasaganaan na 
hindi kailanman maipagkakaloob ng bulok na gubyerno ng malalaking 
burgesya komprador, panginoong maylupa, mga burukrata kapitalista 


at ng kanilang among imperyalistang Amerikano at Tsino. 

Solusyon ni Duterte sa krisis sa industriya ng 
baboy, pulos pambababoy 

Pagpapaunlad sa agrikultura at lokal na industriya 
ang solusyon, hindi liberalisasyon 

Pebrero 15, 2021 


raw-araw sumisidhi ang galit ng sambayanan kay Duterte, 
higit lalo ngayong diretso sa gutom na sikmura ang epekto ng 
mga inutil, maka-dayuhan at anti-mahirap na mga patakaran 
ng reaksyunaryong gubyerno. Mula noong huling kwarto ng 2020 
hanggang ngayon, tampok sa mga balita ang pagtaas ng presyo ng 


karne at ibang mga pagkain. 


Sa nakaraang mga linggo, inabot na ang rurok ng krisis sa karne -- 
nasa higit P400 ang presyo ng baboy habang nasa P200 ang manok 
at umabot naman humigit-kumulang sa P1,000 ang siling labuyo. 
Ang pagsirit ng presyo ng karneng baboy at manok ay nagbunsod sa 
pagtaas ng implasyon sa bansa sa 4.296 sa buwan ng Enero 2021 - 
ang pinakamataas sapul Pebrero 2019 at nilampasan na ang 49h na 


itinakda ng gubyerno. 


Pumasok na ang ekonomya ng Pilipinas sa istagplasyon -- ang 
kundisyon kung saan sabay na umiiral ang istagnasyon ng ekonomya 
at mataas na implasyon. Matinding dagok ito sa mamamayan na hindi 


pa nga nakakabangon mula sa pandemya. 


Sa kabilang banda, sa halip na lutasin ang pagkukulang ng suplay na 
nakaugat sa matumal at tigil na produksyon bunga ng African Swine 

Fever (ASF), ipinataw ng rehimen ang mga hakbangin para kontrolin 
ang presyo ng karne at umasa sa importasyon bilang solusyon sa 


kakulangan ng suplay. 


Sa kabilang banda, ang higit na liberalisasyon ng importasyon ng 
karne ng baboy ay papatay lamang sa lokal na industriya ng baboy sa 
bansa. Sa ipinataw na price control sa presyo ng karne ng baboy, higit 
lamang itinulak nito ang mga maliliit na retailer at mga prodyuser na 
magtiklop ng negosyo at tumigil sa pagbebenta ng karne sa paluging 


presyo. 


Higit na nalantad ang pagiging mangmang ni Duterte at mga 
economic managers ng rehimen na inaakalang sa pamamagitan ng 
mga administratibong kautusan ay masisuweto ang batas ng suplay 
at demand ng mga kalakal sa pamilihan at malulutas ang krisis sa 


pagkukulang ng suplay ng mga ito. 


Ang pagpataw ng EO 124 noong Pebrero 1 ay nagpapakita ng pagiging 
hiwalay sa realidad at pagiging manhid ng Malakanyang sa epekto 
ng price ceiling sa mga karne sa maliliit na negosyo na walang 
katambal na kongkretong plano sa subsidyo para sa mga manininda. 


Pangunahing nakaasa ito sa mga pantapal na solusyon sa krisis. 


Ang ipinagmamalaking “hog repopulation program” na may pondong 
P1 bilyon ay huli na at hindi rin kagyat na tutugon sa problema ng 
lokal na suplay. Ipinapangalandakan ng rehimen ang mga hakbanging 
ito upang pagtakpan ang nauna nitong kapabayaan at buhusan ng 
malamig na tubig ang nag-aalab na damdamin ng mga manininda't 


konsyumer na parehong biktima ng kainutilan ng estado. 

Hindi masisisi ang maliliit na negosyante sa pagdedeklara nila ng 
pork holiday bilang pagpapakita ng kanilang pagtutol sa EO 124 ng 
Malakanyang. Bumagsak ang suplay ng lokal na karneng baboy dahil 
sa kabagalan ng gubyernong umaksyon noong salantain ng ASF ang 
mga industriya ng baboy sa bansa. Pinakamalala ang paglaganap 
nito sa Luzon na pangunahing tagasuplay ng karneng baboy sa NCR. 
Resulta nito ang 400,000 metriko toneladang depisito sa suplay ng 


karneng baboy sa kasalukuyan. 


Patumpik-tumpik ang rehimen na magpatupad ng mga hakbanging 
kokontrol sa pagkalat ng ASF. Imbes na seryosohin at harapin sa 
pambansang antas, pinabayaan ang mga LGU na magsariling diskarte. 
Hindi rin sapat, kung mayroon man, ang ibinigay na tulong para sa mga 
may-ari ng maliliit na babuyan na nalugi dahil sa peste. Napakaraming 
negosyo sa babuyan ang nalugi at nagsara sa Rizal at Batangas bunsod 


ng pesteng ASF. 


Sa gitna ng pagsirit ng presyo ng baboy, pinalulutang ang ideyang 
pataasin ang minimum access volume o pinapayagang dami ng 
inaangkat na karne ng baboy mula sa ibang bansa. Katambal nito ang 
panukalang bawasan hanggang tanggalin ang taripa sa pag-iimport 
ng karne. Nasa likod ng mga panukalang ito ang Department of 
Agriculture kasabwat ang malalaking negosyante na nag-iimport ng 
karne. Tiyak na sasamantalahin ng rehimen ang hikahos na kalagayan 
para busugin ng pabor ang mga alipores nitong nasa industriya ng 


karne. 


Ang liberalisasyon sa agrikultura na ipinagpipilitan ng mga 


reaksyunaryong ekonomista ay lalo lamang magpapalala sa kalagayan 

ng sektor ng agrikultura at seguridad sa pagkain. Itutulak at pabibilisn 
nito ang pagpasok ng mga dayuhang produktong agrikultural sa bansa 
sa pamamagitan ng pagpapababa sa taripa o buwis at pagtatanggal 
sa restriksyon sa importasyon. Matinding pagkalugi ang idudulot 
nito sa mga lokal na prodyuser at sa pangmatagalan ay sasagkaan 
ang pagpapataas sa kakayanan ng lokal na sektor na magprodyus ng 


pagkain. 


Sa halip na paunlarin ang kakayanan ng sektor sa agrikultura para 
suplayan ang pangangailangan sa pagkain ng bansa at abutin 
ang katayuang umaasa-sa-sarili sa pagkain, lubos na iniaasa ng 
rehimeng Duterte sa importasyon ang halos lahat ng mga produktong 
agrikultural na kailangan ng bansa batay sa mga kasunduang 
pinasok ng GRP sa GATT-WTO, isang instrumento ng imperyalismo na 
nagsusuperbisa sa liberalisasyon ng pandaigdig na kalakalan. Ang 
pangunahing nakikinabang sa liberalisasyon sa agrikultura ay ang 
mga imperyalistang bansa na naghahanap ng pamilihang babagsakan 
ng kanilang sobra-sobrang produkto, sa isang panig, at ang mga lokal 


na naghaharing-uri na nasa negosyo ng import at export. 


Sa kaso ng Pilipinas, mayor na gumaganansya sa global na 
patakarang liberalisasyon, pribatisasyon at deregulasyon ay ang mga 


imperyalistang kapangyarihan sa pangunguna ng US at China. 


Kitang-kita ang masamang epekto ng liberalisasyon sa kasalukuyang 
napakataas na presyo ng bigas sa bansa. Matatandaang iniratsada 
ang Rice Liberalization Law (RLL) noong 2019 at ipinatupad noong 
2020 upang diumano'y mapababa ang presyo ng bigas. Isinubo sa 


mamamayan ang lohikang ang pagbaha ng imported na bigas ang 

mag-iistabilisa sa suplay ng butil sa bansa at pipigil sa pagsirit ng 
presyo nito. Sa aktwal, walang signipikanteng pagbaba sa presyo ng 
bigas sa panahong umiiral ang RLL. Ang tanging pinabagsak ng RLL ay 
ang kabuhayan ng mga magsasakang umaasa sa industriya ng palay at 
bigas na pinahihirapan ng bumubulusok na presyo ng palay mula P17 
kada kilo tungong P8-12. 


Sa halip na mga pantapal na solusyon sa pagtaas ng presyo ng 
karneng baboy at pagkain, marapat na suportahan at palakasin ang 
kagyat na panawagan sa subsidyo mula sa gubyerno para sa maliliit 
na negosyante sa babuyan at mga manininda. Makatwiran itong 
hakbangin para sagipin ang kanilang kabuhayan habang tinitiyak ang 


mas mababang presyo ng karne [ll 

Tanggalin ang excise tax sa produktong petrolyo! 
Ibasura ang Oil Deregulation Law at iba pang 
neoliberal na patakaran! 


Nobyembre 3, 2021 


abigat sa bayan ang siyam na linggong sunud-sunod na pagsirit 
ng presyo ng mga produktong petrolyo. Kung pagbabatayan 
ang pagtataas nito mula Enero, umaabot na sa P20 ang netong 
itinaas sa presyo ng kada litro ng gasolina pa lamang. Dapat igiit ng 
taumbayan ang pagtatanggal sa excise tax o dagdag na buwis sa 
langis para kagyat na ibsan ang pasanin ng taumbayan hanggang sa 


pagbabasura ng Oil Deregulation Law. 


Sa huling linggo ng Oktubre, tumaas pa ng S85 kada bariles ang 
presyo ng krudong langis sa internasyunal na pamilihan. Binunsod 
ito ng pagtanggi ng Organization of Petroleum Exporting Countries 
(OPEC), Russia at mga alyado nito na itaas ang produksyon ng krudong 
langis habang papalaki ang demand ng China at Europe sa langis. 
Sinasamantala ito ng mga kumpanya ng langis sa Pilipinas para 
magpataw ng mas mataas na presyo ng produktong petrolyo. Sikreto 
ang kwentada sa pagtatakda ng presyo at ang imbentaryo ng hawak 


nilang langis. 


Ibayong magdurusa ang mamamayan dahil tiyak na tataas ang mga 
presyo ng pagkain at iba pang pangunahing bilihin sa darating na 


mga buwan. Kinakailangan ang langis sa pagpapatakbo ng mga 

makina sa pagawaan at sa pagsasaka hanggang sa mga sasakyang na 
nagdedeliber ng mga produkto tungo sa mga pamilihan. Bukod dito, 
mas matindi ang tama nito sa mga drayber ng mga pampublikong 
sasakyan pati ang mga mangingisda ay dumadaing din sa pagtaas ng 


presyo ng langis. 


Sa harap nito, nagmamatigas pa ang gubyernong Duterte na 
ipagpatuloy ang excise tax sa langis at kinukunsinte ang mga kumpanya 
ng langis sa walang-habas na pagtataas sa presyo ng produktong 
petrolyo. Palusot ng Department of Finance (DOF), malulugi ang 
Pilipinas ng hanggang P130 bilyon oras na tanggalin ang excise tax. 
Isinasangkalan pa ng mga buhong na burukrata na maaantala ang 
pagkakaloob ng serbisyong pangkalusugan dahil diumano ginagamit 


ang buwis sa langis sa pagtugon sa pandemya. 


Taliwas sa ipinangangalandakan ng gubyernong Duterte na para 
sa mamamayan ang mga sinisingil na buwis, dagdag pasakit sa 
kanila ang mga buwis na ito. Pumatong sa pasanin ng mamamayan 
ang mga bayarin sa naunang ipinasang Tax Reform for Acceleration 
and Inclusion (TRAIN) Law at 1296 na value added tax bago ang 
pandemya. Nitong Mayo, nadagdagan ng P10 buwis ang gasolina 
sa gitna ng malawakang disempleyo at lumalalang kahirapan sa 
bansa. Kasinungalingan na ito'y para sa ayuda dahil hanggang sa 
kasalukuyan, kinakalampag ng sambayanan ang rehimen sa kawalan 
at kakulangan ng ayuda at serbisyong pangkalusugan. Nalantad pang 
kinurakot ng administrasyon ang pondo at dinispalko para sa kontra- 
rebolusyonaryong gera at pambubusog sa mga alaga nitong militar at 


pulis. 

Imbes na tugunan ang daing ng mamamayan na pigilan ang pagtaas 
ng presyo ng produktong petrolyo, abala sa pulitika ang kalihim ng 
Department of Energy (DOF) na si Alfonso Cusi. Pinamumunuan ni 
Cusi ang isang paksyon ng PDP-Laban na lalahok sa darating na 
pambansang eleksyon 2022. Lalong kasuklam-suklam na sa gitna ng 
krisis at palyadong pamamahala, tinitiyak pa ng pangkating Duterte na 


mailuklok ang tirano at mga kasapakat nito sa poder. 


Sa harap ng kainutilan at pagtetengang kawali ng gubyernong 
Duterte, dapat padagundungin ng mamamayang Pilipino ang kanilang 
panawagan para tanggalin ang mga dagdag na buwis. Dapat ding 
patuloy na singilin ang rehimeng Duterte sa pagnakakaw sa buwis 
ng mamamayan na nagbunsod ng palyadong tugon sa pandemya at 


nagdarahop na kalagayan. 


Dapat bigkisin ang malawak na sambayanan para ibasura ang mga 
mapaniil na batas gaya ng TRAIN Law at Oil Deregulation Law. 
Hinihimok ng NDF-ST ang mga tapat na lingkod-bayan na makipagkaisa 
sa mamamayan para ibasura ang mga nabanggit na batas at iba pang 
neoliberal na patakaran sa lehislatura. Hinihikayat silang gumawa ng 
resolusyon na nagpapataw sa mga kumpanya ng langis na isapubliko 


ang proseso ng pagpepresyo at iba pang kaugnay na impormasyon. 


Marapat na ipagpatuloy ang pambansa demokratikong rebolusyon 
upang ganap na makalaya sa kontrol ng mga imperyalista na 
nagmomonopolyo sa mga mahalagang rekurso tulad ng langis. 
Sa pagtatagumpay ng rebolusyon, titiyakin ng demokratikong 
gubyernong bayan na hindi ito magiging sunud-sunuran sa dikta 


ng mga kapitalistang ganid sa tubo at nagpapasasa sa paghihirap 

ng mamamayan. Ang mga susing industriya tulad ng langis ay 
mapapasakamay ng sambayanan upang matiyak na magsisilbi ito sa 


pangangailangan ng lipunan, at hindi ng iilan IU 

Tutulan ang importasyon ng mga produktong 
pang-agrikultural 


Pebrero 13, 2022 


alaking kalokohan ang muli na namang pagbabandera ng 
reaksyunaryong gubyerno sa importasyon bilang solusyon 
sa sumisirit na presyo ng mga bilihin lalo ng pagkain at 
diumano'y di-istableng suplay ng mga produktong agrikultural. 
Inilulugmok ng importasyon ang kabuhayan ng mayorya ng populasyon, 
ang mga magsasaka, kaya kung tutuusin, ito ang nagbubunsod ng tag- 
gutom at disempleyo sa bansa. Dapat nang itigil ang importasyon at 
ibasura ang ugat nitong liberalisasyon sa agrikultura upang tunay na 


ibsan ang pagdurusa ng sambayanang Pilipino. 


Kailangan itong paulit-ulit at mas malakas na ipanawagan lalo't 
importasyon na naman ang bukambibig ng rehimeng Duterte sa harap 
ng pinalulutang na pagtaas ng presyo ng asukal. Tusong ginagamit 
ng Sugar Regulatory Administration ang nakaraang kalamidad na 
Odette upang bigyang-matwid ang pagpapahintulot na mag-import 
ng 200,000 tonelada ng asukal. Anito, pag-angkop ang importasyon 
sa pagbaba ng produksyon ng asukal bunsod ng pinsala ng bagyo sa 
mga prodyuser ng asukal tulad ng Panay, Negros at Eastern Visayas. 
Ang totoo, sinusunod ng SRA ang interes ng mga negosyo lalo ng mga 
kumpanya sa pagkain at inumin, mga industrial users ng asukal, na 
makatipid sa gastusin. Ikatutuwa rin ito ng mga imperyalistang bayan 


na maaaring pagkukunan ng mas murang asukal. 

Kataksilan ito sa mga magsasaka sa tubuhan at maliliit na prodyuser 
ng asukal sa bansa. Sasapitin din nila ang higit pang pagbagsak 
ng kabuhayan na dinanas ng mga magsasaka sa palay sapul nang 
isabatas ang Rice Liberalization Law noong Pebrero 2019. Tripleng 
pasakit ito kasabay ng pagsirit ng presyo ng fertilizer at produktong 
petrolyo na parehong esensyal sa produksyon. Pinapanukala ng mga 
ekonomista ang 5095 bawas sa taripa sa mga produktong agrikultural 
at ang 64,050 metriko tonelada sa minimum access volume ng pulang 
asukal. Malamang na humantong ito sa kagutuman at mas matinding 
paghihirap ng mga magsasakang umaasa sa halos 20,000 ektarya ng 


tubuhan sa TK. 


Nakagagalit ang pagpupumilit ng rehimen na mag-import sa kabila ng 
malinaw na kabiguan ng liberalisasyon na gawing istable ang merkado 
at pababain ang presyo ng pagkain. Tatlong taon nang umiiral ang RLL 
pero sobrang mahal pa rin ng bigas sa halagang halos P45 kada kilo 
ang abereyds na presyo ng komersyal na bigas. Wala namang kwenta 
ang pantapal na solusyong importasyon ng karneng baboy, manok at 
isda dahil hindi naman bumalik ang presyo ng mga ito sa dating antas 


bago ang pandemya at pesteng African Swine Fever. 


Samantala, kinakaharap din ng mga magsasaka ang malawakang 
pangangamkam ng lupa ng mga panginoong maylupa at burgesya 
komprador. Ang mga palayan, tubuhan at iba pang malawak na 
produktong taniman ng mga magsasaka ay isinasailalim sa pagpapalit- 
gamit ng lupa. Inireresulta rin nito ang pagbaba ng bolyum ng mga 
produktong nalilikha ng mga magsasaka na siyang ikinakatwiran ng 
rehimeng Duterte para sa pag-aangkat ng iba't ibang produktong 


agrikultural. 

Hindi kayang igarantiya na magmumura ang asukal kung mag-iimport 
nito. Ang tiyak na mangyayari, malulugi ang mga lokal na prodyuser 
ng asukal dahil ibabagsak nila ang presyo ng kanilang produkto para 
sumabay sa napakamurang asukal galing sa ibang bansa. Bunga nito, 
tiyak na maraming magsasaka at manggagawang-bukid sa tubuhan 
ang alinman sa mawawalan ng trabaho o lalong liliit ang kita. Hindi 
rin awtomatikong bababa ang presyo ng tinging asukal na binibili 
sa mga tindahan dahil malamang na sagpangin ng mga trader ang 


pagkakataon para pumiga ng mas malaking tubo. 


Sa pangmatagalan, lalong ikawawasak ng mga konsyumer na 
Pilipino ang pagsandig sa importasyon para tustusan ang panloob 
na pangangailangan ng bansa. Mas mahirap kontrolin ang presyo ng 
mga pagkain kung sa labas nanggagaling ang suplay nito. Magiging 
bulnerable rin ang bansa sa pagpasok ng mga peste pati marurumi at 
mababang kalidad na produktong pagkain. Higit din itong panganib 
sa seguridad sa pagkain o food security ng bansa dahil pwedeng 
tumangging mag-export ang mga pinagkukunang bansa sa panahon 


ng kagipitan tulad ng kalamidad o gera. 


Simula't sapul, mahigpit nang tinututulan ng mga magsasaka, 
mangingisda at manggagawa sa sektor ng agrikultura ang 
importasyon ng mga produktong pang-agrikultura. Ginagawa nila 
ito hindi lamang para isalba ang kanilang kabuhayan, kundi bilang 
bahagi rin ng laban para paunlarin ang sektor ng agrikultura at 
industriya para sa pambansang kapakinabangan. Ikinalulugod nila at 
ng mga rebolusyonaryong pwersa ang pagtindig ng ilang kandidato 
sa eleksyong 2022 laban sa importasyon ng mga produktong pang- 


agrikultura lalo na kung susuhayan nila ito ng mga lehislatibong 

hakbang para harangin ang labis na importasyon. Umaasa ang bayan 
sa kanilang sinseridad. Hamon sa kanila na patuloy na lumahok 
sa laban na ito kahit matapos ang eleksyong 2022 at anuman ang 


kahinatnan ng kanilang kandidatura. 


Ang tunay na solusyon sa atrasadong produksyong agrikultural at 
pumapaimbulog na presyo ng mga pagkain ay nasa paglutas sa 
problema ng mga prodyuser ng pagkain: ang paglutas sa problema 
sa lupa ng mga magsasaka sa pamamagitan ng tunay na repormang 
agraryo, modernisasyon ng agrikultura at pagpapaunlad sa kanayunan 
kakabit ng pambansang industriyalisasyon. Malaon nang isinusulong 
ng pambansa-demokratikong kilusan ang tunay na repormang 
agraryo at pambansang industriyalisasyon bilang sagot sa daan-taong 
paghihirap at kaapihan ng mga magsasaka. Kasabay nito, kailangang 
iwaksi ang mga neoliberal na kasunduan sa ekonomya at kalakalan na 
pumapatay sa lokal na agrikultura at industriya ng mga malakolonya 
upang paburan ang pagkamal ng tubo ng mga imperyalistang 
bayan. Susi ito upang lumago ang lokal na agrikultura at tiyakin ang 


masaganang hapagkainan para sa bawat pamilyang Pilipino. 

Mamamayan ng daigdig, magkaisa't labanan ang 
monopolyo sa langis 


Pebrero 25, 2022 


apat kundenahin ang mga imperyalistang bansa laluna 
ang Organization of Petroleum LExporting Countries sa 
pagmamanipula sa suplay at presyo ng langis para humuthot 
ng higanteng tubo. Labis nilang pinalalaki at ginagamit ang tensyon 
sa hangganan ng Russia at Ukraine upang ilusot ang pagpapasirit 
sa presyo ng langis. Resulta nito ang di na maabot na presyo ng mga 
produktong petrolyo at mga batayang bilihin na higit na nagpapahirap 


sa mamamayan ng daigdig laluna sa gitna ng pandemya. 


Sa ngayon, lampas na ng 5100 kada bariles ang presyo ng langis mula 
sa S65 kada bariles noong Disyembre 2021 na isa sa pinakamataas na 
inabot nito sa nakaraang pitong taon. Tuso nilang ikinakatwiran ang 
kasalukuyang girian sa Ukraine kung saan pinalalabas nilang may 
napipintong kakapusan sa mga produktong petrolyo kapag magsimula 
ang gera roon. Ibinubunton dito ng imperyalismong US ang sisi sa 
pagsirit ng presyo ng langis samantalang pinapaypayan naman ang 
tensyon sa hangganan ng Russia at Ukraine upang bigyang matwid ang 
papalaking gastusing militar at bentahan ng armas. Naglalaway ang 
US sa reserbang langis na makukuha nila sa Russia at mga kahanggan 
nitong bansa. Nais nitong ikonsentra ang suplay ng langis sa rehiyon 
at mamonopolyo ito sa pandaigdigang merkado. Bahagi ito ng iskema 


ng US upang talunin ang karibal nitong Russia na sunod sa US, ay ang 

pangalawa sa mga pinakamalaking exporter ng produktong petrolyo 


sa mundo. 


Isa pang palusot na ginagamit ng mga monopolyo ang winter season o 
malamig na klima sa mga bansang nagsusuplay ng langis na diumano'y 
nagreresulta sa mas mahabang proseso ng produksyon ng langis. 
Dahil mababa ang suplay, natural lamang daw na tataas ang presyo 
nito ayon sa batas ng merkado, gayong sa katunayan, ang monopolyo 
sa suplay at produksyon ng langis ang pangunahing dahilan kaya 
arbitraryong naitatakda ang presyo nito. Gusto lamang samantalahin 
ng sakim na kartel sa langis ang pagtaas ng demand para sa langis 
kasabay ng pagbubukas ng mga pagawaan matapos ang paghupa ng 


mga restriksyong kaugnay ng pandemyang COVID-19. 


Pinalalala ng kalagayang ito ang krisis na dinaranas ng mga 
mamamayan sa daigdig. Sa Pilipinas, pumalo ang implasyon ng 396 
noong Enero bunsod ng sunud-sunod na pagtaas ng presyo ng mga 
produktong petrolyo. Mula lamang nitong Enero, naitala na ang P4.70/ 
litro netong pagtaas ng gasolina, P7.95/litro sa diesel at P7.20/litro 
sa kerosene. Hindi na maabot ng mamamayang Pilipino ang presyo 
ng mga pangunahing bilihin habang kinakaharap ang malawakang 
kawalan ng trabaho at mababang sahod ngayong pandemya. Dagdag 
pang pahirap ang mga neoliberal na polisiya gaya ng Oil Deregulation 
Law, TRAIN Law at paniningil ng value added tax (VAT) at expanded 
VAT. Binigyang-luwag ng mga batas na ito ang mga kumpanya ng 


langis na magpakasasa sa tubo sa kapinsalaan ng mamamayan. 


Ginagatungan ng monopolyo sa langis ang pagkamuhi ng masang 


anakpawis sa imperyalismo kaya't sumisiklab ang malalaking pagkilos 

sa iba't ibang panig ng mundo. Nagprotesta ang mga mamamayan sa 
mga bansang France, Kazakhstan at iba pa upang tutulan ang pagtaas 
ng presyo ng mga produktong petrolyo sa kanilang bansa. Tuluy-tuloy 
rin ang pagkundena ng mga progresibo at rebolusyonaryong pwersa 
sa Pilipinas sa mga kumpanyang nagtataas ng presyo ng langis at 
gayundin laban sa inutil na gubyerno. Inspirasyon ang mga tinurang 


pakikibakang bayan para pag-ibayuhin ang paglaban sa imperyalismo. 


Nakikiisa ang NDF-ST sa panawagang buwagin ang monopolyo sa 
langis ng mga imperyalistang bansa. Panahon nang magbigkis ang 
mamamayan sa buong daigdig upang tanggalin sa kamay ng iilan 
ang kontrol sa napakahalagang rekursong esensyal sa produksyon at 
pang-araw-araw na pag-iral ng lipunan. Kasabay nito, dapat palakasin 
ang pakikibaka para ibasura ang mga neoliberal na patakaran at mga 
di-pantay na kasunduan sa kalakalan at patakaran sa pagbubuwis na 
nagpapauna sa interes sa tubo ng iilan kaysa sa pangangailangan ng 


sangkatauhan. 


Lumilinaw ang pangangailangang palitan ng bagong sistema 
ang parasitikong sistemang panlipunan upang maipagkaloob sa 
mamamayan ang kanilang mga demokratikong interes at kahilingan. 
Samakatuwid, ang lumalalang krisis ng monopolyo kapitalismo ang 
naglalapit sa mamamayan ng daigdig sa landas ng rebolusyong may 


sosyalistang perspektiba Il 

Limos at pangungutya ang tugon ni Duterte sa 
mga nagugutom na Pilipino! 


Marso 17, 2022 


akakagalit at kasuklam-suklam ang halagang P200 na 
ayuda ng pasistang rehimeng US-Duterte bilang tugon sa 
harap ng patuloy na paglala ng kagutuman at paghihirap ng 
nakararaming Pilipino sanhi ng mga umiiral na neoliberal at anti- 
mamamayang patakaran ng rehimen, naging kriminal na kapabayaan 
ng gubyerno sa pagharap sa pandemya at ngayon ang pagsirit ng presyo 
ng langis at mga pangunahing bilihin sa bansa dahil sa nagaganap na 
tunggalian at girian ng mga imperyalistang kapangyarihan na nauwi 


sa gyera sa pagitan ng bansang Russia at Ukraine. 


Ang halagang ito na hindi nga papasang pampalubag-loob, ang ipinalit 
ni Duterte sa kabiguan nitong suspendihin ang excise tax sa mga 
produktong petrolyo na magpapasok ng P105.9 bilyong piso sa pondo 


ng bansa. 


Mga pulubi at busabos kung ituring ng pasistang rehimeng US-Duterte 
ang mga mahihirap nating mga kababayan dahil sa nagmimistulang 
limos ang halagang P200 ayuda kada buwan sa kada mahihirap na 
pamilya. Ni hindi ito papasa kahit sa kanilang bogus na programang 
pantawid pamilya. Ito'y malinaw na pang-iinsulto at pagyurak sa 
natitira pang dangal ng ating mga kababayang mahihirap, laluna ng 


masang anakpawis. Ang kakarampot na ayudang P200 kada buwan o 

katumbas ng P6.66 kada araw ay kailangang paghahatian ng pamilya 
na may limang (5) myembro. Saan makararating ang P6.66 sa kada 
pamilya sa loob ng isang araw o katumbas ng P1.33 kada araw para 
sa isang myembro ng pamilya? Ni dalawang pirasong kendi ay hindi 
mabibili ng halagang P1.33. Lalong kulang na kulang ito sa halagang 
itinaas ng noodles, sardinas at tuyo na pangkaraniwang ulam ng mga 
mahihirap nating kababayan. Lalong malayo ito sa napipintong itataas 
na dagdag na pasahe sa mga traysikel, jeep at bus at sa mga nauna 
nang dagdag na halagang itinaas sa presyo ng mga pangunahing 
bilihin dahil sa pagsirit ng halaga ng langis sa bansa sa mga nakaraang 
mga buwan bunga na rin ng manipulasyon sa presyo ng langis sa 
pandaigidigang merkado. Nagbabadya pa ang pagtaas ng singil sa 
kuryente at tubig. Ang lalong masaklap, kakarampot na nga ang ayuda 


ay hindi pa tiyak kung kailan maipatutupad ang pamamahagi nito. 


Nililinlang din ni Duterte ang taumbayan sa pagsasabi na ang P200 
kada buwang ayuda na kanyang ipagkakaloob ay para sa isang taon sa 
kabila ng katotohanang magtatapos na ang kanyang termino sa Hunyo 
30, 2022. Liban lang kung may balak pa si Duterte na manggulo at 
maghasik ng terorismo ngayong kampanyahan at ibintang ito sa 
CPP-NPA-NDFP upang maging batayan niya ng pagdedeklara ng 
Martial Law at mapalawig pa ang kanyang termino. Hindi malayong 
gawin ni Duterte ang laro na ginawa ng kanyang idolo na dating 
diktador na si Ferdinand E. Marcos Sr. na nagdeklara ng Martial Law 
noong Setyembre 21, 1972, kung kailan ilang buwan na lamang ay 


magtatapos na ang kanyang termino sa pagkapangulo sa taong 1973. 


Sa halip na tugunan ang malawak na kahilingan ng taumbayan para 


sa pagbabasura sa Oil Deregulation Law, pagsuspinde sa excise 

tax at value added tax sa mga produktong pertrolyo at ipatupad ang 
pagtataas ng sahod ng mga manggagawa upang kahit paano ay 
maibsan ang hirap mula sa patuloy na pagtaas ng mga pangunahing 
bilihin at serbisyo sa bansa, ang kapakanan ng mga malalaking 
negosyo ang pinanigan at binigyan ng proteksyon ng administrasyong 
Duterte. Ipapatupad pa ng gubyerno ang 4-day work week na lalong 
magpapaliit sa arawang kita ng mga manggagawa dahil sa patakarang 


umiiral sa mga pabrika na “no work no pay”. 


Talagang walang puso at anumang malasakit ang gubyernong Duterte 
sa kapakanan ng mga mahihirap na Pilipino. Wala na siyang pakialam 
kung mamamatay man sa gutom ang mga kakabayan nating hikahos at 
lugmok sa kahirapan. Mas uunahin pa niyang pangalagaan ang interes 
at busugin sa yaman ang pamilya, mga alipures, mga panginoong 
maylupa, malalaking burgesya kumprador, burukrata kapitalista at ng 


amo nilang mga imperyalista. 


Walang ibang dapat gawin ang taumbayan kundi ang patuloy na 
kumilos at lumaban. lgiit ang pagbabasura sa Oil Deregulation Law, 
pagsupinde sa ipinapataw na excise tax at value-added tax sa mga 
produktong petrolyo, pagkakaroon ng hanapbuhay, nakabubuhay 
na sahod, sapat na ayuda sa mga mahihirap nating kababayan, 
pagbabasura sa ATL, pakikibaka laban sa red-tagging at pagtatanggol 


sa mga karapatang demokratiko at sibil ng mamamayang Pilipino. 


Higit sa lahat kailangang mahigpit na magkaisa ang malawak na masa 
ng sambayanang Pilipino upang hadlangan at biguin ang planong 
pagbabalik sa kapangyarihan ng pamilyang Marcos at Duterte. Walang 


anumang pagbabagong magaganap sa buhay ng mamamayang 

Pilipino sakaling sila ang manalo sa pamamagitan ng pandaraya at 
manipulasyon sa resulta ng eleksyon. Lalong mababaon sa kumunoy 
ng kahirapan at labis na pang-aapi ang sambayanang Pilipino sakaling 
manalo sa halalan ang tambalang Ferdinand “Bongbong” Marcos 
Jr. at Sara Duterte Carpio sa pagkapresidente at bise presidente. 
Ipagpapatuloy lamang nila ang mga kasuklam-suklam na programa 
at patakaran ng tiraniko at pasistang si Duterte tulad ng madugong 
gyera kontra-droga at anti-mamamayang kampanyang “kontra- 


insurhensya”. 


Lalo lamang magiging laganap at opisyal ang ginawang pambabaluktot 
at pagrerebisa ng kasaysayan ng pamilyang Marcos para pagandahin 
ang imahe ng diktador at mandarambong na si BB Marcos Sr. 
Mawawalang saysay din ang paghahabol ng mamamayang Pilipino sa 
mga nakaw na yaman ng mga Marcos na umaabot pa sa P125 Bilyon 
at kasalukuyang dinidinig ng Sandiganbayan. Lalong mabibinbin ang 
pagkolekta ng gubyerno sa estate tax na dapat bayaran ng pamilyang 
Marcos na sa kasalukuyan ay umaabot na sa P203 Bilyon. Hindi rin 
malayong mangyari na bigyan ni BBM ng absolute pardon ang kanyang 
inang si Imelda Marcos na nahatulan ng Sandiganbayan ng 77 taong 
pagkakakulong dahil sa 11 kaso ng graft and corruption. Nananatiling 
nakalalaya si Imelda Marcos dahil sa pinayagan itong makapagpiyansya 


habang inaapila sa Korte Suprema ang kanyang kaso. 


Patuloy ang panawagan ng NDF-ST sa mamamayan ng rehiyon na 
lumahok sa armadong pakikibaka, sumapi sa New Peoples Army 
at isulong ang Demokratikong Rebolusyon ng Bayan (DRB) sa 
pamamagitan ng Matagalang Digmang Bayan (MDB). Wawakasan 
ng DRB ang siklo at padron ng pag-iral ng bulok at reakyunaryong 

pulitika at eleksyon sa bansa kung saan laging namamayani at 
nakapangingibaw ang mga bulok na pulitiko, mayayamang angkan at 
dinastiya na may suporta ng mga panginoong maylupa, malalaking 
negosyo sa bansa at imperyalistang kapangyarihan sa kapariwaraan 
naman ng malawak na masang Pilipino. Tanging sa pamamagitan 
ng DRB makakamtan ng sambayanang Pilipino ang malaon na 
nitong hangarin na magkaroon ng tunay na kalayaan, demokrasya at 


masaganang buhay. 

PAGTUGON SA 
KALAMIDAD 


Hinggil sa Taal Volcano eruption 


Enero13, 2020 


ng National Democratic Front-Southern Tagalog (NDF-ST) ay 

nananawagan sa lahat ng mga kasaping organisasyon nito 

at mga kaibigan at kaalyado sa rehiyon na magsagawa ng 
mga relief operation at tumulong sa paglilikas ng iba pa nating mga 
kababayan na nasa baybaying bayan na nakapalibot sa Taal Lake na 
kinaroonan ng nag-aalburotong Taal Volcano. Itinaas na ng Philippine 
Institute of Volcanology and Seismology (Philvocs) ang babala sa level 
4 at nagsabi na anumang oras o araw ay magkaroon ng mapanganib 
na pagsabog ang bulkang Taal at kapag nasa alert level 5, ayon sa 
Philvocs, ay maaaring magdulot din ng volcanic tsunami ang pagputok 
ng bulkang Taal. Dahil sa ganitong sitwasyon, kailangan nating 


makapagmobilisa, sa mabilis na paraan na kakayanin, ng mga boluntir 

para agarang magsagawa ng mga paglilikas sa ating mga kakababayan 
sa probinsya ng Batangas at kaalinsabay magpatupad ng mga relief 


operations sa mga pagdadalhang evacuation areas. 


Inaatasan din ang lahat ng mga kasaping organisasyon na magbuo 
ng mga task forces na siyang magsisilbing coordinating body para 
pamunuan ang paglilikas at pagsasagawa ng mga relief operations. 
Ang iba naman ay dapat sumentro sa pangangalap ng mga damit, 
pagkain, gamot, tubig at ibang materyal na gagamitin sa mga 


evacuation areas. 


May mga nauna na tayong plano at mga standard operating 
procedures (SOP) na otomatikong pinatutupad sa panahon ng mga 
kalamidad. Kailangan na lang itong balikan at rebyuhin ng bawat 
kasaping organisasyon ng NDF-ST upang maisakatuparan ang mabilis, 
puspusan at episyenteng relief operations at iba pang humanitarian 


missions. 


Maaaring sa darating pang mga araw ay lalong titindi pa ang pag- 
aalboruto ng bulkang Taal kaya ang ating mga pagsisikap sa pagtulong 
at pag-alalay sa ating mga kababayan ay magpapatuloy habang 
patuloy ding gumagampan ng ating mga rebolusyonaryong gawain. 
Dapat laging ipauna ang kapakanan at kagalingan ng taumbayan lalo 
na ang mga kababayan natin sa Batangas na ngayon ay nahaharap 
sa matinding panganib dulot sa posibilidad na anumang oras o 
araw, ayon sa Philvocs, ay maaaring mangyari ang isang malakas at 
mapaminsalang pagputok ng bulkang Taal. Bigyan natin ng nararapat 


na tugon at atensyon ang kanilang pangangailangan sa kagyat. 

Ngayon pa lamang ay malawak na ang naging pinsala sa pananim at 
kabuhayan ng ating mga kababayang magsasaka at mangingisda sa 
mga bayan na nakapalibot sa Taal Lake, sa iba pang bayan ng Batangas 
at maging sa mga karatig probinsya ng Batangas dahil sa makapal 
na abo at buhangin na ibinuga mula sa pagputok ng bulkang Taal. 
Matindi ang gagawing rehabilitasyon sa mga lupaing agrikultural at 
lawa ng Taal na nabalot ng makakapal na abo at buhangin na binuga 
ng pagputok ng bulkang Taal. Dapat nating paghandaan at matamang 
pagplanuhan, sa mga susunod na mga araw, kung ano ang ating 
mga susunod na hakbang para makatulong sa rehabilitasyon ng mga 


nasirang kabuhayan ng ating mga kababayan sa Batangas. 


Pinapaalalahanan din ang lahat na laging maging alerto at 
mapagmatyag sa patraydor na mga pag-atake ng reaksyunaryong 
tropa ng AFP at PNP, na walang pinipiling panahon kung umatake, 
kahit panahon ng mga kalamidad. Ugali na ng AFP at PNP na 
militarisasahin at birahin ang anumang mga humanitarian missions 
na isinasagawa ng rebolusyonaryong kilusan at maging ng mga 
progresibong organisasyon at grupo, ng mga grupong sibiko at taong 
simbahan dahil sa hindi nila kinikilala ang Comprehensive Agreement 
on the Respect of Human Rights and International Humanitarian Law 
(CARHRIHL) na pinirmahan ng GRP at NDFP nuong 1998 kabilang ang 
iba pang makataong batas sa ilalim ng International Humanitarian 


Law ng United Nations. 

Bukas na liham sa mga mamamayan sa Batangas 
na nasalanta ng pagputok ng bulkang Taal 


Enero 14, 2020 


ara sa mahal naming mga kababayan sa Batangas at mga 


karatig probinsya nito: 


Ang National Democratic Front-Southern Tagalog (NDF-ST) 
at mga kaalyadong organisasyon nito sa rehiyon ay karamay at kaisa 
ng mga kababayan nating nasalanta at naapektuhan ng pagputok ng 
bulkang Taal. Tagos sa aming puso't isipan ang hirap at sakit na inyong 
nadarama sa kasalukuyan at maging ang labis ninyong pag-aalala sa 
inyong mga naiwang ari-arian, mga alagang hayop, pananim at iba 
pang kabuhayan. Sa pamamagitan ng mga kaalyadong organisasyon 
at mga kaibigan ng NDF-ST, gumawa ito ng mga paraan paano 
makakatulong mula sa aktwal na paglilikas, pangangalap ng mga 
pagkain, tubig, gamot, materyal at iba pang pangangailangan ng mga 
nagsilikas nating mga kababayan. Ang mga naorganisang boluntir 
ng NDF-ST ay naruon na sa lugar at sa kasalukuyang naghahatid ng 


tulong sa mga nasalanta nating kababayan. 


Umaapela na rin ang NDF-ST sa lahat ng ating mga kababayan na 
magkaloob ng anumang tulong para sa mga nasalanta at naapektuhan 
ng pagputok ng bulkang Taal. Higit sa anupaman ay sumalig tayo sa 
sariling lakas, pagsasama-sama at pagdadamayan upang harapin at 


makabangon mula sa trahedyang dulot ng natural na kalamidad. 

Patuloy pang nakataas ang babala ng Philippine Institute of 
Volcanology and Seismology (Philvocs) na sa anumang oras o mga 
araw maaaring mapanganib na pumutok ang bulkang Taal at magdulot 
pa ito ng tinatawag ng Philvocs na volcanic tsunami. Pinapayuhan 
namin ang lahat ng ating mga kababayan na agaran nang magsilikas 
lalo na ang mga naninirahan sa tinaguriang mapanganib na mga lugar 
(danger zones). Ang iba pang mga boluntir ng NDF-ST ay nagsitungo 
na rin sa lugar upang tumulong at maisagawa ang organisadong 
paglilikas sa ating mga kababayan na naiipit pa sa mga mapanganib 
na lugar dahil sa mabagal na pagdating ng tulong mula sa gubyernong 


Duterte at kakapusan naman ng mga lokal na gubyerno. 


Sa harap ng kainutilan ng gubyernong Duterte na mabilis na ihatid ang 
tulong sa mga nasalanta ng pagputok ng bulkang Taal, nauna pang 
magpadala ang lokal na pamahalaan ng Pampanga ng 50 sasakyang 
convoy ng mga medical volunteers at rescue teams, mga gamot, 8,000 
food packs at iba pang pangangailangan ng mga biktima habang si 
Gobernador Suarez ng Quezon ay isang 7-kataong rescue team lamang 


ang ipinagmamalaking naipadala nya. 


Ang pagputok ng bulkang Taal ay may pangmatagalang epekto sa 
pananim at iba pang kabuhayan ng mga magsasaka, manggagawang 
bukid, mangingisda at iba pa lalo na yaong umaasa ang kabuhayan sa 
lawa ng Taal gayundin sa komersyo at iba pang pang-ekonomiyang 
aktibidad sa probinsya. Ang abo at buhangin na ibinuga ng pagputok 
ng bulkang Taal ay sisira sa kabahayan, sa libong ektarya ng pananim 
ng mga magsasaka hindi lamang sa mga bayang nakapalibot sa lawa 
ng Taal kundi maging sa kalapit na bayan sa loob ng probinsya ng 


Batangas, mga bayan sa hangganan ng Cavite, Laguna, Quezon at sa 

islang probinsya ng Mindoro. Napakalaki na din ang dinulot na pinsala 
sa mga fishpens/fish cages na nasa sa lawa ng Taal kung saan libong 
mangingisda ang apektado ang kabuhayan. May ulat na apektado din 
ang kita ng mga mangingisda sa mga baybaying dagat sa kanlurang 
Batangas hanggang sa dulong norte ng dalawang probinsya ng 
Mindoro dulot ng buga ng abo at buhangin ng pagputok ng bulkang 
Taal. 


Sa ganitong kalagayan, hindi lamang nakatuon ang pansin ng NDF- 
ST sa kagyat na pagtulong sa paglilikas at pagsasagawa ng mga relief 
operations sa mga nasalanta ng kalamidad dulot ng pagputok ng 
bulkang Taal. Nakatuon na rin ang atensyon ng NDF-ST sa kasunod 
na yugto--ang rehabilitasyon. Sa katunayan, may mga inisyal na plano 
nang nabuo ang pamunuan ng NDF-ST at mga magkakaalyadong 
organisasyon sa ilalim nito kung paano makakatulong sa gagawing 
pangmatagalang rehabilitasyon at pagbabangon muli ng kabuhayan 


ng mga nasalanta sa pagputok ng bulkang Taal. 


Titiyakin ng rebolusyonaryong kilusan, sa abot ng kanyang makakaya, 
na maihatid sa taumbayang nasalanta at naapektuhan ng pagputok ng 
bulkang Taal ang mga kinakailangang tulong para sa rehabilitasyon 
ng kanilang mga nasirang kabahayan at kabuhayan. Batid namin na 
napakabigat na pasanin ang usapin ng rehabilitasyon. Bilyong halaga 
ang kailangan. Pero naniniwala kami na kapag malakas at masigla ang 
pagtutulungan at damayan nating lahat, kabilang ng iba pa nating 
mga kababayan sa Luzon, Visayas, Mindanao at mga nasa ibayong 
dagat, kakayanin nating makaalpas at makabangon muli sa pinsalang 


dulot ng pagputok ng bulkang Taal. 


Hinggil sa mga mahahalagang pambansang isyu| 127 


Subalit kailangan nating kumilos at makibaka upang ipanawagan at igiit 
sa gubyernong Duterte na laanan ng malaking pondo ang pagtulong 
at rehabilitasyon sa mga nasalanta at naapektuhan ng pagputok ng 
bulkang Taal. Ipanawagan na ibaling ang pondong nakalaan sa militar 
at kapulisan tungong pondo sa relief at rehabilitation programs nito. 
Nasasayang lang ang pondo ng bayan na nakalaan sa AFP at PNP sa 
bigong gyera kontra iligal na droga nito at sa pondong ginagamit sa 
mga operasyong militar ng mga ito na ang tanging napipinsala ay mga 


inosenteng sibilyan at kabuhayan ng mamamayan. 


Kailangan ding itaas ang pagmamatyag ng mamamayan sa mga tiwaling 
pulitiko at upisyal ng reaksyunaryong gubyerno na sasamantalahin 
ang kalamidad na ito upang magkaroon ng opurtunidad na ibulsa ang 


milyun-milyong calamity fund na para sa mamamayan. 


Kailangang magkaisa, kumilos at makibaka ang taumbayan para 
ipanawagan ang matagalang moratorium sa pagbabayad ng mga 
magsasaka sa upa sa lupa sa mga panginoong maylupa, sa taunang 
pagbayad sa certificate of land ownership award (CLOA) sa ilalim ng 
bogus na repormang agraryo ng pasistang rehimeng US-Duterte at 
sa pagbayad ng kanilang pagkakautang at paniningil mula sa mga 
institusyong pinansyal at financial cooperatives. Lalong kailangang 
ngayon ng kilusang masa na isulong at i-pursige ang mga pakikibaka 
para sa pagkakaroon ng trabaho, disenteng hanapbuhay, nakabubuhay 
na sahod, libre at murang pabahay, pagpapababa ng presyo ng mga 


pangunahing bilihin at mura at abot kamay na serbisyong pampubliko. 


Mahalaga ding ipanawagan sa gubyerno ang moratorium sa 


pagbabayad ng dayuhang utang at pagsasantabi sa mga 

kwestyunableng utang na pinasok ng mga nakaraang rehimen at ng 
rehimeng Duterte sa bansang China at sa iba pang mga imperyalistang 
bansa lalo na sa Estados Unidos. Ang ibabayad sa utang ay dapat ilaan 
bilang pondo sa rehabilitasyon at tulong pangkabuhayan sa mga 


nasalanta at naapektuhan ng pagputok ng bulkang Taal. 


Higit sa lahat, dapat kumilos at makibaka ang taumbayan para igiit sa 
pasistang rehimeng US-Duterte na itigil na ang pagpapatupad ng mga 
anti-mamamayang patakaran at polisiya na lalong nagpapahirap sa 
taumbayan dahil sa masugid na pagsunod nito sa mga imperyalistang 
imposisyon sa bansa ng US sa anyo ng neoliberalistang programa na 


pribatisasyon, deregularisasyon, liberalisasyon at denasyunalisasyon. 

Hinggil sa mabagal at inutil na pagtugon ng 
gubyerno sa kalamidad dulot ng pagputok ng 
bulkang Taal 


Enero 17, 2020 


ariing kinokondena ng National Democratic Front-Southern 
Tagalog (NDF-ST) ang kainutilan at pagiging bangkarote 
ng gubyernong Duterte sa makupad pa sa pagong na 
paghahatid ng serbisyo sa puo-puong libong sinalanta at biktima ng 
pagputok ng bulkang Taal. Tinatayang aabot na sa 40,752 katao ang 
nadisloka sa pagsabog ng bulkang Taal at 38,203 ang nasa 198 na mga 
evacuation center sa Batangas at Cavite. Napipintong madisloka pa ang 
may 300,000 mamamayan kapag nangyari ang pinangangambahang 


kasunod na mas malakas na pagsabog. 


Unang araw pa lamang ng pagsisimula ng pag-aalburoto hanggang sa 
aktwal na pagputok ng bulkang Taal, pangita na agad ang kapabayaan 
at kawalang kahandaan ng gubyerno sa pagtugon sa kalamidad. 
Hindi agad naiparating ng National Disaster Risk Reduction and 
Management Council (NDRRMC) sa lokal na katapat nito sa probinsya 
ng Batangas ang kautusan sa mga lokal na gubyerno na agaran nang 
palikasin ang mga tao na naninirahan sa isla ng bulkang Taal at mga 
nasa paligid ng Lawa ng Taal matapos itaas ng Philippine Institute of 
Volcanology and Seismology (Philvocs) ang alert level 4 mula sa dating 


alert level 2. 

Sa kawalan ng maagap na abiso mula sa gubyerno maraming tao ang 
nalagay sa panganib habang ang iba ay nagkusa nang nagsilikas at 
nagkanya-kanya nang hanap ng mga lugar para sa kanilang kaligtasan. 
Ang ilang residente mula sa mga bayan ng Laurel at Agoncillo ay 
binagtas ang matarik at mapanganib na daan papuntang Alfonso, 
Cavite para iligtas ang sarili dahil sa kawalan ng dumarating na tulong 


mula sa gubyerno para sila ay agarang mailikas. 


Ipinapakita ng mga pangyayari kung gaano kakupad, kainutil at dis- 
organisado ang pagtugon ng rehimeng Duterte at mga ahensya nito sa 


mga pangangailangan ng mga mamamayang nagbakwit. 


Wala talaga sa interes ng gubyernong Duterte ang pagbibigay ng 
prayoridad at mabigat na pansin upang paghandaan ang darating 
na mga kalamidad sa bansa. Katunayan, imbis na dagdagan ang 
kakapiranggot na 20 bilyong piso na calamity fund noong 2019 
binawasan pa ito ng 4 bilyong piso ngayong 2020 habang pinalaki 
tungong 9.3 bilyon ang confidential and intelligence funds ng Office 
of the President, Department of National Defence, DILG at iba pang 
ahensya ng reaksyunaryong gubyerno na gagamitin lamang sa 


pagsupil sa mamamayan. 


Ang mga intelligence and confidential fund ay hindi sumasailalim sa 
pagsusuri ng Commission on Audit (COA) kaya malayang nagagawa 
ng mga tiwaling opisyal ng gubyerno tulad ni Duterte na waldasin 
at kurakutin ang pondo ng bayan. Bukod pa dito ang mga isiningit sa 
badyet na bilyon-bilyong pork barrel ng mga gahamang kongresista at 


senador. 

Katulad ito sa patuloy na pagliit ng pondo na inilalaan ng gubyerno 
sa mga serbisyong panlipunan. Ang maliit na ngang nakalaan para sa 
calamity fund ng mga lokal na gubyerno ay lalo pang nababawasan 
nang malaki dahil sa talamak na korupsyon ng matataas na opisyal ng 
gubyerno. Samantala, patuloy namang naglalakihan ang mga pondo 
ng AFP at PNP lalo na ang kanilang intelligence fund at budget sa 
madugong gyera sa iligal na droga at kontra insurehensya. Halos doble 
din ang inilaki ng pondong nakalaan sa intelligence and confidential 
fund ng Office of the President na umabot sa 4.5 bilyong piso mula sa 


dating 2.5 bilyong piso noong 2019. 


Walang kahihiyan pang nanawagan si Afio sa mga pribadong donasyon 
para sa mga bakwit ng pagsabog ng bulkang Taal habang iniipit at 
ibinubulsa ng DILG at mga tiwaling opisyal ng reaksyunaryong gubyerno 


ang bilyon-bilyong calamity fund. 


Kung tutuusin mula sa mga pribadong entidad ang dumadagsang 
donasyon at tulong. Aktibo ding ibinubukas ng simbahan at mga 
pribadong mapagkawang-gawa ang kanilang rekurso at pasilidad para 
sa mga bakwit. Mula sa mga organisasyon ng mamamayan at mga 
estudyante nagmumula ang maraming mga boluntaryo sa mga relief 


operation na inoorganisa ng mga progresibo. 


Sa harap ng malaking sakunang ito, nakuha pa ng mga ahensya ng 
reaksyunaryong gubyerno na gamitin ang kalamidad para makakuha 
ng publisidad at magpabango sa tao. Ipinapakita lamang ito ang 
pagiging manhid, hiwalay sa reyalidad at kawalan ng malasakit ng 
pasistang rehimeng US-Duterte sa kinasasadlakang kalagayan ng mga 


mamamayang nasalanta at naapektuhan ng pagsabog ng bulkang Taal. 

Wala sa lugar at manhid ang pahayag ni Secretary William Dar 
ng Department of Agriculture (DA) na handa nilang pautangin ng 
halagang 25 libong piso, na walang interes at babayaran sa loob ng 3 
taon, ang mga magsasaka at mangingisdang napinsala ng pagsabog 
ng bulkang Taal. Malaking insulto ito para sa mga magsasaka at 
mangingisda na nadisloka ng pagsabog ng bulkang Taal. Kagyat na 
tulong at hindi pautang ang kailangan nila sa kasalukuyan. Kailangan 
din nila ang malinaw, komprehensibo at pangmatagalang plano mula 
sa gubyerno kung paano sila matutulungan para ibangon ang nawasak 
nilang tahanan at kabuhayan. Sa inihahaing pautang ng DA, hindi pa 
man nakakabangon ang mga magsasaka at mangingisda sa pinsala ng 
pagputok ng bulkang Taal, gusto pa silang ibaon ng DA sa panibagong 
pagkakautang. 


Isa pa itong garapal at pasistang Secretary Eduardo Afio ng DILG 
na walang kahihiyang ipinababalikat sa mga pribadong entidad ang 
paghahatid ng tulong sa mga nasalanta ng pagputok ng bulkang 
Taal habang ang kanyang ahensya, na limpak limpak ang hawak na 
intelligence fund, ay ni wala o kakarampot ang halagang inilaan sa 
pagtulong sa mga nasalanta ng pagputok ng bulkang Taal. Mas 
gugustuhin pa ng pasistang si Secretary Afio na gamitin ang pondo 
ng DILG sa pagsupil at pagpaslang sa mga mamamayan na itinuturing 
nilang “kaaway ng estado” kaysa paglaanan ng pondo ang mga biktima 


ng kalamidad. 


Samantala, nanatiling buhay ang diwa ng damayan at pagmamalasakit 
sa hanay ng ating mga kababayan. Mabilis na dumaloy at bumaha ang 
mga tulong na nanggaling sa mga pribadong indibidwal, simbahan, 


institusyon, mga progresibong grupo at samahan, mula sa iba't 

ibang panig ng bansa, na di hamak na mas mabilis makarating sa tao 


kumpara sa tulong na nanggagaling sa reaksyunaryong gubyerno. 


Kahanga-hanga din ang mabilis na pagtugon ng ating mga kababayan 
sa pangangailangan ng mga bakwit. Sila ang unang nakatugon at 
nakasagip sa mga kababayan nating nalagay sa panganib ang buhay 
dahil sa pagputok ng bulkang Taal. Mabilis ilang nangalap ng mga 
donasyon at tulong para agarang ipantawid-gutom ng mga nasalanta. 
Ibinukas nila ang kanilang mga tahanan para kupkupin ang mga 
nagsilikas bilang alternatibo sa kakulangan ng mga lugar para gawing 


evacaution center ng mga lokal na gubyerno. 


Kabaligtaran ito sa mga ginawa at naging performance ng mga 
ahensya ng gubyernong Duterte. Ang tanging ipinamamalaki ng 
NDRRMC na ayuda ay ang ga-mumong humigit-kumulang sa dalawang 
(2) milyong panagip na tulong. Samantala, si Duterte ay 2 milyong face 
mask lamang ang naipadalang tulong sa mga sinalanta ng pagputok 


ng bulkan. 


Lalo lamang nahubad sa publiko ang pagiging inutil, pabaya at walang 
malasakit ng pasistang rehimeng US-Duterte sa pangangailangan 
at kapakanan ng taumbayan. Ang pagbisita niya sa evacuation 
center sa Bauan, Batangas ay bahagi ng kanyang media publicity-- 
pagpapakitang-tao at pagkukunwaring nakikiramay sa sinapit ng mga 
kababayan nating Batanguefio. Hindi na nito kaya pang tabunan o 
pagtakpan ang kanyang mga kapabayaan, kawalan ng kahandaan at 
pagiging inutil sa pagtugon sa mga kalamidad na dumarating sa bansa. 
Ang gubyernong Duterte mismo ang pinakamalaking kalamidad na 


tumama sa mamamayan. 

Ang NDF-ST ay laging kaisa at maaasahan ng taumbayan sa 
paghahatid ng tulong sa mga kababayan nating sinalanta ng pagputok 
ng bulkang Taal tulad sa naging tulong nito sa mga biktima ng mga 
bagyo at lindol sa nakaraan. Mahigpit ding kaisa at laging kasama 
ng taumbayan ang rebolusyonaryong kilusan sa patuloy na paglaban 
sa mga anti-mamamayang patakaran at programa ng korap, traydor, 
pabaya, kriminal at pusakal na mamamatay tao na pasistang rehimeng 
US-Duterte. IU 

Sa mag-iisang buwang pag-aalburuto ng bulkang 
Taal, 

Gubyernong Duterte, pabaya sa mga biktima 

Pebrero 7, 2020 


nutil ang gubyernong Duterte sa pagbibigay ng serbisyong sosyal at 
tulong sa mga biktima ng pagsabog ng bulkang Taal. Hindi handa ang 
reaksyunaryong gubyerno sa pagsaklolo sa mamamayang biktima 
at apektado ng sakuna sa kabila ng abiso ng Philvolcs walong buwan 
bago ang insidente. Lantaran ang pagpapabaya ng rehimen sa mga 
Batanguefio at palpak ang mga programa nito para ipagkaloob ang 


kanilang mga pangangailangan. 


Kulang na kulang ang inilalaang serbisyong sosyal at pondo ng rehimen 
para sa tinatayang aabot sa 300,000 na apektado ng sakuna. Nagmula 
ang kalakhan ng mga biktima sa Batangas, at ang iba pa'y mula sa ilang 
bayan ng Cavite, Laguna, Quezon at Mindoro na abot ng buga ng abo ng 
bulkan. 


Sa unang linggo ng sakuna, sa Batangas pa lamang, aabot ng P17.2 
milyon ang pondong inilaan ng gubyernong Duterte para sa 16,000 
pamilya 0 70,000 indibidwal na nasa 300 evacuation centers. Katumbas 
ito ng P152 kada pamilya o P35 bawat indibidwal sa loob ng 7 araw. 
Labas pa rito ang may 6,000 pamilya na wala sa mga evacuation centers. 


Dumami pa ito sa pagtagal ng pagsabog ng bulkan. 


Walang ginawang paghahanda ang rehimen. Ni hindi naglunsad ng drills 
ang lokal na ahensya para sa nakaambang sakuna. Nagtuturuan ang 

mga ahensya sa kakulangan ng paghahanda at abiso sa mamamayan. 
Kulang na kulang ang mga evacuation centers at ngayon pa lamang 
pinag-uusapan sa kongreso ang pagpapagawa ng panibago. Hindi 
rin naihanda ng rehimen ang mga N-95 face mask na kinakailangan 
ng mamamayan para hindi malanghap ang nakakalasong usok ng 
bulkan. Ginawang katatawanan na lamang ng gubyernong Duterte ang 
kakulangan nito kung saan ipinanawagan nilang gumamit na lamang 
ang mga apektado ng mga improvised face mask tulad ng bimpo, panty 


at bra. 


Samantala, sa harap ng dinaranas na paghihirap ng mamamayan sa 
sakuna, ginamit pang oportunidad ng mga lokal at tradisyunal na 
pulitiko ang sakuna para magpakitang-gilas sa susunod na eleksyon. 
Kanya-kanya sila sa paghahambog sa mga nagawang ambag sa 
mamamayan gayong ga-mumo lamang ang tulong na ibinibigay nila. 
Sa kabilang banda, ni hindi bumisita si Duterte sa kalagayan ng mga 
biktima, bagkus, ipinaubaya na lamang sa mga lokal na yunit ng 
gubyerno para makaiwas sa sisi. Hindi man lang magawa ni Duterte na 


personal na makiramay sa mga biktima 


Kulang na kulang ang pondo para sa Calamity Fund ng Batangas. 
Inamin ito mismo ni Gov. Mandanas. Aabot lamang ng P50 bilyon 
ang pinangako ng reaksyunaryong gubyerno, gayong P200 bilyon 
ang kailangan para sa sapat na suporta sa pangangailangan ng mga 


biktima. 


Wasak na wasak ang sektor ng agrikultura sa Batangas kung saan 
pumalo sa P3.06 bilyon ang kabuuang pinsala. Sa halip na tulungan 


ang mamamayan na isalba ang kanilang kabuhayan, tahasang 

pinagbabawalan ang mga magsasaka at mangingisda na isalba ang 
kakarampot ng natitira nilang ari-arian at mga hayop. Sa halip, mas 
ipinauuna pa ni Duterte ang interes ng mga dayuhang negosyante 
at burgesya kumprador. Ibinukas niya ang Tagaytay City upang mag- 
opereyt ang mga negosyo doon at pagbigyan ang mga turistang 


gustong manood ng pagsabog ng bulkan. 


Sa harap ng kainutilan at kapabayaan ng gubyernong Duterte, 
nananawagan kami sa mamamayan na magkaisa upang makamit 
ang kanilang mga karapatan at pangangailangan. Magkapit-bisig 
silang kalampagin ang gubyernong Duterte para ibigay ang kanilang 
mga batayang pangangailangan at hinihinging suporta sa muling 


pagbangon. 


Samantala, sa mga eryang saklaw ng gubyernong bayan, patuloy 
ang pagmomobilisa at pagbibigay tulong at serbisyo ng mga 
kaalyadong organisasyon ng NDFP sa ilalim ng programang relief and 
rehabilitation. Maaasahan din ng mamamayan ang NPA sa pagbibigay 


ng mga serbisyong medikal at psycho-social sa mga nangangailangan. 


Ang pagbangon ng mamamayan sa mga sakuna at kalamidad ay 
magmumula sa sama-samang pagsisikap ng bayan. Hindi ito kayang 
isakatuparan sa ilalim ng malakolonyal at malapyudal na lipunan, kung 
saan pinagsasamantalahan ng mga naghaharing-uri ang kalagayan ng 
mga biktima ng mga sakuna. Kailangan ang tuluy-tuloy na pagkilos ng 
mamamayan para ibagsak ang rehimeng US-Duterte at maitayo ang 


tunay na gubyernong maglilingkod sa kanilang interes. 

Ayuda sa mga mamamayang napinsala ng bagyong 
Quinta at Rolly, pabilisin! Pondo sa serbisyong 
panlipunan at mga kalamidad, palakihin! 
National Task Force to End Local Communist 
Armed Conflict (NTF-ELCAC), buwagin! 


Nobyembre 2, 2020 


arapat lamang na kumilos ang sambayanang Pilipino 
para igiit at ipaglaban ang agaran, komprehensibo at 
sistematikong pagtugon ng gubyerno sa mga mamamayang 
napinsala ng dalawang magkasunod na bagyong Quinta at Rolly, lalo 
na sa mga kababayan nating nasa Timog Luzon ng bansa, na nawalan 
ng mga mahal sa buhay, labis na napinsala ang mga tahanan, ari-arian 
at kabuhayan dahil sa pananalasa ng dalawang magkasunod na mga 


bagyo. 


Lugmok na sa kahirapan ang sambayanang Pilipino. Pinalala pa ito ng 
mga pinatutupad na mga anti-mamamayang programa at patakaran ng 
pasistang rehimeng US-Duterte at sa talamak na katiwalian, korupsyon 
at pandarambong ng rehimen sa pondo at kabang yaman ng bayan. 
Lalo pang nabaon sa kumunoy ng kahirapan ang taumbayan dahil 
sa kainutilan, kriminal na kapabayaan at sa militaristang paraan ng 
pagharap at paglaban ng rehimeng Duterte sa pandemyang Covid-19. 
Siguradong dagdag na kapighatian at kahirapan ang haharapin ng 
mamamayan sa rehiyon dahil sa malalaking pinsala na idinulot ng mga 
bagyong Quinta at Rolly sa kanilang mga ari-arian at pinagkukunan ng 


kabuhayan. 

Sa harap ng mga katotohanang ito, dapat lang na patuloy na kumilos, 
ipaglaban at igiit ng taumbayan na paglaanan ng gubyerno ng 
malaking halaga ang para sa ayuda, kabuhayan, serbisyong panlipunan 
at imprastrakturang pambayan. Kasabay nito ang matamang 
pagbabantay ng taumbayan sa pondo para hindi ito makurakot ng mga 


tiwaling opisyal ng gubyerno. 


Dapat mariing igiit ng mamamayang Pilipino ang pagkakaltas sa 
mga naglalakihang pondo ng gubyernong Duterte na nakatuon sa 
madugong kampanya sa iligal na droga at “kontra insurhensya” (na ang 
mga tanging biktima ay mga mahihirap nating kababayan) at ilipat ito 
sa pondo sa kalusugan at iba pang serbisyong panlipunan. Kailangang 
ipanawagan ang pagkaltas sa intelligence at discretionary fund ng 
opisina ng Presidente, AFP, PNP at iba pang ahensya ng gubyerno 
nang sa gayon ay mailaan ito sa kapakanan ng mga mahihirap at 
nagdarahop na mamamayang PIlipino. Higit sa lahat dapat matamang 
pag-ukulan ng pansin ng taumbayan ang panawagan sa pagbubuwag 
sa NTF-ELCAC at ang paglipat ng panukalang pondo nito sa taong 
2021 (na 19.1 bilyong piso) para sa serbisyong panlipunan at iba pang 


kapaki-pakinabang na programa para sa sambayanang Pilipino. 


Ginagamit lang ng NTF-ELCAC ang pondo nito laban sa mamamayan, sa 
red-tagging at anti-communist witch hunt sa mga aktibista, progresibo 
at iba pang inaakusahan nilang “kaaway ng estado”. Patunay nito ang 
masahol pa sa asong ulol na ginagawa ni General Antonio Parlade 
Jr., isa sa mga tagapagsalita ng NTF-ELCAC at kasalukuyang punong 
komander ng Southern Luzon Command ng AFP (SOLCOM-AFP), na 
walang habas at kabi-kabilaan ang red-tagging sa mga progresibong 


indibidwal, organisasyon at mga kritiko ng gubyernong Duterte. 

Maging ang mga kilalang artista at celebrities na sina Angel Locsin, 
Liza Soberano at dating Miss Universe Catriona Gray ay di nakaligtas 
sa walang patumanggang red-tagging at anti-communist witch hunt 


ng nauulol na attack dog ni Duterte na si General Parlade. 


Dapat din nating kalampagin ang gubyernong Duterte para itulak at 
ipaalala sa kanila na anumang oras o araw man ng linggo, obligasyon 
nilang hatiran ng tulong ang mga mamamayang napinsala o biktima 
ng mga kalamidad tulad ng nagdaang bagyong Rolly. Kinakailangang 
gawin ng taumbayan ang pangangalampag dahil sa napakasama ng 
rekord ng pamahalaang Duterte pagdating sa disaster preparedness at 
sa aktwal na pagtulong sa mga biktima ng kalamidad sa bansa tulad ng 
naranasan ng mga mamamayan sa Timog Kagalugan noong pagputok 


ng bulkang Taal at sinundan pa ng nagdaang bagyong Quinta. 


Kumpara sa administrasyong Duterte at mga lokal na gubyerno, 
mas malaki ang ginampanang papel, iniambag at naitulong ng 
rebolusyonaryong kilusan, ng mga progresibong grupo at organisasyon, 
mga pribadong indibidwal at institusyon sa paghahatid ng ayuda at 
rehabilitasyon sa mga napinsalaan ng ari-arian at kabuhayan na mga 
mamamayan ng rehiyong Timog Katagalugan dulot ng pagputok ng 


bulkang Taal at bagyong Quinta. 


Sadyang pabaya, mabagal kumilos at walang masyadong pakialam ang 
gubyernong Duterte sa maaaring epekto at kahahantungan ng buhay 
at kabuhayan ng mamamayang Pilipino mula sa mga tatamang bagyo 
sa bansa. Minsan pang napatunayan ang kabagalan at kawalan ng 
lubos na paghahanda ng gubyernong Duterte sa paparating na super 


typhoon Rolly. Sing-aga pa lamang ng Oktubre 29, 2020 ay inanunsyo 

na ng Philippine Atmospheric Geophysical and Astronomical Services 
Administration (PAGASA) ang paparating na super bagyong Rolly 
na tatama sa kalupaan ng Bicol subalit noon lamang Nobyembre 1, 
2020, matapos ang ikatlong landfall ni Rolly sa San Narciso, Quezon, 
saka lamang nagkukumahog na nagpulong ang National Disaster 
Risk Reduction and Management Council (NDRRMC) at ilang piling 
gabinete ni Duterta para pag-usapan ang “inisyal na pinsala” sa 
bansa na idinulot ng bagyong Rolly at mula dito magkoordina ng mga 
ipapadalang tulong. Masyadong ipinaubaya ng national government 
ang paghahanda at pagharap sa paparating na super typhoon Rolly sa 


mga lokal na gubyerno na kapos sa rekurso at pondo. 


Sa kasagsagan din ng bagyong Rolly, habang hinahagupit at binabayo 
ng malalakas na ulan at hangin ang mga kababayan natin sa Bikol at 
Timog Katagalugan, wala sa eksena si Duterte para pangunahan ang 
pulong ng NDRRMC. Naruon siya sa kanyang marangyang tahanan 
sa Davao City, kapiling ang mga mahal sa buhay, nagpapasarap sa 


kanyang maalwan at maginhawang buhay. 


Sagad ang kapal ng mukha, walang kahihiyang ipinagtanggol pa ni 
Secretary Harry Roque, tagapagsalita ni Duterte, ang kanyang among 
si Duterte sa harap ng malawakang pagbatikos ng taumbayan dahil sa 
hindi nito pagdalo sa pulong ng NDRRMC noong Nobyembre 1, 2020. 
Pinalalabas ni Secretary Roque na walang mali sa ginawa ni Duterte 
dahil araw naman daw ito ng linggo at araw ng pahinga ng pangulo 
at iba pang mga opisyal ng gubyerno. Nais pa niyang palabasin na 
mapalad pa ang mamamayang Pilipino na kahit araw ng Linggo ay 


patuloy na nagtatrabaho ang mga tauhan ng gubyerno ni Duterte. 

Wala nang natitirang kahit maliit na butil na kahihiyan kay Secretary 
Harry Roque. Gusto pang sabihin ni Secretary Roque na kung may 
papasok man na mga bagyo sa bansa dapat hindi araw ng sabado 
at linggo para hindi apektado ang pamamahinga ng mga tauhan 
at opisyal ng gubyerno. Garapal pang ipinagtanggol nina Senador 
Gordon at Sotto na walang maling magpahinga kung Linggo ang 
Presidente at mga upisyal ng gobyerno at kahit ang Diyos ay ipinag- 


uutos na magpahinga sa araw ng Linggo. 


Kung ang gubyernong Duterte ay walang pakialam at malasakit sa 
kapakanan at interes ng sambayanang Pilipino, dalisay at wagas naman 
ang pagmamahal ng rebolusyonaryong kilusan sa sambayanang 
Pilipino. Walang pinipiling oras, araw at panahon ang paglilingkod ng 
CPP-NPA-NDFP sa sambayanang Pilipino. Kahit delikado at masungit 
ang panahon, sinusuong ng mga yunit ng New Peoples Army ang 
peligro basta makapagligtas lamang ng buhay ng masang nasa bingit 


ng panganib at kamatayan. 


Walang hinihinging kapalit o pabor ang paglilingkod ng 
rebolusyonaryong kilusan sa sambayanang Pilipino. Sa loob ng 
mahigit limang (5) dekada ay pinanday at pinatatag nito ang sarili sa 
diwa ng paglilingkod at pagpapauna sa kapakanan at kagalingan ng 
mga api't pinagsasamantalahang uri't sektor ng lipunang Pilipino. 
Mahusay ang rekord ng rebolusyonaryong kilusan sa pagtugon sa 
mga pangkagipitan, sa mga kalamidad at sakuna, dulot man ito ng tao 
o kalikasan, na nararanasan ng mamamayang Pilipino. Palibhasa'y 
laging kapiling ang higit na nakararaming bilang ng populasyon ng 
bansa---ang mga magsasaka, ang rebolusyonaryong kilusan at mga 


organo ng kapangyarihang pampulitika ang unang nakatutugon 

sa mga pangangailangan ng mga mamamayang biktima ng mga 
kalamidad, sakuna at trahedya sa mga kanayunan ng bansa lalo na 
ang mga bulnerableng mahihirap na sektor na mga magsasaka, 


manggagawang bukid at pambansang minorya. 


Ang paghahatid ng tulong at serbisyo sa masa ay pamalagiang tungkulin 
din ng rebolusyonaryong kilusan. Araw-araw ay nagsasagawa ito ng 
mga serbisyong medikal at dental at pana-panahong nagpapatupad 
ng mga medical and dental mission. Regular ang pagtulong at 
paglahok nito sa gawaing produksyon ng masa, pagsasagawa ng mga 
kampanya sa edukasyon, literasya at numerisya. Lalo nitong pinasigla 
ang paglulunsad ng mga kampanya sa kalusugan at sanitasyon bilang 
bahagi ng pagharap at paglaban ng rebolusyonaryong kilusan sa 
pandemyang Covid-19. Naisasagawa nito ang iba't ibang serbisyo 
sa masa kasabay sa pang-araw araw na gawaing pagmumulat, pag- 


oorganisa at pagpapakilos. 


Kaya naman labis din ang pagmamahal at ginagawang pagtangkilik 
ng mga mamamayan sa rehiyon sa CPP-NPA-NDFP. Pagkalinga, 
pangangalaga sa seguridad at boluntaryo silang nag-iipon (batay 
sa kanilang kakayahan) ng pondo para sa pang araw araw na 
pangangailangan ng rebolusyonaryong kilusan. Laging kinasasabikan 
ng masa ang pagdating sa kanilang baryo at mga tahanan ng yunit 
ng New Peoples Army sa kanilang lugar. Kapanatagan at kaligayahan 
para sa kanila na muling makapiling ang kanilang tunay na mga bayani 


at lingkod ng bayan. 


Patuloy din ang paglaki't paglawak ng rebolusyonaryong kilusan sa 


rehiyon dahil sa dumaraming bilang ng mamamayan ang naoorganisa 

sa mga lihim na organisasyong masa at ang iba ay nagpasyang 


humawak ng sandata at sumasapi sa NPA. 


Sa kabilang banda, labis naman ang kanilang galit at pagkamuhi sa 
mga mersenaryo at pasistang tropa ni Duterte na AFP at PNP na walang 
ibang idinulot sa kanila kundi mga kapighatian at mga paglabag sa 
kanilang mga karapatang pantao. Sila'y biktima ng mga sapilitang 
pagpapalikas dahil sa mga pambobomba ng AFP sa kanilang mga 
komunidad at pamayanan. Saksi sila sa mga pagpatay, karahasang 
militar at sa patuloy na paghahasik ng takot at teror ng AFP at PNP. 
Para sa kanila ang AFP, PNP at pasistang rehimeng US-Duterte ang 
tunay na mga teroristang kailangang labanan at wakasan. Umasa ang 
taumbayan, may bagyo at kalamidad man o wala, ang rebolusyonaryong 
kilusan sa Timog Katagalugan ay patuloy na itinataas at pinalalakas 
ang kakayahan at kapasidad nito sa pagsusulong ng Demokratikong 
Rebolusyon ng Bayan (DRB) at sa pagtugon sa mga pangangailangan 
at kagalingan ng mga mamamayan sa rehiyon at buong sambayanang 
Pilipino Su 

Inutil na rehimeng Duterte, sanhi ng pagdurusa 
ng mga biktima ng pag-aalburuto ng bulkang Taal 


Hulyo 30, 2021 


apat na kondenahin at singilin ng mamamayan ng TK ang 
rehimeng Duterte sa pabaya, inutil at walang puso nitong 
tugon sa daing ng mamamayang biktima ng pag-aalburuto 
ng bulkang Taal. Wala itong ginawa para ibsan ang kalagayan ng mga 
apektado ng sakuna. Mas malala pang sakuna sa Taal ang pagiging 


pangulo ni Duterte at paghahari ng kanyang ganid na pangkatin. 


Mula nang sumabog ang bulkan noong 2020, hindi nagkaroon 
ng seryoso at komprehensibong pagsisikap ang reaksyunaryong 
gubyerno para ibangon ang may 500,000 residente ng Batangas at 
Cavite na nawalan ng tirahan at kabuhayan. Masahol pa, ginamit 
lang ng rehimen ang sakuna para makapangurakot, magpabango ng 
imahe, at bigyang-daan ang mga kontra-mamamayang proyektong 
pangkaunlaran ng mga dayuhan at malalaking burgesya kumprador 
pangunahin ang Metro Taal-Tagaytay Development Project. Wala ring 
maagap na tugon sa mga apektadong komunidad na simula Pebrero 


2021 ay naliligalig na ng pag-aalburuto ng bulkan. 


Nararapat ilantad sa buong bayan ang kriminal na kapabayaang ng 
rehimeng Duterte mula pa noong 2020. Bagamat bumaba sa Alert Level 
2 mula Alert level 3 noong Hulyo 1 ang Taal, nananatiling mapanganib 


ang paligid ng bulkan. Nitong Hulyo,145 barangay ang apektado at 

halos 22,000 indibidwal ang nadisloka ng pag-aalburuto ng bulkan. 
Nasa 5,922 tao lamang ang kayang iakomoda ng 26 evacuation center, 


ayon sa NDRRMC. 


Naglaho ang daan-daang milyong pisong pondo para sa rehabilitasyon 
at mga proyektong pangsagip sa kabuhayan na ipinangalandakan ng 
rehimen. Ilang araw matapos ang pagsabog, nagyabang si Duterte na 
may P 598 milyon para sa mga komunidad na apektado ng sakuna. 
Ngunit patunay ng ilang biktima, P 495 lang ang kanilang natanggap 


mula sa gubyerno, habang ang iba'y wala ni isang kusing. 


Noong Marso 2021, inamin ng mismong NEDA-CALABARZON na 
walang pondo para sa mga ipinagyayabang nilang proyektong pang- 
rehab na nagkakahalaga ng P42 bilyon. Apektado nito ang P11.54 
bilyong-halaga ng mga proyektong pabahay at P9.48 bilyong alokasyon 
para sa pagsalba sa agrikultura at aquaculture sa rehiyon. Anila, 8696 
sa mga proyekto ang walang pagkukunan ng pondo dahil inilaan ang 


pera sa pandemya. 


Kung totoo mang inilaan ang pondo para sa pandemya, bakit ga-mumo 
lang ang nakuhang ayuda ng mga pamilyang bakwit sa panahon ng 
lockdown? Sa kasagsagan ng paghihigpit ay gutom ang mga bakwit. 
Wala ring maayos na serbisyong pangkalusugan para tiyakin ang 


kanilang kaligtasan mula sa bayrus. 


Ang totoo'y nilustay ng rehimen ang pondong pang-ayuda at pang- 
rehabilitasyon sa pagbili ng mga kagamitan at sasakyan para sa 


marahas nitong kontra-rebolusyonaryong gera. Ipinamudmod din ito 

sa mga kurakot na opisyal ng AFP, PNP, mga pambansang ehekutibong 
ahensya at mga kapanalig sa pulitika na sinasandigan ni Duterte para 
manatili sa poder. Kung ikukumpara sa P16-bilyong pondo para maging 
palabigasan ng mga heneral at pulitiko na Barangay Development 
Program, mistulang barya ang P27-milyong halaga ng tulong na 


ipinamigay sa mga biktima ng Taal noong Enero 2020. 


Resulta ng katiwalian at kapabayaan ang pananatili mula pa noong 
2020 ng daan-daang pamilya sa mga evacuation center at grabeng 
kahirapan ng mga mangingisda, magsasaka at maliliit na negosyante. 
Sa Balete, Batangas, mayroon pang nakatira sa mga tent. Kung 
mayroon mang mga naitayong pabahay ay malayo ang mga ito sa pook- 
trabaho at walang seribisyo, pasilidad at yutilidad. May kaakibat ding 
mga buwanang bayarin na papasanin pa ng mga nawalan ng trabaho. 
Pinahigpit pa ang kontrol sa mga bakwit at kanilang galaw buhat ng 


mga ipinatupad na lockdown at sistemang logbook. 


Seryosong panganib at nakaambang sakuna ang kinakaharap ng 
mamamayan ng TK ngunit wala sa hinagap ni Duterte at ng kanyang 
gubyerno na tugunan ito. Tigas-mukha pa itong nag-aabala sa mga 
pakana para magkapit-tuko sa kapangyarihan ngayong palipas na ang 


kanyang termino. 


Ang ganitong kamanhid at kawalang kwentang pinuno ay labis 
nang kinasusuklaman at hindi na kayang tiisin ng taumbayan. Tiyak 
siyang pananagutin sa kriminal na pag-aabandona sa mga biktima ng 
pagsabog ng bulkang Taal at iba pang sakunang dumaan sa bansa. 


Marapat ipamalas ng mamamayan ng TK ang kanilang galit sa maaalab 

na pagkilos at pakikibakang bayan para ibagsak ang rehimen at biguin 


ang pakana ni Duterte manatili sa kapangyarihan lampas sa 2022. 

KORAPSYON 


Tulad ng pekeng kampanya kontra-droga, pekeng 
anti-korapsyon ni Duterte lubusan nang nalantad 


Nobyembre 29, 2019 


alinaw na isang hungkag, peke at wala ni katiting na 

katotohanan ang ipinangangalandakan ng pasistang 

rehimeng US-Duterte na ang kanyang pamahalaan ay 
masugid na kalaban ng katiwalian at korupsyon sa loob ng gubyerno. 
Ang tunay na intensyon ng kampanya ni Duterte laban sa katiwalian 
at korupsyon sa gubyerno ay birahin ang maliit na korap at tiwaling 
opisyal para itago, pagtakpan at iligtas sa mata ng bayan ang sarili, 
pamilya at mga masusugid na kaalyado na siyang kumukopo ng limpak 
limpak na pondo ng bayan mula sa mga korakot, komisyon at lagayan 
na talamak sa mga proyekto ng gubyerno at mga pribado sa ilalim ng 


Build, Build, Build at public-private-partnership (PPP) program nito. 

Ang ilan sa pinatatalsik ni Duterte sa kanyang administrasyon na 
mga kaibigan at kaalyado dahil sa bintang na katiwalian at korupsyon 
ay mga pakitang gilas lamang para linlangin at papaniwalain ang 
taumbayan na seryoso ang kanyang gubyerno laban sa korupsyon. 
Hindi lang makailang beses sabihin ni Duterte sa kanyang mga 
pahayag sa publiko na hindi siya magdadalawang-isip na sipain sa 
pwesto sa gubyerno ang mga kaibigan, kaalyado at taga suporta na 


masasangkot o mababahiran man lang ng simoy ng korupsyon. 


Ngunit ang ganitong mga pahayag ni Duterte ay iba at taliwas sa 
pangyayari kay Captain Nicanor Faeldon at iba pa niyang dating 
tauhan sa Bureau of Customs (BOC) na matapos masangkot sa 
pagpupuslit ng bilyong halaga ng iligal na droga ay inilipat lang sa 
ibang ahensya ng gubyerno. Sa kaso ni Faeldon itinalaga muna siya 
ni Duterte sa Office of the Civil Defence (OCD) ngunit di nagtagal 
muling itinalaga bilang Director General ng Bureau of Corrections 
(BuCor). Kinalaunan muling nasangkot si Faeldon sa maanomalyang 
pagpapatupad ng Good Conduct Time Allowance (GCTA) na siyang 
nagtulak kay Duterte na siya'y sibakin dahil sa matitinding pagtuligsa 


at protesta ng taumbayan. 


Muling naganap ang pagkapuslit ng bilyong halaga ng iligal na droga 
sa BOC sa panahon ni dating General Isidro Lapefia na pumalit kay 
Captain Faeldon. Tulad kay Faeldon, inilipat lamang si Lapefia ni 
Duterte bilang Director ng Technical Skill and Development Authority 
(TESDA). Sa dalawang pangyayaring naipuslit sa bansa ang bilyong 
halaga ng iligal na droga na dumaan sa BOC, nasangkot ang mga 


pangalan ng anak ni Duterte na si Paolo Duterte at ang kanyang 

manugang na si Atty. Mans Carpio na asawa naman ni Inday Duterte 


Carpio. 


Hind nakapagtataka kung alagaan at ipagtanggol ni Duterte sina 
Faeldon, Lapefia at iba pang opisyal ng Bureau of Customs dahil 
tumulong sila para maipuslit sa bansa ang bilyon-bilyong halaga 
ng iligal na droga mula sa mga kasabwat na sindikato ng pamilyang 


Duterte sa bansang China. 


Hanggang sa kasalukuyan ay hindi pa rin sila nakakasuhan para 


papanagutin sa batas sa kanilang mga nagawang katiwalian. 


Ang pinakahuling patunay na huwad at palabas lamang ang kampanya 
kontra korupsyon ni Duterte ay ang maaga niyang pag-abswelto kay 
Allan Peter Cayetano, Speaker ng mababang Kongreso na siyang pinuno 
ng pribadong entidad na Philippine Sea Games Organizing Committee 
(PHISGOC) kahit hindi pa man nasisimulan ang imbestigasyon sa 
maanomalyang paghawak nito ng pondo para sa hosting ng Pilipinas 
sa ika-30 South East Asian Games. Kumbaga sino pa ang mangangahas 
at maglalakas-loob na malalim na mag-imbestiga upang mapanagot 
ang mga imbwelto sa palpak na hosting sa South East Asian Games 
kung mismong si Duterte ay agad pinawalang-sala si Congressman 
Cayetano na siyang pinuno ng PHISGOC? Sino pa ang mag-iimbestiga 
sa napakalaking halaga na 55 milyon na ginastos sa pagtatayo ng 
Cuadron kung mismong si Duterte ay walang nakikitang mali at kanya 
pang binigyang katwiran at ipinagtanggol ang napakalaking halaga 


bilang “work of art”? 

Tulad ng kampanya sa iligal na droga, huwad at hungkag ang anti 
korupsyon ni Duterte. Wala nang kredibilidad sa taumbayan ang 
kanyang kampanya laban sa katiwalian. Dapat lang na patuloy itong 
ilantad at mariing batikusin ng taumbayan. lgiit ang pagpapanagot 
sa lahat ng mga magnanakaw sa loob ng adminitrasyong Duterte at 
dapat magsimula sa pagpapanagot kay Duterte bilang punong korap at 
tiwaling opisyal ng bansa, ng kanyang malalapit na pamilya, kaibigan 
at tagasuporta. Dapat puspusang ilantad ang papel ni Duterte at 
ng kanyang mga kroni sa pakikipagsabwatan sa mga malalaking 
negosyante at burgesya komprador sa bansang China na nakakuha 
ng pabor sa mga proyekto ng bansa sa ilalim ng Build, Build, Build 
program nito Ang lantarang pagbebenta ni Duterte ng pambansang 
soberenya at patrimonya ng Pilipinas sa bansang China ay may 
seguradong kapalit at benepisyo sa kanya, sa kanyang pamilya at 


malalapit na alipures [ui 

Hinggil sa pagkakasangkot ng mga pulis sa iligal 
na droga 


Pebrero 17, 2020 


ahigpit na kaisa ng taumbayan ang National Democratic 
Front-Southern Tagalog (NDF-ST) sa mariing pagkondena 
at pagbatikos sa pamunuan ng Philippine National 
Police (PNP), lalo na sa pinuno nitong si General Archie Gamboa, sa 
malamyang pagtrato at pagmamaniobra upang maprotektahan ang 
ilang matataas na opisyal na kabilang sa 357 pulis na nasa listahan ni 


Duterte na mga sangkot sa iligal na droga. 


Mariin ding kinokondena ng NDF-ST si Rodrigo Roa Duterte, ang Hari 
ng mga druglords sa bansa, sa agarang pag-abswelto at paglilinis ng 
pangalan ni Lt. Col. Jovie Espenido sa alegasyon ng pagkakasangkot 
nito sa iligal na droga kahit wala pang nagaganap na seryoso, malalim, 
ekstensibo at independyenteng imbestigasyon sa kanya. Si Lt. Col. 
Espenido at 2 General, na hindi pa pinapangalanan na nakatalaga 
sa Camp Crame, ay kabilang sa 357 na mga pulis na nasa listahan ni 


Duterte na sangkot sa iligal na droga. 


Ang maagang pag-abswelto ni Duterte kay Lt. Col. Espenido ay atas 
sa PNP na itigil ang anumang imbestigasyon na gagawin sa opisyal. 
Nangangamba si Duterte na maaring malagay sa peligro at malantad 
sa publiko si Lt. Col. Jovie Espenido, na kanyang masugid na tauhan sa 


mga operasyon at pagpatay sa mga karibal ng kanyang pamilya at mga 

kaibigan sa kalakaran ng iligal na droga sa bansa, sakaling dumaan 
ito sa isang masusi, malaya at seryosong imbestigasyon. Malaki ang 
ginampanang papel ni Lt. Col. Espenido sa paggupo sa dominasyon 
ng pamilyang Espinosa sa kalakaran ng iligal na droga sa Visayas at 
pamilyang Parojinog sa Hilagang Mindanao na pawang malakas na 


mga karibal ng pamilyang Duterte. 


Paulit-ulit lang na nilalantad ni Duterte ang sarili na walang 
magaganap na makatotohanan at kapani-paniwalang imbestigasyon 
sa PNP at AFP kapag ang kanyang mga matatapat na opisyal at tauhan 


ang masasangkot sa katiwalian at krimen. 


Labis din ang pagiging garapal ni General Gamboa para paalahanan 
ang publiko na huwag agad husgahan ang 357 na mga pulis na nasa 
listahan ni Duterte na sangkot sa iligal na droga. Nagawa pa niyang 
pagsabihan ang taumbayan na respetuhin ang identidad at katauhan 
ng mga nasasangkot na pulis dahil karapatan nila ang dumaan 
sa tamang proseso. Dapat daw ituring ng taumbayan na ang mga 
sangkot ay inosente hangga't hindi pa sila napatutunayan ng batas na 


nagkasala, paggigiit pa ni General Gamboa. 


Walang karapatan at prestihiyo si Gen. Gamboa na humiling sa 
taumbayan ng respeto para sa kapulisan. Dahil ang mga katulad nila 
ay hindi karapat-dapat bigyan ng suporta at respeto ng taumbayan. 
Bakit? Nirespeto ba nila ang karapatang pantao ng libo-libong biktima 
sa kanilang Operasyong Tokhang/Double Barrel? Nirespeto ba nila 
ang mga karapatan ng mga naging biktima ng kanilang mga iligal na 
panghahalughog, pang-aaresto, pagsasampa ng gawa-gawang mga 


kaso at pagpapakulong batay talamak na pagtatanim ng ebidensya? 

Nakakagalit at lalong nakakapagpuyos ng damdamin ang mga 
pahayag na ito ni General Gamboa. Daig pa ang isang maamong tupa 
kung makiusap at humiling sa taumbayan ng kanilang pag-unawa 
kapag ang kapulisan ang nasasangkot sa katiwalian at krimen. Subalit 
walang kapares naman ang kalupitan, tulad ng kanilang among si 
Duterte, sa mga ordinaryo at mahihirap nating kababayan na walang 
patumanggang pinagbibintangan at inaakusahan bilang mga kasapi at 
mga taga-suporta ng CPP-NPA-NDFP ganundin ang mahihirap nating 


kababayan na pinaratangang imbwelto sa iligal na droga. 


Ang aming tanong, pinadaan ba nila sa tamang proseso at binigyan 
ng pagkakataong maipagtanggol ang sarili ng daan-daang biktima 
ng extra judicial killings mula sa hanay ng mga progresibo at 
tagapagtanggol ng karapatang pantao? Pinadaan ba nila sa tamang 
proseso at binigyan ng pagkakataong ipagtanggol ang sarili ng libu- 
libong biktima ng madugong kampanya ng pasistang rehimeng US- 
Duterte sa iligal na droga? Sa maraming pagkakataon hindi pa man 
sila napatutunayang nagkasala, sa panig ng pasistang rehimeng 
US-Duterte, sila ay may kasalanan na kailangang nyutralisahin o 
paslangin. Mapalad ang iba na hanggang pagsasapubliko lamang 
ng kanilang mga pangalan ang ginawa ng rehimeng Duterte at hindi 


humantong sa kanilang kamatayan. 


Lalong nakakagalit ang malamyang hakbang ni General Gamboa na 
naglalayong proteksyunan at paboran ang mga matataas na opisyal 
ng PNP na nasa drug watchlist sa pamamagitan ng paghihikayat sa 
mga ito, sa ngalan di umano ng internal na paglilinis ng PNP, na mas 
piliin ang maagang pagreretiro para makuha pa nila ang kanilang 


mga benepisyo. Umani lalo ng batikos mula taumbayan ang baluktot 

na hakbang na ito ni General Gamboa. Para sa kanila hindi kapani- 
paniwala at katanggap-tangap ang mga rason at pilipit na paliwanag 
ni General Gamboa na kahit maagang magretiro ang mga sangkot 
na mga opisyal ay maaari pa rin silang habulin at kasuhan sakaling 
mapatunayan na sangkot sila sa iligal na droga. Wala silang katiwa- 
tiwala sa PNP na mangyayari ito. Sa mata ng taumbayan palusot na 
lamang ito ni General Gamboa para pagtakpan at protektahan ang 


mga kabaro niya na malalapit sa Malacafiang at sa pamilyang Duterte. 


Wala nang pag-asa pang maisalba ang bulok at naaagnas nang imahe 
ng PNP at AFP dahil sa pagiging mersenaryo at talamak na kultura ng 
katiwalian at kabulukan na nasa kaibuturan ng pag-iral nito. Nakilala 
ang AFP at PNP bilang marahas na instrumento ng reaksyunaryong 
estado sa panunupil at paghahasik ng karahasan at terorismo sa 
taumbayan. Sa kabilang banda, ginagampanan ng AFP at PNP ang 
mapagpasyang papel bilang gulogod sa pagtataguyod at pagtatanggol 
ng makauring paghahari't pagsasamantala ng malalaking burgesya- 
komprador at panginoong maylupa, ng mga burukrata-kapitalista at 


ng amo nilang mga imperyalista sa bansa. 


Malayong malayo ang kaibahan ng New Peoples Army (NPA), bilang 
rebolusyonaryong Hukbo ng sambayanang Pilipino na minahal at 
tinangkilik ng sambayanan sa loob ng mahigit sa 5 dekada. Para sa 
sambayanang Pilipino, ang New Peoples Army ang karapat-dapat na 
umani ng kanilang suporta bilang tunay na mga lingkod ng bayan at 
maasahan sa pagsusulong at pagtatanggol ng kanilang mga interes 
at kapakanan. Ang NPA ang lagi nilang nasasandalan at naaasahan 
sa oras ng kanilang pangangailangan at kagipitan lalo na sa panahon 


ng mga sakuna at kalamidad kung saan ang NPA at iba pa nitong 

kaalyadong organisasyon ang unang nakararating sa lugar upang 
sila'y saklolohan at hatiran ng tulong. Ang NPA ang mahigpit nilang 
katuwang sa pagsusulong at pagkakamit ng mga tagumpay ng 
rebolusyong agraryo. Ito ang dahilan kung bakit patuloy na lumalakas 
at lumalaki ang kasapian ng NPA dahil sa natatamasa nitong 


papalawak at papalalim na suportang masa. 


Kung gaano pinapahalagahan at pinadarama ng taumbayan ang 
pagmamahal nila sa NPA, sa kabilang banda, galit at pagkamuhi 
naman sa AFP, PNP at pasistang rehimeng US-Duterte ang kanilang 


malakas na isinisigaw. 


158 | Mga Pahayag ni Patnubay de Guia 


Si Duterte ang unang dapat mapatalsik sa pwesto 
dahil sa kainutilan, kapalpakan at kriminal na 
kapabayaan ng Department Of Health! 


Agosto 17, 2021 


agpupuyos sa galit ang damdamin ng taumbayan sa inilabas 

na ulat ng Commission on Audit (COH), isang independenteng 

Komisyon sa ilalim ng 1987 Konstitusyon ng Pilipinas, 
kaugnay sa mga nakita nilang kakulangan, problema sa pangangasiwa, 
paggamit at paggasta ng Department of Health (DOH) sa mahigit sa 
P67.32 Bilyong pondong inilaan sa ahensya noong 2020 kaugnay sa 
paglaban ng bansa sa nakamamatay na sakit na Covid-19. Sinalubong 
ng batikos at pagkundena ng sambayanang Pilipino ang pasistang 
rehimeng US-Duterte sa mga natuklasan ng COA na anomalya at 
katiwalian sa DOH at iba pang ahensya ng gubyernong Duterte sa gitna 
ng libo-libong Pilipino ang araw-araw na nagkakasakit sa Covid-19 
at daan-daan din ang namamatay. Sa ulat ng DOH noong Agosto 16, 
2021, may kabuuang 14,610 ang bagong nagkaroon ng Covid-19, 
10,694 ang gumaling at 27 ang pumanaw. May kabuuang 1,765,846 
ang nagkasakit, 1,618,808 ang gumaling at 30,366 ang namatay. 
Nasa 106,672 naman ang kasalukuyang nagpapagaling sa iba't ibang 


pagamutan sa bansa ayon sa DOH. 


Sa taunang pagsusuri o pagtutuos (auditing) ng COA sa DOH noong 
katapusan ng 2020, natuklasan ng COA ang mga kakulangan ng DOH 


sa pagsunod sa mga proseso at batas (procurement law) sa pagbili nito 

ng mga kagamitan at pangangailangang medikal. Nasuri din ng COA 
na may mga hindi nagamit na pondo ang DOH, mga labis na paggasta 
ng ahensya at pagbili ng mga gamot na malapit nang mapaso. Bukod 
dito, may milyon-milyong halaga na mga biniling gamot ang DOH ang 
natuklasan ng COA na nakaimbak lamang sa mga bodega at malapit 
na ring mapaso dahil sa kabagalan at kapabayaan ng ahensya na 


maipamahagi ang mga ito sa mga nangangailanganan. 


Nabigo din ang DOH at gubyernong Duterte na maipatupad ang 
pagbibigay ng hazard's pay o special risk allowances at iba pang 
ayuda sa mga manggagawang pangkalusugan na nagkakahalaga ng 
P15 Bilyon sa ilalim ng Bayanihan 2. Hindi nakapagtataka kung bakit 
maraming mga manggagawang pangkalusugan, lalo na ang mga nars 
sa mga pribadong ospital, ang nagbitiw dahil sa mababang sahod na 
natatanggap sa halos 12-16 oras na trabaho at kawalan ng ayudang 
natatanggap mula sa gubyerno. Ayon din sa COA, mayroong P3.4 
bilyong piso na tulong mula sa labas ng bansa ang hindi nagamit sa 
nakaraang taon dahil sa patumpik-tumpik o pag-aaksaya ng panahon 
ng DOH sa pagpapatupad ng proyektong pinondohan ng mga dayuhang 
gubyerno sa paglaban sa Covid-19. Sinayang ni Duterte at ng DOH 
ang panahon, oportunidad at rekurso sa hindi nito pagpapatupad ng 
nasabing mga proyekto sa tulong ng dayuhang gubyerno, dagdag pa 
ng COA. 


Tulad ng inaasahan, muling ipinagtanggol ni Duterte si Duque 
mula sa kabi-kabilaang batikos at panawagan ng taumbayan sa 
kanyang pagbibitiw o pagsibak sa pwesto. Patuloy na naniniwala 
at ipinagtatanggol ni Duterte si Secretary Duque sa kabila ng 


nagdudumilat na katotohanan na wala itong kakayahan para 

pangasiwaan ang DOH na siyang pangunahing ahensya ng gubyerno sa 


pagharap at paglaban sa pandemyang Covid-19. 


Malaon nang nananagawan ang taumbayan, lalo na mula sa hanay ng 
mga manggagawang pangkalusugan, mga dalubhasa sa medisina at 
mayorya ng mga senador, na dapat nang sibakin si Secretary Duque 
dahil sa masamang pagganap niya bilang pinuno ng DOH at kawalang 
kakayahan nitong pamunuan ang ahensya sa paglaban sa pandemya. 
Una nang nabalot sa kontrobersya ang DOH dahil sa anomalya sa 
Philippine Health Insurance (PhilHealth) kung saan si Duque ang siyang 
Chairman of the Board. Subalit nalulusutan ni Duque ang malakas na 
panawagan ng taumbayan para sa kanyang pagbibitiw dahil sa suporta 
at pagtatanggol sa kanya ni Duterte. Ano pa nga ba ang aasahan kundi 


protektahan ng nuno ng mga korap ang mga kabig at kasapakat nito. 


Sa halip na atasan ni Duterte na magsagawa ng malalimang 
imbestigasyon si Duque hinggil sa natuklasan ng COA na mga 
problema, kakulangan at maling pangangasiwa ng DOH sa pondo ng 
bayan, mabilis na inabswelto pa ni Duterte si Duque at ang COA pa 
ang minasama, binatikos at binalaan ni Duterte samantalang tungkulin 
at trabaho lamang ng COA ang magsagawa ng taunang pagsusuri at 
pagtuos sa paggamit ng pera na bayan hindi lamang ng ehekutibo kundi 


maging ang lehislatura at hudikadura. 


Dapat suportahan ng taumbayan ang ginagawang matapang at matapat 
na pagtutuos ng COA sa gubyernong Duterte hinggil sa paggamit nito 
sa pondo ng bayan, lalo na ang nakalaan sa paglaban sa pandemya. 
Tungkulin at nasa mandato ng COA na pangalagaan ang paggamit ng 


pondo ng bayan ng sinumang sangay ng gubyerno. 

May gustong pagtakpan si Duterte sa ginawa nitong agarang pag- 
abswelto kay Duque sa anumang pananagutan sa nangyayaring 
kapalpakan sa DOH. Dahil sa masugid na pagtatanggol ni Duterte 
kay Duque, lalong lumilinaw at nagkakatotoo ang hinala ng marami 
na nakikinabang si Duterte sa mga anomalya at korupsyon sa loob ng 
DOH. 


Dapat mariing kondenahin si Duterte sa pag-aatas niya sa kanyang 
mga gabinete na balewalain ang mga natuklasan ng COA sa pagsusuri 
(auditing) sa paggamit ng gubyerno sa pondo ng bayan. Lansakang 
pagbabalewala ito sa mandato ng COA na tinakda ng 1987 Constitution. 
Walang karapatan si Duterte na panghimasukan at pigilan ang trabaho 
at tungkulin ng COA bilang isang independenteng ahensya sa ilalim ng 
1987 Constitution. Kung matatandaan halos lahat ng mga kagawaran 
at ahensya ng gubyernong Duterte ay kinakitaan ng COA na mga 
problema at anomalya. Isang halimbawa nito ang P 780.71 Milyong 
pondo ng Department of Social Welfare and Development (DSWD) ang 
hindi nagamit noong 2020 bilang ayudang pinansyal sa rehiyon ng 
Cordillera, mga rehiyon ng 2,7,8 at 11. Nasa 139,300 na mga pamilya 
0 696,500 indibidwal ng naturang mga rehiyon ang hindi nakatanggap 
ng ayuda na dapat ipinagkaloob sa kanila ng DSWD. Bukod dito, may 
natuklasan ding problema ang COA sa DOLE, LTO, NTF-ELCAC at iba 
pang ahensya ng gubyerno. Naging lantaran at talamak ang mga 
katiwalian at korupsyon sa gubyernong Duterte na sabi nga ni Senator 


Manny Pacquiao ay triple ang inilaki kumpara sa nakaraang mga taon. 


Sa ginawang pagbatikos ni Duterte sa COA, lalong nilantad lang niya 
ang pagiging huwad ng kanyang kampanya laban sa korupsyon sa 


loob ng gubyerno. Kung tutuusin, sinamantala pa nga ni Duterte at 

ng kanyang mga kasapakat ang pandemya para higit na magkamal 
ng limpak-limpak na salapi sa kapinsalaan ng buhay at kalusugan ng 


mamamayang Pilipino. 


Kung may kailangan mang agarang sipain at patalsikin sa pwesto, ito'y 
walang iba kundi si Duterte. Hanggat nanatili sa poder si Duterte, hindi 
malalagpasan ng bansa ang kinakaharap nitong krisis sa ekonomya at 
pangkalusugan kahit magbitiw o patalsikin pa sa katungkulan si Duque 
bilang Secretary ng Department of Health (DOH). Totoong may bahagi 
at pananagutan si Duque sa nangyayaring kriminal na kapabayaan 
ng gubyernong Duterte sa paglaban nito sa Covid-19. Subalit higit 
ang bigat ng kriminal na pagkakasala ni Duterte sa taumbayan dahil 
siya ang pangunahing arkitekto ng palpak, bigo at maanomalyang 
paglaban ng gubyerno sa Covid-19. Si Secretary Duque ay matapat 
lamang na tagasunod sa nais mangyari ni Duterte kung ano ang mga 


gagawin at paano lalabanan ang pandemyang Covid-19. 


Sapul nang maluklok sa kapangyarihan si Duterte lalong dumanas ang 
mamamayang Pilipino nang walang kaparis na kahirapan at panunupil 
na mas masahol pa sa buong panahon ng diktadurang Ferdinand E. 
Marcos (1972-1986). Lalo pang tumindi ang kahirapan at panunupil 
nang manalasa sa bansa ang Covid-19 dahil na rin sa kabagalan ng 
gubyernong Duterte na umaksyon para mapigilang makapasok sa 
Pilipinas ang nakamamatay na bayrus at ganundin ang usad-pagong 
na mga hakbang para mapigilan ang mabilis na pagkalat nito sa bansa. 
Sa halip na magpatupad ng mga hakbanging nakabatay sa syensya at 
medisina na matagal nang itinutulak ng mga dalubhasa sa medisina 
at nakahahawang mga sakit, patuloy ang gubyernong Duterte sa 


pagpapatupad ng militaristang lockdown bilang estratehiya sa 

paglaban sa Covid-19. Wala ni anumang katiting na pagpapahalaga at 
malasakit si Duterte sa kapakanan ng mga mahihirap nating kababayan 
na siyang pangunahing tinatamaan ng mga ginagawang panghihigpit 


ng gubyerno alinsunod sa kanilang militaristang sistemang lockdown. 


Nananawagan ang NDF-ST sa sambayanang Pilipino, lalo na ang 
mga mamamayan sa rehiyong Timog Katagalugan, na pag-ibayuhin 
ang paglaban sa pasistang rehimeng US-Duterte. Ituon ang bigwas 
sa pasistang rehimeng US-Duterte. Walang ibang dapat singilin 
at papanagutin sa patuloy na paglala ng kahirapan, panunupil sa 
karapatang pantao, mga pagpatay at krisis pangkasulugan ng bansa 
kundi si Duterte. Si Duterte ang unang dapat mapatalsik sa pwesto 
upang kahit paano mabawasan ang nararanasang paghihirap ng bayan 


at karahasan ng estado. 


Dapat paghandaan, pigilan at biguin ng taumbayan ang plano ni 
Duterte na makapanatili sa kapangyarihan lagpas sa Hunyo 30, 
2022 alinman sa pagdedeklara ng Martial Law (sa pamamagitan ng 
gawa-gawa at kahina-hinalang dahilan) at pagtakbo bilang Bise 
Presidente na katambal alinman sa kanyang anak na si Sara Duterte 
o ang kanyang dakilang alalay na si Christopher “Bong” Go. Tiyak na 
gagawin ni Duterte ang lahat ng tipo ng pandaraya sa darating na 
halalan sa Mayo 2022 para manatili lang siya sa kapangyarihan o di 


kaya'y maluklok ang isang tau-tauhang pangulo. 


Sinusuportahan din ng NDF-ST ang malapad na kilusan ng 
mamamayang nanawagan sa pagwawakas sa anim (6) na taong 
paghahari ni Duterte. Higit na kailangan ngayon na ipamalas ng 


taumbayan ang kanyang galit, lakas at kapangyarihan para pigilan 

ang pagluklok sa kapangyarihan ng isang taong kawangis ng pasista, 


tiraniko, taksil, tiwali at kriminal na si Rodrigo Roa Duterte. 

Parusahan ang mga kurakot, magmatyag at igiit 
ang paggamit ng pondo sa 2022 para sa kagalingan 
ng bayan 


Setyembre 1, 2021 


inusuhayan ng NDF-ST ang lumalakas na panawagan ng bayan na 
panagutin ang mga utak ng malawakang korapsyon sa gubyerno 
at ituon ang pondo sa 2022 sa mga serbisyong panlipunan 
lalo ngayong may pandemya. Sa pagtupad ng mga kahilingang ito 
matitiyak ang matalino at makatarungang paggamit sa kaban ng bayan 
na nagmula sa pawis at dugo ng sambayanang Pilipino. Bawat kusing 
ng pambansang pondo ay dapat ilaan sa pagpapaunlad ng buhay ng 
mamamayan--hindi sa pagpapalaki ng bulsa at ambisyong elektoral ng 


pangkating Duterte. 


Wastong usigin at isakdal ang lahat ng mga opisyal na sangkot sa mga 
isinawalat ng Commission on Audit (COA) na mga kaso ng maanomalyang 
paggastos at paglabag sa mga patakaran sa paggamit ng pondo ng 
bayan. Pangunahin sa mga dapat parusahan si Duterte at kanyang mga 
alipures na pasimuno ng burukratikong korapsyon at tagapagtanggol 
ng mga tiwali. Ang kanilang kasakiman ang dahilan ng pagkakait ng 
ayudang pang-kagipitan at karapatan sa serbisyong panlipunan sa 


milyun-milyong pamilyang Pilipino. 


Malaki ang sagutin ng mga administrador ng mga ahensyang tinukoy ng 


COA na hindi nagmaksimisa ng pondo tulad ng Department of Health 

(P67.3B) at Department of Agriculture (P9.8B). Nagresulta ito sa 
pagkakait sa mga health workers ng kanilang benepisyo at kawalan ng 
ayuda para sa mga maralitang magsasaka. Kailangan ding panagutan 
ng DepEd ang mga deficiency sa paggamit sa P8.14 bilyong pondo 
ng Basic Education Learning Continuity Plan nito sa harap ng mga 


reklamo sa pagpapatupad ng blended learning. 


Lalong dapat busisiin ang pinaggastusan ng P5 bilyong pisong 
pondong inilipat ng Technical Education and Skills Development 
Authority sa 15 pang-rehiyong opisina nito at P41 bilyong ibinigay ng 
DOH sa Procurement Service-Department of Budget and Management 
(DBM) para sa pagbili ng mga suplay sa pagtugon sa COVID-19. Dapat 
ding imbestigahan ang mga hindi naipamahaging pondo sa ayuda ng 
Department of Social Welfare and Development (DSWD), Overseas 
Workers Welfare Administration, Land Transportation and Franchise 


Regulatory Board at Department of Labor and Employment. 


Malinaw sa datos ng COA ang mga maanomalyang ulat pampinansya 
ng mga ahensya ng gubyerno sa badyet. Nakakainsulto sa publiko ang 
lantarang panloloko. Sa likwidasyon ng pondo, lumabas na namili ang 
mga ahensya ng mga gamit medikal at pati mga computer sa mga 
hardware store, ibinibigay ang alawans ng mga health workers sa mga 
taong hindi nagtatrabaho at malaking kabulastugan ang nagpapa- 
catering ng pagkain para sa mga virtual na pulong. Nabisto rin ang 
iregular na sistema ng pasahod sa tatlong malalaking ospital, kabilang 
ang Ospital ng Palawan, at Culion Sanitarium and General Hospital 
ng MIMAROPA. 

Umaalingasaw din ang kabulukan at pagkaganid sa pera ng mga 
pinuno ng NTF-ELCAC na nakulangan pa sa pondo ng ahensya na 
P19.1B at nangingialam sa paggamit ng pondo ng mga ahensyang 
TESDA, DSWD at National Commission on Indigenous Peoples. 
Itinatago sa mga walang kwentang aktibidad na workshop, pekeng 
livelihood grant at pabuya sa “pagsuko” ang ibinubulsang pera ng mga 


berdugong heneral na ulo ng anti-komunistang task force. 


Walang pagsidlan ang galit ng taumbayan sa kawalanghiyaan ng 
rehimen na kurakutin ang pondo sa gitna ng pandemya at kasalatan ng 
mayorya. Kaya naman sa pagsasapubliko ng panukalang pambansang 
badyet sa 2022 na P5.024 trilyon, malakas na panawagan ang 
paglalaan ng mas malaking badyet sa serbisyong panlipunan at 
pagbabantay sa mga pinaglalagakan ng pondo. Kapuna-puna ang 
pagbibigay ng malaking pondo sa DPWH (P686.1 B) gayong ipinakita 
sa mga nakaraang taon na hindi nito nakukumpleto ang mga 
proyektong nakatakda rito. Sa kabuuan, may inilaang P1.18 trilyon 
sa imprastraktura na halos kasinglaki ng pinagsamang badyet para 
sa sektor ng kalusugan at edukasyon kapwa sa basic at tertiary level. 
Hungkag din ang deklarasyong prayoridad ang pagtugon sa COVID-19 
dahil 496 lang ng higit P5 trilyong piso ang inilaan dito. Tuloy din ang 
pagdadagdag sa badyet ng NTF-ELCAC, mula sa dating P19 bilyon 
tungong P28 bilyon. 


Tinagurian ng DBM na pondo para sa “legacy” ng rehimeng Duterte 
ang badyet sa 2022. Saktong-sakto nga ito sa “legacy” ng korapsyon, 
pambubusog sa militar, pagtupad sa interes ng mga kroni at 
pagpapabaya sa bayan na nagmarka sa panunungkulan ni Duterte. 


Ang pagpapalobo sa badyet sa imprastraktura at gera kontra-terorismo 

ay mga pamamaraan para madaling nakawin ng mga burukrata ang 
pondo at magamit sa eleksyong 2022. Sa kabilang panig, tinitipid at 
binabawasan ang pondo para sa agrikultura, edukasyon, kalusugan at 
pagtugon sa pandemya. Ang masahol, maliit na nga ang badyet para 


sa mga serbisyo ay winawaldas at ninanakaw pa ng mga burukrata. 


Matindi ang kahingian na itulak ang imbestigasyon at prosekusyon 
sa mga kaso ng korapsyon kahit sa balangkas ng reaksyunaryong 
batas. Gumugulong na sa Senado at Mababang Kapulungan ang ilang 
resolusyon hinggil dito, subalit hindi maaaring magkampante ang 
bayan. Ang kasalukuyang pagbabantulot ni Ombsudsman Samuel 
Martires na patawan kahit man lang ng pansamantalang suspensyon 
ang nuknukan nang sinungaling na si DOH Sec. Francisco Duque 
lll ay tanda ng absolutong proteksyon ng rehimen sa kanyang mga 
tauhan. Higit pa rito, tigas-mukhang ipinagtatanggol ni Duterte si 
Duque habang sinisindak ang COA na gumagawa lang ng trabaho nito. 
Pangitang natatakot ang naghaharing pangkat na ang pagpapanagot 
sa isa ay maaaring humantong sa pagpapanagot sa lahat, kabilang ang 


punong kurakot na si Duterte. 


Upang matiyak na magbabayad ang mga gahaman, kailangang 
ipamalas ng taumbayan ang kanilang matinding pagnanais para sa 
hustisya. Hindi dapat tantanan ang panawagan para sa pagpapatalsik 
kina Duterte, Duque at kanilang mga kasapakat. Abutin ang lahat ng 
pwersang panlipunan na galit sa mga kurakot at maging mapanlikha 
sa pagpapakilos sa malawak na kilusang kontra-korapsyon sa 
mga lansangan, social media, korte at iba pang larangan. Huwag 


magpakupot sa mga ligal na balakid at tandaang sa kasaysayan, 

mamamayan ang naghatol na guilty sa mga notoryus na magnanakaw 


tulad ng pamilyang Marcos, Gloria Arroyo at si Joseph Estrada. 


Umiigting ang panlipunang ligalig sa mga nalalabing buwan ni 
Duterte bunsod ng pagkakalantad ng kahindik-hindik na kurapsyon 
sa gitna ng pandemya. Lumalawak ang kilusang masa para sa 
pagpapanagot at pagpapatalsik kay Duterte. Higit na nahihiwalay 
ang kinamumuhiang paksyong Duterte kaya't desperado itong 
nangangapit-tuko sa kapangyarihan. Marapat na kumilos ang lahat 
ng mga rebolusyonaryong pwersa upang buklurin ang buong bayan 
at tipunin ang lakas na magbabagsak sa numero unong kaaway ng 


sambayanang Pilipino--ang mandarambong na rehimeng Duterte. 

WP5S AT 
PAMBANSANG 
SOBERANYA 


Wakasan ang paghahari ng imperyalismong US 
at ipatupad ang isang tunay na nagsasariling 
patakarang panlabas sa Pilipinas 


Nobyembre 12, 2016 


alulugod ang rebolusyonaryong kilusan sa patuloy na 
pagtindig ni Rodrigo Duterte laban sa panghihimasok ng 
imperyalismong US. Naiiba ito sa naging pangkaraniwan nang 
larawan ng pangangayupapa ng naging pinuno ng mga nagdaang 


rehimeng nanungkulan sa Gubyerno ng Pilipinas (GPH). 


Gayunman, sa kabila ng mga anti-US na deklarasyon ng gubyernong 
Duterte, nananatili pa rin ang kamay ng imperyalismong US sa iba't 
ibang aspeto ng lipunang Pilipino. Dumadaloy ito sa mga di pantay na 
kasunduan tulad na lamang ng Visiting Forces Agreement, Enhanced 


Defense Cooperation Agreement at Mutual Defense Treaty. Wala 

pang ipinagbabago ang mga neoliberalistang patakarang pang- 
ekonomya ng bansa at patuloy na hinahadlangan ang pagpapatupad 
ng tunay na repormang agraryo at pambansang industriyalisasyon na 


magpapaunlad sa pambansang ekonomya. 


Maging sa burukrasya-militar-pulisya, nananatili ang mga elementong 
tapat sa imperyalismong US. Isa sa mga tampok na pangyayari 
ang marahas na dispersal sa mga progresibong organisasyon ng 
pambansang minorya sa kanilang inilunsad na kilos-protesta sa US 
Embassy noong Oktubre 19. Halos ikamatay ng ilang raliyista ang 
madugong dispersal sa kanila ng mga pulis mula sa Manila Police 
District. Ipinamalas ng mga pulis ang labis na pagpapakatuta sa US 
sa labis-labis na pananakit sa mga nagpoprotesta--mula sa pamamalo 
ng mga batuta, panghahampas ng kanilang mga kalasag, pananagasa 
ng isang police mobile hanggang sa iligal na pag-aresto at detensyon 
sa ilampung raliyista. Mas inalala pa ng mga pulis kung may mukha 
pa silang ihaharap sa embahada sa halip na makiisa sa panawagan 
ng mga pambansang minorya at iba pang progresibong organisasyon 
laban sa nagpapatuloy na interbensyon ng US sa mga internal na 


usapin sa bansa. 


Kabi-kabila rin ang mga batikos sa anti-US na tindig ni Duterte habang 
pinalalakas ang anti-China at pro-US na propaganda. Nagpapatuloy 
ang Oplan Bayanihan na hinulma sa sagadsaring kampanyang 
kontrarebolusyon na US Counterinsurgency Guide. Kaya naman sa 
kabila ng deklarasyon ng unilateral ceasefire ng National Democratic 
Front of the Philippines (NDFP) at GPH, nagpapatuloy ang operasyon 
ng mga pwersang panseguridad ng estado sa iba't ibang larangan sa 


buong bansa. Nagpapatuloy ang pamamaslang, iligal na pag-aresto at 

detensyon, pagkakampo sa mga institusyong sibil at militarisasyon. 
At kung magtutuluy-tuloy pa ito ay hindi malayong mangyari ang 
pananabotahe sa usapang pangkapayapaan sa pagitan ng NDFP at 
GPH. 


Suportado ng NDF-Southern Tagalog ang anti-US na mga tindig ng 
gubyernong Duterte. Naninindigan ang NDF-ST na hindi dapat maging 
alipin ng alinmang dayuhang bansa ang Pilipinas sa larangan man ng 


ekonomya, pulitika at militar. 


Sa kasalukuyang yugto ng usapang pangkapayapaan, sinusuportahan 
ng NDF-ST ang pagpapatupad ng isang malayang patakarang 
panlabas kung saan matitiyak na hindi nayuyurakan ang pambansang 
patrimonya. Kaugnay nito, nananawagan ang NDF-ST sa gubyernong 
Duterte na ibasura at wakasan na ang lahat ng mga di pantay na 
kasunduan sa pagitan ng Pilipinas at imperyalismong US at iba 
pang dayuhang bansa. Higit pa, nananawagan ang NDEF-ST sa buong 
sambayanang Pilipino na paigtingin ang pambansa-demokratikong 
pakikibaka upang ipagtanggol ang pambansang soberanya at 


teritoryal na integridad ng Pilipinas. 

Duterte: Makabagong makapili, hibang at taksil 
sa bayan 


Hunyo 6, 2019 


antarang kataksilan at tuwirang pagbebenta ng kasarinlan 
at soberenya ng bansa sa China ang pinakahuling pahayag ni 
Duterte na pahihintulutan niya ang mga mangingisdang Chino 
na makapangisda sa ating teritoryo at exclusive economic zone 
(EEZ) dahil diumano “sila'y mga kaibigan”. Dapat lang itong itakwil 
at mariing kondenahin ng taumbayan dahil ito'y hakbangin ng isang 


taksil at taong walang katiting na pagmamahal sa bayan. 


Sukdulan na ang paninikluhod ni Duterte sa bansang China. Wala 
siyang pakialam na ang kanyang ginagawang pagpapahintulot sa 
China na makapangisda sa loob ng teritoryo ng bansa, na ayon sa 
mga eksperto sa batas, ay labag sa Konstitusyon ng Pilipinas. Ang 
higit na mahalaga para kay Duterte ay ang mapanatiling maganda 
ang relasyon sa China kapalit ng mga ayuda na maaari pang makuha 
sa China sa anyo ng pagpapautang nito sa bansa--mga pautang na 
magiging gatasan ng burukratikong korupsyon ng pangkating Duterte. 
Kaya hindi pa nasapatan si Duterte sa naunang niyang pahayag na 
isang “maliit na aksidente sa karagatan” ang nangyaring pagsagasa 
ng barkong Chino sa sasakyang-dagat ng mga mangingisda mula sa 
San Jose, Mindoro Occidental bilang pagtataggol sa bansang China. 


Ngayon naman ay malinaw na pinagkakalooban pa niya ng pabuya 

at lisenya ang mga dayuhang Chino na malayang makapangisda 
sa teritoryo at dambungin ang yamang-dagat na saklaw ng EEZ ng 
Pilipinas. Ito'y napakalaking insulto sambayanang Pilipino at sa 
mga Pilipinong mangingisda na naging biktima ng mga panggigipit 
at pagtataboy ng China sa mismong teritoryo ng bansa. Walang 
kahihiyang ipinagkakaloob na ni Duterte sa China ang likas na yaman 
ng karagatan ng bansa na dapat walang ibang maaaring umangkin at 


makinabang kundi ang mga mamamayang Pilipino. 


Sa mga pahayag ni Duterte, nagmistulang maliit na enkargado 
ni Xi Jinping si Duterte ng Pilipinas sampu ng mga alipures niya sa 
gabinete at Kongreso. Lubusan nang nawalan ng pag-asa ang bansa 
na mapakinabangan pa ang mga teritoryo nito sa West Philippine 
Sea, partikular ang sovereign rights sa exclusive economic zone 
nito na naipanalo ng Pilipinas laban sa China sa Permanent Arbitral 
Court na nakabase sa The Hague, Netherlands kaugnay sa United 
Nations Convention on the Law of the Sea (UNCLOS). Isinuko at 
binalewala na ni Duterte ang anumang naging tagumpay ng Pilipinas 
sa paggigiit at pagtatanggol ng teritoryo at soberenya ng bansa laban 


sa panghihimasok at agresyon ng bansang China. 


Nananawagan ang NDF-ST sa lahat ng mga makabayan, progresibo, 
patriotiko at nagmamahal sa bayan na magkaisa at kumilos para 
ipagtanggol ang integridad ng teritoryo at pambansang soberenya 
ng bansa laban sa kataksilan ng gubyernong Duterte. Nananawagan 
din kami sa mga natitira pang mga matitinong opisyal ng AFP at PNP 
na tumindig at pumanig sa taumbayan sa makabayan at patriotikong 


adhikain nitong ipagtanggol ang teritoryo at pambansang soberenya 


Hinggil sa mga mahahalagang pambansang isyu| 175 


ng bansa mula sa lantarang panghihimasok at agresyon ng mga 


imperyalistang kapangyarihang tulad ng US at China. 


Wala na sa katinuan si Duterte. Wala na siyang karapatan pang 
manatili sa pwesto dahil siya ang makabagong Makapili ng panahon 
at may hawak ng titulong nangungunang taksil sa bayan. Dapat 
lang siyang itakwil at kapootan ng taumbayan, ng mga kasundaluhan 
at kapulisan na may natitira pang pagmamahal sa bayan. Kailangan 
nang mapatalsik si Duterte sa kapangyarihan. Ang kanyang ikinikilos 
ay lantarang anti-Pilipino at malinaw na gumagampan siya ng papel 
bilang nangungunang abugadong tagapagtanggol ng gubyernong 
Chino mula sa mga nagawa nitong mga kaso at krimen sa bansang 
Pilipinas. Marami pang magagawang kataksilan at pinsala sa bayan si 


Duterte hanggat siya'y nasa kapangyarihan. 

Pagkakaloob ng absolute pardon ni Duterte kay 
Pemberton, kataksilan sa bayan at paninikluhod 
sa imperyalismong US 


Setyembre 7, 2020 


inokondena ng National Democratic Front-Southern Tagalog 
ang panibagong kataksilan ni Rodrigo Roa Duterte sa bayan 
matapos nitong pagkalooban ng “absolute pardon” ang 
sundalong Amerikanong si Marine Lance Corporal Joseph Scott 
Pemberton na nahatulan noong Disyembre 2015 ng 6-12 taong 
pagkakakulong dahil sa pagpatay sa ating kababayan na si Jennifer 


Laude, isang transgender woman, noong taong 2014. 


Garapalan at walang kahihiyang ipinagkaloob ni Duterte ang 
absolute pardon kay Pemberton habang dinidinig sa kasalukuyan 
ang nakahapag na motion for reconsideration ng pamilya ni Jennifer 
Laude sa sala ni Judge Roline Ginez Jabalde ng Olongapo RTC Branch 
74 kaugnay sa kanyang naunang kautusan na agarang palayain si 
Pemberton. Kung matatandaan, nagpalabas ng kautusan si Judge 
Jabalde na palayain si Pemberton, kahit hindi pa nito natatapos 
pagsisilbihan ang 12 taong maksimum na pagkakakulong , dahil ayon 
sa huwes kwalipikado si Pemberton ng Good Conduct Time Allowance 
(GCTA) batay sa pinakita nitong “good behavior” habang nakakulong 
sa isang detention facility sa Kampo Aguinaldo nang mahigit sa 5 


taon. Ngunit sa bahagi ng pamilya ni Jennifer Laude, kanilang iginigiit 

na hindi kwalipikado si Pemberton na pagkalooban ng GCTA dahil sa 
nag-iisa lang itong nakakulong sa isang air-conditioned at maalwang 
kulungan at patuloy na tinatamasa ang iba pang mga prebilihiyo ng 
isang sundalong Amerikano sa ilalim ng kasunduan sa Visiting Forces 
Agreement (VFA) ng Pilipinas at ng United State of America (USA). 
Iginigiit din ng pamilya na suspendido ang pagpapatupad ng GCTA 
dahil sa isinasailalim pa sa rebyu ng DOJ ang Implementing Rules and 
Regulations (IRR) nito matapos pumutok ang kontrobersya sa mga 
katiwalian sa Bureau of Corrections (BUCOR) sa pagpapatupad ng 
GCTA na maging ang rapist at mamamatay-taong si ex-Mayor Antonio 


Sanchez ng Calauan, Laguna ay muntik nang mapalaya. 


Sa ginawang ito ni Duterte, wala nang anumang saysay ang mosyon 
ng kampo ng pamilyang Laude para madinig pa ang kanilang apela sa 
korte. Dahil sa absolute pardon ang pinagkaloob ni Duterte, wala nang 
sagabal at agaran nang mapapalaya si Pemberton sa pagkakakulong 
at maibabalik na ang kanyang mga karapatang sibil at pulitikal. 
Sinupalpal din ni Duterte ang nakatakda sanang paghahain ng 
Department of Justice (DOJ) at Office of the Solicitor General (OSG) 
ng kanilang sariling “motion for reconsideration” bilang pagtutol 
sa naging kautusan ni Judge Jabalde na agarang pagpapalaya kay 


Pemberton alinsunod sa GCTA. 


Ang pagkakaloob ng absolute pardon ni Duterte kay Pemberton ay 
maituturing na inhustisya para sa pamilya ng mga Laude at kataksilan 
sa mamamayang Pilipino. Ito'y malinaw na pagyurak sa demokrasya at 
pambansang soberenya ng bansa, tuwirang pagyukod at pagpapakita 


ng pasistang rehimen kung gaano kalalim ang kanyang pagiging tuta 

at sunod-sunuran sa mga dikta at imposisyon ng imperyalismong 


Amerikano sa bansa. 


Nasa kasukdulan na ang pagiging anti-mamamayan at pro- 
imperyalista ni Duterte. Sa pagyukod sa kagustuhan at kahilingan ng 
imperyalistang kapangyarihang Amerikano, binigyan ni Duterte ng 
importansya na mapalaya ang isang kriminal na dayuhang sundalo 
habang patuloy na isinasantabi ang kapakanan ng libo-libong 
nagdurusa sa mga nagsisiksikang bilangguan na kinaroroonan ng 
mga bilanggong pulitikal (na biktima ng mga gawa-gawang kaso ng 
reaksyunaryong estado), ng mga matatandang deka-dekada nang 
nakakulong, mga may malulubhang karamdaman at mga mahihirap 
na nakulong dahil sa tiwaling sistema ng hustisya na umiiral sa bansa. 
Sila kung tutuusin ang karapat-dapat na mapalaya sa pamamagitan ng 
presidential pardon o pansamantalang mapalaya batay sa makataong 
kunsiderasyon upang mailayo sila sa panganib at bulnerabilidad na 


mahawaan ng nakamamatay na sakit na Covid-19. 


Sa kabila ng katotohanang ito, garapalan pang iginigiit ni Duterte ang 
kanyang desisyon na bigyan ng absolute pardon si Pemberton bilang 
pagsunod sa patas na pagpapatupad sa GCTA. Para kay Duterte, hindi 
patas kay Pemberton kung hindi ito mabebenipisyuhan ng GCTA. 
Patunay na mas binibigyang pabor ng batas ni Duterte ang kapakanan 


ng mga dayuhan kaysa sa kapakanan ng mga Pilipino. 


Siguradong may kundisyon at kapalit mula sa imperyalistang 
Amerikano ang pagkakaloob ng absolute pardon ni Duterte kay 
Pemberton. Isa na rito ang agarang pagpapatupad sa delivery ng S2 


bilyong halaga ng attack helicopters and ammunition at panibagong 

military assistance fund ng gubyernong Trump para sa kontra 
rebolusyonaryong digma ng pasistang rehimen laban sa CPP-NPA- 
NDFP. Kailangan ni Duterte ang karagdagang pondong militar para 
sa imbing ambisyon nitong wakasan ang “insurehensya” sa bansa sa 
pagtatapos ng kanyang termino sa Hunyo 30, 2022. Bangkarote ang 
gubyernong Duterte at kailangan niya ng karagdagang halaga labas pa 
sa 21 bilyong pisong badget na pinagkaloob niya sa National Task Force 
to End Local Communist Armed Conflict (NTF-ELCAC) para sa 2021. 
Hahabulin din ni Duterte na mapunuan ang nabawas sa pondo ng AFP 
at PNP na inilaan sa pagharap at paglaban ng kanyang gubyerno sa 
Covid-19 sa pamamagitan ng makukuha nitong tulong militar mula sa 


gubyernong Trump ng USA. 


Ang pagsunod ni Duterte sa dikta ng amo nitong US na bigyan 
ng absolute pardon ang kriminal na sundalong Amerikanong si 
Pemberton ay patunay sa seryoso si Duterte na panumbalikin ang 
pagpapatupad sa VFA matapos ang ginawa nitong drama noong 
nakaraan taon sa pansamantalang pagsuspinde sa implementasyon 
ng VFA. Muling ibinubukas ni Duterte ang malayang pagpasok ng mga 
dayuhang sundalong Amerikano sa bansa at sa inaasahang lansakang 
paglabag ng mga ito sa karapatang pantao ng mga Pilipino at sa ating 
pambansang soberenya dahil sa tuwirang paglahok nito sa paglaban 
sa terorismo at sa “kontra-insurehensyang digma” na pinatutupad ng 


pasistang rehimeng US-Duterte laban sa CPP-NPA-NDFP. 


Wala na talaga sa katinuan si Duterte. Kung ano ang gusto niyang 
mangyari ay siyang masusunod. Wala siyang pakialam, tutol man 
ang malawak na sambayanang Pilipino at internasyunal na opinyong 
publiko sa kanyang mga pinag-gagagawa tulad ng kanyang madugong 

huwad na kampanya sa iligal na droga, mga pamamaslang o 
extrajudicial killings, maramihang paglabag sa karapatang pantao, sa 
malawakang pagtutol ng sambayanang Pilipino at internasyunal na 
komunidad sa anti-terorismong batas na Anti-Terrorism Act of 2020 o 
RA 11479 at sa mga kabiguan at kapalpakan ng rehimeng Duterte sa 
pagharap at paglaban sa Covid-19. 


Habang patuloy na nasa kapangyarihan si Rodrigo Roa Duterte 
marami pa siyang magagawang kataksilan, kabuktutan, maidudulot 
na kapighatian at pinsala sa sambayanang Pilipino. Walang ibang 
pagpipilian ang sambayanang Pilipino kundi ang patuloy na 
kumilos at mangahas na lumaban upang wakasan ang pasistang 
paghahari ng rehimeng US-Duterte. Masikhay na isagawa ang iba't 
ibang anyo ng mga pagkilos sa paraang ligal, iligal, armado at di- 
armado. Kinakailangang maabot at magkaroon ng katuparan ang 
pagbubuklod-buklod ng pinakamalawak na hanay ng mamamayan na 
lalaban at magtulong tulong para pabagsakin sa pwesto si Duterte sa 


pinakamaagang panahong magagawa. 

Ipagtanggol 8ang soberanya at teritoryal 
na integridad ng bansa! Kondenahin at 
labanan ang lantarang pang-aagaw ng China 
sa teritoryo ng Pilipinas sa West Philippine Sea! 


Marso 27, 2021 


ariing kinokondena ng NDF-ST ang gubyernong Duterte sa 
kawalan nito ng kongkretong aksyon para itaboy at paalisin 
ang mga sasakyang pandagat ng China na malinaw na nasa 


loob ng teritoryo ng bansa. 


Matatandaan na simula pa noong Marso 7, 2021 ay namataan na ng 
Western Command ng AFP na nakabase sa Palawan ang nasa mahigit 
sa 200 sasakyang pandagat ng China ang pabilog na nakahilera sa 
karagatan ng Julian Felipe Reef, 175 nautical miles kanluran ng Bataraza, 
Palawan at nasa loob ng 200 nautical miles na exclusive economic zone 
(EEZ) at extended continental shelf ng Pilipinas. Ang pagpasok ng mga 
sasakyang pandagat ng China sa loob ng karagatan ng Julian Felipe Reef 
(JFR) ay maituturing na tahasang “agresyon” sa pambansang soberenya 
at pagyurak sa integridad ng teritoryo ng Pilipinas na hindi dapat 


pinalalampas at marapat lang kondenahin ng sambayanang Pilipino. 


Ang presensya ng mga sasakyang pandagat mula China sa JFR ay 
patunay na patuloy na nilalabag ng China ang desisyon ng Permanent 
Court of Arbitration ng United Nations Convention on the Law of the Seas 
(UNCLOS) noong Hulyo 2016 na pumapabor at kumikilala sa mga lugar 
na pag-aari ng bansa sa West Philippine Sea (WPS), kabilang ang JFR, 

bilang teritoryo at saklaw EEZ ng Pilipinas. Binasura din ng nasabing 
desisyon ng UNCLOS ang mga inaangking teritoryo ng China sa WPS 


alinsunod sa kanilang mapang 9 Dash Line. 


Naniniwala ang NDF-ST na walang ibang intensyon ang pagparada ng 
mahigit sa 200 sasakyang pandagat ng China na pinaniniwalaang lulan 
ang mga maritime militia ng People's Liberation Army (PLA) sa bahura 
ng JFR kundi ang okupahin at mang-agaw ng teritoryo. Kahalintulad 
ito sa ginawa nilang estratehiya sa pagpwesto at pag-agaw sa Mischief 
Reef noong 1995, ayon sa pahayag sa midya ni dating hukom ng Korte 
Suprema na si Antonio Carpio. Ito'y panimulang paghahanda para sa 
pagtatayo duon ng mga istruktura tulad ng ginawa nila sa Mischief Reef, 
dagdag pa niya. Ang Mischief Reef ay bahagi ng extended continental 
shelf ng Pilipinas na kabilang sa napanalunan ng bansa sa Permanent 
Arbitral Court ng UNCLOS noong Hulyo 2016. Sa ngayon, ang Mischief 
Reef ay tinayuan ng China ng 550 ektaryang air and naval outpost para 


sa gawaing sarbeylans nito sa WPS. 


Malinaw ang layunin ng bansang China, palawakin pa ang kanilang 
saklaw na teritoryo sa WPS para sa layuning pang-ekonomya, pampulitika 
at militar. Dadambungin at pagsamantalahan nito ang likas na yamang 
mineral, langis, isda at iba pang yamang dagat na matatagpuan sa 
WPS na saklaw ng Pilipinas para lalong bundatin sa yaman ang mga 
malalaking burgesya komprador at burukrata kapitalista ng bansang 
China. 


Bakuna kapalit ng bahura? 


Hanggang sa kasalukuyan, kahit nagpadala na ng diplomatic protest 
ang bansa sa China, matigas pa rin ang pusisyon ng huli na walang 

mali kung naruon man ang mga sasakyang pandagat nila dahil pag- 
aari nila ang lugar. Iginigiit nila na bahagi ito ng tinawag nilang Niu'e 
Jiao ng Nansha Qundao ng China. Sa simula, una nilang idinahilan 
ang masamang panahon kung bakit naobligang magpuntahan sa JFR 
ang mga sasakyang pandagat nila. Itinanggi din ng China na hindi 
mga maritime militia ng PLA bagkus mga mangingisda ang lulan ng 
mga naruong sasakyang pandagat. Subalit hindi na mahalaga kung 
mga mangingisda man o maritime militia ang lulan ng mga sasakyang 
pandagat. Ang usapin ay kailangang lumayas sila sa teritoryo ng bansa 
at bayaran ang lahat ng mga kinulimbat at nasira nilang yamang-dagat 


sa saklaw ng teritoryo ng Pilipinas sa WPS. 


Sinangkalan din ngayon ng bansang China ang donasyon nitong 1 
milyong Sinovac Vaccine sa bansa habang patraydor na ipinupwesto 
ang mga sasakyang pandagat nito sa karagatang saklaw ng Pilipinas. 
Ginagamit nila ang donasyong bakuna para palambutin ang magiging 
reaksyon ng gubyernong Duterte sa kanilang ginagawang agresyon 
sa WPS. Malaki ang hinala na ang embahada ng China sa bansa ang 
iligal na nagpuslit ng bakunang gawa ng Sinophram na naunang nang 
ipinanturok sa mga kagawad ng Presidential Security Group (PSG), 


ilang gabinete at senador noong Setyembre 2020. 
Lampang rehimen sa harap ng pang-aagaw ng China 


Wala sa prayoridad ni Duterte at AFP ang pagtatanggol sa bansa laban 
sa mga panghihimasok at pang-aagaw ng mga dayuhan, partikular 
ng China, sa ating mga teritoryo. Napakaliit ng pwersa ng AFP na 
nakatalaga sa pagtiyak sa seguridad ng teritoryo ng bansa laban sa 


mga manghihimasok. Labis ang tuon ng pansin ni Duterte at ng AFP sa 

“internal na banta sa seguridad ng bansa” tulad sa pagpapatupad ng 
madugong kontra-droga, anti-terorista at anti-mamamayang “kontra- 
insurehensyang gera” kaysa ang matamang pagbibigay pansin sa mga 
panlabas na banta sa seguridad at pagtatanggol sa teritoryo ng bansa 


mula sa unti-unting pangangamkam dito ng bansang China. 


Ang programang modernisasyon ng AFP at PNP ay pangunahing 
nakatuon para supilin at labanan ang panloob na banta sa seguridad 
ng mga reasyunaryong uri at ng pasistang estadong nagtatanggol 
dito. Nakatutok sa ulo ng mamamayang Pilipino ang mga armas at 
makabagong kagamitang pandigma ng AFP at PNP sa halip na gamitin 
ito para igiit at ipagtanggol ang pambansang soberenya at integridad 


ng mga teritoryo ng Pilipinas. 


Matapang lamang si Duterte pagdating sa mamamayang Pilipino 
subalit sukdulan ang pagiging duwag sa bansang China. Umaapaw ng 
mga maaanghang na salita, pagbabanta ng pagpatay, mga pananakot 
at kalupitan ang kanyang mga ipinapahayag sa publiko laban sa mga 
mamamayang Pilipino pero masyadong maingat at kalkulado ang mga 
hakbang at pahayag niya pagdating sa gubyernong China. Laging nasa 
depensibo at patalong pusisyon kung pumostura sa harap ng lantarang 
agresyon ng bansang China sa mga teritoryo ng bansa sa WPS para 
maiwasang maantagonisa ang China at malagay sa alanganin ang 
ayuda at utang na pinagkakaloob nito sa bansa para tustusan ang mga 
ambisyosong proyekto sa ilalim ng programang Build, Build, Build ng 


kanyang gubyerno. 

Kolektibong paglaban ang tanging daan 


Makatwiran lamang ipanawagan ng taumbayan ang pagpapatalsik kay 
Duterte sa kapangyarihan dahil sa pagiging traydor sa bayan,pagiging 
pabaya sa buhay at kapakanan ng mamamayang Pilipino, pagiging 
inutil at kawalan nito ng kakayahang labanan ang Covid-19 at 
kabiguang ipagtanggol ang pambansang soberenya at integridad 
ng teritoryo ng Pilipinas sa WPS mula sa lantarang agresyon at 


panghihimasok ng bansang China. 


Nananawagan ang NDF-ST sa lahat ng mga makabayan at patriotikong 
Pilipino na magbuklod-buklod para ipagtanggol ang pambansang 
soberenya at patrimonya laban sa lantarang agresyon at pang-aagaw 
ng bansang China sa mga teritoryong kinikilala ng internasyunal 
na komunidad na pag-aari ng Pilipinas sa WPS. Higit na kailangan 
ngayon ang malakas na tinig ng mamamayang Pilipino upang igiit 
sa gubyernong Duterte na magpatupad ng mga kongkretong aksyon 
para itaboy ang mga sasakyang pandagat mula sa China na matagal 
nang nasa loob ng teritoryo ng bansa sapul Nobyembre 2020. Hindi na 
nakasasapat ang kinagawian ng gubyernog Duterte, sa pamamagitan 
ng Department of Foreign Affairs (DFA), ang paghahain ng note verbale 
at diplomatic protest sa ginagawang lantarang agresyon ng bansang 
China. Kailangan ang ibang aksyon na hindi naman hahantong 
sa paghahamon ng gera laban sa China. Maraming magagawang 
paraan ang sambayanang Pilipino para igiit nito ang kasarinlan at 
soberenya ng bansang Pilipinas. Ganunpaman, bilang mga Pilipinong 
nagmamahal sa bayan, dapat din nitong paghandaan ang anumang 
gerang agresyon na maaaring ilunsad ng bansang China at iba pang 


imperyalistang kapangyarihan tulad ng USA sa hinaharap. 

Malinaw ang paninindigan ng NDFP na handa itong itransporma 
ang nagaganap na gerang sibil sa bansa tungong pambansang gera 
sa pagtatanggol laban sa tuwirang agresyon at panghihimasok ng 


sinumang dayuhang kapangyarihan sa bansa. 

Pagsuko sa soberanya ng Pilipinas sa West 
Philippine Sea, sukdulang kataksilan ni Duterte 


Mayo 8, 2021 


apat mariing kondenahin ang pagturing ni Duterte na isang 
walang kwentang papel na dapat ibasura ang paborableng 
desisyon ng arbitral tribunal ng Permanent Court of Arbitration 
noong 2016 na kumikilala sa soberanya ng Pilipinas sa teritoryo at 
exclusive economic zone (EEZ) ng bansa sa West Philippine Sea (WPS) 
alinsunod sa United Nations Convention on thel Law of the Seas 
(UNCLOS). Walang kapatawarang pagtataksil at pagkakanulo ito sa 


pambansang interes ng mga Pilipino. 


Ang karuwagan at paninikluhod ni Duterte sa China ay humantong 
sa ganap na pagsuko ng soberanya ng Pilipinas sa 8096 ng EEZ ng 
bansa sa WPS na sinasakop at nasa loob ng 9-dash line ng China. Sa 
deklarasyon ni Duterte na “pag-aari ng China ang inaangking teritoryo 
sa WPS,” walang kahihiyang inuulit lamang ni Duterte ang walang 
sinalalayang ligal at istorikal na batayan ng pag-angkin ng China sa 
kalakhan ng South China Sea alinsunod sa inimbento nitong 9-dash 
line. Sa katunayan, ang paborableng desisyon ng arbitral tribunal ay 
nagbasura sa 9-dash line at anito, “walang ligal na batayan ang pag- 
angkin ng istorikal na karapatan ng China sa rekurso sa loob ng 9-dash 
line at nilalabag nito ang soberanyang karapatan at hurisdiksyon ng 


Pilipinas.” 

Buong linaw sa desisyon ng arbitral tribunal na sa EEZ, ang lahat 
ng istorikong karapatan, kabilang ang tradisyunal na karapatang 
mangisda, ay “pinawalang-saysay” na nang magkabisa ang 1994 
UNCLOS. Kaya ang China na may kaparehong paggigiit ng tradisyunal 
na karapatang mangisda sa EEZ ng Indonesia at Byetnam ay mariing 
tinutulan ng dalawang bansa sa parehong kadahilanan na walang 
tradisyunal na karapatang mangisda ang China sa kanilang EEZ sa 
ilalim ng UNCLOS. 


Inilagay ng desisyon ng arbitral tribunal ang Pilipinas sa di matitinag 
na pusisyon bilang may tanging soberanyang karapatan sa teritoryo 
at yamang dagat at mineral sa loob ng sariling exclusive economic 
zone. Kaya paanong magiging isang walang kwentang papel lamang 
ang paborableng desisyon ng arbitral tribunal ng Permanent Court of 


Arbitration ng UNCLOS? 


Sa isang sagadsaring taksil at bayarang papet lamang magmumula 
ang mapagkanulong deklarasyong ito. Mas lalong masahol pa, 
kung mismong sa bibig ng presidente ng Pilipinas na sumumpang 
ipagtatanggol ang soberanya at teritoryo ng Pilipinas magmumula ang 
mga pahayag na ito. Hinigitan pa ni Duterte ang pusisyon ni Xi Jinping 
kung saan hindi kinilala ng China ang kautusan ng arbitral tribunal 
subalit hindi itinuring ng China na basurang papel lamang ang huli. 
Ito ay kasukdulan ng pagtataksil at pagkakanulo sa pambansang 
interes ng sambayanang Pilipino. Si Duterte ay mistulang isang 
payasong upisyal ng gubyernong Xi Jinping na nagsasalita alinsunod 
sa pambansang interes ng China at hindi ng Pilipinas para maglangis 


at kunin ang pabor ng huli. 


Hinggil sa mga mahahalagang pambansang isyu | 189 


Ang pagdambong ng China sa yamang dagat ng EEZ ng Pilipinas ay 
hindi katumbas ng 1 milyong donasyong bakuna ng China sa Pilipinas. 
Tinatayang hinahakot ng China ang 3,240 metriko toneladang isda 
kada araw o 3 milyong metriko tonelada sa isang taon na katumbas ng 
P300-bilyon halaga ng isdang nawawala sa Pilipinas o 56 bilyon taon- 
taon. Kaya paanong magkakaroon ng utang na loob ang Pilipinas sa 
China dahil lamang sa 1 milyong donasyong bakuna na nagkakalahalaga 


lamang ng 520 milyon? 


Ipinananakot ni Duterte sa mamamayan ang palasukong patakarang 
panlabas na maaaring gerahin ng China ang Pilipinas kung igigiit ng huli 
ang soberanya ng bansa sa sariling teritoryo at EEZ sa WPS alinsunod sa 
UNCLOS. Buong kataksilang nagbubulag-bulagan si Duterte sa pagsakop 
ng China sa Mischief Reef, Scarborough Shoal at sa panghihimasok sa 
teritoryo ng Pilipinas sa Spratly Islands kung saan kabilang ang Julian 
Felipe Reef at Sabina Shoal sa pinasok ng daan-daang barkong pangisda 


ng China na binabantayan ng mga maritime Chinese militia. 


Labis na umaasa si Duterte sa pangakong pautang at pamumuhunan ng 
China para ponduhan ang kanyang proyektong Build, Build, Build. Maling 
inaakala ng mga economic manager ni Duterte na maiaahon ang bansa 
sa krisis ng pandemya sa pamamagitan ng pagbubuhos ng bilyon-bilyong 
pisong pondo sa mga proyektong pang-imprastruktura para lumikha ng 
panandaliang trabaho. Pinaglalawayan ni Duterte at mga kroni ang mga 
papasok na bilyon-bilyong pisong kontrata sa imprastruktura ng China 


para sa kanilang kikbak at gawing gatasan. 


Sa harap ng pananalasa ng pandemya at malawakang kagutuman, 


hindi lamang nabigo si Duterte na bigyan ng sapat na ayuda ang mga 

nagugutom at naghihirap na Pilipino kundi tahasan pang pinagkaitan 
sila ng tuloy-tuloy na tulong ng gubyerno. Sa sarbey ng Food Nutrition 
and Research Institute (FNRI) noong Nobyembre 3-Disyembre 3, 2020, 
62.196 0 6 sa 10 sambahayang Pilipino ang nakaranas magutom nitong 
2020. Dalawang ulit na malaki ito sa sarbey ng SWS na 30.796 noong 
Setyembre 2020 o sangkatlo ng sambahayang Pilipino ang nagsabi na 


sila'y nakaranas magutom. 


Sa harap ng kakarampot na ayuda ng gubyerno, bilyon-bilyong piso 
naman ang ibinubuhos na ayuda sa mayayaman. Madalas ikatwiran 
ng mga economic manager ni Duterte na hindi kaya ng gubyernong 
maglaan ng malakihang ayudang pangkabuhayan sa mahihirap subalit 
walang kahihiyang itinutulak naman nila ang mga maka-mayamang 
hakbangin na magkakaloob ng bilyon-bilyong pisong kaluwagan sa 
malalaking negosyo sa pamamagitan ng pagbabawas sa kanilang 


binabayarang buwis. 


Itinutulak ng Corporate Recovery and Tax Incentives for Enterprises 
Act (Create Law) na pinirmahan na ni Duterte noong Marso 26 ang 
pagkaltas sa buwis ng malalaking negosyo--kung saan binawasan 
ang income tax na sinisingil sa mga korporasyon mula 3096 tungong 
2596 para sa malalaking korporasyon, at 2096 para sa mas maliliit na 


negosyo. 


Bukod sa Create, pinirmahan din ni Duterte noong Pebrero 17 ang 
Financial Institutions Strategic Transfer Act (Fist Law) para tulungan 
ang mga banko na maidispatsa ang mga di na mabayarang utang at mga 
di na kumikitang mga ari-arian sa pamamagitan ng mga insentibong 


kaltas-buwis at iba pang kaluwagan--at para hikayatin diumano ang 

mga banko na magpautang sa mga pribadong sektor na magreresulta 
sa pagsigla ng ekonomya. Subalit anong banko ang maglalaan ng 
papalaking pautang kung nagsasara at matumal ang negosyo dahil sa 
pinakamatagal na lockdown na ipinatupad ng gubyernong Duterte sa 


buoang daigdig? 


Di pa nasiyahan, agresibong itinutulak ng mga economic manager 
ni Duterte ang Guide bill na naglalayong maglagak ng P10 bilyong 
pondo sa Land Bank at sa Development Bank of the Philippines para 
ipuhunan ang pera sa tinaguriang mga “estratehikong mahahalagang 


kumpanya” na naapektuhan ng resesyon. 


Sa bawat araw na lumilipas, lalo lamang nahuhubaran ang pagiging 


anti-nasyunal at anti-demokratiko ng gubyernong Duterte. 


Habang tumatagal sa kapangyarihan si Duterte, lalo lamang titindi 
ang kagutuman at mga pagpatay sa mga inosenteng mamamayan 
na pinaniniwalaan niyang banta sa kanyang tiwali at bulok na 
gubyerno. Habang nananatili sa kapangyarihan si Duterte, patuloy 
na makapamamayagpag ang bansang China sa pangangamkam 
sa teritoryo at pandarambong sa yaman ng karagatan na bahagi ng 
teritoryo at EEZ ng Pilipinas. Nasa interes ng gubyernong Xi Jinping at 
China ang pananatili sa kapangyarihan ng papet na rehimeng Duterte 


upang suhayan ang agresibong agresyon nito sa WPS. 


Ipinagmalaki pa ni Duterte ang pangako ni Xi Jinping sa isinagawang 
bilateral na pag-uusap sa Boao State Guesthouse noong Abril 10, 2018 
na “hindi hahayaan ng China na maalis sa katungkulan si Duterte at 


poprotektahan ng China si Duterte sa anumang plano na patalsikin 

ito sa kapangyarihan.” Kaya ganito na lamang ang pagkapit-tuko ng 
rehimen sa pagtatanggol sa interes ng China sa WPS. Hindi malayong 
makialam ang gubyernong Xi sa darating na halalan sa Mayo 2022 para 
masigurong ang hahalili sa kanya sa Malacafiang ay ipagpapatuloy 


ang maka-China na tindig sa usapin sa WPS. 


Napakalaking delubyo at sakuna ang tumama sa bansa nang maging 
pangulo ng Pilipinas si Duterte. Sagad sa buto ang kanyang pagkatuta 
at ginagawang pagtatanggol sa interes ng mga imperyalistang 
kapangyarihan, lalo na ng gubyernong China, sa kapariwaraan ng 


sambayanang Pilipino. 


Nakakagalit at dapat lamang mariing itakwil ng sambayanang 
Pilipino ang pinakahuling pahayag ni Duterte na nagtuturing na 
isang kapirasong papel at nababagay lamang na itapon sa basurahan 
ang naging tagumpay ng bansang Pilipinas sa International Arbitral 
Tribunal noong Hulyo 2016 na nagpapawalang-saysay sa mga 
inaangking teritoryo ng China sa WPS ayon sa kanilang 9-dash line. 
Imbes na ipaglaban at igiit ni Duterte ang paborableng desisyon na 
nakamit ng bansa sa arbitral tribunal alinsunod sa UNCLOS, kung saan 
signatory ang China, tuluyan nang isinuko ni Duterte ang anumang 
tagumpay na nakamit ng Pilipinas sa Internasyunal na Tribunal, United 
Nations (UN) at sa mata ng internasyunal na komunidad. Mahihirapan 
na ring makakuha ang bansa ng simpatiya at suporta mula sa iba pang 
gubyerno dahil sa ginawang ito ni Duterte na maituturing na pang 
iinsulto at pagmamaliit sa naging desisyon ng Arbitral Court. Gawi ng 
isang balasubas, walang kahihiyan at kamangmangan para palabasin 
ni Duterte na inutil, walang saysay at basurang papel lamang ang 


naging desisyon ng Arbitral Tribunal, na suportado ng UN. 

Habang pinagtatawanan ang Pilipinas ng iba pang mga bansa, 
siguradong nagbubunyi naman ang gubyernong Xi ng China sa 
pinakahuling pahayag na ito ni Duterte. Mas mahalaga kay Duterte 
ang pangakong pautang at kakarampot na tulong mula sa China kaysa 
ipagtanggol at pangalagaan ang integridad ng teritoryo ng bansa at 


EEZ sa WPS laban sa lantarang pananakop ng China. 


Lalong binigyan ni Duterte ng lisensya ang bansang China na 
ipagpatuloy ang kanilang iligal na pagtatayo ng mga istrukturang 
militar sa mga isla at bahurang saklaw ng EEZ ng bansa sa WPS. 
Ganundin, tahasan nitong pinahihintulutan ang China na patuloy 
na samsamin ang yamang karagatan ng bansa sa West Philippine 
Sea na kung tutuusin ang mga Pilipino ang may solong karapatang 


makinabang. 


Sa harap ng maraming krimen at walang kapatawarang kataksilan 
ni Duterte sa bayan, marapat na magpunyagi ang taumbayan 
na palakasin ang hanay at kumilos para agarang mapatalsik sa 
kapangyarihan si Duterte. Sa bawat araw na itatagal ni Duterte sa 
Malacafiang, makagagawa pa ito ng ibayong kalupitan at kataksilan 
sa bayan. Dapat ding kumilos na ang buong bayan upang pigilan ang 
patuloy na pangangamkam at panggagahasa ng China sa likas na 


yaman ng karagatan ng Pilipinas sa EEZ nito sa WPS. 


Sinusuportahan ng NDF-ST ang panawagan ng Partido Komunista 
ng Pilipinas-MLM sa pagbubuo ng pinakamalapad na nagkakaisang 
prenteng patriyotiko para ipagtanggol ang soberanya at patrimonya 
ng Pilipinas. Laging handang makipagkaisa ang rebolusyonaryong 


kilusan sa rehiyon sa mga pampulitikang grupo at pwersa alinsunod sa 

komon na hangaring ipagtanggol ang teritoryo at EEZ ng Pilipinas sa 
WPS mula sa lantarang pananakop ng China. Dapat isagawa ang iba't 
ibang tipo ng pagkilos at paglaban para ipadama sa rehimeng Duterte 
at gubyernong Xi ng China na handa at determinado ang buong bayan 
naipaglaban ang pambansang kasarinlan at teritoryal na integridad ng 
bansa mula sa mga mananakop. Ang pakikibaka ng buong bayan para 
ipagtanggol ang bawat pulgada ng teritoryo at pag-aari nito sa loob ng 
EEZ sa WPS ay bahagi ng pambansang pakikibaka para wakasan ang 
imperyalistang dominasyon at mga neo-liberal na imposisyon sa bansa 


ng imperyalistang US at China. 


Samantala, patuloy na paiigtingin ng Bagong Hukbong Bayan sa 
rehiyon ang armadong pakikibaka para bigwasan at parusahan ang 
teroristang AFP at PNP na labis ang ginagawang karahasan at kalupitan 
sa mga mamamayan ng rehiyon. Kailangang pagbayarin sila nang 
mahal sa kanilang mga nagawang karumal-dumal na krimen sa bayan. 
Marahas, matapang at mabalasik sa pagsupil sa mamamayang Pilipino 
ang AFP at PNP subalit mga duwag, bahag ang buntot at bantulot kung 
kumilos para ipagtanggol ang teritoryo at pambansang soberanya ng 
Pilipinas sa harap ng lantarang panghihimasok at pagyurak dito ng 
bansang China. Nakatuon ang pansin ng AFP at PNP sa paglulunsad 
ng kontra-rebolusyonaryong gera laban sa sariling mamamayan sa 
halip na ipagtatanggol ang bansa mula sa panlabas na banta ng mga 


dayuhang kapangyarihan. 


Malinaw na ang AFP at PNP ay protektor ni Duterte, ng reaksyunaryo 
at pasistang estado at ng interes ng mga dayuhang monopolyong 


kapangyarihan. Wala itong bahid ng pagiging makabayan at maka- 

Pilipino dahil sa simula't sapul ang dinadala nitong tradisyon at 
oryentasyon ay mersenaryo, maka-dayuhan at bilang tagapagtanggol 


ng interes ng lokal na naghaharing uri sa lipunang Pilipino. 


Sa kabilang banda, itinuturing ng malawak na masa ng sambayanang 
Pilipino ang Bagong Hukbong Bayan (BHB) bilang mga bayani at 
kanilang tunay na Hukbo. Batid nila na ang inilulunsad nitong 
Demokratikong Rebolusyon ng Bayan (DRB) sa pamamagitan ng 
matagalang digmang bayan ang tanging solusyon para wakasan ang 
matinding kahirapan at pang-aapi na matagal na nilang dinaranas 
sa ilalim ng malakolonyal at malapyudal na sistemang panlipunan sa 
bansa at halinhan ito ng isang tunay na malaya, demokratiko, maunlad 
at masaganang lipunang Pilipino. Dahil dito, patuloy na lumalawak at 
lumalalim ang tinatamasang suporta ng BHB mula sa sambayanang 
Pilipino at siyang nagsisilbing salalayan naman sa patuloy na paglakas 


at paglawak ng digmang bayan sa bansallli 

Ipagtanggol at ipaglaban ang pambansang 
soberanya at patrimonya ng Pilipinas sa West 
Philippine Sea! Ibagsak ang taksil at pahirap sa 
bayan na si Duterte! 


Hulyo 12, 2021 


ahigpit na nakikiisa ang NDF-ST sa sambayanang Pilipino 
sa paggunita sa ika-5 taong anibersaryo ng makasaysayang 
pagkakapanalo ng Pilipinas sa isinampang kaso sa 
Permanent Court of Arbitration (PCA) ng United Nations Convention on 
The Law of the Sea (UNCLOS) laban sa lantarang agresyon, okupasyon 
at pang-aagaw ng China sa mga teritoryo at karagatang saklaw ng 


Pilipinas sa Exclusive Economic Zone ng bansa. 


Kasama ng sambayanang Pilipino ang rebolusyonaryong kilusan sa 
mariing pagkondena sa kataksilan ng gubyernong Duterte sa pagsuko 
at pagbenta sa pambansang interes ng mamamayang Pilipino sa West 
Philippine Sea (WP3S) sa China. Marapat lamang singilin at papanagutin 
ng taumbayan ang walang kaparis na kataksilan ito sa bayan. Lubos 
din ang aming pakikiisa at pagsuporta sa lahat ng mga makabayan at 
patriotikong indibidwal at grupo na buo ang loob na naninidigan sa 
paglaban para igiit at ipagtanggol ang pambansang soberenya at mga 


nakamit na tagumpay ng bansa sa PCA. 


Noong Hulyo 12, 2016, limang taon na ang nakakalipas, inilabas ng 


PCA ang desisyong pumapabor sa Pilipinas at nagbabasura naman 

sa 9-Dash Line ng China. Kung matatandaan, nagsampa ng kaso 
ang gubyernong Benigno “Noynoy” Aquino Ill sa PCA laban sa China 
pagkaraan ng ilang buwan matapos maganap ang insidente ng 
“standoff” sa Scarborough Shoal (Panatag Shoal o Bajo de Masinloc) 
noong Abril 8, 2012. Nagkaroon ng “standoff” sa Panatag Shoal nang 
tangkaing hulihin ng Philippine Navy ang 8 pangisdaang Chinese dahil 
sa ginawang iligal na pagkuha ng mga corals, higanteng taklobo, at 
buhay na mga pating. Hindi nagawang hulihin ng Philippine Navy ang 
8 pangisdang Chinese dahil sa hinarangan sila ng Chinese maritime 
surveillance ships. Namagitan nuon ang bansang America sa sigalot 
ng Pilipinas at China at pinagkasundo ang dalawang panig na kapwa 
lisanin ng kani-kanilang mga barko ang Panatag Shoal. Tumupad ang 
Pilipinas sa kasunduan subalit tusong hindi tumalima ang bansang 
China. 


Mula nuon hanggang sa kasalukuyan patuloy ang ginagawang 
panggigipit at pagtataboy ng Chinese Maritime Forces sa mga 
mangingisdang Pilipino sa tuwing magtatangka ang huli na mangisda 
sa Scarborough Shoal at ibang panig ng WPS na kung tutuusin ay nasa 
loob ng EEZ ng Pilipinas. Sa halip na ipagtanggol ang kapakanan at 
kabuhayan ng libong mangingisdang Pilipino at igiit ang Arbitral 
Award (AA) ng PCA, buong karuwagan at kataksilang nanikluhod, 
pinanigan at ipinagtanggol ng gubyernong Duterte ang pusisyon ng 


China kapalit ng pangakong ayuda, pautang at pamumuhunan. 


Nakahanay sa ibaba ang mahahalagang laman ng AA ng PCA na 
pumabor sa Pilipinas subalit isinantabi at itinuring ng pasistang 


rehimeng Duterte bilang isang kapirasong basurang papel: 

a. Pinagtibay ng arbitral award ng Pilipinas sa PCA ng United Nations 
ang ligal at istorikal na karapatan ng bansa sa pinag-aagawang 
teritoryong pandagat at solong pakinabang sa lahat ng rekurso sa EEZ 


ng Pilipinas sa WPS. 


b. Ibinasura at pinawalang-saysay ang mapang 9-dash line ng China 
bilang walang batayang ligal at istorikal at sumasalungat sa UNCLOS. 
Ang mapang 9-dash line ay kumokontra at lampas sa mga ibinibigay na 
karapatan ng Convention sa China. Wala itong ligal na pagsasaalang- 
alang na lumalagpas ito sa heograpikal at substantibong hangganan 
ng saklaw ng karagatan (maritime entitlement) ng China sa ilalim ng 
Convention. Pinawalambisa na ng Convention ang lahat ng naunang 
istorikong karapatan o soberanyong karapatan o hurisdiksyon na 


lampas sa lahat ng hangganang itinakda nito. 


k. Idineklarang iligal ang pag-okupa at pang-aagaw ng China sa 
Scarborough Shoal at sa ginagawang okupasyon at reklamasyon ng 
China sa mga isla at bahura sa Spratlys na nasa loob ng EEZ ng Pilipinas. 
Ang Mischief Reef at ang Second Thomas Shoal na matatagpuan sa 
loob ng 200 Nautical Miles (NM) ng Pilipinas ay bahagi ng EEZ at ECS 
ng Pilipinas. Idineklarang iligal ang pag-okupa at pang-aagaw ng China 
sa Scarborough Shoal at sa ginagawang okupasyon at reklamasyon 
ng China sa mga isla at bahura sa Spratlys na nasa loob ng EEZ ng 


Pilipinas. 
d. Inilinaw ng PCA ang mga katangian ng mga bahura: 


i. Mga high tide elevation (HTE) features: (batong litaw kapag taeb) 
Scarborough Shoal, Cuarteron Reef, Feiry Cross Reef, Johnson Reef, 
McKennan Reef at Gaven Reef: 

ii. Low-tide elevations o LTE (litaw kapag hibas): Hughes Reef, 
Gaven Reef (South), Subi Reef, Mischief Reef, Second Thomas 
Shoal: 


iii. Lahat ng mga bahura na nabanggit sa itaas, ito man ay HTE o 
LTE ay hindi makakasustine ng buhay ng tao o anumang sariling 


buhay pang-ekonomiya at kung gayon ay wala itong EEZ o ECS, at 


iv. Nilabag ng China ang tungkulin nito sa ilalim ng Convention 
at niyurakan ang soberanyong karapatan ng Pilipinas sa kanyang 
EEZ at ECS sa panghihimasok nito sa Reed Bank (2011 at 2012) at 
kabiguang ipagbawal ang pangingisda ng mga Chinese sa Mischief 
Reef at Second Thomas Shoal (2013). 


e. Walang karapatan ang China na pagbawalan ang tradisyunal na 


pangingisda ng mga Pilipino sa Scarborough Shoal. 


g. Nilabag ng China ang patakaran ng Convention sa pagpreserba 
at pangangalaga sa marine environment dahil sa mapanirang 
pangunguha ng mga endangered species sa mga bahura at islang 


ito. 


h. Nilabag din ng China ang patakaran ng Convention kaugnay sa 
soberanyong karapatan ng Pilipinas sa kanyang EEZ at ECS sa 
pamamagitan ng pagtatayo at instalasyon ng mga artipisyal na mga 


isla sa Mischief Reef nang walang otorisasyon ng Pilipinas. 


i. Pinalalala at pinaiigting ng China ang sigalot sa pagitan ng 
dalawang bansa sa pamamagitan ng patuloy na dredging, pagtatayo 


ng mga artipisyal na isla at konstruksyon sa mga isla at bahura. 

Pinatunayan ng makasaysayang pagkakapanalo ng Pilipinas sa 
PCA na may pinanghahawakan itong istorikal at ligal na batayan 
para patuloy na igiit at ipaglaban ang ginagawang lantarang 
pangangamkam at pandarambong ng China sa likas na yaman ng 
mga karagatang saklaw ng EEZ ng Pilipinas. Mga duwag, tuta at 
taksil sa bayan ang mga taong tulad ni Duterte para sabihing ang 


EEZ ng Pilipinas ay matagal nang hawak ng China. 


Sa loob ng limang taon ay hinayaan lamang ni Duterte na dambungin 
ng bansang China ang mga likas na yamang dagat at mineral sa 
karagatang saklaw ng EEZ ng bansa kapalit ng maanomalyang mga 
kontrata't transaksyon, mabigat na mga pautang at kakarampot 
na ayuda mula sa gubyernong China. Tahimik at pinagtatakpan ng 
rehimeng Duterte ang pag-okupa ng China sa Sandy Cay noong 2017 
na 2 NM lamang ang layo sa Pag-asa Island na sakop ng Palawan at 
kung gayun nasa loob ng 12 NM ng teritoryong karagatan ng Pag- 


asa. 


Winaldas ni Duterte ang tagumpay na nakamit ng sambayanang 
Pilipino sa pagkakapanalo nito sa PCA dahil sa maling patakarang 
panlabas na pagiging sunod-sunuran sa dikta at imposisyon ng mga 


imperyalistang kapangyarihan tulad ng USA at China. 


Nananawagan ang NDF-ST sa mamamayang Pilipino at sa lahat ng 
patriyotiko at progresibong pwersa na ipagtanggol ang pambansang 
soberanya at pangalagaan ang integridad ng teritoryo ng bansa 
laban sa mga mananakop, kabilang ang soberanya sa teritoryong 
pandagat at sa panloob na katubigan at ang soberanyong karapatan 


sa EEZ. Ang paggigiit ng karapatan ng Pilipinas sa pinag-aagawang 

teritoryo sa WPS at ang pakikibaka ng buong bayan para ipagtanggol 
ang bawat pulgada ng teritoryo at pag-aari nito sa loob ng EEZ 
sa WPS ay bahagi ng pambansang pakikibaka para wakasan ang 
imperyalistang dominasyon at mga neo-liberal na imposisyon sa bansa 


ng imperyalistang US at China. 


Sang-ayon sa Programa para sa Demokratikong Rebolusyon ng Bayan ng 
CPP, itinataguyod natin sa paggigiit ng karapatang ito ang patakarang 
panlabas na nakaangkla sa pambansang soberanya at kasarinlan 
at alinsunod sa limang prinsipyo ng internasyunal na relasyon: (a). 
mutwal na paggalang sa teritoryal na integridad at soberanya, (b). 
mutwal na walang-agresyon: (k). walang panghihimasok sa panloob 
na mga usapin ng isa't isa (d). pagkakapantay at mutwal na suporta, 


at (e). mapayapang pakikipamuhay. 

HISTORICAL 
REVISIONISM 


Ang mga biktima ng Batas Militar, hindi si Marcos, 
ang tunay na bayani ng sambayanan 


Nobyembre 10, 2016 


ariing kinukundena ng National Democratic Front-Southern 
Tagalog (NDF-ST) ang desisyon ng Korte Suprema na 
payagan na ang paglilibing sa mga labi ng diktador, pasista, 
sagadsaring papet ng imperyalismong US na si Ferdinand Marcos sa 
Libingan ng mga Bayani. Muli na namang ipinamalas ang kabulukan ng 
kasalukuyang sistemang panghustisya ng reaksyunaryong gubyerno. 
Hindi pa man tuluyang naghihilom ang mga sugat dulot ng malagim 
na yugto ng kasaysayan ng sambayanang Pilipino ay muli na namang 
nanariwa ang marahas at madugong mga pangyayari noong panahon 


ng Batas Militar. 


Wala ni katiting na maaaring ituring na bayani sa isang pasistang 
yumurak at lumapastangan sa dignidad ng mamamayan. Walang 

kapuri-puri sa korap at tiwaling pinuno na nagpasasa sa kabang-yaman 
ng bayan habang wala na halos makain sa araw-araw ang higit na 
nakararami. Labis na pagkamuhi ang nararamdaman ng mamamayan 
sa isang papet na labis ang pangangayupapa sa imperyalismong US at 
pangunahin pang nagbenta ng pambansang soberanya at teritoryal na 


integridad ng bansa. 


Ang desisyon ng Korte Suprema ay higit pa sa simpleng pagpapasya 
lamang kung papayagang mailibing si Marcos sa Libingan ng mga 
Bayani o hindi. Ang kanilang desisyon ay katumbas ng lantarang 
pambabaluktot, pagtalikod at paglimot sa isang mahalagang bahagi ng 
kasaysayan ng Pilpinas na humubog sa kamalayan ng mga henerasyon 
mula noon hanggang ngayon. Ito ay paglapastangan sa naging buhay, 
sakripisyo, kahirapan at pakikibaka ng lahat ng mga pinaslang, ng mga 
nawala at hindi na muling nakita, sa mga tinortyur, nagbakwit at lahat 


ng biktima ng paglabag sa karapatang pantao. 


Hindi kailanman malilimot ng mamamayan ang malagim na yugto ng 
Batas Militar. Hindi rin malilimutan ang magiting na pakikibaka ng 
mamamayan na siyang nagpabagsak sa isang diktador. At hanggang sa 
kasalukuyan ay nagpapatuloy ang pambansa-demokratikong pakikibaka 
na kanilang sinimulan at ipinundar. Hindi pa tapos ang kanilang 
laban. Magpapatuloy ito hangga't namamayani ang malakolonyal at 
malapyudal na sistemang panlipunang nauna nang kinatawan ng 


diktadurang US-Marcos at nananatili pa rin hanggang sa kasalukuyan. 


Ipinakikita lamang ng desisyon ng Korte Suprema na ang itinuturing na 
Libingan ng mga Bayani ng Gubyerno ng Pilipinas ay nagmimistula nang 


libingan ng mga reaksyunaryo, papet, korap at pasistang naging pinuno 

ng GPH. Ipinakikita rin nito na hindi na aasahan pa ng mamamayan na 
makakamtan nila ang hustisya sa ilalim ng kasalukuyang kaayusang 
panlipunan sa bansa. Itinuturo nito sa mamamayan ang landas ng 
armadong rebolusyon bilang tanging paraan para makamtan ang 
hustisyang panlipunan sa lahat ng naging biktima ng pang-aapi at 


pagsasamantala ng naghaharing sistema. 


Walang hustisyang panlipunan hangga't namamamayani ang 
kasalukuyang bulok na sistemang malakolonyal at malapyudal 
sa bansa. Nananawagan ang NDF-ST sa mamamayang Pilipino 
na paigtingin ang kanilang pakikibaka at lumahok sa armadong 
rebolusyon para makamtan ang katarungan hindi lamang sa mga 
naging biktima ng Batas Militar kundi para sa buong sambayanan na 
malaon nang biktima ng pambubusabos at pang-aapi ng naghaharing 


sistema. 


Wala mang gintong puntod sa himlayan ng mga biktima ng batas 
militar, sa puso ng mamamayan at sa dambana ng rebolusyon, walang 
katapusan ang ating pagpaparangal at pagpupugay sa kanila, ang 


tunay na bayani ng mamamayan! 

Kundenahin at labanan ang pakana ng Kamara at 
ni Duterte na rebisahin ang kasaysayan at itanghal 
na bayani ang diktador, tiraniko, mandarambong 
at mamamatay taong si Ferdinand E. Marcos 


Setyembre 4, 2020 


aisa ng sambayanang Pilipino, mariing kinukondena ng 
National Democratic Front-Southern Tagalog (NDF-ST), 
sampu ng mga mamamayan ng rehiyong Timog Katagalugan, 
ang inaprubahang panukalang House Bill 7137 ng Kamara na 
nagdedeklara sa September 11, sa buong Ilocos Norte, bilang 
Ferdinand Edralin Marcos Day. Ang pagdedeklara sa kaarawan ng 
yumaong diktador bilang Marcos Day, sa buong Ilocos Norte, ay hindi 
lamang pagtatangkang baguhin ang katotohanan at rebisahin ang 
kasaysayan kundi isang pagtatangkang itanghal si Marcos bilang de 


facto na bayani. 


Walang kahihiyan ang mga tagahimod na aso ni Duterte sa Kamara 
na alipustain ang tagumpay ng sambayanang Pilipino sa pagbabagsak 
sa diktadura para lamang sundin ang kagustuhan ni Rodrigo Roa 
Duterte na ilagay sa pedestal ang katulad nyang diktador, tiraniko, 
mandarambong at mamamatay taong si Ferdinand E. Marcos. Hindi pa 
nasapatan ang pasistang rehimeng US-Duterte na ilibing ang yumaong 
diktador sa mga “Libingan ng mga Bayani” sa kabila ng malawak at 
mariing pagtututol ng taumbayan. Buong garapal na nagpapakana 
pa si Duterte na gawing “bayani” ang labis na kasuklam-suklam at 


kinamumuhiang diktador ng sambayanang Pilipino. 


206| Mga Pahayag ni Patnubay de Guia 


Itinatatwa ni Duterte ang husga ng sambayanang Pilipino na 
nagpabagsak sa rehimeng US-Marcos nuong Pebrero 1986 sa 
pamamagitan na popular na pag-aalsa sa EDSA. Nakaukit na sa bato 
ng kasaysayan ng Pilipinas ang popular na pag-aalsa sa EDSA bilang 
tagumpay ng sambayanang Pilipino sa pakikibaka laban sa diktadurya 
ni Marcos. Anumang pagtatangkang rebisahin at pagandahin ang 
imahe ng isang diktador na tulad ni Marcos ay isang kataksilan sa 


bayan. 


Nagbubunyi ang pamilyang Marcos at ilang mga loyalista na tulad ni 
Rodrigo Roa Duterte sa napakagandang regalong hatid ng House Bill 
7137 sa darating na kaarawan ng yumaong diktador sa September 11. 
Unti-unting nagkakaroon ng katuparan ang malaon nang pangarap ng 
pamilyang Marcos na rebisahin ang kasaysayan, burahin ang karumal- 
dumal na imahe ng pamilyang ito sa paglapastangan sa karapatan at 
kalayaan ng mamamayan sa loob ng mahigit sa dalawang dekadang 
diktaturyal na paghahari ni Ferdinand E. Marcos at sa kadulo-duluhan 


ay itanghal itong isang “bayani.” 


Sa kabilang banda, labis ang galit at nagpupuyos ang damdamin ng 
taumbayan sa ginawa ng 197 na kongresista na bumuto sa panukalang 
batas na HB 7137. Alam ng taumbayan na walang tanging layunin ang 
panukalang batas kundi pagandahin ang imahe at pormal na gawing 
bayani si Ferdinand E. Marcos kahit sa pananaw lamang ng mga 
mamamayan ng Ilocos Norte. Maituturing din ang panukalang batas 
na mis-representasyon at taliwas sa kagustuhan ng sambayanang 
Pilipino. Ito'y malaking insulto sa mamamayan ng Ilocos Norte na hindi 
sang-ayon sa mga ginawang pandarambong, kabuktutan at karahasan 


ni Ferdinand E. Marcos nuong siya'y nabubuhay pa. 

Marapat lamang na kondenahin ng taumbayan si Duterte ang mga 
taksil sa bayan na nagluluklok sa Kamara. Hindi nila kinakatawan 
ang pambansa-demokratikong interes ng sambayanang Pilipino. Ang 
makitid na interes ng mga naghaharing oligarko sa bansa ang kanilang 


pinagsisilbihan. 


Tanging ang mga reaksyunaryo lamang ang makikinabang sa pakanang 
dungisan ang maningning na pamana sa sambayanang Pilipino ng 
magiting na pakikibaka ng bayan laban sa diktadura. Nakamit ng 
bayan ang paglaya mula sa kuko ng diktadura mula sa pinuhunang 
dugo, buhay at walang kapantay na sakripisyo ng mga naglalamay sa 
dilim upang ipaglaban ang kalayaan at karapatan ng bayan mula sa 


pagkakasakmal ng paghaharing militar. 


Labis na pag-insulto sa mga pamilya at pagyurak sa alaala ng 
mga biktima ng batas militar ni Marcos ang ginawa ng 197 na mga 
kongresista na nag-apruba sa House Bill 7137. Muling nagsariwa at 
binudburan pa ng asin ang hindi pa naghihilom na mga sugat na iniwan 
sa mga pamilya at biktima ng karahasan at lagim ng batas militar ni 
Marcos. Inilagay sa sulok at isinasantabi ng panukalang batas ang 
patuloy na paghahanap ng hustisya ng mga pamilyang namatayan 
ng mahal sa buhay, mga pamilyang ang mahal sa buhay ay nanatiling 
desaparacidos (forced disappearance) at ang daan-daang libong 
biktima ng paglabag sa karapatang pantao, kalupitan at karahasan ng 
batas militar ni Marcos. Sinasalungat din nito ang umiiral na batas na 
RA 10368 o Human Rights Victims Reparation and Recognition Act of 
2013 na malinaw na kumikilala sa mga naging atrosidad at paglabag 
sa karapatang pantao at kalayaang sibil sa panahon ng batas militar 


ni Marcos. 


Ang panukalang batas na House Bill 7137 ay maituturing na pag- 
abswelto ng mga taksil na kongresista sa mga kasalanan at krimen ni 

Marcos sa bayan. Pag-abswelto sa tinatayang nasa S10 bilyong halaga 
na dinambong ng mga Marcos sa kaban ng bayan, sa mahigit sa 70,000 
na kanyang ipinakulong, sa 34,000 na nakaranas ng iba't ibang klase 
ng tortyur, sa mahigit na 3,240 na pinatay at daang bilang ng mga 


desaparacidos o sapilitang pagkawala. 


Sa kabilang banda, wala ni anumang pagsisisi na maririnig mula sa 
pamilyang Marcos sa naging kalupitan ng batas militar sa mga naging 
biktima at sa bilyon-bilyong pondong dinambong ng mga Marcos. 
Hanggang sa kasalukuyan, patuloy ang paggugumiit ng pamilyang 
Marcos na wala silang ninakaw sa kaban ng bayan, walang namatay, 
nawawala at walang nilabag na karapatang pantao si Ferdinand E. 
Marcos sa panahon ng pag-iral ng batas militar sa bansa mula 1972 
hanggang 1986. Inaakala nilang mapaniniwala nila ang taumbayan sa 
kanilang mga kasinungalingan at sa imbing pakana nilang rebisahin 


ang kasaysayan. 


Nasa Senado ang kasunod na laban kung maghahain din sila 
ng katulad na panukalang batas na inaprubahan sa Kamara. 
Kasalukuyang senador ang panganay na anak ni Marcos na si Imee 
Marcos. Siguradong isa si Imee Marcos sa posibleng maghahain 
ng kahalintulad na panukalang batas sa Senado para ideklara ang 


September 11 bilang Ferdinand E. Marcos Day sa buong Ilocos Norte. 


Kailangang hadlangan, tutulan at labanan ng taumbayan ang 
anumang pagtatangka sa Senado na maghain ng panukalang batas 
na kahalintulad sa House Bill 7137. Hindi magkakaroon ng batas na 
magdedeklara sa September 11 bilang Marcos Day sa Ilocos Norte 
kung walang maipapasang batas sa Senado na kahalintulad sa House 


Bill 7137. 

Dapat na tuligsain at magpahayag ng damdamin ang bawat 
mamamayan na nagmamahal sa kalayaan ang maitim na pakanang 
ito. Gamitin ang lahat na anyo para magpahayag sa social media at 
iba't ibang daluyan upang ipabatid sa pinakamalawak na hanay ng 
mamamayan ang pakanang ito ng mga reaksyunaryo sa Kongreso. 
Maramihang lumabas sa kalsada, magprotesta at kumilos sa darating 
na September 21, para tutulan at labanan ang anumang uri ng 
pagrerebisa sa kasaysayan. Ilantad at labanan ang umiiral na de-facto 


martial law ng pasistang rehimeng US-Duterte. 


Kailangang malawakang kumilos sa Septemebr 21 at iparamdam ng 
taumbayan na hindi na dapat pang maulit ang martial law at hindi 
ito pahihintulutan maging sa panahon at katauhan ng pasistang 


rehimeng US-Duterte. 


Dapat ibayong magpalakas at magpalawak ang malapad na 
nagkakaisang prenteng anti-pasista at anti-diktadura para ibagsak 
sa lalong madaling panahon ang tagapagpatuloy ng diktadurya 
ng pangkating Marcos sa katauhan ng traydor, tiraniko, pasista, 


mandarambong, kriminal at mamamatay taong si Rodrigo Roa Duterte. 

USAPANG 
PANGKAPAYAPAAN 


Wakasan ang Oplan Bayanihan! Itaguyod ang 
usapang pangkapayapaan 


Nobyembre 22, 2016 


ariing kinukundina ng National Democratic Front-Southern 

Tagalog (NDF-ST) ang nagpapatuloy na mga operasyong 

militar ng mga pwersang panseguridad ng estado sa 
balangkas ng Oplan Bayanihan. Sa kabila ng umiiral na unilateral 
ceasefire kapwa ng Gubyerno ng Pilipinas (GPH) at NDFP, walang 
puknat ang mga operasyon ng Armed Forces of the Philippines (AFP) at 
Philippine National Police (PNP) at patuloy nilang nilalabag ang kani- 
kanilang idineklarang suspension of military operations/suspension of 
police operations (SOMO/SOPO). 


Ang gayong mga operasyon ay lantarang palapastangan sa diwa ng 
usapang pangkapayapaan. Habang nasa negosasyon ang mga panel 


kapwa ng GPH at NDFP ay pataksil namang ipinatutupad ng mga 

pwersang panseguridad ng estado ang iba't ibang komponente ng 
Oplan Bayanihan tulad ng mga operasyon laban sa New Peoples Army 
(NPA), paniniktik at panggigipit sa mga pinaghihinalaang lider ng mga 
rebolusyonaryong organisasyong masa, at ang pagre-reposition ng 


kanilang mga pwersa. 


Sa saklaw ng unilateral ceasefire ng GPH at NDFP, naitala ang higit 50 
insidente ng operasyong kombat, paniktik at civil military operations 
(CM0). Tampok din ang tactical basing ng mga tropang militar sa mga 
eskwelahan, bahay nayon at mga komunidad. Dagdag pa ang mga kaso 


ng panggigipit at pananakot sa mamamayan. 


Pinakamarami ang mga sustinidong operasyong militar sa isla ng 
Mindoro sa balangkas ng IP-centric approach ng Oplan Bayanihan. 
Tampok dito ang CAFGU recruitment sa mga komunidad ng Mangyan. 
Nag-reposition na ng mga pwersa sa Abra de Ilog, Occidental Mindoro 
ang 76!" Infantry Battalion sa itinatayong kampo nila sa Barangay 
Tibag habang nagpapatuloy ang kanilang mga operasyong militar sa 
mga bayan ng San Teodoro at Puerto Galera sa Oriental Mindoro, at 
sa mga bayan ng Paluan at Abra de Ilog sa Occidental Mindoro. Sa 
katimugang bahagi ng isla ay walang puknat din ang mga operasyon 
ng 4" |B sa mga bayan ng Rizal at Magsaysay sa Occidental Mindoro, 
at sa bayan ng Bulalacao sa Oriental. Sa saklaw ng usapang 
pangkapayapaan, hinuli sa Victoria, Oriental Mindoro si Jeffrey de los 
Reyes, isang Pulang mandirigma na gumagampan bilang security ni 


NDF Consultant Ernesto Lorenzo. 


Sa probinsya naman ng Quezon, tampok ang tatlong insidente ng 


repositioning ng pwersa sa mga interyor at mga hinihinalang base 

ng rebolusyonaryong kilusan. Inilipat ang mga tropa ng 22" Division 
Reconnaissance Company ng 2"? IDPA sa bayan ng Mulanay. Dinala 
naman sa kabundukang bahagi ng Tagkawayan na hangganang 
Quezon-Bikol ang tropa ng 9!” IBPA na nanggaling sa probinsya ng 
Masbate. Ipinwesto naman ang bagong kampo ng 83!" IB sa Barangay 
San Rafael sa interyor na bahagi ng Lopez. Liban dito, nagpapatuloy 
ang mga operasyong militar ng 85!" |B sa mga bayan ng Gumaca, Lopez 


at Calauag. 


Tuluy-tuloy naman ang inilulunsad na operasyong saywar, paniktik at 
civil military operations (CM0) sa balangkas ng Community Organizing 
for Peace and Development (COPD) ng mga elemento ng Philippine 
Air Force sa Batangas. Tampok ang mga operasyon ng 733'" Combat 
Squadron sa mga bayan ng Rosario, San Juan at Taysan habang 
ang 7314 Combat Squadron naman ang nag-ooperasyon sa Calaca. 
Nagpapatuloy ang pag-iikot ng 7313 Combat Squadron bilang bantay 


ng National Power Corporation. 


Sa isla naman ng Palawan, nakatabing din sa COPD ang mga 
operasyong triad na inilulunsad ng 12!" Marine Landing Battalion Team 
sa Brooke's Point. Naglulunsad din ng kahalintulad na operasyon ang 
Philippine Marine Corps (PMC) sa Brooke's Point at Taytay. Nag-iikot 
din ang PMC bilang goons ng dayuhang kumpanyang Rio Tuba Nickel. 


Biktima naman ng food blockade at panggigipit ang mga katutubong 
Dumagat, partikular na ang pamilya ni Nicanor de los Santos, dating 
lider ng Balatik na pinaslang noong panahon ng rehimeng Arroyo. Mula 
pa buwan ng Mayo ay hindi na inagwatan ng 80!" IB ang pamayanan ng 


mga Dumagat sa Antipolo City, Rizal. 

Labis na kinamumuhian ng mamamayan ang Oplan Bayanihan. 
Nananawagan ang NDF-ST sa mamamayan na kumprontahin ang mga 
pwersang panseguridad ng estado na patuloy na lumalabag sa kanilang 
unilateral ceasefire at sa karapatan ng mamamayan. Inilalagay nito sa 
bingit ng alanganin ang katugong unilateral ceasefire ng Communist 


Party of the Philippines-New Peoples Army. 


Nananawagan ang NDF-ST sa gubyernong Duterte na wakasan na ang 
Oplan Bayanihan. Mananatili itong banta sa kasalukuyang usapang 
pangkapayapaan. Hindi kailanman malulutas ng anumang Oplan 
ang armadong sigalot sa bansa. Ang rebolusyonaryong pakikibaka 
ng mamamayan ay mahigpit na nakakawing sa pakikibaka laban sa 
kahirapan, kagutuman at pambubusabos. At hangga't hindi nalulutas 
ang mga saligang suliranin ng lipunang Pilipino, ang mga Oplan ng 
kaaway ay higit lamang na magpapalagablab sa armadong paglaban 


ng mamamayan. 

Lorenzana, numero-unong kontra-kapayapaan at 
ahente ng US! 


Hunyo 9, 2018 


ariing kinukundena ng National Democratic Front- 

Southern Tagalog (NDF-ST) ang mga buladas ng numero- 

unong mananabotahe ng usapang pangkapayapaan na si 
Department of National Defense Secretary Delfin Lorenzana. Mula't 
sapul, masugid nang sinusulsulan ni Lorenzana si GRP President 
Rodrigo Duterte upang iatras ang pag-usad ng negosasyon. Tigas- 
mukhang binabaliktad pa nito ang katotohanan at pinalalabas na ang 
New Peoples Army ang hindi tumalima sa kairalan ng kapwa unilateral 
na tigil-putukan ng GRP at CPP-NPA-NDF mula Agosto 2016 hanggang 
Pebrero 2017. 


Sa tuwing nagiging posible ang pagpapatuloy ng usapang 
pangkapayapaan, aktibo ang mga galamay ng imperyalismong US 
sa pag-unsyami dito. Sagad sa buto sa kaibuturan ang pagiging tuta, 
kontra-kapayapaan at numero-unong reaksyunaryo ni Lorenzana 
kasabwat sina Secretary Eduardo Afio ng DILG at National Security 


Adviser na si Hermogenes Esperon. 


Sa katunayan, kabi-kabila ang rekord ng paglabag ng AFP-PNP-CAFGU 
habang nakapailalim sa sarili nilang deklarasyon ng unilateral na tigil- 
putukan. Matatandaang umabot sa mahigit 110 ang bilang ng mga 
operasyong kombat na nanalasa sa mga komunidad ng magsasaka at 


pambansang minorya sa Timog Katagalugan. Tampok dito ang iligal na 

pagdukot at pamamaslang, arbitraryong pag-aresto at tortyur sa mga 


inosenteng sibilyan. 


Habang umiiral ang tigil-putukan ng magkabilang panig, isinagawa 
ng NPA ang pinakamataas na rebolusyonaryong disiplina at pagtitimpi 
sa kabila ng mga pang-uupat ng reaksyunaryong militar. Lubos ang 
pagnanais ng rebolusyonaryong kilusan na matuloy ang usapang 
pangkapayapaan kaya inilatag nito ang mga paborableng kundisyon 
upang makapagharap ang dalawang panig sa negosasyon. Sinsero 
ang NPA at rebolusyonaryong mamamayan na malutas ang ugat ng 


digmaan at makamit ang tunay na pagbabagong panlipunan. 


Positibo ang pagtanaw ng rebolusyonaryong mamamayan ng TK 
sa napipintong pagtutuloy ng usapang pangkapayapaan. Higit na 
matingkad ang hinaing ng mamamayan para iabante ang pag-uusap 
sa mga repormang pang-ekonomya (Comprehensive Agreement on 
Socio-Economic Reforms) habang patuloy na sumisirit ang presyo 
ng pangunahing bilihin gayong hindi tumataas ang sahod ng mga 
manggagawa at presyo ng produkto ng mga magasasaka. Mataas 
din ang pagnanais ng sambayanan sa tunay na kapayapaan sa gitna 
ng kaliwa't kanang mga paglabag sa karapatang-tao at malawakang 


pinsala sa kabuhayan ng libu-libong pamilyang Pilipino sa kasalukuyan. 


Nananawagan ang NDF-ST sa sambayanang Pilipino na ilantad, ihiwalay 
at labanan ang mga kontra-mamamayan at kontra-kapayapaang 
alipures ng imperyalismong US tulad ni Lorenzana. Suportahan at 
patuloy na itambol ang panawagan para sa pagpapatuloy ng usapang 
pangkapayapaan upang mabigyang-daan ang tunay na mga repormang 


magluluwal ng signipikanteng tugon sa karaingan ng mamamayan [ll 

Hinggil sa Mindoro Oriental Government Plan to 
Hold Localized Peace Talks with NPA 


Pebrero 15, 2020 


ungkag, inutil, walang saysay at pagsasayang lamang ng oras 

at salapi ng bayan ang paglalabas ng resolusyon ng Provincial 

Peace and Order Council (PPOC) ng Mindoro Oriental (MinOr) 
na magpatupad ng lokalisadong usapang pangkapayapaan sa NPA sa 
probinsya. Ang resolusyon ng PPOC ay inaprubahan ni Gobernador 
Humerlito Dolor nuong Pebrero 4, 2020. Agad naman itong pinuri ni 
Major General Arnulfo Burgos, pinuno ng 2nd Infantry Division na 
nakabase sa Tanay, Rizal sa paniniwalang may yunit ng NPA sa Mindoro 
ang papatol sa balaking ito ng PPOC ng MinOr. Wala silang ibang 
niloloko kundi mga sarili nila dahil malaon nang batid ng mamamayang 
Mindorefio at mamamayan ng rehiyong Timog Katagalugan na hindi 
kailanman papasok sa lokalisadong usapang pangkapayapaan ang 


NPA sa rehiyon at sa Mindoro Oriental. 


Matagal na ring ipinahayag ng pamunuan ng Melito Glor Command 
(MGC) ng NPA sa rehiyon at ng Lucio de Guzman Command (LdGC) 
sa isla ng Mindoro, na tutol sila at kanilang itinatakwil ang anumang 
pag-uusap pangkapayapaan sa lokal na antas. Matatag ang kanilang 
paninidigan na anumang pag-uusap pangkapayapaan ay dapat sa 
pagitan ng mga otorisadong kinatawan ng NDFP at GRP sa pambansang 
antas. Naniniwala ang rebolusyonaryong kilusan sa rehiyon na ang 


katangian at kompleksidad ng problema ng sambayanang Pilipino ay 

pambansa kaya dapat nireresolba din ito sa pambansang antas at hindi 
sa lokalidad. 


Ang paglalabas ng resolusyon ng mga peace and order council mula 
antas rehiyon hanggang barangay para magpatupad ng lokalisadong 
usapang pangkapayapaan sa NPA ay bahagi at nilalaman ng Executive 
Order No. 70 ni Duterte na nagbuo sa National Task Force to End Local 
Communist Armed Conflict (NTF-ELCAC) at nag-iinstitusyonalisa sa 
whole-of-nation approach to end local communist armed conflict sa 
balangkas ng Joint Campaign Plan-Kapanatagan (JCP-Kapanatagan). 
Isa ito sa maraming panggogoyo na ginagawa ng pasistang rehimeng 
US-Duterte sa taumbayan sa pamamagitan ng mga lokal na gubyerno 


para sa di umanong peace building and development. 


Ang mga panawagan para sa lokalisadong usapang pangkapayapaan 
ay mga dati nang panis at niresiklong taktikang saywar ng AFP at PNP 
na matagal nang ginagamit ng reaksyunaryong estado para palabasing 
nagkakawatak-watak na ang rebolusyonaryong kilusan sa bansa, 
ihiwalay at palitawing ang pamunuan ng CPP-NPA-NDFP, kabilang 
ang Chief Political Consultant ng NDFP na si Joma Sison, ay wala nang 
kontrol sa ibaba. Wala itong pagkakaiba sa mga nilangaw at binasura 
na ng taumbayan na mga palabas at pakulo ng Department of National 
Defense/Armed Forces of the Philippines (DND-AFP) at Department 
of Interior and Local Government/Philippine National Police (DILG- 
PNP) kaugnay sa mga NPA surrenderees at deklarasyon ng mga local 


government units (LGUs) bilang “persona-non-grata” sa CPP-NPA-NDFP. 


Napatunayang mga peke, niresiklo at pinagkikitaan lang ng mga 


tiwaling opisyal ng AFP at PNP ang mga pakulong “NPA surrenderees” 

tulad sa nangyari sa 9th Infantry Division sa Bikol na nabuko ng 
media na pineke at minanipula ang di umano'y larawan ng mga 
nagsisukong NPA sa Bikol. Samantala, napatunayan ding produkto 
ng intimidasyon at pananakot ng pasistang rehimeng US-Duterte 
ang mga resolusyon ng mga lgu's sa rehiyon na nagdedeklara sa CPP- 
NPA-NDFP bilang “persona-non-grata”. Maraming lgu's sa rehiyon 
ang nagpaabot sa National Democratic Front-Southern Tagalog (NDF- 
ST) at nagpapaliwanag na hindi nila kagustuhan ang paglalabas ng 
resolusyon na nagdedeklara sa CPP-NPA-NDFP bilang persona-non- 
grata. Pinaliwanag nila na sila'y pinilit, tinakot at binantaan ng DILG 
na kakasuhan sila bilang tagasuporta ng rebolusyonaryong kilusan 
sakaling hindi sila maglalabas ng deklarasyon laban sa CPP-NPA- 
NDFP. 


Nananawagan ang NDF-ST sa lahat ng mga lokal na gubyerno sa 
rehiyon na huwag basta magpadalos-dalos at magpapadala sa mga 
kapritso at kagusutuhan ng pasistang rehimeng US-Duterte. Tandaan 
natin na mahigit dalawang taon na lamang ang nalalabi sa termino ni 
Duterte at maaari pang hindi niya matapos ang kanyang termino dahil 
sa pagkakaroon niya ng malubhang karadaman o di kaya'y mapatalsik 
siya sa kapangyarihan sa pamamagitan ng isang popular na pag-aalsa 
ng bayan tulad sa nangyaring pagpapatalsik kay Ferdinand Marcos 
nuong 1986 at Joseph Estrada nuong 2001. 


Imbes na magsayang kayo ng oras at rekurso ng bayan sa walang saysay 
at kakwenta-kwentang lokalisadong usapang pangkapayapaan, mas 
ibaling ninyo ang panawagan sa gubyernong Duterte na ipagpatuloy 


nito ang naudlot na usapang pangkapayapaan sa NDFP. Lumalawak at 

lumalakas ang panawagan ng taumbayan para sa muling pagpapatuloy 
ng usapang pangkapayapaan sa pagitan ng NDFP at GRP. Walang 
ibang nararapat na hakbang kundi ang suportahan ang panawagan 
ng taumbayan para sa ituloy ang negosasyon sa kapayapaan sa 


pambansang antas. 


Ang pagtalikod ni Duterte sa usapang pangkapayapaan sa NDFP at 
pagtalunton sa madugong gyerang kontra insurehensya ay tiyak na 
mauuwi lamang sa kabiguan tulad ng pinagdaanan ng mga rehimeng 
nauna sa kanya. Nangangarap ng gising ang pasistang rehimeng 
US-Duterte na kaya niyang gapiin ang armadong pakikibaka ng 
sambayanang Pilipino sa pamumuno ng Communist Party of the 
Philippines-MLM (CPP-MLM). Hanggat umiiral ang mga dahilan at ugat 
ng labis na kahirapan at pang-aapi sa sambayanang Pilipino, patuloy 
na lalawak at lalakas ang rebolusyonaryong paglaban ng mamamayan 
hanggang sa maabot nito ang lakas para mapagpasyang maibagsak 
ang malakolonyal at malapyudal na sistema ng bansa at halinhan ito 


ng isang malaya, demokratiko at maunlad na Pilipinas. 


Ang NDFP ay laging bukas sa usapang pangkapayapaan at handang 
pumasok sa mga kasunduan sa reaksyunaryong gubyerno alinsunod sa 
isinusulong nitong pambansa-demokratikong agenda at programa na 
pangunahing tumutugon sa kahilingan at kapakanan ng sambayanang 
Pilipino. Subalit laging handa din ang NDFP na paigtingin ang 
armadong pakikibaka para isulong ang pambansa demokratikong 


interes ng sambayanang Pilipino. 


Sa harap ng lubusang pagtalikod at kawalan ng sinseridad ng 


gubyernong Duterte na pumasok sa isang seryosong negosasyon sa 

NDFP, walang ibang dapat gawin ang rebolusyonaryong kilusan at 
mamamayang Pilipino kundi ang lalong palawakin at paigtingin ang 
pakikidigmang gerilya sa buong kapuluan. Mag-ipon ng panibagong 
lakas sa pamamagitan ng pagpapaigting ng mga pakikibakang masa 
kapwa sa kanayunan at kalunsuran sa paraang armado at di-armado, 
hayag at lihim, ligal at iligal at mag-antay sa pakikipag-usap ng NDFP 
sa panibagong gubyernong papalit sa pasistang rehimeng US-Duterte 


bago o pagkatapos ng kanyang panunungkulan sa Hunyo 30, 2022. 

BBM, NTF-ELCAC at localized peace talks: Mga 
balakid sa tunay na kapayapaan 


Pebrero 20, 2022 


maalingasaw ang pagiging anti-kapayapaan at sagadsaring 

pasista ni Bongbong Marcos (BBM) sa kanyang pagpapahayag 

ng suporta para sa mga programa ng kinamumuhiang NTF- 
ELCAC at mapanlinlang na localized peace talks na inilalako ng 
rehimeng Duterte. Layunin nitong kabigin ang suporta ng civilian- 
military junta na pasimuno ng mapaniil na anti-komunistang kampanya 
upang magkonsolida ng kapangyarihan at tiyaking maluklok siya sa 
Malakanyang. Hayagan rin ang kanyang pagtutol sa pagtutuloy ng 
negosasyong pangkapayapaan sa NDFP at naninindigang hindi siya 
makikipag-usap sa mga komunista.Talagang nananalaytay kay BBM 
ang dugo ng kanyang amang pasistang diktador na si Ferdinand E. 


Marcos Sr. kaya hindi siya dapat hayaang makapwesto sa estado poder. 


Matapos mahiwalay sa mga kapwa kandidato sa pagka-presidente, 
tila bahagyang nagbago ang pahayag ni BBM. Sa nilahukan niyang 
presidential debate noong Pebrero 16 na inorganisa ng anti- 
komunista, maka-Duterte't maka-Marcos na SMNI, ibinandera ni 
BBM ang localized peace engagement (LPE) at pagpapalawig sa mga 
programa ng NTF-ELCAC kabilang ang kampanyang pagpapasuko para 
“lutasin” ang ugat ng armadong tunggalian. Aniya, dapat i-“expand” 
ang peace talks na katumbas lang ng pagpapatupad ng LPE. Pinuri 
din niyang “epektibo” ang mga programa ng NTF-ELCAC sa pagsupil 

sa “insurhensya” kagaya ng kampanyang pagpapasuko at barangay 
development program. Palatandaang talagang nakikisakay lang siya 
sa naunang pahayag ng apat na presidentiable noong Enero na bukas 


sila sa peace talks sa NDFP sakaling manalo. 


Tulad ng aasahan sa isang Marcos, pulos panlilinlang at pambabaluktot 
sa katotohanan ang kaya lang niyang ibuladas at ipagkalat. Matagal 
nang nalantad ang NTF-ELCAC, ang LPE at iba pang huwad nitong 
programa bilang mga kasangkapan ng marahas na kampanyang 
supresyon na nakatudla laban sa mamamayan sa tabing ng gera kontra- 
terorismo. Palibhasa'y isa ding mangungurakot, walang kahihiyang 
tinataguyod ni BBM ang barangay development program ng NTF- 
ELCAC na malaon nang nalantad bilang gatasan at pinagmumulan ng 
kurakot ng mga tiwaling Heneral ng AFP at PNP kasabwat ang kapwa 


nilang mangungurakot na mga lokal na upisyal ng gubyerno. 


Ginagamit ang LPE upang maghasik ng teror at manghati sa mga 
komunidad na nakikibaka para sa kanilang kagalingan, karapatan at 
kapayapaan. Bahagi nito ang mga kampanyang pagpapasuko, mga 
operasyong saywar at mga huwad at pakitang-taong proyektong 
ginagawang palabigasan ng mga opisyal militar at LGU. Kasabay nito 
ang pagbabad ng mga yunit ng AFP-PNP-CAFGU sa mga komunidad 
na inilulunsad matapos ang ilang linggong walang-patumanggang 
pambobomba, panganganyon, at pamamaril sa mga sakahan at 
kabundukan 


Sa TK, palasak ng itim na propaganda ng SOLCOM ang diumanong 
paglahok ng mga larangang gerilya sa mga localized peace talks para 


siraan ang rebolusyonaryong kilusan at pagmukhaing humihina na 

ito. Ang totoo, walang nagaganap at magaganap na localized peace 
talks dahil matatag at nagkakaisa ang buong CPP-NPA-NDFP sa 


paninindigang dapat ilunsad ang peace talks sa pambansang saklaw. 


Samantala, hindi dapat purihin ang NTF-ELCAC, bagkus, dapat na 
itong buwagin alinsunod sa dati nang panawagan ng mamamayan at 


maging ng ibang progresibong grupo at personahe. 


Hindi nalalayo ang panloloko ni BBM tungkol sa “epektibong” 
programang kontra-insurhensya ng rehimeng Duterte sa pagrerebisa 
sa malagim na kasaysayan ng diktadurang Marcos. Gaya ng pagtatakip 
nila sa puu-puong libong kaso ng paglabag sa karapatang tao noong 
Martial Law, pilit nilang itinatanggi ngayon ang mga kalabisan at 
krimeng isinasagawa ng pasistang rehimeng Duterte sa ngalan ng 
hibang na pangarap na durugin ang CPP-NPA-NDFP. Ang masahol 
pa, nagpapanggap si BBM na kuno'y panig sa kapayapaan subalit sa 


pamamagitan ng mapanlinlang na LPE. 


Hinihimok ng NDF-ST ang mga progresibo, makabayan at tunay na 
lingkod-bayan na suportahan ang muling pagbubukas ng peace talks 
sa pagitan ng GRP at NDFP sa pambansang saklaw sa susunod na 
rehimen. Doon maihahapag ang Comprehensive Agreement on Socio- 
Economic Reforms na nagbabalangkas ng tunay na reporma sa lupa, 
pambansang industriyalisasyon at kumprehensibong programang 


panlipunan na pakikinabangan ng mamamayang Pilipino. 


Balakid si BBM at ang kinabibilangan niyang alyansang Marcos- 
Arroyo-Duterte (MAD) sa hangarin ng mamamayang Pilipino na kamtin 


ang tunay, makatarungan at pangmatagalang kapayapaan sa bansa. 

Dapat gawin ng sambayanan ang buong makakaya upang pigilan 
ang pakana ng MAD na iluklok si BBM sa tuktok ng kapangyarihan. 
Nais ipagpatuloy ng MAD ang diktadurang paghahari at pasidhiin pa 
ang malakolonyal at malapyudal na sistemang ugat ng armadong 
tunggalian. Pinatunayan ng kasaysayan na sa ilalim ng mga rehimeng 
Marcos, Arroyo at Duterte, nasadlak ang Pilipinas sa labis na kahirapan 
at sinikil ang demokrasya gamit ang teroristang paghahari. Imbes na 
lutasin ang panlipunang ugat ng armadong tunggalian, ang kanilang 
mga pasistang patakaran at higit pang pambubusabos sa bayan ang 


nagtutulak sa mamamayan na mag-armas at lumaban. 

ELEKSYONG 
2022 


Pagkagahaman sa kapangyarihan ang nasa likod 
na manatili sa poder si Duterte 


Hulyo 4, 2021 


arapal at tusong nais ikutan ni Duterte ang pagbabawal ng 
1987 Konstitusyon sa reeleksyon ng Pangulo ng Pilipinas. 
Pinalulutang ni Duterte ang pagkandidato niya bilang bise 
presidente sa eleksyon sa Mayo 2022 upang manatili sa kapangyarihan. 
Pinakikilos nya ang mga kaalyado sa PDP-Laban upang itulak ang 
kanyang kandidatura bilang bise presidente at ang prebilehiyong piliin 


ang makakatambal nyang presidente. 


Ito ay sa kabila ng nauna nyang mga pamamahayag sa publiko na 
wala na siyang interes na manatili sa poder matapos ang kanyang 
termino. Subalit ano pa ba ang aasahan ng sambayanang Pilipino 
sa isang presidenteng paulit-ulit na sinungaling at labis na sakim sa 


kapangyarihan? 

Sa harap ng imbestigasyon at napipintong pag-uusig ng International 
Criminal Court (ICC) kay Duterte sa mga krimen laban sa sangkatauhan 
sa pagpapatupad ng madugong gerang henosidyong kontra-droga sa 
Davao City sapul 2011 at sa buong bansa mula 2016 hanggang Marso 
2019, lalong itinutulak si Duterte na manguyapit sa kapangyarihan 
upang iwasan ang pag-uusig at pananagutan. Mangyayari ito kung 
magiging bise presidente si Duterte at mailuluklok ang kanyang 


kaalyado o isang tau-tauhang presidente sa Mayo 2022. 


Dahil nakapwesto na ang makinarya sa pandaraya sa COMELEC at sa 
iba't ibang antas ng burukrasya, umaasa si Duterte sa panalo niya sa 
halalan at ang pipiliin nyang katambal kandidatong pangulo alinman 
kina Sara Duterte Carpio, Christopher Lawrence” Bong” Go at Ferdinand 
“Bongbong” Marcos, Jr. Kapag nanalo nga naman si Duterte bilang Bise- 
Presidente sa Mayo 2022, magkakaroon muli siya ng panibagong anim 
na taon sa pwesto at hindi maaaring makasuhan sa mga nagawa niyang 


krimen sa bayan noong nanunungkulan siyang Pangulo. 


Sa ngayon ginagamit ni Duterte bilang dahilan sa kanyang pagnanais 
na kumandidato bilang Bise Presidente ang pagtutulak at panawagan 
ng mga kaalyado niya sa PDP-Laban. Pinakikilos ni Duterte si DOE 
Secretary Alfonso Cusi at mga kaalyado sa PDP-Laban upang idiskaril 
ang ambisyon ni Senador Manny Pacquiao, presidente ng PDP-Laban 
na kumandidatong presidente sa 2022. Matatandaan din na si Alfonso 
Cusi ang nalantad na bagman ni Gloria Arroyo sa pamimili ng boto sa 


Mindanao noong eleksyong 2004. 


Samantala, lumiit na ang posibilidad na mapalawig pa ni Duterte, 


maging ng kanyang mga kaalyadong halal na opisyal sa gubyerno, ang 

kanilang mga termino lagpas sa Hunyo 30, 2022 sa pamamagitan ng 
pag-amyenda sa 1987 Konstitusyon ng GRP. Malawak ang naging 
pagtutol ng sambayanan sa pag-aamyenda sa Konstitusyon ng 
Pilipinas. Marami ding mambabatas, lalo na sa Senado, ang tutol sa 
pag-amyenda nito lalo na ang kaugnay sa itinutulak na pederalismo 
at pagpapalawig ng termino ng mga kasalukuyang halal na opisyal ng 
gubyerno. Maging ang pag-amyenda sa mga economic provisions sa 
Konstitusyon, na aprubado na sa Kamara, ay malamig ang pagtanggap 
ng Senado dahil sa kakapusan ng panahon para pagtalakayan ito at 


mayroon silang mas prayoridad na batas na pinag-uusapan. 


Habang papalapit ang buwan ng Oktubre 2021, na takdang panahon 
ng pagsusumite ng kandidatura ng mga nagbabalak na tumakbo sa 
halalan sa Mayo 2022, lumiliit na rin ang posibilidad na magdedeklara 
ng Batas Militar si Duterte para mapalawig pa ang kanyang termino. 
Ganunpaman, dahil desperado at sakim sa kapangyarihan si Duterte, 
hindi dapat maging kampante ang taumbayan at lubusang isantabi 
ang posibilidad na magdeklara siya ng Batas Militar at dahil dito hindi 
matutuloy ang nakatakdang halalan sa Mayo 2022. Kailangang laging 
handa ang sambayanang Pilipino para labanan at biguin ang posibilidad 
na magdeklara si Duterte ng Batas Militar para makapanatili siya sa 


kapangyarihan lagpas sa kanyang termino. 


Habang papalapit ang pagtatapos ng kanyang termino lalong nagiging 
desperado si Duterte sa paghahanap ng paraan para manguyapit sa 
kapangyarihan at maipagpatuloy ang kanyang katiwalian at tiranikong 


paghahari. 

Sa kabilang banda, ang litaw at lumilinaw na tunguhin ngayon mula sa 
kampo ni Duterte ay ang kanyang pagnanais na tumakbo bilang Bise 
Presidente katambal alinman sa anak niyang si Sara Duterte, dakilang 
alalay na si Christopher Bong Go at Bongbong Marcos. Kasabay nito, 
itinuturing na rin ni Duterte si Senador Manny Pacquiao bilang sagka 
at malakas na kalaban sa pagtakbo sa pagkapangulo, pangunahin ng 


kanyang anak na si Sara Duterte Carpio. 


Ngayon pa lamang ay dapat maghanda na ang taumbayan sa 
posibilidad ng pagtakbo ni Duterte billang bise-presidente sa 
2022. Kailangang ilantad at labanan ang mga gagawin niyang 
maniobra upang matiyak na mananalo siya at alinman kina Mayor 
Sara Duterte Carpio, Senador Cristopher Bong Go at dating Senador 
Bongbong Marcos bilang Presidente ng bansa sa halalan sa Mayo 
2022. Inaasahan nating gagamitin ni Duterte ang buong rekurso at 
makinarya ng kanyang pasistang estado upang manipulahin ang 
halalan sa Mayo 2022. Tiyak ding gagamitin ng kampo ni Duterte ang 
lahat ng iligal na paraan, pananakot, pandarahas, panunuhol at iba't 
ibang uri ng pandaraya para tiyakin ang kanyang panalo at ng kanyang 


babasbasang kandidato sa pagkapangulo. 


Ang NTF-ELCAC ay ginagamit ngayon ni Duterte laban sa mga 
progresibong partylist at organisasyon, mga kritiko at mga pulitiko 
sa hanay ng oposisyon sa layuning pilayin ito at lubos na mapahina 
ang kakayahan nitong manalo sa darating na halalan. Ginagamit ng 
NTF-ELCAC ang P 16.9 bilyong nakalaan sa Barangay Development 
Fund (BDF) nito para bilhin ang katapatan ng mga lokal na pulitiko 
sa administrasyong Duterte. Dapat patuloy na isulong ng taumbayan 


ang panawagan sa pagbubuwag ng NTF-ELCAC at ilipat ang pondo 

nito para sa pagtustos sa paglaban sa Covid-19 at mga ayuda sa mga 
sakuna at kalamidad lalo na ngayong libong mamamayan ng Batangas 
ang nangangailangan ng tulong dahil sa epekto ng muling pagputok at 


pag-aalburuto ng bulkang Taal simula noong Hulyo 1, 2021. 


Kamakailan lamang, nalantad ang pagkuha ng Department of 
Finance sa serbisyo ni Nicanor Gabunada, Jr.--isang public relations 
practitioner at naging social media manager sa kampanya ni Duterte 
noong eleksyong 2016-para naman sa eleksyon sa Mayo 2022. 
Ipinagtanggol ni DOF Undersecretary Gil Beltran, pinuno ng DOF's Bids 
and Awards Committee na ligal ang pagkuha ng serbisyo ni Gabunada. 
Matatandaan na si Gabunada ang nasa likod ng 200 pekeng Facebook 
account ng mga troll armies ni Duterte na ipinasara ng Facebook. 
Palatandaan ito na naghahanda na ang Malakanyang na manipulahin 
ang opinyong publiko at resulta ng eleksyon sa Mayo 2022 laban sa 


oposisyon at pabor sa mga kandidato ng administrasyon. 


Dagdag pa, ginagamit na ni Duterte ang Anti-Terrorism Law para labis 
na papahinain ang oposisyon, lalo na ang mga progresibong partylist 
at organisasyon, na may malawak na base at suporta mula sa uring 


anakpawis. 


Nag-aakala si Duterte na magsasawalang kibo na lamang ang 
taumbayan at hahayaan siyang makapamayagpag sa kasalukuyan 
at makapandaya sa darating na halalan. Suklam na suklam na ang 
sambayanang Pilipino kay Duterte. Gagawin ng sambayanang Pilipino 
ang iba't ibang anyo ng paglaban para pigilan at biguin si Duterte na 


makapanatili sa kapangyarihan. 

Sa kasalukuyan, patuloy at hindi naglulubay ang NDF-ST sa 
pagtataguyod at pagsusulong ng mga programa nito na tumutugon 
sa pangangailangan ng mamamayan sa mga saklaw nitong sona't 
larangang gerilya. Kaalinsabay, lagi itong kumikilos para suportahan 
ang mga pakikibaka ng sambayanang Pilipino para isulong ang 


kanilang mga demokratikong karapatan at kahilingan. 


Mahigpit na kaisa ng sambayanan ang rebolusyonaryong kilusan sa 
paglaban at pagbigo sa imbing pakana ni Duterte na makapanatili 
sa kapangyarihan alinman sa pamamagitan ng pag-amyenda sa 
Konstitusyon, pagdedeklara ng Batas Militar at pagtakbo nito bilang 
Bise Presidente. Gagawin ng rebolusyonaryong kilusan ang kanyang 
bahagi para biguin si Duterte na makapanatili sa kapangyarihan sa 


loob muli ng anim na taon. 

Labanan at biguin ang mga pandarayang gagawin 
ni Duterte sa eleksyong 2022! Wakasan ang 
impyunidad ng mga pagpatay at pandarambong 
ng pasistang rehimeng US-Duterte! 


Setyembre 10, 2021 


akatuon na ang atensyon ng pasistang rehimeng US-Duterte 

sa paghahanda para sa darating na halalan sa Mayo 2022. 

Tahasan at tuso nang nagmamaniobra ang paksyon ni Duterte 
na muling manalo sa eleksyon 2022. Hayagan at walang kahihiyan 
nilang sinisiraan ang kanilang mga karibal sa pulitika at aroganteng 
ibinandila na matatalo ulit ang mga ito. Kinudeta ng paksyon ni 
Duterte maging ang sarili niyang partido, ang PDP-Laban, upang 
magamit niya sa pananatili sa pwesto. Sinasagasaan at iniikutan pa 
ni Duterte ang ligal at konstitusyunal na mga usapin sa pagtakbo nito 
sa eleksyon 2022 bilang Bise Presidente sa pag-aakalang malulusutan 
niya ang nagawa niyang mga krimen sa bayan at mga krimen laban sa 
sangkatauhan kaugnay sa mga kasong nakasampa laban sa kanya sa 


International Criminal Court (ICC). 


Sa kabila ng malawakang kagutuman at paghihirap na nararanasan 
ng sambayanang Pilipino, iba ang pinagkakaabalahan ng pasistang 
rehimeng US-Duterte. Patunay na pabaya at wala silang masalakit 
para sa kapakanan ng bayan. Hindi man lang sila nababahala sa 
bumibilis na pagsikad ng bilang ng mga nagkakasakit at namamatay sa 


Covid-19. Ang mahalaga sa kampo ni Duterte ay mabilis na maiporma 


232 | Mga Pahayag ni Patnubay de Guia 


ang kanilang makinarya bilang paghahanda sa eleksyon. Kasabay 
nito, ipinapatupad na Duterte ang mga lihim na pagmamaniobra sa 
eleksyong 2022. Dapat tutulan at labanan ng mamamayang Pilipino 


ang lahat ng pakana ni Duterte para manatili sa poder. 


Kamakailan, kaduda-dudang ipinagkaloob ng Commission on 
Elections (Comelec) ang kontrata sa pagdadala at pangangalaga ng 
mga kagamitang pang-eleksyon sa F2 Logistics, isang kumpanyang 
pinangangasiwaan ni Dennis Uy mula pa 2006. Si Uy ay isa sa 
malalapit na kroni at mayor na taga-pondo ni Duterte noong eleksyon 
2016. Sa kabila ng maanomalyang proseso ng pagkakakuha ng F2 
Logistics sa kontrata, dinepensahan ito ng Comelec at sinabing wala 
silang nakikitang paglabag sa pagdiskwalipika sa iba pang karibal 
ng F2 Logistics sa bidding. Walang kahihiyan nilang sinabi na hindi 
makakaapekto sa paglahok sa subasta ang identidad ng may-ari ng 


kumpanya. 


Lalong inilalantad nito ang labis na bulnerabilidad sa pandaraya ng 
darating na halalan at ang imbing pakana ni Duterte na manatili sa 
kapanyarihan. Bukod sa nakuha na ni Dennis Uy ang P41.61 bilyong 
proyekto sa pagbili, pag-iimbak at paghatid ng mga vote-counting 
machines, external batteries at accessories, canvassing system 
machines at mga balota, nauna na niyang nabili ang kumpanyang 
TIM na kapartner ng Smartmatic sa awtomasyon ng eleksyon at de- 


kompyuter na pagbibilang ng mga boto. 


Samantala, sa Pebrero 2022, nakatakdang bumaba sa pwesto ang 
chairman at dalawang komisyuner ng Comelec kaya magluluklok si 


Duterte ng mga bagong kapalit na tiyak magtataguyod sa kanyang 

interes sa darating na eleksyon 2022. Sa pangyayaring ito, lalabas na 
lahat ng mga Commissioners ng Comelec ay mga appointees ni Duterte 
bago pa man dumating ang eleksyong pampanguluhan sa Mayo 2022. 
Kaya naman, malakas ang loob na magyabang si Duterte na mauulit ang 
paglampaso sa mga kandidatong senador ng oposisyon sa ilalim ng tiket 


na “Otso-Diretso” sa nagdaang 2019 mid-term election. 


Sa mga maniobrang ito ni Duterte, garapalan siyang nakikialam 
sa susunod na halalan para lamang patuloy na mangunyapit sa 
kapangyarihan at takasan ang kanyang mga krimen. Upang makamit 
ito, sasagasaan niya ang lahat kahit ang demokratikong karapatan ng 
mamamayan sa pagboto. Nakita na noong nakaraang eleksyong 2019 
kung gaano katuso ang rehimen sa pandaraya. Lantaran ang pagluluto 
ng halalan para iluklok sa Senado at Kamara ang mga kasapakat ni 
Duterte tulad nina Ronald “Bato” dela Rosa, Christopher “Bong” Go at 
marami pang iba. Hanggang sa kasalukuyan, hindi naimbestigahan ang 
kaduda-dudang brown out habang nagbibilang ng boto at programadong 


bilang ng mga boto pabor sa mga manok ng administrasyon. 


Marapat na maging mapagbantay ang mamamayang Pilipino sa darating 
na eleksyong 2022. Tiyak na gagawin ni Duterte ang lahat ng paraan 
para makapandaya kabilang ang manipulasyon sa resulta ng eleksyon sa 
Mayo 22 at makapaghari lagpas sa kanyang termino. Kailangang labanan 
ng sambayanan ang pagkakapit-tuko ni Duterte sa kapangyarihan at 
tutulan ang anumang iskema nito para sa pagmamaniobra sa darating 


na halalan. 


Makatwiran ang pagbatikos ng ilang mga senador at progresibong 


kongresista sa paggawad ng Comelec sa F2 Logististics ng proyekto 

sa pagdadala ng mga kagamitang pang-eleksyon. Nararapat ang 
kanilang panawagan na imbestigahan ang proseso ng pagsubasta. 
Dapat ding itulak ang pagkansela sa kontrata ng F2 Logistics dahil sa 


mga anomalya. 


Samantala ang P5.024 Trilyon na budget na isinumite ng gubyernong 
Duterte sa Kongreso para sa taong 2022 ay walang kaduda-dudang 
gagamitin ng rehimeng Duterte sa darating na eleksyon. Kapansin- 
pansin ang labis na pagtaas ng pondo na nakalaan sa Opisina ng 
Presidente, DND, DILG, NTF-ELCAC, DPWH, TESDA at iba pang ahensya 
na may tuwirang kinalaman sa “kontra-insurhensya” ng gubyernong 
Duterte. Siguradong ang mga pondong inilaan sa naturang mga 
ahensya ng gubyerno ay gagamitin sa halalan para tiyakin na manalo 
si Duterte at ng kanyang mamanukin sa pagkapangulo. Sa kabilang 
banda, labis naman ang ginawang pagtapyas sa pondo na nakalaan 
para sa serbisyong panlipunan tulad ng pagbawas sa pondo ng DOH 
na pangunahing ahensya ng gubyerno sa paglaban sa Covid-19. 
Binawasan din ang pondo ng University of the Philippines (UP) na 
siyang may administratibong kontrol sa Philippine General Hospital at 
Philippine Genome Center. Ang dalawang ahensya sa ilalim ng UP ang 
nasa unahan ng paglaban ng bansa sa pandemya. Hindi rin nakaligtas 


ang DEPED at CHED sa mga binawasan ng pondo para sa taong 2022. 


Higit na pinapatunayan ng maduming reaksyunaryong halalan 
kung gaano kabulok ang kasalukuyang malakolonyal at malapyudal 
na sistema ng lipunang Pilipino. Kung tunay ngang malinis ang 
reaksyunaryong eleksyon, tiyak na hindi mananalo si Duterte at 
ang kanyang paksyon dahil kinasusuklaman sila ng bayan. Sangkot 


ang rehimen sa samu't saring mga usapin mula sa mga kriminal na 

pananagutan na resulta ng pekeng gera laban sa droga at laban sa 
rebolusyonaryong kilusan, korapsyon, kapalpakan sa pagtugon sa 
pandemya, sibil-militar na hunta hanggang sa pagmamaniobra ng 
eleksyon. Itinutulak nito ang mamamayang Pilipino na sama-samang 


lumaban upang wakasan ang diktadura ni Duterte. 


Kasabay nito, lalong tumitingkad ang pangangailangang isulong ang 
pambansa demokratikong rebolusyon bilang natatanging solusyon 
para ibagsak ang pahirap at naaagnas na sistema. Ganap na magiging 
demokratiko lamang ang pulitika sa bansa sa pagtatatag ng tunay 
na gubyernong bayan na nagsisilbi sa interes ng mamamayang 
Pilipino. Sa kanayunan, itinatayo ang mga organo ng kapangyarihang 
pampulitika at mga ganap na samahang masa kung saan inihahalal ng 
mamamayan ang kani-kanilang mga tunay na lingkod-bayan na galing 


sa kanilang hanay. 


Hinog ang sitwasyon para sa paglakas ng rebolusyon. Kailangang 
maging masikhay sa pagmumulat, pag-oorganisa at pagpapakilos para 
tuluyang ihiwalay ang korap, taksil, inutil at diktador na si Duterte. 
Patuloy na bibigkisin ng NDFP ang lahat ng nakikibakang pwersa para 
ibagsak ang pasistang rehimen. 

Pigilan ang panunumbalik sa kapangyarihan ng 
pamilya Marcos 


Oktubre 20, 2021 


ariing kinukundina ng NDF-ST at ng malawak na mamamayan 
ng Timog Katagalugan ang pagtakbo ni Ferdinand “Bongbong” 
Marcos, Jr. sa pagkapresidente. Desperado itong pakana ng 
pamilya Marcos upang muling makabalik sa tuktok ng kapangyarihan sa 
Pilipinas sa kabila ng walang kahihiyang pagbabalewala at pagtatakip 
ng mga ito sa kanilang mga krimen sa bayan. Dahil dito, marapat na 
ibuhos ang buong lakas ng sambayanan upang biguin ang pagtatangka 
ng pamilya Marcos, kasabay ng pagbigo sa hangarin ni Duterte na 


maghari lagpas 2022. 


Labis na ikinagagalit ng mamamayang Pilipino ang lantarang 
pagrerebisa ng mga Marcos sa kasaysayan. Sa tulong ni Duterte, 
pinipilit nilang palabasing bayani ang yumaong si Ferdinand Marcos sa 
kabila ng nagdudumilat na katotohanang isa itong pasista't diktador. 
Paulit-ulit nilang pinalalabas na mabuti ang idinulot ng Martial Law at 
harapang sinasalaula ang tagumpay ng EDSA People Power |. Ngunit 
sa kolektibong alaala ng sambayanan, hindi mapapawi ang lagim ng 
Batas Militar ng diktadurang Marcos na nagresulta sa libong biktimang 
pinaslang, puong libong iligal na inaresto at piniit at daang bilang ng 


sapilitang pagkawala. 


Sa ilalim ng diktadura, malawakang nandambong ang mga Marcos sa 
kaban ng bayan at nagpatupad ng mga patakaran na nagpasadsad sa 

ekonomiya ng bansa at ibayong nagpahirap sa mamamayan. Bilyun- 
bilyong piso ang hinuthot ng mag-asawang Ferdinand at Imelda Marcos 
na upang itago sa bayan ay sa isang Swiss Bank at ibang offshore 
accounts inilagak. Noong Nobyembre 2018, napatunayang maysala 
si Imelda sa pitong kasong graft sa panahong naging gobernador siya 
ng Metro Manila mula 1975-1986. Sa kabila nito, hindi kakikitaan 
ng anumang bahid ng pagsisisi ang mga Marcos bagkus patuloy na 
nagpapasasa sa nakaw na yaman. Ginagamit ito ngayon para mailuklok 


sa kapangyarihan si Bongbong. 


Higit na nagbibigay ng lakas ng loob sa mga Marcos ang 
pakikipagsabwatan sa kanila ni Duterte para sa paghahati at pagsasalo 
sa kapangyarihan. Hindi malayong maganap ang mga maniobra ni 
Duterte sa darating na eleksyong presidensyal sa Mayo 2022 mula sa 
pandaraya hanggang sa pagdedeklara ng failure of elections upang 


ipataw ang Martial Law at manatili sa pwesto. 


Dapat hadlangan ng mamamayan na mailuklok sa poder ang pamilya 
Marcos at Duterte. Kapwa silang may pananagutan sa bayan mula sa 
korapsyon at pandarambong hanggang sa paghahasik ng pasismo at 
terorismo ng estado na nagresulta sa maramihang pagpatay at labis 
na paglabag sa karapatang tao. Upang makapaghari, nagpakatuta rin 
ang mga ito sa mga imperyalistang kapangyarihan, nagtaksil sa bayan 


at inilako ang pambansang soberanya. 


Mahigpit na kaisa ng sambayanang Pilipino ang NDF-ST para biguin 
ang muling paghahari ng kasalukuyang taksil, mandarambong at 
tiranong si Duterte at ng pamilya ng diktador na si Marcos. Kailangang 


magsikhay ang rebolusyonaryong kilusan upang lubos na ihiwalay 

sina Duterte at Marcos. Walang kapagurang batikusin ang historical 
revisionism ng rehimen at ng mga Marcos at isiwalat ang katotohanan 
sa gitna ng laganap na fake news at disimpormasyon. Papanagutin sila 


sa kanilang mga krimen sa bayan. 


Dapat aktibong kontrahin ng mamamayan ang pamamayagpag nina 
Duterte at Marcos lalo sa panahon ng pangangampanya. Nananawagan 
ang NDF-ST sa mga tunay na lingkod bayan sa rehiyon na pakinggan 
ang daing ng taumbayan at makipagkaisa sa kanilang interes, hindi 
sa paksyong Duterte-Marcos. Itutok natin ang nagkakaisang hanay ng 
mamamayan sa paglaban sa maiitim na balak nina Duterte at Marcos 


sa eleksyon 2022. 


Habang nilalabanan ang pangkating Marcos-Duterte, nararapat na 
ipagpatuloy ang pambansa demokratikong rebolusyon dahil nananatili 
ang bulok na sistemang malakolonyal at malapyudal. Nararapat na 
magkaisa ang mamamayan tungo sa landas ng rebolusyon upang 


ganap na wakasan ang ganitong sistema. 

Desisyon ng COMELEC na ibasura ang kasong 
diskwalipikasyon ni BBM, buktot at kasuklam- 
suklam 


Pebrero 15, 2022 


ariing kinokondena ng NDF-ST ang pagbabasura ng 
Commission on Elections (Comelec) sa mga makatuwirang 
petisyon para idiskwalipika si Bongbong Marcos (BBM) sa 
pagtakbo bilang presidente. Hindi kinilala ng Comelec ang malinaw 
na ebidensya at rekord sa korte kaugnay sa hindi pagsusumite ni BBM 
ng income tax returns (ITR) mula 1982-1985 para bigyang daan ang 
pagbabalik ng mga Marcos sa Malakanyang. Walang kredibilidad 
ang bayarang Comelec na mismong nambabababoy sa kanilang 


reaksyunaryong patakaran. 


Sadyang pinatagal at inantala ang paglalabas ng desisyon upang 
mapaboran ang pamilyang Marcos. Inilabas ang desisyon matapos 
ang pagreretiro ni dating Comelec Comm. Rowena Guanzon na 
nagsapubliko ng kanyang boto ng pagsang-ayon sa diskwalipikasyon 
kay BBM at paglalantad ng ginagawang pagmamaniobra ng dalawa 
pang Comelec Commisioners at pagmamanipula ng isang senador 
para maipawalambisa ang boto ni Guanzon at tuluyang ibasura ang 


kaso ng diskwalipikasyon kay BBM. 


Kinasusuklaman ng mamamayang Pilipino ang Comelec na garapalang 


kumikiling sa mga Marcos at alyado nitong Duterte at Arroyo. Hindi 

kapani-paniwala ang husga ng komisyon na “kulang sa merito” (lack 
of merit) ang mga kaso laban kay BBM gayong beripikado ang mga 
dokumentong nagpapatunay sa kanyang di pagbabayad ng buwis. 
Bukod dito, napakaluwag din nito kay BBM na hindi pinatawan ng 
parusa kahit na hindi siya dumadalo sa mga pagdinig sa kaso ng 


diskwalipikasyon laban sa kanya. 


Hindi naging katanggap-tanggap sa malawak na masang Pilipino ang 
desisyong ito ng COMELEC. Malaki ang pagdududa ng taumbayan 
na tumanggap ng malaking pera ang mga komisyuner lalo si Aimee 
Ferolino mula sa pamilyang Marcos para ibasura nito ang mga 
nakahaing petisyon ng diskwalipikasyon at kanselasyon ng certificate 
of candidacy (COC) laban kay BBM. Malaking sampal ito sa mukha ng 
mamamayan dahil tiyak na ang ginamit na pansuhol ay nagmula rin sa 


mga ninakaw na yaman ng pamilya ng diktator. 


Trinaydor ng Comelec ang mamamayan sa pagpapahintulot nito sa 
kandidatura ni BBM. Walang karapatan si BBM at kahit sino pa mang 
Marcos na mag-asam ng posisyon sa gubyerno dahil sa dami ng krimen 
nila sa bayan. Hindi pa nga sila lubusang napananagot sa kanilang 
mga krimen, nanatiling nakalalaya si Imelda Marcos sa kabila na siya'y 
nahatulan ng Sandigan Bayan na makulong ng 77 taon sa kinaharap 


nitong 7 kaso ng graft and corruption (11 taong hatol sa kada 1 kaso). 


Pinatunayan na ng kasaysayan at ng reaksyunaryong korte ang mga 
krimen ng mga Marcos na pandarambong, extrajudicial killings, 
pagdukot at tortyur sa mga aktibista, at napakarami pang iba. Sobra 
pa sa sapat ang mga batayang ito para hindi payagan ang kandidatura 


ni BBM sa pagka-presidente. Nakapanlulumo at isang malaking dagok 

sa ulo ng taumbayan, lalong higit sa mga pamilya at biktima ng Martial 
Law ng yumaong diktador na si Ferdinand E. Marcos Sr., ang ginawang 
ito ng COMELEC. Binalewala ng COMELEC ang mga nabawing P174 
Bilyon ng PCGG mula sa tinatayang 510B na dinambong na yaman 
ng pamilyang Marcos (nasa P125B pa ang hinahabol). Itinatwa ng 
COMELEC ang napanalunan na milyong dolyares bilang kompensasyon 
sa 11,103 na biktima ng paglabag sa karapatang pantao sa panahon 
ng ML. 


Higit sa lahat, lalong pinagkaitan ng hustisya ng COMELEC ang libu- 
libong bilang ng mamamayang Pilipino na biktima ng mga paglabag sa 
karapatang pantao sa panahon ng Martial Law, sa mahigit sa 70,000 
na ipinakulong ng diktador kung saan nasa 34,000 ang dumanas ng 
pagpapahirap at tortyur. Nasa 3,240 naman ang pinaslang o biktima 
ng extra judicial killings (EJKs) at 783 ang mga nawawala (forced 


disappearance). 


Hindi humuhupa ang determinasyon ng bayan na wasakin ang 
ambisyon ng mga Marcos na makapanumbalik sa kapangyarihan sa 
katauhan ni BBM. Higit nitong pinaypayan ang galit ng mamamayan 
na tiyak na mag-aanak ng mas malalaking pagkilos upang tutulan 
at harangan ang pagluklok kay BBM sa Malakanyang. Tuloy ang 
iba't ibang grupo ng mga progresibo sa paghahabol sa desisyon ng 
Comelec. Malawak ang suportang inaani nila sa pagdadala ng kaso ng 


diskwalipikasyon hanggang sa Korte Suprema. 


Nananawagan ang NDF-ST sa mamamayang Pilipino na magkaisa at 
biguin ang mga maniobra ng alyansang Marcos-Arroyo-Duterte (MAD). 


Ituon natin ang lahat ng pagsisikap para palakasin ang nagkakaisang 

prente laban sa mga Marcos, Duterte at mga alipores nito. Gawin ang 
lahat ng makakaya upang ihiwalay ang alyansang MAD at tangkilikin 
ang tunay na oposisyong anti-Duterte at anti-Marcos. Higit sa 
lahat, pag-ibayuhin ang pagsusulong ng pambansa demokratikong 
rebolusyon na magluluwal ng tunay na hustisyang panlipunan at 


magpapapanagot sa mga Marcos. 

Hindi nagbibigay ng “permit to win” ang CPP-NPA- 
NDF 


Mayo 5, 2022 


inukundena ng NDFP-Southern Tagalog ang panibagong 

kasinungalingang ikinakalat ng rehimeng Duterte laban sa CPP- 

NPA-NDFP sa diumano'y pagbibigay nito ng “permit to win”. 
Inilabas ito sa pahayag ng COMELEC kung saan nagbanta ang komisyon 
na ididiskwalipika ang mga kandidatong nagbabayad umano ng “permit 
to win” sa CPP-NPA-NDFP. Ang COMELEC ang nag-aastang boses ng 
NTF-ELCAC sa bantang ito na walang iba kundi ang paglikha lamang ng 
sariling multo at gawa-gawang kwento upang bahiran ang imahen ng 
CPP-NPA-NDFP. Litaw na litaw ang papel ng pasistang NTF-ELCAC at 
AFP sa pagpapalaganap ng kasinungalingang ito. 


Naglilinaw ang NDFP-ST na hindi ito lumalahok sa reaksyunaryong 
eleksyon at lalong hindi ito nagbibigay ng “permit to win” para siguruhin 
ang pagpapanalo ng isang kandidato. Nais palabasin at ipahiwatig 
ng itim na propagandang ito ng NTF ELCAC at ng COMELEC na 
sinasagkaan nito ang kagustuhan at ang karapatan ng mamamayang 
pumili ng nais nilang ihalal na kandidato dahil sa ipapataw lamang 
ng rebolusyonaryong kilusan sa mamamayan kung sino kandidatong 
binigyan nito diumano ng “permit to win”. Pawang mga inimbentong 


kasinungalingan lamang ito ng mga alagad ng rehimeng Duterte. 


Sa kasalukuyang yugto ng digmang bayan kung kailan umiiral pa ang 


dalawang gubyerno sa bansa, ang totoong ipinatutupad ng DGB na 

patakaran sa reaksyunaryong eleksyon ay ang pagpapataw ng permit 
to campaign (PTC) at campaign access fee (CAF). Inoobliga ng PTC 
ang lahat ng mga kandidato na kumuha ng permiso sa DGB, sa 
pamamagitan ng iba't ibang kumand ng NPA kung nais nitong malayang 
makapangampanya sa saklaw na mga teritoryo ng gubyernong bayan 


at sa mga sona at larangang gerilya ng CPP-NPA. 


Ang PTC ay garantiya at proteksyon sa mamamayang hindi magagamit 
ng sinumang kandidato ang pangangampanya para dahasin at 
pwersahin sila. Nilalaman nito ang mga kundisyong dapat sundin 
ng mga kandidato habang nasa hurisdiksyon ng DGB tulad ng hindi 
pagdadala ng mga armas ng kanilang mga badigard at kasamahan 
habang nangangampanya, absolutong pagbabawal sa pagsama ng 
mga armadong tropa ng AFP at PNP bilang eskort, at pinakamahalaga 
sa lahat ay mapatigil ang mga pananakot, pandaraya at pandarahas 
sa masa ng mga pulitiko at kandidatong hindi makakuha ng mainit na 
pagtanggap mula sa masa. Matagal nang kinikilala at sinusunod ng 
mga reaksyunaryong pulitiko ang PTC bilang lehitimong pag-ehersisyo 
ng kapangyarihang pampulitika ng DGB. 


Samantala, ang CAF ay makatarungang anyo ng pagbubuwis na 
ipinapataw ng DGB at bahagi ng mga kundisyon sa pag-iisyu ng PTC. 
Karapatan at tungkulin na DGB ang pagkuha ng CAF at PTC bilang 
isang gubyerno. Hindi pinagkakalooban ng PTC ang mga kandidatong 
sagadsaring kontra-rebolusyonaryo at may mga utang na dugo sa 
rebolusyonaryong kilusan at mamamayan kahit pa handa silang 


magbayad ng CAF. 

Labis na malisyoso ang nais na ipahiwatig ng GRP sa pagtawag nitong 
“permit to win” ang pagkakaloob ng PTC sa ilang mga kandidato. 
Sa pahayag ng COMELEC, inihahalintulad ang katawagan nitong 
“permit to win” sa pagbili ng boto. Malisyoso at pinabababa ng mga 
reaksyunaryo ang integridad ng rebolusyonaryong gubyerno na mula't 
sapul pa ay hindi nito kinikilala bilang lehitimo ang lahat ng eleksyong 
idinadaos sa ilalim ng mapagsamantala at mapang-aping sistema sa 


bansa. 


Ngunit sino bang maniniwala sa kahangalang ito? 


Ang tunay na nagluluto ng mga pakanang manipulahin ang eleksyon 
ay ang naghaharing pangkating Duterte, hindi ang CPP-NPA-NDFP. 
Maaga pa'y naihanda na ng rehimeng Duterte ang makinarya nito 
para itakda ang resulta ng halalan sa pamamagitan ng malawakang 
pandaraya ng sistemang de kompyuter na pagbibilang. Ipinasok nito 
ang masusugid na alipures sa COMELEC at tiniyak na mapunta sa 
kamay ng kanyang kroni na si Dennis Uy ang kontrata sa pag-aasikaso 
sa lohistika't kagamitang pang-eleksyon. Basta't gustuhin ng rehimeng 
Duterte ay madali lamang ulitin ang 7-hour glitch noong eleksyong 
2019 at nauna nang prinogramang pagbibilang ng boto na tumungo sa 
pagkapanalo ng mga kandidatong panig sa administrasyon. Lumalaki 
ang posibilidad na ito lalo ngayong lumalakas ang kampanya ng 


kandidato ng oposisyon na si Leni Robredo. 


Simula't sapul ay hindi lumalahok ang rebolusyonaryong kilusan 
sa reaksyunaryong halalan, at sa buong kasaysayan ay hindi 
rin nito ginawang makialam sa resulta ng eleksyon. Tapat ang 


rebolusyonaryong kilusan sa paggalang sa demokratikong karapatan 

ng mga mamamayang Pilipino na iehersisyo ang karapatan nilang 


pumili ng mamumuno sa bansa at lumahok sa halalan. 


Kaya naman, dapat mahigpit na bantayan ng sambayanan ang 
paparating na eleksyon ngayong Mayo 9 at sa susunod na mga linggo 
matapos ito. Paghandaan ang maruming maniobra ng rehimeng 
Duterte para baguhin ang resulta ng halalan pabor sa pangkating 
BBM-Sara bago ito tuluyang bumaba sa pwesto sa Hunyo. Hindi 
imposibleng ibuga ni Duterte ang pinakamatinding banat sa 
nakikibakang mamamayan para mapanatili ang sarili sa poder. Tulad 
ng ginawa ni Marcos Sr. sa pagbomba sa Plaza Miranda para likhain 
ang sinaryong nilulukuban na ng CPP-NPA-NDF ang bansa, ideklara 
ang Martial Law at failure of election para pawalambisa ang resulta 
ng halalan. Kailangang gawin ng mga demokratikong pwersa ang 
lahat ng kanilang makakaya upang hadlangan ang maiitim na balak 
ng ganid-sa-kapangyarihang rehimeng Duterte at pamunuan ang 


pakikibaka ng sambayanan [Il 

Pangyuyurak sa kapasyahan ng taumbayan ang 
pandaraya sa eleksyon para ipanalo sila Marcos at 
Duterte 


Mayo 19, 2022 


ukdulan ang pagkagahaman at kawalanghiyaan ng demonyong 
alyansang Marcos-Arroyo-Duterte sa garapalang pandaraya sa 
eleksyong 2022. Lansakan nitong niyurakan ang kapasyahan 
ng taumbayan at binaboy ang pag-eehersisyo ng karapatang bumoto 
upang iluklok sa poder ang anak ng diktador na si Bongbong Marcos 
Jr. at gawing bise-presidente ang tagapamagmana ni Rodrigo Duterte 
na si Sara. Wastong salubungin ng maalab na protesta ang marumi 
at kaduda-dudang pagkapanalo ni Marcos Jr. at gawin ang lahat ng 
makakaya upang hadlangan ang pag-akyat sa poder ng isa na namang 


magnanakaw at mandurugas na rehimen. 


Kitang-kita sa mataas na voters turn out ang aktibong partisipasyon 
ng mamamayang Pilipino sa eleksyong 2022 dahil sa kagustuhan 
nilang palitan na ang tiraniko, tiwali at papet na rehimeng Duterte. 
Gayunman, pinapawalang-saysay ito ng malawakang pandaraya at 


pagnakaw sa resulta ng halalan. 


Kabulastugan ang ipinapangalandakan ngayon ng burgis at 
reaksyunaryong estado na diumanong malakas na mandato ni Marcos 
Jr. at Sara Duterte dahil sa minanupakturang landslide victory. Ang 


totoong pinagmulan ng mandato nina Marcos Jr. at Sara Duterte 

ay ang malawakan at walang konsensyang pagnanakaw sa boto 
ng taumbayan. Talamak ang pandaraya at manipulasyon sa buong 
kasaysayan ng mga eleksyon sa ilalim ng papet na republika, subalit 
higit itong pinadali at pinakinis ng automated na sistema. Naging 
de-kompyuter at lalong nalingid ang proseso ng pagnanakaw sa boto 
ng taumbayan. Sa panahon ng rehimeng US-Duterte, pinerpekto ang 
pandaraya at pagtatakip dito. Sineguro ito ng mga alipures ni Duterte 
sa COMELEC at ng kroni niyang si Dennis Uy na kumopo sa kontrata ng 


lohistika sa halalan. 


Niluto ng rehimen sa pinakamataas na antas ang pandaraya sa halalan. 
Naka-programa na sa kompyuter, vote counting machine at SD cards 
ang dagdag-bawas sa mga boto (vote padding at vote shaving). Kayang- 
kaya ng COMELEC na baguhin ang bilang ng mga boto na pumapasok 
sa server at tabunan ang datos na mula sa mga presinto dahil hawak 
nito ang signing key para sa authentication o pagpapatunay na balido 
ang mga boto. Upang hindi mahalata ang manipulasyon, kinamada 
ang pagpapasok ng mga pre-shaded na balota upang salaminin ang 
pekeng resulta na idedeklara ng COMELEC. Kaya naman hindi na 
nakakapagtaka ang napakabilis na transmisyon ng mga boto--dati'y 
inaabot ng 10 araw ang pagbibilang at canvassing ng lahat ng mga 
boto mula sa mga presinto pero ngayong taon ay tinapos na ito sa 
loob ng dalawang araw lamang. Sa ganitong pamamaraan sinadyang 
pahirapan ang mamamayan na silipin ang mga butas sa halalan habang 
nilulunod ang opinyong publiko ng pagdagsa ng minanupakturang 


kagila-gilalas na kalamangan ng tambalang Marcos Jr-Sara Duterte. 


Bukod sa pandaraya sa bilangan, namumuro ang UniTeam sa paglabag 


sa mga patakaran ng eleksyon bago pa ang botohan. Dito sa TK, 

ikinakampanya ng mga nag-ooperasyong sundalo ang tambalang 
Marcos Jr.-Sara sa mga komunidad at iniulat din ang pamimigay ng 
pera ng mga kandidatong kahanay ng UniTeam kapalit ng pagdalo ng 
mga tao sa mga pagtitipon sa panahon ng kampanya. Laganap din ang 
red-tagging sa mga progresibong partylist at pulitikong sumusuporta 
sa mga pakikibakang masa, maging sa nangungunang kandidato ng 


oposisyon. 


Nagdudumilat ngayon ang malaon nang pagsusuri ng rebolusyonaryong 
kilusan na hungkag, marumi at walang integridad ang reaksyunaryong 
halalan sa isang malakolonyal at malapyudal na sistema sa Pilipinas. 
Ang mga maniobrang elektoral ng MAD ay lansakang lumalapastangan 
sa karapatan sa pagboto ng mamamayang Pilipino at sumasagka sa 
kanilang hangarin na wakasan ang pasista-teroristang paghahari ni 
Duterte na tiyak na ipagpapatuloy ng tambalang Marcos Jr.-Sara. Ang 
kataksilang ito sa sambayanan ang piniling paraan ng desperadong 
naghaharing uri para buhusan ng malamig na tubig ang gumugulong 
na kilusang masa at lumalapad na pagkakaisa ng mamamayan laban 
sa tiranya. Natakot ang mga ito sa malalaking rali para sa kampanya 
ng nangungunang kandidato ng oposisyong Robredo-Pangilinan na 
hindi nagawang pantayan ni Marcos Jr. sa panahon ng kampanyahan. 
Batid ng naghaharing pangkatin na kung masusunod ang boses ng 
taumbayan at walang dayaan, tiyak na kakain ng alikabok si Marcos Jr. 


at mabibigo silang gamitin ang halalan para manatili sa poder. 


Dahil hindi kapani-paniwala at katanggap-tanggap ang resulta ng 
eleksyon, ramdam ang ligalig mula sa iba't ibang pwersa ng lipunan. 
Pilit itong inaapula ng MAD sa pamamagitan ng panlilinlang, todong 


saywar at disimpormasyon. Dito nagsisilbi ang mga pekeng balita, 

sarbey at mga troll sa social media na kinomisyon ng MAD para 
ikundisyon ang isip ng publiko na nangunguna ang tambalang Marcos 
Jr.-Sara Duterte at may napakalaking agwat sa pagitan nila nina 
Robredo-Pangilinan. Sinesegundahan ito ng deklarasyon ng COMELEC, 
PNP at iba pang ahensya na malinis at maayos ang eleksyon upang 
mawalan ng puwang ang pagdududa sa pagkakapanalo ni Marcos Jr. 


at Sara. 


Sa isang banda, nilulubos ngayon ng mga panatiko ng diktadura 
ang dekadang pagsisikap na linisin ang pangalan ng mga Marcos- 
Romualdez bilang paghahanda sa muli nilang pagbabalik sa tuktok 
ng estado. Nais nilang ipawalang-saysay ang patung-patong na kaso 
ng pagnanakaw, pandarambong at paglabag sa karapatang pantao 
ng yumaong diktador at ipresinta ang “nanalong” pangulo na isang 
malugod at karapat-dapat na pinuno. Pambabastos ito sa mamamayang 
Pilipino na nagpunyagi't nagbuwis ng buhay para mapatalsik sa poder 
ang diktador na si Marcos at hanggang ngayo'y nakikibaka para 


panagutin ang mga Marcos sa kanilang krimen sa bayan. 


Kinakailangan na tuluy-tuloy na makibaka ang sambayanan sa susunod 
na mga linggo upang pigilan ang madulas na pag-akyat nina Marcos 
Jr. at Sara Duterte sa poder. Ang malawak at maalab na pakikibakang 
bayan ang tanging makapipigil dito. Panimula na ang mga pagkilos sa 
iba't ibang bahagi ng Visayas, Luzon, at ang Black Friday Protest sa 
Pasay City noong Mayo 13 na nilahukan ng 4,000 mamamayan. Dapat 
ibayong palakasin, palawakin at pag-alabin ang pakikibaka laban sa 
tiranya at mahigpit itong ikawing sa pakikibaka para sa karapatan at 
kabuhayan ng mamamayan. Kaalinsabay nito, nakahanda ang mga 


rebolusyonaryong pwersa para sa pagpapaigting ng laban sa diktadura 

at puspusang pagsusulong ng armadong rebolusyon upang kamtin ang 
minimithing tunay na kalayaan at demokrasya para sa sambayanang 
Pilipino Ju 

